
Marius Oprea (n. 1964, Tîrgovişte) este licenţiat în istorie la Facultatea 
de Istorie a Universităţii din Bucureşti; specializări în arheologie şi istorie 
medie românească. Doctorand în istorie cu tema Rolul şi evoluţia 
Securităţii (1948-1964). A publicat un volum pe teme de istoria vechilor 
cărţi româneşti (Plimbare pe Uliţa Tipografiei, Editura Fundaţiei Culturale 
Române, Bucureşti, 1996) şi un volum de poezii (Solo de tamburină, 
Paralela 45, Piteşti, 2000), care a primit premiul de debut al ASPRO. Este 
autorul a peste o sută de articole privind aspecte din istoria Securităţii, 
care au fost publicate în presă, difuzate la Radio „Europa Liberă” sau 
incluse în culegeri de studii şi publicaţii academice. În prezent, 
coordonează programele de cercetare ale Institutului Român de Istorie 
Recentă, este consilier al primului-ministru pe probleme de securitate 
naţională, iar din aprilie 2006 este preşedinte al Institutului de Investigare 
a Crimelor Comunismului în România. A publicat: Banalitatea răului. O 
istorie a Securităţii în documente. 1949-1989, Polirom, laşi, 2002 
(premiată de Asociaţia Editorilor din Rom/nia drept cea mai bună carte de 
istorie a anului), Ziua care nu se uită. 15 noiembrie 1987, Braşov (în 
colaborare cu Stejărel Olaru), Polirom, laşi, 2002; Securiştii partidului. 
Serviciul de cadre al PCR ca poliţie politică. Studiu de caz: arhiva 
Comitetului Municipal de Partid Braşov (coordonator), Polirom, Iaşi, 
2002; Moştenitorii Securităţii, Humanitas, Bucureşti, 2004; „L’ héritage de 
la Securitate: Terreur en Roumanie”, în Le jour se lève. L'héritage du 
totalitarisme en Europe (1953-2005) (volum coordonat de Stéphane 
Courtois), Les Editions du Rocher, Paris, 2006; Zorba şi Catedrala, 
Humanitas, Bucureşti, 2006. 


Vladimir Bukovski s-a născut la 30 decembrie 1942 în oraşul Belebei, 
R.S.S.A. Başkiră, într-o familie de intelectuali. Se confruntă de timpuriu 
cu regimul concentraţionar sovietic — după cum povesteşte, primul 
sentiment de opoziţie faţă de sistemul comunist l-a avut imediat după 
moartea lui Stalin, în 1953, cînd a simţit că „din moment ce zeul e mort, 
putem să facem ce vrem”. În perioada 1963 — februarie 1965 este arestat 
pentru deținerea de literatură antisovietică, publicată în samizdat. Medicii 


sovietici l-au diagnosticat ca fiind paranoic, ceea ce a determinat 
internarea lui într-un spital special pentru tratament obligatoriu. În 
decembrie 1965 este arestat din nou, fiind acuzat de organizarea unei 
demonstraţii pentru drepturile omului în Piaţa Puşkin din Moscova. În 
ciuda eforturilor KGB-ului de a stopa astfel de adunări publice 
necontrolate de PCUS, manifestarea a căpătat un caracter anual. În urma 
celei de-a doua arestări, Bukovski a fost diagnosticat ca suferind de 
schizofrenie, fiind din nou internat într-o clinică de psihiatrie. În ianuarie 
1967 este arestat pentru a treia oară şi condamnat la 3 ani de muncă silnică 
în lagăr, pentru „activităţi antisovietice”. În perioada 1970-1971 începe să 
strîngă documente pentru a dezvălui „tratamentele” aplicate disidenţilor 
politici, documente pe care, în 1971, reuşeşte să le trimită în Occident, 
Asociaţiei Internaţionale a Medicilor Psihiatri. Reacţia autorităţilor nu se 
lasă aşteptată, aşa încît în 1971 este acuzat de „propagandă antisovietică” 
şi condamnat la 2 ani închisoare, 5 ani muncă forţată şi 5 ani de exil 
intern. În 1976, Vladimir Bukovski este eliberat din închisorile sovietice 
în cadrul unui schimb cu comunistul chilian Luis Corvalân. Ajuns în 
Occident, Bukovski îşi continuă cu succes campania de dezvăluire a 
crimelor din spitalele psihiatrice din URSS, determinînd, în 1983, 
retragerea sovieticilor din Asociaţia Internaţională a Medicilor Psihiatri. În 
1981 absolvă Universitatea din Cambridge, iar în 1986 îşi ia doctoratul în 
neurofiziologie. În 1992, în cadrul unui proces intentat de Partidul 
Comunist din Rusia împotriva lui Boris Elțîn, Vladimir Bukovski a fost 
solicitat (chiar de către preşedintele rus) să devină consultant împotriva 
comuniştilor. Cu această ocazie, are acces la numeroase documente strict 
secrete ale Biroului Politic al PCUS, pe care, cu un laptop şi un scaner 
portabil, reuşeşte să le copieze, publicîndu-le ulterior pe Internet. În felul 
acesta, devine persona non grata în propria lui ţară. Se stabileşte la 
Cambridge, în Marea Britanie. Este co-fondator (în anul 2004) al 
Comitetului 2008, organizaţie democratică avînd ca scop asigurarea, în 
Rusia anului 2008, a unor alegeri prezidenţiale corecte. Dintre lucrările 
publicate, amintim: To Build a Castle: My Life As a Dissenter (1979); 
Cette lancinante douleur de la liberte: Lettres d'un resistant russe aux 


Occidentaux (1981); Les Pacifistes contre la paix: Nouvelle lettre aux 
Occidentaux (1982); To Choose Freedom (1987); Judecată la Moscova 
(1995). 


În amintirea 
lui Horaţiu Vulcu, 
cel care a văzut 
prea devreme 
chipul morţii 


Prefaţa 


Nu este prea frumos să vorbeşti despre propria operă în prezentarea 
cărţii unui prieten, dar încep totuşi discutarea modului în care astăzi este 
privit comunismul pornind de la experienţa pe care am avut-o cu 
publicarea Cărţii negrel. A fost o mare surpriză. Mai întîi, cartea a fost 
tradusă în aproape toate limbile ţărilor europene, aşa că am fost peste tot 
unde ea a apărut. Au avut loc dezbateri, m-am întîlnit cu numeroşi istorici. 
A fost foarte interesant pentru mine, deoarece publicarea cărţii şi 
dezbaterile care i-au urmat mi-au revelat multe lucruri, mi-au arătat cum şi 
în ce măsură fiecare societate are legătură cu vechiul regim comunist, cum 
fiecare are propria ei istorie a comunismului: Franţa o are pe a ei, la fel 
România sau Rusia. Comunismul a fost un fenomen unic, cu forme 
diverse de manifestare şi rezultate diferite asupra societăţii. Pentru mine a 
fost foarte interesant să observ că în fiecare ţară există relaţii specifice cu 
istoria comunismului. Apoi, desigur, reacţiile cu privire la carte nu au fost 
peste tot aceleaşi. În unele tări a fost foarte bine primită — de exemplu, în 
România, unde Cartea neagră s-a tradus în 1998 (a fost, practic, a doua 
traducere din franceză în Europa, apărînd aici chiar înainte de a fi editată 
în Germania) şi s-a vîndut foarte bine; din păcate, nu a cunoscut pînă 
acum o a doua ediţie. Dar, de departe, cel mai mare succes l-am avut în 
mica Estonie, unde preşedintele republicii a scris prefața la versiunea 
estoniană, iar primul-ministru era el însuşi autorul un capitol din carte 
despre crimele comunismului. 

Există deci păreri diametral opuse, oficiale sau neoficiale, în legătură 
cu această problemă. E minunat, e aproape perfect, s-ar putea spune: iată 
premisele unei adevărate dezbateri! Dar lucrurile nu stau întotdeauna aşa, 
şi cel mai bun exemplu îl am la mine acasă. După apariţia Cărţii negre a 
comunismului, în presa franceză de stînga, extrem de puternică, s-au 
dezlănţuit asupra mea şi a celorlalţi autori atacuri furibunde. S-au publicat 


inclusiv caricaturi în care scuturam, cu un surîs satanic, globul pămîntesc, 
din care cădeau în abis oamenii, printre care se număra şi un Lenin 
îndurerat. A fi de stînga şi francez înseamnă, în cele mai multe cazuri, a fi 
complet leninisto-stalinist. Nu se poate intra nicicum în dialog cu aceşti 
oameni: devin complet nebuni dacă este pus în discuţie, în vreun fel, 
comunismul; cu toate acestea, adevărul despre miturile lor fondatoare 
trebuie făcut public, chiar într-un mediu cultural ostil. A dezvălui crime, 
fie ele comise şi în numele unui ideal (cel al luptei de clasă), este o 
problemă de conştiinţă. 

Aceste crime pot fi astăzi descrise şi deci cunoscute, analizate. Este 
însă posibil un proces al comunismului, aşa cum s-a petrecut cu nazismul? 
Aici cred că este adevărata problemă. Eu nu consider crimele acestor două 
tipuri de regimuri totalitare ca fiind îndeobşte situate pe acelaşi nivel, ci 
caut să le compar. Deşi politicieni sau publicişti de stînga — chiar şi 
premierul Lionel Jospin — spun că nu trebuie să punem semnul egalităţii 
între comunism şi nazism. Dar ce înseamnă, de fapt, asta? Ce înseamnă, 
pentru istorie, pentru un istoric, semnul egal? Nimic — el ţine de 
matematică, nu de istorie. Este un exemplu despre felul `n care pot fi 
răstălmăcite lucrurile, din simplul motiv că se evită, din pudoare politică, 
o comparare a crimelor şi a modului diferit de tratare a criminalilor celor 
două regimuri. Cu toate acestea, ca istorici, avem datoria să analizăm, să 
evaluăm, inclusiv să comparăm. Este foarte clar acum că atît nazismul, cît 
şi comunismul au fost două sisteme totalitare avînd aceleaşi metode, 
structuri, acelaşi tip de ideologie bazată pe excluderea violentă a celor ce 
nu se încadrau în sistemul de valori impus de regim. Şi una dintre cele mai 
bune dovezi este colaborarea dintre cele două împotriva Republicii de la 
Weimar în anii '20 — şi ştim care au fost rezultatele. Mai putem adăuga, de 
dată şi mai recentă şi cu consecinţe tragice inclusiv pentru români, alianţa 
nazisto-sovietică din perioada 1939-1941. Şi aici rezultatul a fost foarte 
clar: distrugerea Poloniei, stalinizarea violentă a unor teritorii ca 
Basarabia, nordul Bucovinei. Pentru cei ce trăiau în acele timpuri era 
foarte clar că Stalin şi Hitler aveau aceeaşi politică atît în exterior, cît şi în 
interiorul propriilor graniţe. Acestea sînt fapte istorice evidente. Nu văd de 


ce o analiză comparativă poate privi doar politica extemă a celor două 
mari sisteme (nazist şi comunist), iar cînd vine vorba despre rezultatele 
politicii lor interne criminale analiza trebuie să se oprească. Şi în Franţa, 
ca peste tot, există o delimitare foarte clară între cei care acceptă să 
compare din toate punctele de vedere cele două regimuri şi cei care refuză 
o asemenea comparaţie, considerînd-o un atac la memoria victimelor 
Holocaustului, o blasfemie — ceea ce, lucid vorbind, nu poate fi cazul. 
După război, Occidentul a fost departe de atrocitățile comunismului. 
Dar la fel de departe eram, din punctul de vedere al cunoaşterii, şi de ceea 
ce se petrecuse cu evreii. Conştientizarea terifiantei ucideri a lor de către 
nazişti a fost percepută de opinia publică franceză abia în anii '70. Înainte, 
unii auziseră cîte ceva despre aceste lucruri, însă doar în contexte 
marginale, în unele comunităţi evreieşti. Dar în urmă cu aproape patru 
decenii, au fost aduse în faţa conştiinţei publice toate atrocitățile petrecute 
în lagărele de concentrare, precum şi „contribuţia” franceză la Holocaust. 
A început o întreagă dezbatere privind responsabilităţile Guvernului de la 
Vichy în această problemă, o activitate de conştientizare a dimensiunilor 
crimei. Cred că acum, fostele ţări comuniste, cu deosebire România, pe 
care o cunosc în mod direct cel mai bine, se află în situaţia în care am fost 
noi în 1945: ţara este ca ieşită dintr-un război, dintr-o „ocupaţie sovieto- 
comunistă”, cum corect o etichetează Marius Oprea într-o altă carte a sa2. 
Populaţia este traumatizată şi rănită. La început, după această lungă 
perioadă de austeritate, privaţiuni, teroare, toată lumea încearcă să se 
simtă mai bine, să nu vorbească despre ceea ce s-a întîmplat şi să trăiască 
normal tot restul vieţii rămase. Sînt sigur însă că cei care acum sînt copii 
se vor întreba în legătură cu crimele comunismului, aşa cum s-a petrecut 
în cazul Franţei cu crimele comise împotriva evreilor. Cei care se nasc 
acum, la 15 ani îşi vor întreba părinţii şi bunicii despre ceea ce s-a petrecut 
în viaţa lor, despre faptele lor. Munca de descoperire a istoriei recente 
trebuie începută de către istorici; şi ea deja se desfăşoară, chiar dacă, într- 
un fel, este încă un lucru marginal pentru opinia publică. Unul dintre 
pionierii ei este chiar prietenul meu Marius, autorul volumului de faţă, 
sugestiv şi impresionant intitulat Chipul morţii, prin toate cărţile şi 


articolele sale privind crimele comunismului. Interesul pentru subiect 
există, desigur că unii vor să ştie mai mult în legătură cu ceea ce văd 
uneori la televizor, în ziare şi în cărţi cu privire la comunism. Însă acest 
interes este departe de a fi unul larg. Cred, cum am spus, că aceasta se va 
întîmpla cînd cei născuţi după 1989 vor ajunge la maturitate. În 10-15 ani, 
întrebările se vor pune la nivel înalt şi generalizat, la fel cum şi în Franţa, 
generaţia interesată de război a început să pună întrebări abia în anii '70. 
Aşa că, fără a urmări să par defetist, cred că un proces al comunismului, 
profund asumat la nivelul întregii societăţi, va aştepta încă o generaţie. 
Lucru valabil şi în Vest, chiar dacă nu din aceleaşi raţiuni. Toată lumea 
înţelege asta, mai ales după ce Adunarea Parlamentară a Consiliului 
Europei a ales să condamne, la 25 ianuarie 2006, numai strict formal, fără 
nici o consecinţă practică, crimele regimurilor comuniste. 

Comunismul rămîne o problemă de actualitate; există o moştenire a 
comunismului în fiecare ţară din Răsărit şi din Apus, deşi ea nu este de 
acelaşi tip. Un lucru normal, pentru că în Est comuniştii au avut puterea, 
iar în Vest nu. În Occident, comunismul ocupă o poziţie diferită, spre 
deosebire de ţările de după Cortina de Fier, întîrziate din punct de vedere 
istoric tocmai din cauza acestui regim. Premisele pentru înlăturarea 
comuniştilor de la putere sînt economia de piaţă şi modernizarea societăţii. 
În felul acesta, comuniştii (mai bine zis foştii comunişti, rebotezaţi în 
diverse chipuri) au şi ei de cîştigat: şi pentru ei afacerile sînt afaceri, au 
fost sau sînt la guvernare, au putere financiară... Nu prea se mai gîndesc la 
comunism, ci doar la bani. Sînt implicaţi în procesul de modernizare şi 
trecere la economia de piaţă, unii legal, alţii în chip mafiot — acesta fiind 
specificul procesului de tranziţie în toată Europa de Est. Pentru mine, ca 
istoric, este un proces simplu, evident, şi cred într-adevăr că regimul 
comunist a luat sfîrşit acum 15 ani. De atunci, toate circumstanţele s-au 
schimbat, în zonă, ruşii ieşind din joc în mare parte — Europa şi America 
influențează acum Răsăritul european. Dificultăţile sînt mari şi 
explicabile, după aproape o jumătate de veac de comunism care a distrus 
totul. Însă ţări precum Cehia, Slovenia, statele baltice, Polonia o duc 
foarte bine, vin bani din Europa şi economia creşte — încet, dar sigur. 


Probabil că, într-un deceniu sau două, toate aceste ţări se vor afla la 
acelaşi nivel. În schimb, cred că procesul va fi mai greu şi de lungă durată 
în România şi Bulgaria: aici, comuniştii sînt mai puternici şi mai bine 
organizaţi, au încă priză la public, structurile fostei poliţii politice sînt 
active politic, în primul caz, sau în crima organizată, în cel de-al doilea. 
Cu toate acestea, există o mare şansă, România şi Bulgaria fiind 
următoarele ţări care vor intra în Europa. În aceste state comuniştii au 
pierdut oficial puterea, dar reţelele lor sînt încă prezente, vii. Ei au 
procedat la fel cum face, pe faţă, Voronin în Moldova. El a înţeles că 
echilibrul de forţe se schimbă şi, fiind un oportunist, s-a aliat cu cel 
puternic, nu cu cel care a pierdut; s-a alăturat învingătorilor, care sînt 
europenii şi americanii. Aşa că poate şi în România aceşti oameni vor 
înţelege că e vorba de interesul lor; iar dacă se schimbă, din acest motiv o 
fac, nu datorită valorilor morale şi democratice, în care ei nu cred. 
Preşedintele Băsescu a exprimat clar cît de actual este subiectul în 
ţara voastră chiar în dezbaterea televizată dinaintea alegerilor, cînd s-a 
confruntat cu Năstase şi a afirmat că problema României este că ei sînt 
amîndoi foşti comunişti. A pus punctul pe i, cum se spune! Este drept, 
oamenii se pot schimba — dar ce fac, ca democrați declaraţi? Numai aici se 
poate vedea substanţa schimbării, dacă ceva se schimbă sau nu în privinţa 
metodelor comuniste, cum ar fi mafia care a dus la privatizarea 
comunismului, sau în comportamentul serviciilor secrete care au moştenit 
fosta Securitate, după cum bine explică Marius Oprea în eseul său din 
această lucrare (de altfel, a făcut-o şi în unul dintre capitolele volumului 
Le jour se lève 2, pe care l-am coordonat şi care a apărut recent la Paris, 
sau în cartea sa de succes, cum am înţeles că a fost Moştenitorii 
Securităţii). Marius arată că, în mod evident, problemele de astăzi ale 
României decurg din ceea ce s-a întîmplat în decembrie 1989, cînd nu s-a 
realizat o ruptură clară cu trecutul. Mai mult, eu cred că a fost o pseudo- 
revoluţie, o manipulare. Mă refer la cele petrecute cu începere din după- 
amiaza zilei de 22 decembrie 1989, cînd sensul anticomunist al protestelor 
a fost deturnat. Am putea spune că toţi cei ucişi între 22 şi 25 decembrie 
au murit pentru o revoluţie care nu a existat în fapt — a fost o manipulare 


din partea reţelei comuniste, care a creat o situaţie tragică, susţinînd 
salvarea patriei, dar vizînd în realitate obţinerea legitimităţii, prin folosirea 
termenului „revoluţie”. Eu utilizez, în franceză, expresia „revoluţie cu 
adevărat falsă”. Este singurul caz din Europa de Est în care abandonarea 
totalitarismului comunist s-a făcut în acest mod. La fel cum în teatru se 
foloseşte expresia mis en scene, şi aici s-a creat o situaţie artificială, 
putîndu-se apoi controla lucrurile. Ceea ce consider foarte interesant este 
faptul că întreaga echipă de comunişti ai lui Iliescu şi-au dovedit mai apoi 
incompetenţa. Se poate considera că ei au pus la cale această falsă 
revoluţie pentru a păstra puterea şi a face ceva pentru România. Dar nu au 
făcut nimic, exceptînd implicarea în mafie. 

Astăzi se revendică drept social-democraţi. Dar pentru a fi social- 
democrat trebuie să fii în primul rînd democrat — iar eu cred că aceşti 
oameni nu au făcut încă schimbarea necesară spre valorile democraţiei. 
Marius Oprea şi Vladimir Bukovski arată, în mod corect, că între Partidul 
Comunist şi Partidul Social-Democrat din România există o continuitate 
clară. La demonstraţia lor din această carte aduc un argument în plus: 
social-democraţii români, ca şi alte partide foste comuniste din ţările 
defunctului bloc sovietic, continuă să ţină de valorile comuniste; nu de 
ideologie, care nu mai este problema lor, ci de principala idee a 
comunismului, şi anume păstrarea puterii prin orice mijloace. Pe acest 
principiu s-a axat şi Lenin după 7 noiembrie 1917 — ei împărtăşesc aceeaşi 
idee, dar, din fericire, nu mai pot face tot ce vor, nu pot ucide sau închide 
în lagăr pe oricine le este împotrivă, aşa cum a făcut Lenin, urmat de toţi 
liderii comunişti. Poate că şi în România s-ar fi putut schimba lucrurile în 
toţi aceşti ani, dar structurile lor nu au putut fi dezmembrate, ci doar 
parţial afectate. Nici după cîştigarea alegerilor de către Convenţia 
Democratică şi echipa lui Emil Constantinescu, cînd aşteptările în acest 
sens erau foarte mari. lar din această istorie reiese nu atît faptul că fostul 
preşedinte Constantinescu nu ar fi fost destul de puternic, cît mai ales forţa 
acestor structuri. Pe de o parte, el nu putea face nimic, iar pe de altă parte, 
ceilalţi puteau acţiona împotriva lui. Cum spune Marius Oprea — „cum să 
lupti împotriva totalitarismului doar prin mijloace legale şi democratice?”. 


A fost catastrofic pentru democraţie. Dar se putea face mai mult după 45 
de ani de comunism, cînd toţi cei aflaţi de partea democraţiei au fost fie 
ucişi, fie închişi, fie exilați? 

Lupta împotriva structurilor comuniste nu e uşoară. În luna mai a 
anului 2005, Le Figaro a publicat un articol de o pagină al domnului Putin 
despre victoria asupra fascismului, cu ocazia aniversării a 60 de ani de la 
încheierea războiului. L-am citit împreună cu cîţiva amici şi am fost 
surprinşi să constatăm că la fel de bine ar fi putut fi semnat şi de Brejnev. 
Prin urmare, la cel mai înalt nivel, Rusia nu ţine seama de crimele 
comunismului. De pildă, în acest articol se spunea că, la sfîrşitul 
războiului, „URSS a redat libertatea ţărilor din estul Europei”. 
Moştenitorii regimurilor create de sovietici la sfîrşitul războiului luptă 
acum pentru supravieţuire. Foştii comunişti — sau, mă rog, „social- 
democrați” — au înţeles la un moment dat că situaţia li s-a schimbat; cum 
se spune în franceză, „au trecut de la a mînca pîine albă la a mînca pîine 
neagră”. Ei ştiu acest lucru instinctiv, văd situaţia din Ucraina, Moldova, 
văd că totul se mişcă, Europa face presiuni, şi înţeleg că situaţia lor va fi şi 
mai dificilă, aşa că încearcă să supravieţuiască, să-şi păstreze un 
maximum de putere prin orice mijloace, de manipulare sau alianţă. Vor 
încerca să dezvolte alte tipuri de propagandă populistă, dar părerea mea 
este că, pînă la urmă, nu vor avea nici o şansă. Iliescu, singurul lor lider cu 
charismă, nu mai este tînăr — are 76 de ani. Ceilalţi lideri care i-au urmat 
nu sînt mari politicieni: Năstase este interesat doar de bani, de propria 
avere, iar Geoană e şters, un necunoscut pentru cei mulţi. Asta e cea mai 
mare problemă a lor — iar acest lucru se vede chiar de acum, cînd Iliescu 
nu mai joacă un rol important; probabil că atunci cînd el nu va mai fi, totul 
se va prăbuşi. Rolul liderului este foarte important în politică. Dacă există 
un lider puternic, cum a fost De Gaulle, de pildă, situaţia poate fi 
controlată — dar după De Gaulle, de mişcarea lui politică s-a ales praful. 
Acum, în Franţa, avem Frontul Naţional, condus de Le Pen — nu mă 
îndoiesc că atunci cînd va dispărea Le Pen, va dispărea şi Frontul 
Naţional. La această presiune internă se adaugă presiunile din partea 
inamicilor politici. Dacă alianţa aflată la putere, dacă preşedintele Traian 


Băsescu reuşeşte să facă ceva, alegătorii şi oamenii politici vor migra spre 
noul pol de putere. Iar la presiunea acestuia se va adăuga presiunea 
Uniunii Europene, din ce în ce mai puternică, deoarece observatorii 
europeni s-au săturat să tot vadă în România atîta mafie, cum este cea 
dezvoltată de foştii comunişti. Aşa încît un proces de fond — şi nu unul 
penal — al comunismului (care, din punct de vedere istoric, ar putea duce 
la erodarea sa definitivă) va avea drept ţintă însuşi sistemul mafiot şi 
clientelar perpetuat de fostul regim. 

Foştii comunişti au nostalgia puterii de odinioară. Şi-ar dori să nu 
aibă o opoziţie, iar această dorinţă a fost chiar pusă în practică de Ion 
Iliescu, cu ocazia mineriadelor. Acum visează să recîştige puterea — iar 
dacă nu ar fi fost incomodaţi de situaţia internaţională, şi în România s-ar 
fi ajuns la ceva foarte asemănător cu ceea ce se petrece la Moscova. Ceea 
ce face Putin în Rusia se întîmplă pentru că acolo conduc oamenii săi, 
oamenii fostului KGB. Bukovski explică pe larg această situaţie în 
discuţiile sale cu Marius Oprea prezentate în volumul de faţă. După cum 
se ştie, acolo se folosesc inclusiv metode letale: generalul Lebed a murit 
într-un misterios accident de avion; au fost asasinati politicieni, ziarişti sau 
oameni de afaceri care nu se supun acestei politici; din acelaşi motiv, 
Hodorkovski a fost băgat în închisoare de o justiţie total obedientă. Dacă 
în România vreun politician ar impune aceeaşi linie politică precum cea a 
lui Putin, ar însemna că respectivul nu doreşte intrarea ţării în Europa, care 
nu tolerează, prin criteriile politice ale aderării, asemenea comportamente 
nedemocratice. Însă românii vor să intre în Europa, ceea ce anulează 
posibilitatea ca nostalgiile foştilor comunişti să devină realitate. Dacă 
Iliescu şi partidul său rămîn bine poziţionaţi, acest lucru se datorează şi 
faptului că au vorbit întruna despre intrarea în Europa. Românii cred că 
astfel vor ieşi din situaţia în care se află. Vin an de an la Sighet, la 
Memorialul Victimelor Comunismului, şi văd chiar în Maramureş tineri 
sosiți în vacanţă, de la muncă, din Franţa. Ei vin acasă cu bani, visul 
fiecăruia e să-şi construiască o casă mare în sat — cum se întîmplă, deja, în 
vestita comună Certeze. Faptul acesta spune multe despre aşteptările 


oamenilor simpli cu privire la integrare, care va însemna încă un pas de 
desprindere de comunism. 

Pentru că am amintit de Sighet, trebuie să spun că eu cred că nimeni 
nu se poate referi la un proces al comunismului şi să îi nege necesitatea 
fără să vadă acest loc, unde au fost deţinuţi demnitari, politicieni şi oameni 
de cultură de seamă ai României, dintre care mulţi şi-au găsit sfîrşitul sau 
au fost ucişi aici. Memorialul Victimelor Comunismului — rodul eforturilor 
supraomeneşti ale Anei Blandiana şi ale lui Romulus Rusan, în fruntea 
echipei lor de la Fundaţia Academia Civică — a devenit deja un loc de 
pelerinaj. S-a muncit mult, s-a investit enorm în transformarea închisorii 
într-un muzeu, a unora dintre celulele sale în bibliotecă, sală de conferinţe 
etc. Este şi un semn că tot mai mulţi români sînt interesaţi de aceste 
lucruri. La Sighet poţi practic să atingi, să te afli într-un loc unde oamenii 
au pierit, toată lumea poate înţelege ce s-a petrecut. An de an, la Memorial 
se organizează o şcoală de vară, unde vin adolescenţi din întreaga ţară şi 
din Republica Moldova. Am onoarea să fi fost numit, încă din 1999, 
rectorul acesteia. Şi mă mai leagă ceva de locul respectiv: oricît de 
surprinzător ar părea acest lucru, prima mea întîlnire cu Vladimir 
Bukovski a avut loc la Sighet. Într-adevăr, l-am întîlnit pe acest disident 
rus celebru pentru prima oară la Sighet, cu ocazia Memorialului, în urmă 
cu patru ani. Am petrecut opt zile împreună. A fost o săptămînă 
memorabilă. Nu doar dimineaţa pe care Vladimir le-a consacrat-o a fost 
excepţional de intensă şi de emoţionantă (le-a povestit itinerarul său, 
trăgînd de fiecare dată concluzii foarte clare asupra modului de 
funcţionare a totalitarismului sovietic), dar, în plus, pentru că în anul acela 
a fost o vreme foarte frumoasă, ne-am dus seară de seară pe malul Tisei, 
unde, trebuie menţionat, Vladimir era încîntat să vorbească îndelung în 
rusă cu elevii din Chişinău. După aceea ne-am revăzut în mod regulat. L- 
am invitat la un colocviu la Paris, în 2003, ca de altfel şi pe Marius Oprea. 
Apoi el a organizat primele reuniuni din seria Memento Gulag, la care am 
participat şi eu — la Roma, apoi la Bucureşti. Ultima oară ne-am întîlnit în 
decembrie 2004, cu ocazia sesiunii pariziene a Comisiei Politice a 
Consiliului Europei, care pregătea rezoluţia de condamnare a „crimelor 


regimurilor totalitare comuniste”, intrată la 25 ianuarie 2006 pe ordinea de 
zi a Sesiunii Adunării Parlamentare. Voi reveni imediat la acest ultim 
aspect. Ceea ce vreau să mai spun acum este că, la fel ca şi Vladimir 
Bukovski, prietenul nostru, şi el musafir al Sighetului, am fost foarte 
impresionat de noua generaţie din România, de inteligenţa, maturitatea şi 
judecata morală a tinerilor pe care i-am întîlnit aici. În toţi aceşti ani, am 
observat cum se schimbă, cum devin mult mai deschişi către lume prin 
Internet, călătorii de studii sau vacanțe în străinătate. Apare o generaţie 
nouă; cînd îi văd pe aceşti tineri, observ că între ei şi fiicele mele de la 
Paris nu este nici o diferenţă, aparţin aceleiaşi lumi, vorbesc despre 
aceleaşi lucruri, în acelaşi mod. Nu era la fel acum şase ani. Pentru ei, 
comunismul s-a terminat, este un capitol încheiat. Oamenii politici de 
felul lui Iliescu au probleme cu acest gen de tineri: ei au dat deja propria 
sentinţă în procesul comunismului, respingîndu-l în mod firesc. 

În ceea ce priveşte un proces penal al comunismului, pe care ştiu că 
şi-l doresc atît Marius Oprea, cît şi ilustrul său interlocutor din această 
carte, Vladimir Bukovski, cred că există o problemă serioasă la nivel 
legal. L-am ascultat pe Marius, într-o conferinţă ţinută la Paris pe 25 
ianuarie 2006 — chiar în ziua cînd Adunarea Parlamentară a Consiliului 
Europei lua în discuţie rezoluţia de condamnare a comunismului —, 
vorbind despre Institutul de Investigare a Crimelor Comunismului în 
România, pe care îl conduce. Din cele spuse în ziua aceea la Institutul 
Cultural Român, în prezenţa unui numeros public, ştiu că înţelege ca 
atunci cînd aduci ceva în faţa justiţiei, acel ceva trebuie să fie un om viu, 
un om în carne şi oase; un om împotriva căruia trebuie să ai dovezi şi care, 
de asemenea, se poate bucura de prezumția de nevinovăție şi, mai ales, de 
posibilitatea ca infracţiunea de care este acuzat să se fi prescris, în caz că 
s-a petrecut cu multă vreme în urmă. Acestea sînt datele problemei. 
Aşadar poţi spune, exact, ce crime anume vei trimite în faţa justiţiei? Cum 
rezolvi problema prescrierii? Cum decizi că o anumită crimă poate fi 
judecată şi alta nu? Ar fi foarte important să se rezolve aceste probleme 
legale. Poate că ele ar fi putut fi rezolvate după 1989, cînd crimele şi 
abuzurile comunismului erau încă proaspete — nu s-a întîmplat aşa, dar 


nici acum nu e prea tîrziu. În fond, de ce nu? Poţi spune că aceste crime 
sînt crime împotriva umanităţii, care nu pot fi prescrise. Dar e nevoie aici 
de o perfecţionare a sistemului judiciar, de o independenţă totală a 
acestuia, pentru a se face dreptate în totalitate, căci altfel totul va fi ratat. 
Este nevoie de o susţinere publică largă, pentru că altfel se va întîmpla ca 
în Rusia, unde Bukovski a încercat (fără succes) să declanşeze acest 
proces. Este deci posibil să denunţi crimele împotriva umanităţii care nu 
pot fi prescrise şi, în aceste cazuri, să vezi dacă cei care poartă 
responsabilitatea lor sînt încă în viaţă. Apoi urmează adunarea dovezilor şi 
aducerea lor în faţa justiţiei. Acesta este drumul care trebuie parcurs în 
vederea unui proces al comunismului. Este exact ceea ce Marius Oprea 
vrea să facă la Institutul de Investigare a Crimelor Comunismului, cu 
sprijinul unor cunoscuţi disidenţi şi oameni de cultură din România, cum 
ar fi Doina Cornea, Constantin Dumitrescu sau Andrei Pleşu. 


x 


Închei prin a spune cîte ceva despre autorul cărţii de faţă. Îl cunosc pe 
Marius Oprea de prin 1999, de cînd am fost invitat prima oară la 
Memorialul de la Sighet, de către Ana Blandiana şi Romulus Rusan. Apoi 
ne-am reîntilnit cu diferite ocazii, iar în 2003 l-am invitat la Paris la un 
colocviu internațional despre totalitarism pe care l-am organizat şi ale 
cărui dezbateri se regăsesc în cartea Le jour se lève, la care Marius a 
contribuit cu un capitol. De asemenea, este autorul unui important studiu 
despre legile care au stat la baza represiunii în România, inclus în 
versiunea românească a Cărţii negre 5. Deci este vorba despre cineva pe 
care îl cunosc de ceva timp şi ale cărui lucrări le apreciez foarte mult, 
pentru că s-a ocupat, ca istoric, foarte serios de unul dintre cele mai 
dificile şi mai delicate subiecte: forţa de represiune în regimurile 
comuniste. Ştiţi — şi dacă nu, vă spun eu — că studiul poliţiei politice este 
un subiect delicat, deoarece ea este încă vie, responsabilii sînt acolo, 
uneori chiar la putere. Ei sau foştii lor colaboratori din sistemul comunist 
sînt cei care blochează, practic, accesul la arhive — or, arhivele sînt sursa 
fundamentală a istoricului. Fără acest acces, munca istoricului este mai 


dificilă. Se înţelege de ce aceşti oameni caută să blocheze prin toate 
mijloacele accesul la arhive — de exemplu, în chiar inima sistemului, în 
fosta Uniune Sovietică (mai ales în Rusia, nu mă refer şi la Belarus), se 
poate accede la multe arhive, în calitate de cercetător (rus sau străin, nu 
contează), însă arhivele KGB-ului rămîn în mare măsură închise. Se ştie 
că pentru România problema este aproape identică. Deci prietenul meu 
Marius Oprea a atacat această temă istorică pentru că nu se poate înţelege 
istoria regimurilor comuniste dacă nu se tranşează clar problema istoriei 
represiunii şi a organelor care o practicau — mai precis, care practicau 
teroarea de stat. A ştiut perfect că „amicii” (un eufemism pentru fosta 
Securitate) urmăreau cu mult interes activitatea lui. Trebuie să spun că, în 
urmă cu cîţiva ani, cu ocazia unui colocviu organizat la Bucureşti, Marius, 
care trebuia să intervină, a fost nevoit să renunţe, obligat fiind să meargă 
la tribunal, unde un fost responsabil al Securităţii îl aştepta la judecată, 
foarte nemulţumit de ceea ce publicase Marius Oprea despre el într-o 
carte — de altfel, fiecare ştie că adevărul răneşte. A scris Banalitatea 
răului. O istorie a Securităţii în documente (1949-1989), o carte 
voluminoasă cuprinzînd rezultatele cercetărilor sale de arhivă despre 
Securitate, lucrarea amintită mai sus despre revolta de la Braşov, o revoltă 
eminamente muncitorească, eveniment care a pus în dificultate un regim 
care pretindea că este al dictaturii proletariatului — aspect paradoxal, dar 
simptomatic. A mai publicat numeroase articole pe aceste teme, cu care 
sînt la curent, avînd în vedere că ne întîlnim an de an la Şcoala de vară de 
la Sighet, unde a participat şi cel care este intervievat în această carte. 
Marius îşi aminteşte probabil cum a venit Bukovski într-o dimineaţă la 
Sighet şi cum le-a explicat o zi întreagă tinerilor ce este comunismul, cum 
s-au întîmplat lucrurile despre care este vorba şi în această carte. Vă pot 
spune că nu se auzea nici musca, toată lumea fiind impresionată de acest 
tip de mărturie. 

Marius Oprea este unul dintre cei mai dinamici şi mai lucizi istorici 
români ai subiectului pe care îl abordează — crimele comunismului —, ceea 
ce mă face să-l consider foarte curajos. Şi-a asumat multe riscuri, ştiu că a 
fost ameninţat — şi spun asta pentru că eu, în Franţa, sînt la adăpost. În 


momentul apariţiei Cărţii negre a comunismului, cîteva persoane mi-au 
spus: „Domnule Courtois, sînteţi curajos!”. Am răspuns că nu este cazul, 
sînt funcţionar plătit de statul francez şi nu e nici un risc să spui adevărul 
în Franţa — pot exista cîţiva comunişti excitati, dar nu e nici un risc real. 
Marius Oprea şi-a asumat însă riscuri foarte mari şi cred că, în mare 
măsură, roadele se văd acum, prin crearea Institutului de Investigare a 
Crimelor Comunismului, de care se va ocupa. lată deci că şi în România 
există oameni competenţi, la locul potrivit! 

Mai interesant este faptul că Marius intervine cu demersurile sale în 
plină actualitate. După cum se ştie, Comisia Parlamentară a Consiliului 
Europei s-a sesizat cu privire la condamnarea oficială a crimelor comise în 
regimurile comuniste totalitare şi, chiar dacă socialiştii şi comuniştii au 
blocat recomandările privind acţiunile împotriva moştenirii comuniste, s-a 
adoptat totuşi o declaraţie oficială de condamnare a acestor crime. Şi 
acum, o mică anecdotă: această comisie, care s-a reunit la Paris în 
decembrie 2004, a solicitat patru experţi — Vladimir Bukovski, un 
polonez, un estonian şi eu. Şedinţa trebuia să înceapă la ora 9, am ajuns la 
9.15, iar responsabila, o deputată portugheză, a spus: „Corpul de experţi 
este cam limitat, aşa încît am mai adus doi experţi”. M-am bucurat — doi 
experţi noi, perfect. Intrăm în şedinţă şi, surpriză! Cei doi experţi erau 
ruşi, dintre care unul era membru al Academiei de Ştiinţe. Acesta a fost şi 
primul care a luat cuvîntul — a spus cam aşa: „Nu prea înţeleg care este 
obiectul acestei reuniuni, care se centrează pe crimele comunismului, 
chestiuni reglate de mult timp în ţara noastră. Cred că ar fi mai bine să 
aprofundăm o temă istorică foarte puţin studiată, şi anume crimele 
Inchiziției”. Mă uitam la Vladimir Bukovski, care era ca un peşte scos din 
apă, cu gura deschisă, aproape că îşi pierduse suflul. Există astfel de 
lucruri care mă asigură că amicii noştri comunişti şi-au păstrat pînă astăzi 
reflexele. Întîmplarea arată că ruşii — mai precis, guvernul în funcţie — au 
fost foarte nemulţumiţi de această iniţiativă. Şi faptul că Rusia urma să 
aibă curînd preşedinţia Consiliului, iar majoritatea partidelor comuniste 
dure, cum este cel grec, şi-au manifestat peste tot indignarea faţă de acest 
demers, precum şi inconştienţa parlamentarilor democrați, care nu au votat 


recomandările rezoluţiei din politeţe, pentru a nu-şi supăra colegii, au dus 
la acest vot. Sînt scandalizat că mai mult de 40 deputaţi europeni, toţi de 
stînga şi preponderent din Europa Occidentală, au votat împotriva acestei 
rezoluţii. Dar şi mai scandalizat sînt de faptul că Recomandarea 
Comitetului de Miniştri al Consiliului Europei nu a putut fi adoptată, 
nereuşind să obţină 2/3 din voturi; că la 17 ani după căderea Zidului 
Berlinului, în Europa, ne aflăm încă în acest punct în ceea ce priveşte 
condamnarea comunismului. lar acest lucru ne arată ce lung este drumul 
pe care-l mai avem de parcurs pentru ca Europa Centrală şi de Est să fie 
cu adevărat decomunizată şi ca vest-europenii să înțeleagă tragedia trăită 
timp de 45 de ani de fraţii lor din Răsărit. Toate acestea demonstrează, 
dacă mai este nevoie, caracterul judicios al Rezoluţiei şi Recomandiării 
Comisiei Politice a Consiliului Europei, care insistă, ambele, asupra 
nevoii urgente de a desfăşura o activitate pedagogică pe lîngă tinerele 
generaţii cu privire la dimensiunea criminală a regimurilor comuniste. 
Dar, deocamdată, fiecare trebuie, în continuare, să-şi gestioneze separat 
dificila problemă a moştenirii comunismului. 

Cărţile pe care le-a publicat — cum este şi cea de faţă, Chipul morții, 
un rechizitoriu serios la adresa crimelor comunismului —, precum şi toate 
eforturile lui Marius Oprea se încadrează în acest context surprinzător, în 
care pentru prima dată se ia în discuţie oficial, cu toată opoziţia foştilor 
comunişti şi a aliaţilor lor, caracterul criminal al regimurilor comuniste, 
separat de problemele nazismului, atît de mult dezbătute. Chiar Marius a 
demonstrat pînă acum, prin propriile-i puteri, că munca istoricului, 
conferințele, lucrările publicate pot ajunge în cele din urmă să penetreze la 
nivelul clasei politice şi să determine măsuri concrete, cum a fost crearea 
în România a Institutului de Investigare a Crimelor Comunismului. 
Exemplul său este foarte încurajator şi reconfortant. 


Stéphane Courtois 
Paris, 27-28 februarie 2006 

CHIPUL MORŢII 


Să nu iertaţi, căci nu e căderea voastră să iertaţi, 
În numele celor ce-au fost vînduţi 
Cînd se crăpa de ziuă. 


Zbigniew Herbert 


Era în martie — ultima ninsoare, cea a mieilor, se mai iţea încă pe 
pervazul acelui birou din Comitetul Central al Partidului Comunist Român 
în care, în anul de graţie 1968, procurorul militar Slabu asuda asupra 
raportului cerut de generalul Răduică. Anchetarea „abuzurilor din anii 
stalinismului” se apropia de sfîrşit. Nimeni nu trebuia să fie condamnat, ci 
doar un lot de 10-12 ofiţeri superiori ai Securităţii urmau să fie trecuţi în 
rezervă: mîinile lor erau murdare chiar de sîngele unor „tovarăşi de 
partid”. Restul victimelor nu prea conta — oricum, erau „duşmani de 
clasă”. 

Pe masa procurorului domnea, falnic, un dosar gros, de peste 300 de 
pagini. Pe el scria doar Cernavodă. La piciorul podului peste Dunăre 
ridicat de inginerul Anghel Saligny la sfîrşitul secolului al XIX-lea se 
înființase, în primăvara anului 1952, un lagăr de muncă în care au fost 
aduşi în special ţărani care refuzaseră să intre în nou-înfiinţatele 
cooperative agricole de producţie, sinonime colhozurilor sovietice. Unul 
dintre ei, un tînăr din Moldova, de 23 de ani, care lăsase acasă, în ograda 
jefuită de milițieni, doi copii mici, l-a scuipat în faţă pe comandantul 
lagărului, care îl pălmuise fără motiv. A primit 21 de zile de carceră, dar 
după două săptămîni a fost dus la infirmerie cu ambele picioare 
cangrenate, pentru că fusese legat cu cătuşe peste cizmele de cauciuc cu 
care era încălţat. „Cînd a fost adus la infirmerie şi i s-au tras cizmele, i s-a 
dezlipit şi talpa picioarelor, care putrezise”, consemnează medicul coloniei 
penitenciare, care a încercat să-l salveze, solicitînd trimiterea sa la spitalul 
din Constanţa. Dar comandantul, amintindu-şi de scuipatul pe care îl 
primise în faţă, a refuzat cererea. Tînărul a murit în chinuri cumplite după 
11 zile, lipsit de vreun tratament şi putrezind de viu în infirmeria lagărului. 
În tot atîtea nopţi de suferință de neînchipuit, strigătele sale de ajutor şi 
vaietele au ţinut trează toată suflarea lagărului. 


Cîteva pagini mai încolo, în acelaşi dosar de pe masa procurorului 
Slabu se consemna într-un proces-verbal depoziţia unui alt deţinut de la 
Cernavodă: 


În luna decembrie 1952, fiind grav bolnav, am primit de la infirmerie un bilet de scutire şi am 

fost întors la dormitor. Caporalul care făcea de serviciu m-a scos însă afară în pumni şi 

picioare, umplîndu-mă de sînge şi m-a dus la comandant. Acesta m-a bătut pînă am leşinat. 

După ce m-am trezit din leşin, mi-a luat mantaua şi m-a pedepsit să muncesc fără mîncare şi 

odihnă 36 de ore. Am fost trimis la muncă, dar eu i-am spus caporalului că nu pot lucra. El a 

pus trei deţinuţi să mă arunce în Dunăre, apoi m-a bătut cu o lopată, m-a legat cu lanţuri şi m- 

a dus din nou la comandant. Acesta m-a pedepsit cu trei luni de carceră. După 42 de zile, am 

fost scos şi dus la infirmerie. Comandantul m-a văzut acolo şi mi-a spus: „Ai să te întorci în 

carceră şi ai să stai acolo pînă mori”. Atunci am încercat să mă sinucid, tăindu-mi venele cu o 

lamă. Pentru asta, comandantul l-a pus pe un deţinut să mă bată cu picioarele în testicule şi în 

gură, nenorocindu-mă pe viaţă şi desfigurîndu-mă. 

Deţinutul a fost băgat din nou la carceră, dar a fost salvat de un ofiţer 
superior venit în inspecţie la colonia penitenciară, care a mai găsit la 
Cernavodă alţi şase deţinuţi morţi. Aceştia continuau să fie ţinuţi în 
carcerele lagărului pentru că, potrivit declaraţiilor comandantului, nu îşi 
terminaseră pedeapsa. Inspecţia s-a încheiat cu măsuri administrative. 
Cîţiva gardieni au fost sancţionaţi. Nu li s-au mai acordat prime pe 30 
decembrie 1952 şi au fost amînaţi la avansare. 

In ochii acestor oameni, şi cei vii, şi cei morţi erau, în egală măsură, 
subiect de batjocură. In colonia penitenciară, într-o zi din iarna anului 
1952, „au fost mai mulţi morţi. Pentru a-i putea identifica, le-a pus 
cartoane în gură, pe care le scria numele”. Un deţinut a fost adus de pe 
şantier mort, cu un astfel de carton în gură, „iar gura încleştată i-a fost 
deschisă cu un topor. Morţii se înhumau după 7-8 zile, din lipsă de 
scîndură”, se consemna în acelaşi raport. Pe o altă pagină din dosar, 
procurorul Slabu a subliniat cu capătul albastru al creionului său bicolor 
următoarele: „După ce un brigadier l-a bătut pînă la moarte pe un deţinut, 
acesta a fost pus pe o targă în care brigadierul bătuse piroane de fier. Cînd 
l-a adus la infirmerie, mort, corpul lui era în întregime perforat”. A stat un 
pic pe gînduri şi apoi, după nenumărate tăieturi şi ştersături, a scris: „S-au 
săvîrşit unele abuzuri în ceea ce priveşte regimul de detenţie, cel alimentar 
şi de asistenţă sanitară”. A închis dosarul şi l-a pus apoi în teancul mare, 


de sub biroul său, în care destinele oamenilor se amestecau cu mirosul 
cazon al ciorapilor. A privit afară, pe fereastră. O vrabie îşi curăța penele. 
Grijuliu, să nu o sperie, a deschis geamul şi i-a presărat cîteva firimituri 
dintr-o felie de franzelă. 


* 


Nu, nu este literatură — sau, mai exact, nu în întregime: crimele, 
torturile, procurorul au existat aievea. La fel şi dosarele sale, care pot fi 
(sau, mai corect spus, au putut fi, o vreme) consultate — le-am văzut cu 
ochii mei şi cu mîinile tremurînde am copiat unele dintre filele lor, din 
care răzbăteau parcă vaietele şi rugăminţile celor chinuiţi şi ucişi, 
ridicîndu-se deopotrivă către Dumnezeu şi călăii lor. Poate că nu era urmă 
de zăpadă şi nici o vrabie nu s-a aşezat atunci, în primăvara anului 1968, 
pe pervazul acelui birou spre a primi firimituri. 

De la cele povestite mai sus s-au scurs mulţi ani. Pînă la căderea 
sistemului comunist din România nu se putea pune problema judecării 
celor vinovaţi pentru crimele şi abuzurile comise în numele acelui regim, 
care nu numai că le-a făcut posibile, dar au fost înfăptuite în numele său. 
Sistemul nu-şi putea condamna propria politică. „Raţiunile de stat” care l- 
au împiedicat să se autocondamne au funcţionat şi după dispariţia sa 
oficială — semn că, de fapt, undeva, în subteranele unei realităţi care îl 
nega sau îl uitase, comunismul a continuat să trăiască. În mod esenţial, 
lucrurile au rămas neschimbate. Mitingurile de stradă, rezoluţiile, petiţiile 
nu au avut decît efecte limitate: aprobarea unei legi prin care se acordă 
compensaţii foştilor deţinuţi politici (o pensie calculată în funcţie de 
numărul anilor de închisoare şi locuri de veci pe gratis) şi, mult mai tîrziu, 
promulgarea unei alte legi care se definea drept una de deconspirare a 
Securităţii „ca poliţie politică”. Prompt amputată, at't de mult 'nc't nu a 
mai fost recunoscută de iniţiatorul ei, senatorul Constantin-Ticu 
Dumitrescu, preşedintele Asociaţiei Foştilor Deţinuţi Politici, şi mai ales 
administrată de persoane care s-au făcut chiar ele instrumente ale 
moştenitorilor Securităţii, legea respectivă nu şi-a atins scopul. Acţiuni 
propriu-zise de deconspirare a făptuitorilor unor crime şi abuzuri s-au 


întîmplat doar în paginile ziarelor, în memorii ale supravieţuitorilor 
regimului concentraţionar comunist şi, uneori, dar din ce în ce mai rar 
odată cu trecerea anilor, în emisiuni de televiziune. În plan oficial, 
deconspirările nu au avut nici un ecou, chiar dacă, sub presiunile străzii, 
care răsuna încă în 1990 de sloganuri anticomuniste, un înalt demnitar al 
Frontului Salvării Naţionale declara că Procuratura va duce 


pînă la capăt descoperirea celor care s-au făcut vinovaţi faţă de poporul român, atât în timpul 
regimului comunist, cît şi în timpul Revoluţiei, pentru a fi sancţionaţi de instanţele de 
judecată, potrivit legii. Renaşterea ţării, reconcilierea naţională, restituirea în lume a imaginii 


adevărate a României nu pot fi concepute fără acestea7. 


Victor Babiuc, care spunea aceste cuvinte pe 22 decembrie 1990, 
chiar la un an de la fuga lui Ceauşescu şi prăbuşirea regimului său, deţinea 
în acel moment funcţia de ministru al Justiţiei. Este evident că, după 15 
ani de la această declaraţie, nimic nu s-a schimbat. Nici măcar un ofiţer 
din Securitate, fosta poliţie politică comunistă, nu a fost trimis în judecată, 
nici un activist al partidului nu a răspuns penal sau prin pierderea rangului 
de demnitar (pe care mulţi dintre ei l-au avut după 1989) pentru faptele 
din trecut, pentru crimele şi abuzurile pe care le-a comis, ordonat sau 
inspirat. Cuvintele lui Babiuc, rostite atunci doar din considerente 
politicianiste, ajung astăzi să pună un diagnostic necruţător. Procurorii nu 
au făcut mai nimic, în lipsa unei voințe politice, manifestată prin legi şi 
dispoziţii care să umească în acea direcţie imensul aparat birocratic al 
Justiţiei. Vinovaţii îşi încasează liniștiți pensiile, fireşte, mult mai mari 
decît ale victimelor. Cînd „se pitesc”, după cum vorbesc foştii securişti 
despre moartea camarazilor, ei au loc de veci în cimitire militare şi au 
parte de onoruri, după grad, dar pînă atunci sînt trataţi cu grijă în clinicile 
Ministerului Administraţiei şi Internelor. Uneori au şi dileme, precum 
generalul magistrat Şerbănoiu, preşedinte al multora dintre instanţele de 
judecată militare, care a condamnat la milenii de închisoare numeroase 
„loturi” de deţinuţi politici. După 1989, a fost numit director în Ministerul 
Justiţiei chiar de către Victor Babiuc, autorul declaraţiei de mai sus, şi a 
avut în sarcină, între altele, eliberarea de acte doveditoare pentru foştii 
deţinuţi politici, în vederea stabilirii pensiilor acordate cu zgîrcenie de 


către autorităţi. „Ce ţi-e şi cu lumea, domnule!”, se mira sincer, într-o bună 
zi, bătrînul magistrat. „Eu i-am băgat la închisoare, şi-acum tot eu le dau 
adeverinte pentru asta!” 

Aşa arată lumea în care trăim. „Renaşterea ţării, reconcilierea 
naţională, restituirea în lume a imaginii adevărate a României”, lucruri 
despre care atît de frumos se vorbea, nu s-au petrecut în aceşti ani, 
îndeajuns de mulţi pentru ca nou-născuţii din 1989 să fi ajuns în pragul 
maturității. Refuzul distanţării de trecut aruncă România în braţele 
nostalgiei după comunism. Este cu mult mai mult decît sperau foştii 
activişti ai partidului şi securiştii în zilele din decembrie 1989. Acum, cînd 
România a trecut pragul Alianţei Nord-Atlantice cu ei la cîrmă, tranziţia 
comuniştilor de la Ceauşescu la NATO poate fi socotită drept cea mai de 
succes telenovelă românească — în regia Partidului, după scenariul 
Securităţii. 

i 

La 22 decembrie 1989, sub asaltul mulţimii, un grup de ofiţeri din 
Direcţia a V-a de Securitate şi Gardă s-a refugiat într-un garaj al 
Comitetului Central al Partidului Comunist, de unde au asistat 
neputincioşi la fuga dictatorului şi la evenimentele care au urmat. 
Comandantul lor, colonelul Burlan, fostă sosie a lui Ceauşescu, şi colegii 
săi au aşteptat acolo două zile, încercînd să-şi contacteze superiorii şi să 
afle noile ordine. În cele din urmă, la uşa garajului a apărut un transportor 
blindat, de pe care au coborit un bărbat în civil, Mihai Montanu, pe care îl 
văzuseră la televizor alături de Ion Iliescu, autoproclamat lider al 
Frontului Salvării Naţionale care preluase puterea, fostul lor comandant, 
şeful Securităţii, Iulian Vlad, şi un militar, căpitanul Mihai Lupoi, pe care 
l-au văzut de asemenea la televizor, lansînd apeluri către armată. Ce a 
urmat povesteşte colonelul Burloi: „Am primit ordin să ne strîngem şi să 
depunem jurământul faţă de Front. Ne-am aliniat”? 
tranziţie. 

Această mică poveste ilustrează ceea ce s-ar putea numi „paradoxul 
»10: o răsturnare de putere în care represiunea ordonată de fostul 


. Şi, aliniaţi, au intrat în 


român 


regim a făcut 10% din numărul victimelor care s-au înregistrat în primele 
cinci zile de democraţie, la capătul cărora România avea o singură 
certitudine — Ceauşescu murise. Partidul Comunist a dispărut, s-a spus, 
odată cu fuga lui. În România nu mai exista, dintr-o dată, nici un 
comunist. Puterea a fost preluată de Frontul Salvării Naţionale, apărut nu 
se ştia de unde şi din care făcea parte toată lumea. Liderul autoproclamat 
al Frontului, Ion Iliescu, vorbea engleză şi franceză — e drept, cu un accent 
pronunţat, dar corect. A apărut la televizor descheiat la cămaşă şi fără 
cravată. Deşi se referea întotdeauna la „revoluţie”, s-a ferit să condamne 
fostul regim — doar pe Ceauşescu, care „întinase valorile socialismului”. 
Pe măsură ce a devenit tot mai puţin probabilă reîntoarcerea dictatorului, 
oameni şi instituţii au trecut de partea noii puteri. Nu numai Securitatea, 
care a depus repede armele. Fostul organ de presă al Partidului Comunist, 
Scînteia, a apărut la 23 decembrie sub noul titlu de Scînteia Poporului, 
pentru a deveni apoi Adevărul — ca o coincidenţă, chiar traducerea titlului 
ziarului comuniştilor sovietici, Pravda. Televiziunea a început să emită 
sub titulatura de Televiziunea Română Liberă, dar cu aceiaşi crainici care, 
cu o zi în urmă, îi aduceau laude lui Nicolae Ceauşescu şi condamnau 
actele „huliganilor” care protestau în stradă împotriva dictaturii. În timp ce 
mulţimea sărbătorea în stradă şi striga „Jos comunismul!”, într-un birou 
anonim, la numărul 226, de la etajul II al fostului Comitet Central, Ion 
Iliescu şi echipa lui — formată din comunişti şi militari marginalizaţi de 
Ceauşescu pentru relaţiile lor prea apropiate de Moscova, la care se 
adăugau comandanţi din Securitate — alcătuiau noile structuri ale puterii 
provizorii. Odată echipa constituită, în Bucureşti şi în marile oraşe ale ţării 
a început să se tragă cu cartuşe de război; numărul victimelor a crescut de 
la o oră la alta, pînă de Crăciun, cînd a avut loc executarea lui Ceauşescu. 
A doua zi, România avea un nou guvern provizoriu. Primul-ministru de 
atunci, Petre Roman, a afirmat deseori că el nu avea nici o legătură 
anterioară cu „grupul” din „camera 226”. Era însă fiul unui vechi lider 
cominternist care trăise mulţi ani la Moscova, din avangarda celor care au 
instalat regimul comunist în România. Aşa arăta echipa care a „umplut? 
vidul de putere creat după fuga lui Ceauşescu. Structural apropiaţi de 


practica şi ideologia comuniste, aceşti oameni au dat o lovitură de stat 
revoluţiei străzii, începută la Timişoara în 17 decembrie şi continuată în 
zilele următoare în Transilvania şi la Bucureşti. 

Cuvintele-cheie care pot defini evoluţia politico-instituţională a 
României după 1989 sînt reformismul şi continuitatea. Un alt paradox. 
Dar în cazul României, aceşti termeni sînt opuşi numai în aparenţă. 
Instaurată după fuga lui Ceauşescu, democraţia calificată drept „originală” 
chiar de către Ion Iliescu, principalul ei artizan, a reuşit să-i împace. Noua 
putere, legitimată propagandistic ca „emanaţie” a revoltei străzii, a căutat 
în permanenţă să limiteze transformările radicale (esenţiale într-o 
revoluţie) la măsuri minime. Priorităţile nu au fost edificarea unui cadru 
politic democratic, liberalizarea economică şi privatizarea rapidă, ci 
adoptarea unor măsuri care să asigure continuitatea structurilor 
instituţionale ale fostului regim. În atare condiţii, despre deconspirarea 
crimelor trecutului nici nu putea fi vorba. De altfel, un înalt personaj din 
Procuratură, generalul Mugurel Florescu, afirma (prin aprilie 1992, în faţa 
unora dintre cei care mai credeau că se va face dreptate) că „atîta vreme 
cît Ion Iliescu conduce România, nu poate fi vorba de procesul 
comunismului”1!. Practic, singurele cîştiguri au fost cele din domeniul 
libertăţilor cetăţeneşti, puternic afectate de regimul Ceauşescu: libertatea 
cuvîntului, dreptul la libera asociere, dreptul la libera circulaţie. Cît 
priveşte politicile de reformă, în primii şapte ani de la dispariţia 
dictatorului, acestea s-au redus la o simplă rotire a cadrelor, sistem exersat 
cu succes pe parcursul construirii socialismului. Opţiunea celor care au 
dictat politica României, în special în primii ani ai aşa-numitei „tranziţii”, 
a fost aceea de a păstra în funcţii de decizie politică un mare număr de 
nomenclaturişti ai fostului regim şi de a conserva aproape nealterată fosta 
birocraţie de stat. Singura schimbare a fost o avansare a liniei secunde şi 
mediane pe locurile lăsate vacante în structurile birocraţiei de partid şi de 
stat prin înlăturarea foştilor fideli ai lui Ceauşescu. Ascensiunea „lupilor 
tineri” ai Partidului Comunist, din Securitate, fosta Miliție, Armată şi 
magistratură a dus la păstrarea unor structuri informale, clădite pe 


scheletul fostului regim comunist, care primea acum „ţesuturi” proaspete, 
într-o operaţie de schimbare a identităţii. 

În fond, nu se schimbase mai nimic. Doar optimiştii şi oficialii au 
afirmat că Partidul Comunist a dispărut de la sine fără urmă şi că soarta sa 
a fost împărtăşită şi de fosta Securitate. Aceste dispariţii au fost numai un 
joc al aparenţelor. Nu după mult timp, foştii securişti au fost repliaţi în noi 
„servicii secrete” sau în aparatul guvernamental. Cît priveşte partidul, 
decretul de dizolvare a PCR, semnat la presiunea străzii pe 12 ianuarie 
1990, a fost abrogat peste cinci zile, în urma unei decizii a Consiliului 
Frontului Salvării Naţionalel?. O eventuală dizolvare a sa ar fi atras 
problema succesiunii şi legiferarea modului de împărţire a patrimoniului 
imens al Partidului Comunist. Ulterior, prin Decretul nr. 30 din 18 ianuarie 
1990, s-a anunţat că „patrimoniul PCR devine proprietate a statului”: dar 
actul oficial privea doar patrimoniul fostei Gospodării de partid şi vilele 
de vînătoare ale lui Ceauşescu, trecute „la stat” şi „redate poporului”, la 
televizor. Pentru o lună. Restul, conturi, cotizaţii, active şi bunuri 
imobiliare s-au volatilizat în tăcere ori au trecut, prin discrete hotărîri şi 
decizii guvernamentale sau departamentale, în proprietatea oamenilor 
regimului. Pe lîngă raţiunile politice ale noii puteri de a evita o ruptură 
clară cu trecutul, vizibile în cazurile PCR-ului şi Securităţii, la fel de 
putemice au fost cele economice. Din primele zile ale anului 1990, 
măsurile perestroikăi sovietice s-au aplicat în ritm accelerat la Bucureşti, 
ducînd la ceea ce am numit privatizarea regimului comunist, după 
modelul în care acest proces se derula în acele momente şi în URSSIE. 

Pe plan economic, măsurile de liberalizare au constat numai în 
transformarea, peste noapte, prin hotărîre de guvern, a întreprinderilor 
socialiste în „societăţi comerciale”. Unele dintre acestea, cele mai 
profitabile, au fost privatizate rapid, prin aşa-zisa metodă MEBO, aplicată 
deja la acea dată cu succes în Uniunea Sovietică, în folosul grupurilor de 
interese provenind din fostele structuri comuniste. Calea către acest 
transfer a fost, mai întîi de toate, noua Constituţie a României, adoptată 
prin referendum în 1991. Legea fundamentală a ţării nu a prevăzut la 


capitolul „avuţie naţională” un segment esenţial al acesteia — şi anume 


capitalul de stat din economie. Neprotejat prin Constituţie, acesta a fost 
transferat în domeniul articolelor Codului Penal care priveau proprietatea 
privată, rămase neschimbate (pînă în 1996) din timpul comunismului. 
Conform acestora, infracţiunea de furt din avutul privat era pedepsită cu 
pînă la doi ani 'nchisoare, spre deosebire de pedepsele mult mai grele (de 
pildă, pentru furt în dauna „avutului obştesc”), care puteau ajunge, în 
unele cazuri, pînă la pedeapsa cu moartea. Aşa s-a ajuns la situaţia în care, 
prin 1993, o instanţă de judecată din Bucureşti condamna un contabil — 
care fraudase printr-o firmă-căpuşă Uzinele „Faur” (fosta „23 August”) cu 
peste 300 milioane lei, o sumă imensă atunci — la numai doi ani cu 
suspendare, respectivul fiind la prima încălcare a legii. Apoi, aceeaşi 
instanţă a trecut la judecarea cazului următor. Un hoţ care furase o 
bicicletă rezemată de Primăria Sectorului 2 a fost trimis în puşcărie pentru 
cinci ani: s-a luat în considerare faptul că hoţul era recidivist şi că furtul s- 
a comis în spaţiul public. 

În asemenea condiţii, privatizarea comunismului s-a derulat fără 
„incidente” majore, de la devalizarea băncilor şi pînă la constituirea unor 
reţele de tip mafiot care au acaparat treptat ramuri întregi ale economiei 
naţionale, totul petrecîndu-se la adăpost de consecinţe penale. Transferul 
bunurilor statului, al „avuţiei întregului popor” spre oligarhia securisto- 
comunistă s-a petrecut inclusiv în urma controlului exercitat de oamenii 
vechiului regim asupra agenţiei guvernamentale care, în mod oficial, s-a 
ocupat de privatizare. Acest proces s-a efectuat în foarte multe cazuri la 
comandă politică, întreprinderi întregi fiind cumpărate din portofoliul 
statului pe sume derizorii şi fără ca privatizarea să creeze performanţă 
economică, ci doar venituri rapide noilor proprietari, care au trecut chiar la 
dezmembrarea şi vinderea la fier vechi a unor utilităţi cumpărate, pe care 
se angajaseră formal să le retehnologizeze. Cu toată această privatizare 
sui-generis, în primele mandate ale lui Ion Iliescu, economia a rămas 
preponderent cu capital de stat, susţinută prin subvenţii. Astfel, muncitorii 
industriali au fost multă vreme baza electorală a noii puteri. Din acest 
punct de vedere, România a rămas pentru ani buni încremenită în proiectul 
gorbaciovist, chiar şi după dispariţia Uniunii Sovietice. 


Concluzia vine de la sine: continuitatea fostelor structuri comuniste 
nu a fost distrusă de aşa-zisele reforme, care au fost mai degrabă formale, 
dirijate astfel încît mai cur'nd să ajute la consolidarea acestor structuri, 
prin crearea unei oligarhii comunisto-securiste, care transcende orice 
ideologie şi program politic. Ea a infiltrat nu numai Frontul Salvării 
Naţionale şi urmaşii săi politici, ci întreaga structură a societăţii româneşti. 
O mafie tăcută, eficientă, arareori violentă — întrucît controlează sau poate 
influenţa structurile statului, pînă la cel mai înalt nivel. Acestea au fost 
împrejurările în care s-a produs practic privatizarea regimului comunist. 

Toate aspectele de mai sus au fost multă vreme puţin vizibile din 
interior. Deceniile de izolare, de lipsă cronică a informaţiilor au făcut 
populaţia României extrem de permeabilă la manipulare şi extrem de 
încrezătoare, în acele zile din decembrie 1989, în cei care, dacă afirmau că 
ei l-au alungat pe dictator, era sigur numai că ei l-au executat. Astfel că a 
rămas nebăgat în seamă sensul mesajelor sosite de peste hotare către noile 
autorităţi. Primii care au reacţionat au fost americanii şi sovieticii. În seara 
zilei de 22 decembrie 1989, Mihail Gorbaciov prezenta Congresului 
Deputaţilor Poporului o informare asupra situaţiei din România şi supunea 
acestuia spre aprobare trimiterea unui mesaj prin care se afirma „sprijinul 
hotărît” faţă de noile autorităţi, precum şi „dorinţa sinceră de colaborare 
strînsă în interesele socialismului şi păcii”. Mai rezervat, George Bush 
salută înlăturarea dictaturii, regretă evenimentele dramatice şi promite 
sprijin activ, în cazul în care ţara va trece la democraţie. Au urmat, 
cronologic, mesaje venite din partea partidelor comuniste şi a guvernelor 
ţărilor Pactului de la Varşovia: Ungaria, RDG, Cehoslovacia. Ladislav 
Adamec, preşedintele Partidului Comunist Cehoslovac, îşi exprima, de 
pidă, „convingerea că poporul român şi comuniştii cinstiţi vor reuşi să 
găsească o cale de ieşire” din impasul istoric în care i-a adus Ceauşescu. 
În fine, mesajul Ministerului Afacerilor Externe Chinez: „R.P. Chineză 
urmăreşte cu atenţie evoluţiile din România, considerîndu-le o problemă 
internă a acestei ţări” — ceea ce, în limbaj diplomatic, indica suspiciunea 
chinezilor în legătură cu amestecul sovietic în derularea evenimentelor din 
România. Amestec deloc de neglijat, avînd în vedere relaţiile apropiate 


dintre Gorbaciov şi Iliescu, exprimate ulterior în plan politic prin 
semnarea unui tratat bilateral între Moscova şi Bucureşti la 5 aprilie 1991, 
cu puţin timp înainte de prăbuşirea Uniunii Sovietice. 

Între timp se adoptaseră măsuri care, cel puţin teoretic, asigurau un 
cadru pentru pluralismul politic, deşi iniţial Ion Iliescu dorise şi solicitase 
doar un „pluralism în cadrul Frontului”. Puterea legislativă provizorie era 
asigurată de Consiliul Frontului Salvării Naţionale, devenit ulterior 
Consiliu Provizoriu de Uniune Naţională. Ca urmare a Decretului-lege nr. 
8 din 31 decembrie 1989 privind „înregistrarea partidelor politice şi a 
organizaţiilor obşteşti”, au reapărut partidele istorice: la 8 ianuarie 1990, 
la Tribunalul Bucureşti, şi-a depus actul fondator Partidul Naţional 
Ţărănesc Creştin-Democrat, iar după o săptămînă a fost reînfiinţat Partidul 
Naţional Liberal, rivale istorice ale comuniştilor la finalul celui de-al 
doilea război mondial, dizolvate după instaurarea, la 6 martie 1945, a unui 
guvern  pro-comunist. Dar prin Decretul-lege nr. 8 se prevedea 
posibilitatea creării unui partid politic cu doar 251 de adeziuni. Ulterior, 
un sondaj de opinie realizat la începutul lunii martie 1990 releva că dintre 
cei chestionaţi, 81,9% considerau numărul adeziunilor insuficient şi numai 
13,8% îşi declarau acordul faţă de această prevedere. Ceea ce nu a 
împiedicat aplicarea legii, într-o formă în care ea a devenit o metodă 
alternante la putere, inclusiv prin derizoriul întreţinut al vieţii politice şi al 
dezbaterilor parlamentului provizoriu, televizate în direct. Pe ecranul 
televizorului se perindau zilnic gospodine sau administratori de bloc 
deveniți brusc politicieni, cu discursuri care contrastau flagrant cu 
„experienţa” celor ce preluaseră „destinele ţării” după fuga lui Ceauşescu. 
Ca urmare a aplicării acestei legi, în primul Parlament al României au 
intrat 27 de partide; printre ele, formaţiuni politice cu nume ca „Partidul 
Liber-Schimbist”, în general partide din titulatura cărora nu lipseau 
termenii „naţional”, „social”, „republican”, „uniune”, „revoluţie”, fără 
doctrine sau programe cît de cît coerente. Confuzia era totală. Nimeni nu 
ştia numărul exact al tuturor partidelor politice deja existente sau în curs 
de apariţie în România. Liste de adeziuni circulau asiduu prin toate 


cartierele oraşelor, prin comune şi sate, într-o dezlănţuire primară a 
instinctelor politice, sufocate pînă atunci de dictatură. 

Dar în penumbra acestui context politic, Frontul Salvării Naţionale îşi 
pregătea propria transformare în partid. Metamorfoza s-a încheiat şi a fost 
anunţată public la 25 ianuarie 1990, odată cu intenţia Frontului de a 
participa la alegeri. Hotărtrea avea dimensiunile unei lovituri de stat. 
Partidele importante ale opoziţiei, deşi abia create, au reacţionat prompt, 
organizînd un miting de proporţii la Bucureşti, trei zile mai tîrziu. Atunci, 
pe pancarte era scris „Vrem dreptate, nu Securitate!”, „Nu mai vrem 
comunişti, nu mai vrem securişti!”, „Puterea se menţine cu ajutorul 
Securităţii!” sau „[ineţi minte cinci cuvinte: e la fel ca înainte!”. La 29 
ianuarie 1990 a debutat prima măsură de forţă adoptată de autorităţi, care 
avea să indice apropierea noilor structuri de putere de mentalităţile şi 
practicile comuniştilor. Prin intermediul televiziunii, au fost mobilizați 
muncitori şi au fost aduşi în Capitală mineri înarmaţi cu biîte, într-o 
contramanifestaţie îndreptată împotriva opoziţiei, printr-o largă campanie 
de dezinformare. Sediul Partidului Naţional Țărănesc a scăpat devastării, 
iar liderul său, Corneliu Coposu, de linşaj doar la intervenţia directă a 
primului-ministru. Într-o scenă de western, premierul Petre Roman, fiul 
cominternistului, a apărut pe un blindat, în care l-a adăpostit pe rivalul său 
Coposu, om politic care făcuse 17 ani de detenţie ca opozant al 
comunismului. 

Foarte puţini au sesizat în acele zile că, între mulţimea care continua 
să strige în stradă „Jos comunismul!” şi puterea provizorie exista un 
dezacord major. Majoritatea oamenilor s-au mulţumit însă cu puţin: la 
televiziune se difuzau imagini cu centre de ascultare a telefoanelor de 
către Securitate care erau dezafectate, printre apeluri repetate în care se 
spunea că „ţara are nevoie de linişte”. Dar în paralel, în primele luni ale 
anului 1990, autorităţile desfăşurau o activitate intensă şi secretă de 
regrupare şi controlare în folos politic propriu a structurilor fostei 
Securităţi. Vechea poliţie politică devenea tot mai necesară pe măsura 
trecerii timpului, odată ce era tot mai puternică tendinţa „puterii 
provizorii” de a se legitima ca viitoare forţă politică în România. Prima 


tentativă a fost una făţişă şi a aparţinut prim-vicepremierului Gelu Voican 
Voiculescu, mîna pentru „afaceri murdare” a preşedintelui Iliescu. La 25 
decembrie 1989, de Crăciun, acesta se ocupase de regizarea sinistrului 
proces al cuplului Ceauşescu de la Tîrgovişte, după care primise „spre 
gestiune” fostele structuri ale Securităţii. Consiliat de doi ofiţeri din fosta 
Securitate a Municipiului Bucureşti, Viorel Tache şi Gheorghe Goran — 
ultimul implicat activ, în anii comunismului, în acţiuni de poliţie politică 
(după cum a dovedit Consiliul Naţional de Studiere a Arhivelor 
Securității)! —, a trecut la regruparea securiştilor în beneficiul şi 
subordinea noii puteri. 

La solicitarea lui Voican Voiculescu, în primele zile din ianuarie 1990, 
Goran a elaborat un proiect de decret care prevedea înfiinţarea Consiliului 
Siguranţei Naţionale. El suna astfel: „Ordin nr. 1 al Şefului Consiliului 
Siguranţei Naţionale: propuneri pentru noul Consiliu al Siguranţei 
Naţionale” şi avea următoarele paragrafe: 


1. Rămîn toate direcţiile [Securităţii — n.m.], cu următoarele modificări: 

— Direcţia a IV-a [de contrainformaţii militare — n.m.] va fi încadrată cu 
ofiţeri MApN loiali Revoluţiei. Actuala încadrare va fi redistribuită la 
unităţile MApN ca ofiţeri trupă sau specialişti, conform pregătirii 
acestora. Prima măsură va consta în eliberarea de către ofiţerii CI 
[contrainformaţii — n.m.] a birourilor ocupate, odată cu documentele 
aflate asupra lor. Această documentaţie va fi predată organelor de 
conducere a unităţilor; 

— personalul Direcţiei a V-a [de securitate şi gardă — n.m.] se demite din 
funcţie, cadrele fiind trecute în rezervă, cu excepţia acelora care s-au 
dovedit loiali prin misiunile îndeplinite; 

— situaţia de mai sus se extinde şi asupra Direcţiei a VI-a (cercetări 
penale). Locurile rămase vacante vor fi completate cu cadre provenite 
din procuraturile civile. 

2. Direcţia Personal şi Învăţămînt urmează a funcţiona ca serviciu 
independent în cadrul Direcţiei Cadre şi Învăţămînt din MApN. 


3. Şeful Direcţiei de Informaţii Externe, g-ral lt. Stamatoiu Aristotel, se 
demite din funcţie, în locul său fiind numit col. Deaconescu Ion. 

4. La comanda Siguranţei Municipiului Bucureşti se numeşte col. Goran 
Gheorghe. 

5. Se consideră intraţi în inactivitate (pînă la noi ordine) g-ral col. Vlad 
Iulian, g-ral lt. Vasile [Gheorghe, şeful Cercetărilor penale — n.m.], g-ral 
It. Bucurescu Gianu [şeful Securităţii Municipiului Bucureşti — n.m.]. 
Semnează, Gelu Voican Voiculescu. 


Ordinul de mai sus, redactat în manuscris, exemplar unic, de către 
colonelul Goran, prevedea practic o reînfiinţare a Securităţii (fără cîţiva 
ofiţeri „ceişti”, de la Cercetări penale şi cei din garda lui Ceauşescu). Dar 
Ion Iliescu a refuzat să semneze acest act normativ secret — nu numai 
pentru că o asemenea decizie de repunere pe picioare a Securităţii într-o 
formă instituţională era socotită prematură, dar termenul „Siguranţă” îi 
amintea liderului CFSN de perioada antebelică, o epocă deloc pe placul 
său, de suferinţele tatălui, ilegalist comunist şi vechi client al Siguranţei. 
Marea manifestaţie a opoziţiei din 28 ianuarie 1990 a determinat însă 
reluarea procesului. La 1 februarie 1990 s-a creat o unitate de informaţii a 
Ministerului de Interne, alcătuită din foşti securişti, unde au fost recuperaţi 
260 din cei 566 de ofiţeri ai Securităţii Municipiului Bucureşti. O lună mai 
tîrziu, sub pretextul izbucnirii unor conflicte interetnice la Tîrgu-Mureş, 
incitate de lipsa totală de reacţie a autorităţilor faţă de revendicări minore 
şi punctuale ale maghiarilor din localitate, s-a înfiinţat Serviciul Român de 
Informaţii, care a preluat la rîndul său un important segment al Securităţii. 
Între timp, au mai fost reînfiinţate alte două structuri: Serviciul de 
Informaţii Externe şi Serviciul de Protecţie şi Pază a demnitarilor. Astfel, 
în vreme ce în stradă se cerea epurarea structurilor statului de foşti 
securişti, aceştia erau regrupaţi şi reactivaţi cu discreţie în aceste 
structuri15, punînd, între altele, la îndemîna puterii o armă extrem de 
eficientă: dezinformarea. Ea a asigurat, alături de o politică etatistă, de 
subvenţionare masivă, cu miză electorală, succesul detaşat al lui Ion 
Iliescu atît în alegerile din 1990, cît şi în cele din 1992, precum şi 


revenirea sa la putere în 2000. Practic, succesul politic de masă al 
neocomuniştilor în România în trei runde de alegeri generale din cinci şi 
extraordinara lor capacitate de regenerare politică au fost şi sînt asigurate 
de coabitarea non-conflictuală dintre structurile Partidului Comunist, cele 
ale Securităţii şi aparatul birocratic moştenit de la fostul regim, astfel încă 
viu. Coabitare ce a exclus ca pe un fapt firesc posibilitatea ca victimelor 
comunismului să li se facă dreptate şi a împiedicat prin diverse acţiuni — 
de la secretizarea arhivelor la evitarea discuţiilor publice asupra fostului 
regim — orice reconsiderare a trecutului recent al României. 

Ion Iliescu avea motive cît se poate de puternice pentru a împiedica 
aşa ceva. A fost întotdeauna devotat cauzei comuniste şi a lucrat toată 
viaţa sa în aparatul de partid. Se poate spune, practic, că nu a „muncit”, în 
sensul curent al termenului, niciodată în viaţa lui. Primul post în poziţia de 
vîrf a sistemului comunist, cel de membru al Comitetului Central, l-a 
ocupat în urma debarcării, la Plecara CC al PCR, din înalta funcţie de 
partid a fostului ministru de Inteme Alexandru Drăghici, unul dintre 
principalii vinovaţi pentru şirul de crime şi abuzuri din primele două 
decenii ale regimului. Cităm din stenograma secretă a lucrărilor Plenarei: 

Tov. Nicolae Ceauşescu: [...] Avînd în vedere că Comitetul Central s-a descompletat, 

propunem ca să alegem ca membru plin, sau să trecem din cadrul membrilor supleanţi, ca 

membru al Comitetului Central plin pe tovarăşul Iliescu Ion. Îl cunoaşteţi, tovarăşi? 

Toţi tovarăşii: Da. 

Tov. Nicolae Ceauşescu: E vreo obiecţiune, tovarăşi? 

Toţi tovarăşii: Nu. 

Tov. Nicolae Ceauşescu: Să nu spună cineva că a votat numai pentru că s-a făcut propunerea. 


Atunci cine e pentru, tovarăşi? Mulţumesc. E cineva împotrivă? Se abţine cineva? Atunci în 
unanimitate tovarăşul Iliescu a fost trecut în rîndul membrilor Comitetului Central al 


partidului16. 


În septembrie 1991, Asociaţia Foştilor Deținuți Politici a depus la 
Procuratura Generală un denunţ împotriva tuturor celor care au comis 
crime şi abuzuri în anii comunismului. Printre cei nominalizați se număra 
şi Alexandru Drăghici. Simptomatic, pentru a se evita un proces public 
neplăcut, în care inculpatul ar fi fost tocmai cel pe care Ion Iliescu îl 


înlocuise în Comitetul Central, la cîteva zile după începerea urmăririi 
penale, Alexandru Drăghici a părăsit nestingherit tara. 

Unul dintre martorii ascensiunii şi rolului jucat de Ion Iliescu în 
aparatul de putere comunist era astfel redus la tăcere. Cu toată secretizarea 
arhivelor, s-au găsit însă date şi informaţii cu privire la unele legături pe 
care Iliescu le-a avut cu Securitatea. În perioada 19-22 iunie 1968, Ion 
Iliescu a participat la o convocare a cadrelor „din unităţile centrale şi 
teritoriale de Securitate care desfăşoară muncă informativă în institutele 
de cercetări ştiinţifice, uniunile de creaţie şi instituţiile de învăţămînt 
superior”. Era, pe atunci, prim-secretar al CC al UIC şi ministru cu 
problemele tineretului. Nu a fost un act pasiv, protocolar — Iliescu le-a 
ţinut cursanților securişti un lung expozeu cu privire la „sarcinile ce le 
revin”. Redăm cîteva idei: „Pătrund o serie de curente, de opinii, o serie de 
influenţe din afară”, condamna liderul comunist atmosfera prea „liberală” 
care domnea în rîndurile tineretului din România în vara acelui an al 
revoltelor studenţeşti din Europa şi a „primăverii pragheze”. El se ridica 
cu hotărtre împotriva „pletoşilor şi bărboşilor”, rememorînd în schimb cu 
mare nostalgie împlinirea a 20 de ani de la deschiderea Şantierului 
Bumbeşti-Livezeni, aniversat, după cum anunţa entuziasmat Iliescu, prin 
redeschiderea a patru şantiere naţionale ale tineretului. De asemenea 
lucruri au nevoie tinerii, socotea liderul comunist, şi nu de „curentele de 
gîndiri retrograde, reacționare care au circulat în cultura românească din 
trecut şi cu deosebire între cele două războaie mondiale, pentru că mai 
ales în ultima vreme în viaţa noastră literară acest lucru a devenit o modă”. 
Ion Iliescu mai spunea: „Cred că s-a greşit acum un an, cînd tovarăşii de la 
Miliție au intrat în acţiune ca să-i tundă pe ăştia şi să le mai scurteze încă 
fustele la fete. S-au dovedit mai eficiente acţiunile organizaţiilor de tineret 
[...]. Am organizat adunări, punerea lor în discuţie, demascarea publică a 
lor”. Cei care persistau în asemenea atitudini urmau calea „şantierelor 
pentru tineret”15. Prezenţa lui Ion Iliescu la cursurile de perfecţionare ale 
ofiţerilor Securităţii nu este întîmplătoare. Statutul poliţiei politice în 
ultimele două decenii ale sistemului comunist demonstrează că securiştii 
erau subordonații activiştilor de partid — şi nu invers19. Pe parcursul 


carierei sale politice comuniste, Ion Iliescu a avut nenumărate ocazii 
pentru întâlniri „de lucru” cu Securitatea, ca membru al CC, secretar cu 
propaganda, secretar general al CC al UTC, ministru al Tineretului ori 
prim-secretar de judeţ. Conform atribuţiilor funcţiei, în perioada 1974- 
1979, cît a fost prim-secretar la laşi, el comanda practic Securitatea locală. 
Regula exista din 1954, sub influenţa tentativei de lovitură de stat a lui 
Lavrenti Beria, temutul şef al KGB-ului. Iar acest fapt nu s-a petrecut doar 
în România, ci şi în celelalte state ale blocului sovietic20. Prim-secretarii 
erau astfel beneficiari direcţi ai informărilor zilnice ale Securităţii cu 
privire la starea de spirit şi puteau da „sarcini” organelor locale ale 
acesteia. Relaţia lui Ion Iliescu cu Securitatea nu a fost una accidentală, ci, 
după cutumele vremii, o constantă pe tot parcursul carierei sale politice în 
regimul comunist. Securitatea, ca instituţie represivă, se afla în slujba 
regimului din al cărui sistem de putere Ion Iliescu a făcut parte. 


x 


Istoria anilor comunismului este, în general, complicată şi difuză. Dar 
cel puţin în cazul Securităţii, atît de fapt, cât şi de drept, lucrurile sînt mult 
mai clare în ceea ce priveşte caracterul vădit represiv al instituţiei. Ceea ce 
arată însăşi „bazele muncii de securitate” (acesta e chiar titlul unui manual 
al ofiţerilor ei) este că Securitatea a fost, în menirea, esenţa şi practicile ei, 
doar poliţie politică. Ea a fost creată după chipul şi asemănarea KGB-ului. 
În cartea Steaguri pe turnuri a „marelui pedagog” Anton Semeonovici 
Makarenko — cel care, în 1927, a pus bazele modelului „omului nou” 
sovietic în colonia de muncă pentru copii orfani „Felix Dzerjinski” 
(numită astfel după întemeietorul poliţiei politice sovietice, temuta 
CEKA) —, o propoziţie a uneia dintre aceste creaturi socotite perfecte de 
către regim afirma: „Viaţa noastră nu poate fi oprită cu mîini murdare de 
cerneală”2l. Întocmai micilor orfani, educați în spiritul necruţător al unei 
elite care se autodefinea drept „tăişul sabiei în lupta de clasă”, nimeni şi 
nimic nu le-a putut sta în cale securiştilor, care au primit — prin Decretul 
nr. 221 din 30 august 1948, de înfiinţare a Direcţiei Generale a Securităţii 
Poporului — misiunea de apărare a regimului comunist, indiferent de 


mijloace, împotriva „duşmanilor de clasă”. Practic, la Securitate au fost 
grupaţi indivizi fără „trecut” şi valori proprii, ale căror scrupule au fost 
cusute sub epoleţii albaştri ai uniformei, care îi blagoslovea cu putere de 
viaţă şi de moarte asupra semenilor, în numele unei raţiuni unice: apărarea 
regimului comunist. În nici un document intern al Securităţii nu apare 
menţionat — decît accidental şi, în orice caz, nu ca subiect al propoziției — 
cuvîntul țară, pentru un motiv care rezidă în însăşi amintitul Decret nr. 
221, care a statuat apariţia şi funcţionarea acestei instituţii: în nici un 
moment al acţiunilor lor, securiştii nu au lucrat pentru interesele ţării, ci 
pentru cele ale regimului comunist; prin fiecare acţiune a lor, ei au apărat 
regimul comunist şi nu Ţara, cum le place astăzi să afirme marii majorităţi 
a ofiţerilor ei. De fapt, confuzia are o explicaţie: în pregătirea, mentalitatea 
şi acţiunile fiecărui securist, România nu putea fi concepută fără 
comunism. Lupta deschisă a regimului comunist împotriva minorităţii 
democratice care a continuat să i se împotrivească, pînă şi în întunecaţii 
ani '80, a fost întotdeauna legitimată ca necesitate istorică, iar minciuna s- 
a perpetuat, cu făţărnicie, pînă în zilele noastre. 

Ce a fost Securitatea şi ce rol a jucat ea în economia internă a 
regimului comunist nu este un mister. Dar istoria sa e mai simplă decît s- 
ar putea crede, iar încrîncenarea arătată în apărarea unei instituţii dispărute 
(atît cît a dispărut) şi faţă de regimul care a creat-o nu are foarte multe 
nuanţe. Este pe deplin explicabil efortul celor ce le conspiră trecutul. O 
cunoaştere integrală a arhivelor comunismului (din care cele ale 
Securităţii constituie un segment esenţial) ar putea dărîma unul dintre cele 
mai active mituri ale tranziţiei — şi anume că ar fi existat două 
„comunisme” şi două Securităţi: o parte care a lucrat în folosul celor 
mulţi, a asigurat acces la educaţie şi locuri de muncă sau, în cazul 
Securităţii, a „servit patria”; şi o alta cu caracter opresiv, care a avut 
dimensiuni de poliţie politică, considerată în general un „accident”, ascuns 
sub formula s-au petrecut şi unele abuzuri. Resursele unei asemenea 
atitudini rezidă exclusiv în faptul că, în România, clasa politică şi, în 
general, structurile administrative ale tranziţiei au rădăcini adînci în 
trecutul comunist. Ceea ce se întîmplă şi cu actualele servicii secrete, care 


au moştenit practic cea mai mare parte dintre oamenii, logistica şi arhivele 
fostei poliţii politice a regimului comunist. Însă chiar dacă autorităţile 
postcomuniste din România obstrucţionează, falsifică sau în cel mai bun 
caz ignoră trecutul de care oameni şi instituţii sînt încă prea strîns legate, 
faptele acestui trecut încep să prindă contur. 

Nimeni nu poate nega un adevăr de bun-simţ, şi anume că instaurarea 
comunismului în România s-a produs prin represiune; la fel s-a întîmplat 
şi cu menţinerea regimului. În absenţa ocupaţiei sovietice şi a instituţiilor 
represive create ca instrument al acestei ocupaţii, între care Securitatea 
avea rolul de vîrf de lance, secondată de aparatul Justiţiei şi de Militie, 
regimul nu ar fi supravieţuit mai mult de cîteva luni. La fel, nici dictaturile 
personale ale lui Dej şi Ceauşescu nu ar fi avut şanse de impunere dacă nu 
ar fi profitat de un climat caracteristic terorismului de stat, cum l-a definit 
politologul Ernesto Garzón Valdés în urma analizării practicilor totalitare 
din Argentina, unde, ca şi la noi, represiunea a fost instrumentul capabil şi 
activ în conservarea sistemului politic22. De altfel, dincolo de apropierea 
teoretică, să citeşti în climatul anilor *80 din România literatură sud- 
americană nu era doar o experienţă livrescă — ficţiunea cobora tulburător 
şi vertiginos în realitate. Funcționarea terorismului de stat, potrivit 
definiţiei lui Garzón Valdés, este perfect aplicabilă în spaţiul politic al 
comunismului românesc. Prima caracteristică presupune 


o anumită organizare ideologică, bazată pe o dogmă, o idee proclamată ca absolută, 

neîndoielnică şi care serveşte pentru a scuza sau a justifica distrugerea oponenților ei. 

„Dictatura proletariatului” şi „făurirea societăţii socialiste multilateral 
dezvoltate” au reprezentat acoperirea regimului faţă de procedeul 
anihilării duşmanilor „interni sau extemi”. Constituţia şi ordinea legală 
puteau fi încălate sau ignorate în cazul în care aceste „raţiuni supreme” o 
impuneau. Al doilea element caracteristic terorismului de stat presupune 


un organism coerent de propagandă care justifică sau argumentează în favoarea mijloacelor 
aplicate şi contraatacă şi stigmatizează poziţiile contrare. 


Acesta şi-a găsit corespondentul în aparatul propagandei comuniste. 
Al treilea element al terorismului de stat — „disciplina intemă” a 


membrilor organismului instituţional a cărui funcţie este aplicarea 
mijloacelor coercitive — a funcţionat ca regulă de bază în aparatele 
Securităţii, Justiţiei şi Miliției, acele elemente ale triunghiului represiv 
care au asigurat supraviețuirea comunismului în România. Un triunghi în 
care s-au distrus milioane de destine, în care au dispărut sute de mii de 
vieţi, un triunghi al fricii care îi macină încă pe mulţi. Urmele sale sînt 
vizibile, apăsarea persistă. 

Ca vîrf al triunghiului represiv, Securitatea s-a dovedit a fi instituţia 
cea mai activă în acţiuni îndreptate împotriva drepturilor fundamentale ale 
omului: arestări abuzive, torturi, execuţii sumare, chiar fără judecată. 
Activitatea ei vreme de mai bine de un deceniu de la înfiinţare a fost 
dominată de asemenea acţiuni. Ulterior, din motive care ţin mai degrabă 
de raţiuni externe (admiterea României în ONU, precum şi 
„destalinizarea” impusă de Moscova, parţial admisă de comuniştii din 
România), represiunea directă şi brutală a fost înlocuită de exercitarea 
unui control absolut asupra populaţiei, prin gestionarea aproape ştiinţifică 
a fricii. Frica a fost „materia primă” de lucru, pe care aparatul represiv al 
Securităţii o inoculase de la bun început în sufletul românilor. La capătul 
acestui proces, la finele anilor '80, Securitatea cîştigase partida jucată 
împotriva poporului român. Națiunea dispăruse, fiind separată în clase şi 
„categorii” socio-profesionale. Partidul era în toate, iar securiştii îşi 
îndeplineau rolul de inchizitori ai regimului doar prin simpla menționare a 
numelui instituţiei lor. 

A existat un remediu, pe care societatea l-a respins în vremea apariţiei 
sale, dar al cărui efect poate fi benefic şi astăzi: Punctul 8 al Proclamaţiei 
de la Timişoara, lansată pe 11 martie 1990 de un grup de foşti 
revoluționari, în frunte cu scriitorul George Şerban. Aplicarea sa ar fi 
împiedicat foarte probabil sistemul de agregare a oligarhiei securisto- 
comuniste după 1989. Printr-o soluţie simplă: 


Propunem ca legea electorală să intrerzică pentru primele trei legislaturi consecutive dreptul 
la candidatură pe orice listă al foştilor activişti comunişti şi al foştilor ofiţeri de Securitate. 
Prezenţa lor în viaţa politică a ţării este principala sursă a tensiunilor şi suspiciunilor care 
frăm 'ntă astăzi societatea românească. 


Proclamaţia de la Timişoara mai solicita: „Preşedintele nostru trebuie 
să fie unul dintre simbolurile desprinderii noastre de comunism”. Aceste 
măsuri de lustraţie ar fi făcut lumină de timpuriu asupra terorismului de 
stat comunist şi ar fi împiedicat perpetuarea sa în formele postcomuniste 
ale mineriadelor, corupţiei, clientelismului şi laşităţii. Aplicarea Punctului 
8 ar fi avut şansa să restaureze mult mai rapid națiunea română, 
dezagregată şi dezbinată de comunism. Dar, cum se spune, n-a fost să fie. 


* 


Viaţa politică din România primului deceniu şi jumătate de după 1989 
nu a avut prea multe nuanţe, situîndu-se, ideologic, pe două mari planuri — 
tabăra numeroasă şi bine organizată a foştilor comunişti, căreia i s-au opus 
trei mari formaţiuni politice tradiţional anticomuniste: Partidul Naţional 
Ţărănesc Creştin-Democrat, Partidul Naţional Liberal şi Partidul Social- 
Democrat (ulterior, marca acestuia fiind pur şi simplu cumpărată, odată cu 
cîţiva dintre liderii săi, de către neocomunişti). Celor trei formaţiuni 
politice li se adăugau, în primii ani de după 1989, numeroase organizaţii 
ale societăţii civile, extrem de active şi reunite în sprijinirea Proclamaţiei 
de la Timişoara. Din păcate, campania de dezinformare a făcut ca mesajul 
să fie recepționat în forme grav distorsionate, opinia publică fiind 
asigurată inclusiv că ar fi vorba de o acţiune iresponsabilă, pusă la cale din 
afara ţării, urmărind pierderea integrităţii teritoriale şi federalizarea 
României — teze extrem de sensibile pentru majoritatea populaţiei, mai 
ales în contextul conflictelor interetnice de la Tîrgu-Mureş. La primele 
alegeri din 20 mai 1990, opoziţia a înregistrat o înfrîngere serioasă: 
Frontul Salvării Naţionale a cîştigat 67% din mandate, la care se adăugau 
numeroase partide politice mici, „tovarăşi de drum”, înfiinţate sub 
umbrela sa. Opoziția nu a reuşit să totalizeze decît 10% din voturi. Ion 
Iliescu a fost ales preşedinte cu peste 85% din totalul voturilor exprimate, 
în condiţiile unei prezenţe masive la urne. Singura formă de opoziţie reală 
a rămas cea a străzii: în Piaţa Universităţii din Bucureşti, dar şi în marile 
oraşe ale ţării, s-au declanşat mitinguri-maraton pentru a determina 
autorităţile să adopte Punctul 8 al Proclamaţiei de la Timişoara. După 


consacrarea puterii Frontului prin alegeri, replica autorităţilor împotriva 
manifestaţiilor a fost dură. La Bucureşti, mai mulţi manifestanti au fost 
arestaţi în noaptea de 13 spre 14 iunie 1990. A doua zi, a izbucnit un 
conflict de stradă violent cu forţele de ordine. Minerii au fost chemaţi de 
preşedintele Ion Iliescu în Capitală, unde aceştia s-au dezlănţuit cu 
atrocitate, după ce, cu o noapte în urmă, unităţi ale Poliţiei şi Armatei au 
deschis focul împotriva manifestanţilor. Oficial, s-au înregistrat 6 morţi şi 
560 de răniţi. Peste 1.000 de persoane au fost arestate. Brutalităţile de 
atunci, s-a spus, au aruncat România în plin Ev Mediu. Principalii 
vinovaţi, preşedintele Iliescu şi premierul Roman, au rămas încă un 
deceniu şi jumătate protagonişti ai vieţii publice, fără a fi traşi la 
răspundere pentru aceste crime de care s-au făcut responsabili — ca 
instigator, în primul caz, şi complice prin aprobarea tacită a ororilor şi 
apoi justificarea lor publică, în cel de-al doilea. 

După alegerile din mai 1990, puterea structurilor neocomuniste a 
căpătat legitimitate. În plan instituţional, ea s-a tradus în reactivarea 
multor activişti şi foşti ofiţeri de Securitate, o vreme rămaşi în umbră. Cu 
expertiza lor a început acea operaţiune de privatizare a comunismului 
despre care am vorbit deja şi care a dus la cîştigarea puterii economice, 
prin transferul proprietăţilor statului socialist cu precădere în proprietatea 
privată a membrilor acestor structuri. Abia în al doilea rînd şi într-o mică 
măsură s-a realizat returnarea bunurilor către proprietarii de la care acestea 
au fost confiscate de regimul comunist. Retrocedările, legiferate mult mai 
tîrziu, au fost împiedicate deseori, inclusiv prin intervenţia directă a 
preşedintelui Iliescu, care s-a declarat public împotriva lor, adăugînd că 
socoteşte proprietatea privată „un moft”. Ca urmare a consolidării grupării 
largi a fostelor structuri comuniste, la alegerile din 27 septembrie 1992, 
acestea au ieşit din nou câştigătoare, deşi la un scor mult mai mic. Doi 
factori au dus la pierderile de procente. Primul: coagularea forţelor 
politice de opoziţie şi a societăţii civile într-o alianţă, Convenţia 
Democratică din România, care a reuşit să obţină 20% din voturi. 
Candidatul Convenţiei la preşedinţie, Emil Constantinescu, l-a pus pentru 
prima oară într-o oarecare dificultate pe Iliescu, care a cîştigat preşedinţia 


abia în al doilea tur de scrutin. Al doilea motiv a fost scindarea Frontului 
Salvării Naţionale între tabăra neocomuniştilor reformişti a fostului 
premier Petre Roman şi conservatorii avîndu-l ca lider pe Ion Iliescu. 
Roman fusese debarcat din fruntea guvernului în septembrie 1991, tot cu 
ajutorul intervenţiei brutale a minerilor, ceea ce a sporit disensiunile în 
interiorul Frontului. În martie 1992, partizanii lui Iliescu se retrag din 
fostul FSN, formînd Frontul Democraţiei Sociale din România. Aripa 
conservatorilor a cîştigat alegerile din septembrie, acelaşi an, graţie 
popularității de care continua să se bucure Ion Iliescu în rîndurile 
muncitorilor industriali şi ale electoratului rural. 

Între 1992 şi 1996, ţara a intrat într-o eră mult asemănătoare cu cea 
brejneviană din istoria Uniunii Sovietice. Dacă întrebi astăzi pe cineva ce 
s-a întîmplat în acea perioadă, interlocutorul se gîndeşte o vreme, după 
care răspunde, cam nedumerit, că nu-şi aminteşte nimic. Primul-ministru 
de atunci, Nicolae Văcăroiu, fost activist de partid în fruntea Comitetului 
putea numi un adept al reformelor liberale. Proliferarea corupţiei la nivel 
înalt, precum şi dirijismul economic şi politica subvenţiilor îndreptate spre 
favorizarea bazinului electoral pro-comunist au continuat, în dauna 
performanţelor reale. În cele din urmă, decontul acestei politici de 
stagnare şi chiar regres economic a sosit: conservatorii neocomunişti, ca şi 
Ion Iliescu, au pierdut alegerile din noiembrie 1996. Convenţia 
Democratică din România a cîştigat peste 37% din voturi, formînd 
guvernul, alături de neocomuniştii reformiști ai lui Petre Roman şi partidul 
minorităţii maghiare. Emil Constantinescu l-a devansat pe Ion Iliescu, 
cîştigînd al doilea tur al prezidenţialelor cu 54% din voturi. În pofida 
greşelilor, cei patru ani de guvemare ai CDR şi aliaţilor săi au deschis 
calea spre aderarea României la NATO şi Uniunea Europeană, printr-o 
politică de reforme mai decisă şi o orientare a politicii externe clar pro- 
occidentală, spre deosebire de cea duplicitară a conservatorilor din tabăra 
lui Ion Iliescu. Costurile politice ale reformelor, disensiunile din coaliția 
de guvernare, implicarea României în susţinerea intervenţiei NATO în 
Iugoslavia, atacată dur de conservatorii antioccidentali şi de partenerii lor 


naţionalişti, au dus la erodarea rapidă a guvernării Convenţiei şi a imaginii 
preşedintelui Constantinescu — deşi, după multe decenii de dictatură, el a 
fost primul preşedinte democrat al României. Principalul partid de 
guvernare, Partidul Naţional Ţărănesc Creştin-Democrat, dispărut practic 
de pe scena politică, şi fostul preşedinte au plătit singuri consturile acestei 
prime guvernări de dreapta a României de după 1989. 

Poate că cea mai importantă greşeală a CDR a fost ignorarea uneia 
dintre promisiunile electorale care viza realizarea unei reforme morale în 
România. Deşi nu s-au angajat explicit să respecte modelul cehoslovac al 
lustraţiei, liderii Convenţiei au vorbit deseori la mitingurile lor electorale 
despre Punctul 8 al Proclamaţiei de la Timişoara, au promis deconspirarea 
Securităţii şi înlăturarea foştilor activişti comunişti din funcţiile publice — 
ceea ce nu s-a întîmplat. Într-o scrisoare adresată liderului PNŢCD Ion 
Diaconescu de către unul dintre veteranii partidului, avocatul Constantin 
Dumitrescu-Cunctator — membru, în iulie 1947, în locotenenţa provizorie 
a Partidului Naţional Țărănesc după arestarea lui Iuliu Maniu şi a altor 
lideri ţărănişti şi fost deţinut politic — solicita punerea sub acuzare a 
foştilor membri din Comitetul Central al PCR pentru „crimele de înaltă 
trădare şi uzurparea voinţei naţionale, ca instrument al zeilor tutelari de la 
Kremlin”. El argumenta că 


ţara aşteaptă un act de voinţă din partea adormitului PNŢCD. O iniţiativă în acest sens la 
Bucureşti ar dovedi vitalitate şi ar avea un ecou neaşteptat de favorabil. S-ar considera că, în 
sfîrşit, PNŢCD apără demnitatea naţiunii. 


Dumitrescu-Cunctator cita drept model pentru rezoluţia română un 
fragment din Legea nr. 198 a Parlamentului ceh, din 9 iulie 1993, care a 
decis caracterul ilegal al comunismului: 


Regimul bazat pe ideologia comunistă, care a decis soarta urmată de stat şi soarta cetăţenilor 
acestuia în Cehoslovacia, a fost o organizaţie criminală care merită să fie condamnată, la fel 
ca în cazul oricărei organizaţii bazate pe această ideologie; activitatea lui a avut drept scop 
suprimarea drepturilor omului şi a sistemului democratic. Rezistenţa la acest regim, 
practicată de cetăţeni sau grupuri de cetăţeni, bazată pe convingeri politice democratice, 
religioase sau morale, care s-a manifestat prin acte de opoziţie sau alte activităţi efectuate cu 
bună ştiinţă şi exprimate public fie pe teritoriul acestui stat, fie în străinătate, chiar dacă s-au 


desfăşurat în cooperare cu o putere străină democratică, a fost legitimă, justificată moral şi 


demnă de respect22. 


Veteranul țărănist nu a primit nici un răspuns de la conducerea 
partidului şi nici din partea celorlalţi destinatari cărora le-a trimis acelaşi 
text (lideri politici şi de opinie români, ziarişti, Preşedinţie şi chiar 
senatorul american Christopher Smith). Cu o singură excepţie — Doina 
Cornea, celebra opozantă a regimului Ceauşescu, retrasă în locuinţa sa de 
la Cluj, care îi scria cu amărăciune: 


Sîntem o naţiune roasă de putregai. Ne vom merita soarta. Politica unei ţări este aşa cum o 
decid alegătorii ei să fie; iar alegătorii sînt aşa cum intelectualii se ocupă de ridicarea lor 


morală şi civică?4. 


Un diagnostic crud, dar exact. 

La alegerile din iarna anului 2000, Ion Iliescu şi partidul său au 
revenit în fruntea ţării şi la guvernare. Au urmat alţi patru ani, în care de 
astă dată conservatorii neocomunişti au jucat pe planul politicii externe 
cartea pro-NATO şi pro-europeană a predecesorilor. Dar pe plan intern s-a 
reluat politica economică din perioada 1992-1996. Prioritatea a fost 
continuarea transferului bunurilor statului în proprietatea grupurilor de 
interese ale puterii. Proliferarea corupţiei la nivel înalt şi constituirea unui 
adevărat sistem al mafiei politico-economice, condus de la cel mai înalt 
nivel, a determinat îmbogățirea substanţială a unor demnitari şi a 
oligarhiei activisto-securiste care a susţinut întotdeauna şi necondiţionat 
puterea neocomuniştilor, din nou activă, după replierea şi erodarea ei 
parţială între 1996 şi 2000. Nivelul ridicat al corupţiei şi aroganta afişată a 
aşa-zişilor social-democraţi conduşi de Adrian Năstase — un yes-man din 
garda lui Iliescu, provenit din zona tinerilor tehnocraţi ai vechiului regim, 
promovat prim-ministru şi devenit, foarte probabil, cel mai bogat 
politician român — au constituit marca noii guvernări a foştilor comunişti, 
încheiată odată cu anul 2004. În acest context, nici nu se putea vorbi 
despre un proces al comunismului — dimpotrivă. Guvernul Năstase a 
inaugurat o practică judiciară nouă: au fost admise de către procurori şi 


trimise în instanţe plîngerile penale ale unor foşti securişti, care s-au simţit 
calomniaţi de articole de presă sau de victimele lor. 


* 


La 1 iunie 2004, de ziua copiilor lumii, într-un apartament din Braşov, 
un bătrîn aşternea pe coli albe scrisul său cu litere de tipar, mari şi 
ascuțite. „Doamnă Liliana”, începuse domnul Sommerauer, un pensionar 
la picioarele căruia se hîrjonea un cîine mare, negru, adoptat din cartier, 
„din cauze pe care vi le voi arăta mai jos nu am putut să vă contactez 
pentru a mă pune la curent cu situaţia mea judiciară”. Werner 
Sommerauer, muncitor braşovean, unul dintre participanţii la revolta din 
15 noiembrie 1987, primise cu ceva timp în urmă, de la avocata sa Liliana 
Poenaru, copia unei încheieri de şedinţă a unei judecătorii din Bucureşti, 
datată 16 aprilie 2004. Era o etapă din parcursul procesului care i-a fost 
intenat în septembrie 2002 de un fost ofiţer de Securitate. În figura lui 
Ristea Priboi, devenit după 1989 om politic şi parlamentar, Sommerauer 
descoperise, văzîndu-l la televizor, pe unul dintre foştii săi torţionari de la 
Securitate, din urmă cu 15 ani. A făcut public acest lucru, însă 
parlamentarul Priboi, pe deasupra şi consilier al primului-ministru pe 
probleme de „siguranţă naţională”, l-a acţionat pe bătrîn în judecată, 
pentru calomnie. Dar să revin la scrisoare. 


Mi s-a întîmplat ceea ce era să mi se întîmple şi la Bucureşti, într-una din şedinţele la care am 
fost prezent, cînd pe culoarul tribunalului mi s-a făcut rău, iar domnul Enache şi domnul 
Brighidău m-au condus la uşa de la intrare, aşezîndu-mă jos pe scară. Asemenea stări nu am 
mai avut de la anchetele din 15 noiembrie — 2 decembrie 1987, din arestul Miliţei şi 
Securităţii din strada Rahovei, anchete care mi-au afectat grav sănătatea, ceea ce pînă în 
prezent nu am reliefat în nici o prezenţă publică, pentru că nu făcea subiectul interviurilor 
cerute şi date. Nu cred că sănătatea mea prezintă interes pentru presă şi nici situaţia mea 
familială, de asemenea, deşi am fost văduvit pe nedrept: da, soţia mea nu era pregătită să mă 
părăsească atît de fulgerător şi neaşteptat. Toate acestea aveam de gînd să le scriu într-o carte 
despre tragedia familiei mele şi ale familiilor altor colegi după 15 noiembrie 1987. Eu sînt 
creştin şi cred în Unul Dumnezeu şi am conştiinţa curată, nu am pe nimeni pe conştiinţă şi 
Domnul mă va judeca, căci este singura judecată dreaptă de dincolo de linia vieţii. Dar să 
revin la ceea ce am amintit, şi anume: la data de 12 mai 2004, orele 23, am suferit o 
hemoragie ulceroasă puternică şi am eliminat prin esofag peste un litru de sînge. Am simţit la 
un moment dat nevoia să mă duc la toaletă, iar acolo mi s-a făcut brusc rău, mi s-a întunecat 
faţa ochilor şi mi-a venit sîngele pe gît. Am mai fost conştient atîta cît să o strig pe fiică-mea, 


care a chemat Salvarea. M-am trezit cînd mi se făcea o injecție, iar asistenții pregăteau o 
perfuzie cu hemostatice. Nu mai aveam putere să stau pe picioare. Deşi memoria îmi 
revenise, aveam puternice amețeli şi o stare de slăbiciune. Aşa am şi ajuns la spital, unde am 
fost internat şi am mai primit hemostatice. Simţeam pe gît gustul amar de sînge. A doua zi 
mi-au făcut analizele şi au continuat perfuziile. În toată această perioadă din spital, am aflat 
de la domnul doctor şi asistente despre starea sănătăţii mele şi despre ulcerul care a provocat 
hemoragia, despre cantitatea sîngelui pierdut. Medicul s-a străduit cu toată bunăvoința să-mi 
administreze cele mai bune medicamente şi a făcut tot ce a putut, dar o perfuzie cu sînge era 
exclusă. Deşi aveam acest drept, după 20 de ani în care am fost donator de sînge. Am donat 
sînge regulat, în primii şapte ani o dată pe lună, iar în următorii treisprezece am făcut cîte 
două donări la trei luni. Am donat uneori şi 300 mililitri. Cum s-a întîmplat cu ultima înscrisă 
în carnetul de donator, cînd medicul a refuzat să-mi ia sînge, pentru că eram deja în vîrstă. 
Dar am dat declaraţie pe propria răspundere, căci trebuia salvată mama unui copil mic. Toate 
analizele care mi s-au făcut în spital au arătat că am ignorat urmările datorate torturilor 
asupra sănătăţii mele. Acum mă simt îndreptăţit, ca în 1987, să acuz că sînt victima unui 
regim parvenit din trecut şi regrupat pentru a se răzbuna. Spre deosebire de cei de la putere, 
eu am salvat vieţi şi nu am atentat la acestea! Doamnă Liliana, am fost externat pe 19 mai 
2004, orele 12.00. Mi s-a spus să continui tratamentul fără întreruperi, timp de 30 de zile, să 
nu mă enervez, să ţin un regim alimentar specific ulcerului duodenal. Fiind beneficiar al 
Decretului-lege 118, prin care foştilor deţinuţi politici li se acordă medicamente gratuite, cu 
reţeta în mînă am colindat farmaciile, însă fără succes. A trebuit să le plătesc integral. Am 
luat ziarele şi m-am enervat iarăşi, văzînd în Evenimentul Zilei, în articolul „Palatele ştabilor 
PSD”, că Adrian Năstase şi Ristea Priboi au vilă în Predeal, cu Dana Barb, sora premierului, 
Roxana Bichel şi Daciana Sîrbu, pe strada Muncii, lîngă pîrtia Clăbucet. E o vilă de 1 milion 
de euro. Îţi vine să înnebuneşti! În concluzie, doamnă Liliana, vă anunţ că nu mă pot prezenta 
la noul termen al procesului. Călăii m-au torturat, m-au schingiuit, mi-au scurtat viaţa, ei sînt 
responsabili de ceea ce suport în prezent. Zilele îmi sînt numărate, aşa cum reiese din analize. 
Vă trimit copie după biletul de ieşire din spital şi analizele doctorilor. Braşov, 1 iunie 2004. 
Werner Sommerauer. 


În procesul pe care fostul securist Priboi i l-a intentat, îi solicita iniţial 
bătrînului, „în solidar” cu cei ce i-au preluat afirmaţiile, „daune morale” `n 
valoare de 10 miliarde lei vechi, cît pensia acestuia din urmă pe 2.500 de 
ani. Werner Sommerauer a fost achitat de prima instanţă. Ristea Priboi a 
făcut recurs. 


* 


După mai bine de un an de guvernare a unei noi coaliții — între 
Partidul Naţional Liberal, Partidul Democrat şi aliaţii lor (partidul 
minorităţii maghiare şi un altul, autodenumit conservator, creat de un fost 
colaborator apropiat al Securităţii) —, o condamnare publică a regimului 


comunist de către preşedintele Traian Băsescu nu era considerată încă 
oportună. Deşi după o campanie electorală în care a fost votat în baza 
promisiunilor cu privire la aşteptata revanşă faţă de „sistemul ticăloşit” al 
foştilor comunişti, acesta a refuzat să întreprindă măsuri pentru a trece la o 
condamnare fermă, oficială a vechiului regim totalitar. Raţiunile au fost 
desluşite de către el însuşi, în confruntarea electorală cu rivalul Adrian 
Năstase: a fost comunist, provine din acelaşi sistem pe care, în termeni 
electorali, l-a condamnat. Dar motivul pentru care domnul Băsescu nu 
abordează subiectul condamnării comunismului este altul: Punctul 8 al 
Proclamaţiei de la Timişoara, la care ar subscrie astfel. Şi nu poate, în mod 
cinstit, să o facă, deoarece la acest Punct 8 se spune: „Preşedintele nostru 
trebuie să fie unul dintre simbolurile desprinderii noastre de comunism”. 
Pentru a evita plasarea sa într-o atare poziţie, într-un interviu acordat 
săptămînalului 22, Băsescu solicita „dovezi? cu privire la caracterul 
criminal al regimului comunist. Ca politician, el şi-a început cariera în 
Frontul Salvării Naţionale, optînd pentru aripa reformistă a acestuia şi, în 
cele din urmă, imprimînd formaţiunii sale o opţiune politică opusă 
cercurilor conservatoare ale foştilor comunişti, grupaţi în special în 
Partidul Social-Democrat şi în partidul naţionalist România Mare. Cu 
toate acestea, foarte probabil, o nostalgie faţă de un trecut în care, după 
propria expresie, „a dus-o bine” l-a împiedicat să înţeleagă necesitatea 
actului moral de condamnare a comunismului. Toate insistenţele venite 
din partea unor lideri ai societăţii civile au rămas fără răspuns, tăcerea 
prezidenţială cu privire la acest subiect prelungindu-se cel puţin pînă la 
începutul anului 2006. Nici măcar adoptarea parţială a unei condamnări a 
crimelor comunismului de către Consiliul Europei — care, la 25 ianuarie 
2006, a votat o rezoluţie în acest sens (respingînd însă recomandările cu 
privire la măsurile practice de aplicare a ei) — nu a modificat situaţia. În 
textul rezoluţiei (propusă de deputatul suedez Göran Lindblad) se arată că 


prăbuşirea regimurilor comuniste totalitare din Europa Centrală şi de Est n-a fost urmată nici 
de o anchetă internaţională, nici de o dezbatere asupra crimelor comise de aceste regimuri. 
De asemenea, crimele în discuţie n-au fost condamnate de comunitatea internaţională, aşa 
cum a fost cazul cu crimele oribile comise de nazism. 


România rămîne un loc al paradoxului politic. Două exemple 
personale ilustrează această situaţie. Primul: premierul liberal al ţării, 
Călin Popescu 'Tăriceanu, mi-a propus la începutul anului 2005 să conduc 
Arhivele Naţionale ale României. Am acceptat şi am anunţat care va fi 
programul meu: scoaterea arhivelor de sub tutela Ministerului Afacerilor 
Interne şi declasificarea tuturor arhivelor Partidului Comunist. Ca urmare, 
nu am mai fost numit în această funcţie, din cauza opoziţiei vehemente a 
ministrului de Interne Vasile Blaga, un politician provenit din structurile 
vechiului Front al Salvării Naţionale. Al doilea: în 2004 am fost ales 
consilier local în Braşov. La depunerea jurămîntului, am fost surprins să 
reîntîlnesc în persoana secretarului Primăriei, cel care ţinea în faţa mea 
Biblia şi după care repetam textul prin care mă angajam să apăr 
Constituţia şi valorile democraţiei, un fost ofiţer de Securitate — ce-i drept, 
un om de treabă. Continuitatea şi reformismul au putut face deci casă 
bună. 

Cei care au crezut după 22 decembrie că vor înlătura Securitatea şi-au făcut iluzii. Securitatea 

din România, la fel ca toate instituţiile similare din fostele ţări socialiste, este organizată în 

aşa fel încît, chiar dacă unii dintre şefii ei dispar, funcţionează în continuare fără ei. Ierarhia 
este organizată pe principiul şirului indian. Cînd unul dintre şefi dispare, şirul face un pas în 


faţă şi locurile sînt ocupate automat. Organizarea are totuşi o hibă, care a distrus unitatea 


aparatului: dacă şeful din capul şirului o ia în altă direcţie, toţi îl urmează25. 


Astfel definea un om al aparatului, un colonel din Dolj, procesul de 
transformare prin care a trecut poliţia politică în anii tranziţiei din 
România. La fel s-a întîmplat şi cu aparatul de partid, cu birocraţia 
comunistă, indiferent de schimbările politice la vârf. În acest context, 
singurul fapt pozitiv s-a realizat la nivelul executivului. Primul-ministru 
Călin Popescu Tăriceanu a susţinut — iar cabinetul său a votat — Hotărîrea 
de Guvem nr. 1724, prin care s-a înfiinţat un Institut de Investigare a 
Crimelor Comunismului chiar la 21 decembrie 2005, cînd se aniversau 16 
ani de la manifestaţiile de stradă care au dus la prăbuşirea dictaturii lui 
Ceauşescu şi cu mai bine de o lună "nainte de discutarea şi aprobarea 
rezoluţiei de condamnare a crimelor regimurilor comuniste totalitare de 
către Adunarea Parlamentară a Cosiliului Europei. Atitudinea diferită cu 


privire la condamnarea comunismului a primului-ministru faţă de cea a 
preşedintelui rezidă, foarte probabil, în faptul că primul, spre deosebire de 
al doilea, nu a fost nici măcar membru în Partidul Comunist şi nu a avut 
nici o relaţie de colaborare cu Securitatea. Crearea acestui Institut, 
subordonat executivului, ar putea fi primul pas în acel proces care să ducă 
— şi revin la cuvintele lui Victor Babiuc — la „renaşterea ţării, reconcilierea 
naţională, restituirea în lume a imaginii adevărate a României”. 

Asemenea acţiuni nu compensează decît parţial inexistenţa unor 
măsuri cu caracter de lustraţie. Un proiect de lege a lustraţiei a fost 
eliminat — fără prea multă opoziţie din partea iniţiatorilor săi —, la sfîrşitul 
anului 2005, de pe lista de dezbateri a Senatului, pentru 
neconstituţionalitate. Ca urmare, imensa putere economică şi oculta 
Securităţii, aflate în slujba comuniştilor reformişti, deocamdată în recul, 
continuă să-şi facă simțită prezenţa, iar preşedintele Băsescu nu dă semne 
nici el că poate (şi vrea) să o destrame. Greşeala comisă de guvernarea 
CDR pare să se repete, existînd astfel riscul ca principala contribuţie a 
României la capitalul comun european să fie experienţa de supravieţuire a 
structurilor comunisto-securiste şi capacitatea lor de a se adapta perfect la 
mecanismele economiei de piaţă, pe care le pervertesc în corupţie. 
Conflictul dintre cele două mari tabere —  liberal-democrată şi 
conservatoare neocomunistă — continuă, iar rezultatul rămîne încă incert. 
În plus, tensiunile din cadrul coaliţiei de guvernămînt, alimentate cu 
impetuozitate de preşedintele ţării, sporesc această incertitudine. 

Cîteva lucruri s-au petrecut, totuşi. Colonelul Burloi, cel care în 
decembrie 1989 se ascundea într-un garaj cu subalternii lui după fuga 
dictatorului, a scris o carte de succes: Am fost sosia lui Ceauşescu. Mihai 
Montanu, ajuns pentru scurtă vreme în guvern, s-a retras în lumea mai 
„caldă” a afacerilor şi diplomaţiei, după ce s-au publicat informaţii privind 
trecutul lui securist. Iulian Vlad, fostul şef al Securităţii, a petrecut o 
scurtă perioadă în arest, în primele luni din 1990. A devenit, peste cîţiva 
ani, „consilier” al lui Sorin Ovidiu V'ntu, unul dintre cei mai puternici 
oameni de afaceri ai României, care a grupat în jurul său mulţi ofiţeri din 
fosta poliţie politică. Mihai Lupoi, căpitanul cu ochelari fumurii care lansa 


apeluri către armată în decembrie 1989, a fost răsplătit cu funcţia de 
ministru al Turismului. Refugiat ulterior în străinătate, unde a solicitat azil 
politic, a revenit pentru a reintra în politică alături de partidul naţionalist 
România Mare. După ce a intrat în Parlament, a schimbat partidul, 
devenind liberal. Schimbările au atins şi vechea gardă. Debarcat din 
fruntea Partidului Social-Democrat tocmai de yes-men-ii pe care îi 
promovase, Ion Iliescu a ajuns într-o poziţie politică marginală, pierzînd 
consistent din vechea popularitate. I s-a alăturat în aceeaşi situaţie un alt 
om politic — paradoxal, tocmai fostul prim-ministru Roman, pe care îl 
alungase de la putere, cu ajutorul minerilor, deoarece era prea reformist 
pentru gustul conservatorilor neocomunişti, şi care i-a fost multă vreme 
rival. Destinul celor doi oameni reflectă, în fond, drumul parcurs de 
România în aceşti ani, un drum la capătul căruia comunismul pare o 
istorie îndepărtată. Doar pare. Ca în orice telenovelă de succes, există loc 
pentru noi episoade, chiar dacă vechii protagonişti îmbătrînesc. Alţi actori 
aşteaptă fremătători în culise eliberarea aceleiaşi scene, fără să bage de 
seamă că decorul s-a schimbat şi audiența scade. Singurul lucru pe care 
comuniştii îl ignoră este că, după ce au declarat ei înşişi, oficial, dispariţia 
comunismului în 1989, îi păstrează, de 16 ani, cadavrul în dulap. 
* 
Am aruncat o privire în cartea despre deţinuţi politici pe care ne-ai dăruit-o. M-a impresionat 
destul de mult şi mi-a amintit cît de puţin ştiu eu, copilul tău, despre viaţa ta. De multe ori am 
vrut să vorbesc cu tine, în general despre viaţa ta, amintirile tale din copilărie şi în special 
despre ceea ce ai trăit prin închisorile comuniste. Nu am putut să vorbesc cu tine şi nici nu 
cred că am să pot. Din punct de vedere emoţional mi-ar fi greu şi cred că şi ţie. De aceea, m- 
am hotărît să cumpăr acest caiet frumos şi să te rog să scrii din amintirile tale, ca şi cum ai 
vorbi cu mine. Nu trebuie să scrii un roman, amintirile nu trebuie să se lege perfect între ele, 
ci, pur şi simplu, poţi să scrii cîte puţin atunci cînd îţi mai aduci aminte de ceva, simplu, fără 
a-ţi face griji despre stil şi formă. Te rog f. mult să iei în consideraţie această rugăminte, care 
este pentru mine foarte importantă. Dacă despre mama am mai aflat cîte ceva cu timpul, 
despre tine abia mai ştiu ceva. De altfel, cred că sînt singurul copil care ţine aşa de mult la 
istoria familiei. În speranţa că-mi vei împlini această mare dorinţă, te pup cu drag şi (deja) cu 
dor. Deni. 
Tatăl, bătrînul domn Alexandru, a primit cu emoție nesfîrşită aceste 
rînduri. Ca mulţi dintre deţinuţii politici, spre binele familiei, mai ales în 


cazul celor cu copii care alegeau calea studiilor superioare, a decis — de 
comun acord cu soţia — să divorţeze. Mi-a mărturisit că 


nu am vrut să le destăinui celor două fiice ale mele, în copilăria lor, nimic din toată tragedia 

vieţii mele, am vrut ca ele să fie cît mai destinse şi mai libere. Şi sînt aşa cum mi-am dorit. 

Fata cea mare este medic şi cercetător în genetică în Statele Unite, iar 
cea mică, Denisa — Deni —, lucrează de asemenea într-o mare clinică 
germană. Confesiunea pe care domnul Alexandru mi-a oferit-o într-o 
frumoasă zi de iarnă, cu multă zăpadă, pe cînd ne plimbam agale prin 
Piaţa Sfatului din Braşov, rezumă rîndurile trimise Denisei. Este scurtă şi 
tulburătoare. În 1940, familia lui a fost nevoită să se refugieze din 
Basarabia ocupată. Au fugit peste Prut din calea Armatei Roşii; domnul 
Alexandru avea pe atunci doi ani, iar tatăl său, Luca, îl purta într-un 
ştergar petrecut pe după gît; fratele mai mare alerga şi el pe lîngă părinţii 
încărcaţi cu cîteva bocceluţe — îi sîngerau tălpile. În 1944, a urmat ultimul 
refugiu, după pierderea Basarabiei pentru a doua oară. Statutul lor de 
refugiaţi „de pe teritoriul URSS”, cu tatăl fost cadru militar, combatant pe 
Frontul de Est, i-a silit să se ascundă continuu de autorităţi, pentru a nu fi 
„repatriaţi”. Au colindat de colo-colo prin România, fără a reuşi să-şi facă 
un rost. De parcă soarta nu ar fi fost îndeajuns de crudă cu ei, Luca, tatăl 
domnului Alexandru, a fost arestat în 1951 şi acuzat de „crime de război”. 
Nu a apucat să-l mai vadă vreodată — dar şi acum, uneori, în ceasurile 
lungi ale nopţilor fără somn, simte în nări mirosul aspru al sudorii trecînd 
prin postavul cazon, aude răsuflarea sacadată şi plînsetele fratelui său, dar 
mai ales îl apasă strînsoarea acelui ştergar în care tatăl său îl purta la piept, 
în fuga lor tristă peste Prut. 

Domnul Alexandru a fost arestat şi el de Securitate, la 14 martie 
1957, pe cînd abia împlinise 19 ani. Lucra pe atunci ca tehnician în 
telecomunicaţii, fiind şef de staţie radio la Negreşti Oaş, şi făcea parte 
dintr-un grup care a sabotat întreaga reţea de comunicaţii din Maramureş 
în noiembrie 1956, pentru a împiedica trecerea de trupe ale Armatei Roşii 
spre Ungaria, aflată în plină revoltă anticomunistă. Cazul, cunoscut ca 
„lotul telefoniştilor”, a produs multă vîlvă în epocă şi bătăi de cap 
Securităţii. Dar, în cele din urmă, au fost descoperiţi. 


Căpitanul Rusu mi-a arătat ordinul de percheziţie şi, după efectuarea acesteia, m-a încătuşat 

şi, cu un Land Rover, am fost transportat şi depus la Securitatea din Baia Mare, unde a 

reînceput calvarul vieţii mele. 

Pînă atunci, după cum mi-a mărturisit, 

cu toată amărăciunea din suflet, cu toată ura pe care am înmagazinat-o faţă de marii 

eliberatori care ne-au adus comunismul în ţară, întrezăream un drum cît mai neted în viaţă. 

N-a fost să fie aşa. A urmat o anchetă pe care domnul Alexandru o 
socoteşte şi acum „distrugătoare”. Işi aminteşte că a durat o veşnicie — iar 
pentru el, veşnicia măsoară exact şase luni şi treisprezece zile. Cu aceeaşi 
precizie îl evocă pe procurorul Miclea, care a întocmit rechizitoriul 
Dosarului 1341, în procesul judecat pe 27 septembrie 1957: 


Vocea procurorului care tăia în sufletele noastre îmi sună şi astăzi în urechi, sfişiindu-mi 

sufletul: „Priviţi spre aceste lepădături, victime ale vocilor mincinoase de peste ocean, aceste 

vipere care încearcă zadarnic să distrugă viitorul fericit al poporului”. Procurorul a propus 
completului de judecată sentinţe astronomice, pornind de la pedeapsa capitală, muncă silnică 
pe viaţă, 25 de ani, 20 de ani şi multe altele. 

A fost condamnat la 20 de ani muncă silnică şi confiscarea averii. Se 
putea considera norocos: pe doi dintre condamnaţi nu i-a mai văzut 
niciodată după acea zi. Au urmat anii grei de temniţă şi apoi anii de 
prigoană, stigmat şi boală. Dar aceasta este, deja, o altă poveste din caietul 
Denisei. 


Asemenea mărturii nu au fost în stare să mişte liniştea de granit a 
sistemului politic postcomunist din România. Procesul comunismului a 
existat doar la modul declarativ. În momentul în care sintagma era lansată 
la începutul anilor '90, fondurile de documente reunite în ceea ce am 
putea numi, cu un termen generic, „arhivele comunismului” erau deja 
dispersate în custodia mai multor instituţii care, la scurt timp după 
judecarea şi executarea lui Ceauşescu, au fost învestite cu preluarea unei 
mari părţi a arhivelor Securităţii, printr-o discretă Hotărîre de Guvern nr. 
1134/1990 promovată de Cabinetul Roman şi publicată abia doi ani mai 
tîrziu26. În ceea ce priveşte arhivele politice şi administrative ale fostului 
regim, preluarea lor în custodia Ministerului Apărării Naţionale s-a 
petrecut pur şi simplu în secret, prin ordine telefonice. Scopul acestei 


confidenţialităţi cu care s-a realizat dispersarea şi  camuflarea 
documentelor cu privire la trecutul comunist este acum evident: a fost 
vorba de protejarea imaginii principalilor protagonişti ai noului Front al 
Salvării Naţionale, succesorul defunctului PCR, tocmai pentru camuflarea 
acestei relaţii filiale. Consecințele au fost benefice pentru actorii politici, 
autori ai operaţiunii, cît şi pentru protejaţii lor din aparatul represiv 
comunist, din justiţie şi administraţie. Sistemul s-a putut astfel conserva, 
la adăpost de dezvăluiri stînjenitoare cu privire la trecutul celor care 
deveniseră, peste noapte, apostoli ai democraţiei, după ce, în cea mai mare 
parte a vieţii, acţionaseră cu devotament, slugărnicie şi chiar entuziasm în 
slujba totalitarismului comunist. Este de ajuns să deschizi un număr mai 
vechi din Scînteia, fostul oficios al PCR — sau din revistele Era socialistă 
ori Munca de partid —, spre a găsi acolo numele multora dintre 
protagoniştii importanţi ai vieţii publice din România de după '89. 
Dispersarea şi secretizarea arhivelor comunismului a urmărit camuflarea 
crimelor şi abuzurilor acestui regim, la care prea mulţi au fost măcar 
complici prin tăinuire, dacă nu inspiratori sau autori direcţi. De pierdut au 
pierdut victimele — şi istoria. 

Drumul spre reconstituirea a ceea ce a fost este greu. În toţi aceşti ani 
care s-au scurs, secretizarea a învins istoria, pe care politicienii au 
înghesuit-o în lada de vechituri din pod, ignorînd faptul că strigătele 
victimelor — de durere şi mai ales de neputinţă în faţa violenţei — ce răzbat 
de acolo nu vor înceta. Dacă, simptomatic, cel care se îngrijea ca victimele 
care au supravieţuit totalitarismului comunist să primească o sumă de bani 
în raport cu numărul anilor petrecuţi în închisoare era, la începutul anilor 
'90, un fost aparatcik, el însuşi implicat activ în represiune, nu este greu 
de imaginat ce s-a petrecut în România „tranziţiei” de la comunismul 
ceauşist la comunismul capitalist cu documentele privind crimele şi 
abuzurile fostului regim. „Dovezile” solicitate de preşedintele Băsescu 
pentru a condamna public comunismul sînt greu de obţinut, la capătul 
celor 16 ani de camuflare sau chiar distrugere a lor. Dar nu imposibil. Se 
pune, totuşi, problema dacă, în aceste condiţii, stabilirea vinovăţiilor — 
necesară într-un proces, fie el şi moral, al totalitarismului comunist — mai 


este posibilă şi oportună. Asupra oportunității nu se pot pronunţa, cred, 
decît victimele — nimeni nu este îndreptăţit în vreun fel să li se substituie, 
atîta vreme cît mai există un singur supravieţuitor al sistemului 
concentraţionar comunist în România. lar cei care au avut de suferit de pe 
urma regimului au cerut, de nenumărate ori, în diferite feluri, ca acest 
proces să aibă loc; finalitatea lui nu trebuie să fie neapărat condamnarea 
juridică a unor vinovaţi, dar în mod absolut necesar aflarea adevărului. 
Un adevăr pe care instituţiile statului l-au ascuns şi îl ascund încă, din 
ordinul politic al moştenitorilor comunismului. În aceste condiţii este 
dificilă chiar şi stabilirea numărului exact al victimelor persecuțiilor 
comuniste. Menţinerea în România într-un regim secret — sau măcar 
discret — a arhivelor fostului regim comunist nu a fost un accident 
birocratic, ci, cum am arătat, o expresie a voinţei politice. Cei care au 
preluat puterea au privit, încă din primele zile ale anului 1990, cu vădită 
precauţie orice ingerinţă publică în aceste documente, care au fost puse 
sub control militar şi uneori evacuate din localurile anterioare de deţinere. 
În condiţiile date, nu numai că nu s-a putut vorbi despre un proces al 
comunismului, ci chiar numărul victimelor a fost (şi continuă să fie, în 
România anului 2006!) un secret de stat. 

Documentele Partidului Comunist şi ale Securităţii au fost 
reîndosariate cu menţiunea „Strict Secret”, de ofiţeri ai departamentelor 
care le-au preluat pe măsură ce, după execuţia lui Ceauşescu, ţara revenea 
la acalmie“. Fostul preşedinte al Senatului României, Alexandru 
Bîrlădeanu, a înţeles rapid pericolul accesului la aceste arhive pentru 
categoria pe care o reprezenta: 


Devenind în 1990 preşedintele Senatului, m-am interesat unde se află arhiva Comitetului 
Central. Am fost informat că ea este transportată la Piteşti şi predată armatei spre păstrare. 
Am vorbit de două ori cu ministrul Apărării Naţionale din vremea respectivă, generalul 
Spiroiu, atrăgîndu-i atenţia asupra răspunderii ce-i revine primind în grijă respectiva arhivă şi 
l-am sfătuit să nu permită accesul nimănui la arhivă înainte de reglementarea oficială a 
modului de administrare şi folosire a acesteia, pentru a se evita sustragerea sau falsificarea 


unor documente. Generalul Spiroiu m-a asigurat că acestea sînt şi ordinele date de e128, 


Cum am văzut, „reglementarea oficială” a constat în secretizarea lor, 
urmată de o legislaţie în domeniu care a continuat această politică. 
Pericolul accesului la documentele conducerii Partidului Comunist consta 
în dezvăluirea minciunii prin care lideri ai Frontului Salvării Naţionale, 
foşti nomenclaturişti, îşi falsificaseră trecutul, confecţionîndu-şi o 
biografie de „rezistenți? ai regimului comunist. Pe lîngă dispoziţiile 
telefonice în baza cărora s-a operat secretizarea acestor documente, 
amintita Hotărtre de Guvern nr. 1134 din 19 octombrie 1990, semnată de 
Petre Roman, privind preluarea de la Serviciul Român de Informaţii a 
unor dosare penale de către Ministerul Justiţiei şi Procuratura Generală, a 
dus la dislocarea unor părţi substanţiale din arhiva fostei Securităţi. 
Operaţiunea a fost făcută, cum am spus, cu discreţie, Hotărîrea fiind 
publicată abia după doi ani, cînd dispersarea documentelor era de mult 
încheiată??. Fără a intra în detaliile raţiunilor care au stat la baza acestei 
acţiuni, remarc doar că ea a făcut şi continuă să facă extrem de dificilă 
coagularea unei documentări adecvate pentru cercetarea trecutului 
comunist al României, în mod direct, în vederea stabilirii numărului 
victimelor comunismului. Documentele de interes în acest sens sînt, în 
momentul de faţă, în custodia a şase instituţii: Serviciul Român de 
Informaţii, Ministerul Apărării, Ministerul de Interne, Ministerul Justiţiei, 
Serviciul de Informaţii Externe şi Ministerul Public. Toate la un loc 
ascund, încă, cifra exactă a victimelor represiunii comuniste, pe care 
încerc să o refac în continuare. Să vedem deci cine şi ce ascunde. 

Serviciul Român de Informaţii nu a avansat niciodată cifre oficiale 
privind numărul victimelor represiunii, pretextînd că „nu are nici o 
legătură cu activităţile fostei Securităţi”, deşi deţine, prin lege, încă de la 
înfiinţare, o mare parte a arhivei acesteia. Totuşi, în arhivele Securităţii, 
care au fost parţial făcute publice graţie unei decizii a fostului director SRI 
Virgil Măgureanu, anulată cu supremă mărginire de succesorul său Costin 
Georgescu, cercetătorii au putut depista unele documente cu privire la 
activităţile represive ale Securităţii. Astfel, o statistică din anul 1959 
întocmită de Serviciul C% (şi ea parţială) priveşte numărul celor 
condamnaţi de către organele de cercetare penală ale instituţiei, dar nu şi 


al celor care au fost reţinuţi fără a fi condamnaţi, unii peste un deceniu. 
Această statistică parţială prezintă (deci pentru anul 1959) 53.170 de 
oameni, dintre care, după natura acuzațiilor (sabotaj-diversiune şi agitaţie 
duşmănoasă), cei mai mulţi făceau parte din categorii sociale socotite, în 
mod paradoxal, „stîlpi ai regimului”: muncitori şi ţărani care se opuneau şi 
protestau împotriva colectivizării şi deteriorării situaţiei economico- 
sociale. Numărul trebuie completat cu cei arestaţi după 1959, precum şi cu 
cei reţinuţi pentru „cercetări” nefinalizate prin trimiterea în judecată, ci 
printr-o măsură socotită „mai blîndă”: trimiterea în lagăre de muncă şi 
apoi în domiciliu obligatoriu; sau cu cei deportaţi, ori cu domiciliu 
obligatoriu, număr care poate fi reconstituit graţie arhivelor fostului Partid 
Comunist şi loturilor de documente din arhivele Securităţii transferate în 
1990 la Ministerul Justiţiei. În 1992, la solicitarea expresă a Direcţiei I de 
urmărire penală şi criminalistică din Procuratura Generală — în sarcina 
căreia căzuse „lucrarea” care centraliza mai multe sesizări ale unora dintre 
victimele Securităţii, precum şi o plîngere penală a Asociaţiei Foştilor 
Deținuți Politici —, SRI a făcut o statistică în care centraliza „cazuri 
cercetate în perioada 1945-1964” de către Securitate. Conform SRI, totalul 
acestora se ridica la 107.619 persoane, după cum urmează: 73.310 
condamnaţi la închisoare, 335 de condamnaţi la moarte, 18.445 de cazuri 
închise prin achitare ori clasarea cazului, 6.450 de scoateri de sub urmărire 
penală, 571 de cazuri în care s-a declinat cercetarea către „alt organ” şi 
8.508 decizii de neîncepere a urmăririi penale. Celor arestaţi li se adăugau 
21.068 de „internaţi în colonii de muncă”, dintre care 3.202 „au suferit şi 
alte pedepse privative de libertate (închisoare)”. Dintre toţi aceştia, coform 
SRI, au decedat în locurile de detenţie sau în lagăre 3.847 de persoane, 
„din care 2.851 în timpul executării pedepsei cu închisoare, 203 în timpul 
cercetărilor, 137 ca urmare a executării sentinţei de condamnare la moarte, 
656 în timp ce se aflau în colonii de muncă”. Statistica de mai sus a avut 
caracter confidenţial şi neoficial. Ea nu a fost asumată nici atunci de către 
SRI, care a trimis aceste date la Procuratură pur şi simplu pe o foaie de 
hîrtie, fără vreun antet sau notă de însoţire — şi nici ulterior, prin vreo 
declaraţie publică cu privire la dimensiunile represiunilor Securităţii. 


Cît despre Serviciul de Informaţii Externe, acesta nu a prezentat 
niciodată public documente privind activitatea de poliţie politică a DIE 
(CIE), deşi aceasta este documentată prin tentativele (inclusiv reuşitele) 
unor atentate asupra emigranților „incomozi” regimului, acte de răpire, 
instigare şi participare la acte teroriste. Unele dintre acestea sînt de multă 
vreme de notorietate (precum colaborarea cu teroristul Carlos), dar nu au 
fost oficial asumate. 

Un alt serviciu secret, din cadrul Ministerului de Interne, creat de 
fostul vicepremier Gelu Voican Voiculescu la începutul lunii februarie 
1990, a preluat prin mijloace ilegale fosta arhivă a Securităţii Municipiului 
Bucureşti (SMB). Se pare că o parte a acestei arhive a fost transferată — în 
preajma alegerilor din 1996 — la Fundaţia pentru Democraţie în România, 
fundaţie a PDSR-ului, condusă ulterior chiar de fostul vicepremier. Nici 
un document din arhiva fostei SMB, unitate de elită a Securităţii, nu este 
accesibil — decît atunci cînd este „pus la dispoziţia presei” ca urmare a 
interesului politic al foştilor securişti şi al protectorilor lor politici, sau a 
serviciului secret care le-a moştenit. 

Ministerul Apărării Naţionale a preluat în primele zile de după 
executarea cuplului Ceauşescu, sub pretextul „protejării”, arhivele PCR. 
Acestea au fost predate, parţial, Arhivelor Naţionale abia după ce 
complexul de măsuri restrictive privind accesul la arhivele fostului regim 
comunist a fost legalizat prin Legea Arhivelor Naţionale din aprilie 1996. 
Dorinţa fostei puteri de a camufla trecutul a fost de altfel exprimată şi de 
faptul că desfiinţarea Partidului Comunist Român nu a fost niciodată 
legiferată, tocmai pentru a nu se pune public problema succesiunii şi a 
celor abilitaţi să gestioneze această succesiune, în care arhivele ocupau un 
loc deosebit de important, prin capitalul lor de informaţii. Tocmai de 
aceea, odată intrate (din primele luni ale anului 1990) în stăpînirea MApN, 
arhivele cele mai importante ale Partidului Comunist au fost reîndosariate 
în cadrul Biroului Documente Secrete. Adoptarea Legii Arhivelor 
Naţionale nu a schimbat prea mult situaţia, iar accesul la fondurile 
arhivistice de interes pentru istoria comunismului a rămas limitat. Ceea ce 
s-a realizat prin trecerea arhivei fostului Comitet Central al PCR din 


custodia Biroului Documente Secrete al Armatei în cea a Arhivelor 
Naţionale a fost, practic, pînă azi, doar o „descărcare de gestiune” a 
Ministerului Apărării în sarcina Ministerului de Interne. Păienjenişul de 
interdicții stipulat de Legea Arhivelor Naţionale — propusă de directorul de 
atunci al Arhivelor, loan Scurtu (de altfel, un distins istoric, specialist 
tocmai în istorie contemporană), şi votată la 2 aprilie 1996 — prelungea 
practic secretizarea, făcînd imposibil un acces de fapt şi de drept la 
arhivele comunismului. Potrivit prevederilor articolului 5, Arhivele 
Naţionale se obligau să asigure 


aplicarea prevederilor legislaţiei în vigoare în realizarea protecţiei documentelor care fac 

parte din Fondul Arhivistic Naţional al României, respectiv în apărarea secretului de stat, 

paza şi conservarea acestor documente [s.m.]. 

În condiţiile în care secretul de stat nu fusese redefinit în funcţie de 
noile realităţi, iar siguranţa naţională poate fi interpretată cuprinzător, 
îndosarierea anterioară a arhivei PCR în regim secret, raportată la acest 
articol, devenea deja în sine o bază solidă de interdicţie a accesului. 
Această interdicţie funcţionează încă în 2006, la 16 ani de la „căderea 
comunismului”. Arhivele Naţionale rămîn un bastion al secretelor, graţie 
opacităţii miniştrilor de Interne care le-au avut sub oblăduire. Nu mă 
puteam aştepta la mai mult de la cei care au fost instrumente ale FSN-ului 
ca moştenitor legitim al Partidului Comunist — dar situaţia a rămas aceeaşi 
şi sub „democraţi”, începînd cu miniştrii Convenţiei Democratice şi 
sfîrşind cu cel al Alianţei Dreptate şi Adevăr, care continuă, prizonieri 
autosuficienţi ai mentalităţii celor din vechiul sistem, să împiedice accesul 
la documente esenţiale pentru istoria comunismului. Dacă în aceste arhive 
se regăsesc mai puţin statistici privind victimele terorii, în schimb aici se 
află discuţiile din spatele uşilor închise, deciziile şi ordinele care au stat la 
baza acestei terori — iar secretizarea lor este o formă de complicitate la 
aceste acte criminale. 

Ministerul Justiţiei a primit spre păstrare, în urma Hotărîrii de Guvern 
nr. 1134, 


dosarele trimise anterior fostelor organe de Securitate [...] referitoare la persoanele care au 
executat pedepse privative de libertate sau interdicții domiciliare pe baza unor decizii 


administrative, 


iar Ministerul Public (Parchetul General) deţine 


dosarele în care urmărirea penală a fost întreprinsă de fostele organe de Securitate şi în care 

s-a hotărît ca persoanele cercetate să nu fie trimise în instanţă. 

Prima categorie de documente se păstrează în arhiva de la Cernica, iar 
cele din custodia Ministerului Public se află la arhivele Tribunalelor 
Militare Teritoriale Bucureşti, Cluj şi laşi. Pe categorii de dosare, la 
sfîrşitul anului 2000, situaţia cantitativă se prezenta astfel: a) 300.000 de 
volume privesc 120.000 de cauze penale, prin care au fost condamnate 
250.000 de persoane; b) în cazul pedepselor administrative, se păstrează 
80.000 de decizii de internări în colonii de muncă şi se pot documenta 
173.000 de cazuri de deportări şi fixări de domiciliu obligatoriu. Aceste 
documente se păstrează în arhiva de la Cernica. Lor li se adaugă circa 
2.400 de dosare aflate la Parchetul General, pentru utilizarea lor în 
elaborarea unor recursuri în anulare. De asemenea, prin aceeaşi hotărîre, 
Procuratura Generală a preluat dosarele în care Securitatea nu a pronunţat 
sau solicitat condamnări, dar totuşi persoanele respective au fost reţinute 
şi anchetate, unele ani de zile. Conform legii, termenul de păstrare a 
acestor acte judiciare este de zece ani, astfel că numărul acestei categorii 
de victime nu poate fi precizat — şi nici „tratamentul” de care au avut 
parte. Un alt fond arhivistic important aflat la Ministerul Justiţiei este cel 
al Direcţiei Generale a Penitenciarelor, care este depozitat la Jilava, în 
subsolul Spitalului penitenciar, cît şi la penitenciarele din teritoriu utilizate 
în trecut ca locuri de detenţie pentru deţinuţi politici. Aceste arhive sînt 
practic inaccesibile, deşi, de exemplu, în subsolul Spitalului Jilava se află, 
în condiţii insalubre, una dintre cele mai impresionante surse arhivistice 
pentru cunoaşterea rezistenţei în închisori — inclusiv, de pildă, registrele cu 
deţinuţii condamnaţi la moarte şi procesele-verbale ale execuțiilor. În 
2006, nici una dintre aceste arhive nu este prelucrată arhivistic şi nu 
beneficiază de un regim de acces pentru cercetători. 


* 


Practic, în spatele uşilor zăvorîte ale acestor instituţii se ascund 
crimele şi abuzurile fostului regim — autorii, dar şi victimele, ştiute, cele 
mai multe, de propria suferinţă şi de Dumnezeu. Dramele de dincolo de 
zidul temniţei sînt numeroase, greu de descris, greu de înţeles, 
tulburătoare. 

Într-o parte a celulei se afla tineta, un hîrdău în care deţinuţii îşi 
făceau necesităţile fiziologice. Cel mai adesea neacoperit, răspîndea 
mirosuri pestilenţiale în întreaga celulă: „bandiţii” trebuiau să-şi simtă, 
inclusiv prin miros, propria „descompunere”. În celulele reci, îmbrăcaţi 
sumar, fără a avea posibilitatea să facă o baie cu lunile şi reuşind cu mare 
greutate să-şi spele cîte o cămaşă în aceeaşi gamelă în care primeau hrana, 
deţinuţii intrau într-o lume în care numai imaginarul mai putea salva 
demnitatea; căci altfel totul era pus de-a curmezişul naturii umane. Hrana 
era la limita supravieţuirii: ciorbe de murături sau din morcovi putrezi, 
care fermentau în gamele chiar dacă zeama era rece, ciorbe de burtă, ori 
cu buze sau copite de vită aruncate în cazan fără a fi curățate, toate 
alcătuind un meniu inconsistent, care punea stomacul şi mai ales ficatul la 
grea încercare. Majoritatea celor care au trecut prin acest regim 
penitenciar au căpătat afecţiuni hepatice şi boli digestive grave. Era 
considerată zi de sărbătoare aceea în care primeau arpacaş sau o fiertură 
de fasole în care boabele se puteau aduna, toate, într-o lingură, iar o bucată 
de pîine de 250 g (pentru o zi întreagă) înlocuia celebrul turtoi, un bulgăre 
de mălai opărit şi ars apoi în cuptor, care, după ce se răcea, devenea tare 
ca un bolovan. 

În celulă, fiecare zi începea la ora 6, cînd, în cîteva momente, 
deţinuţii trăgeau, peste cămăşile cazone în care dormeau, zeghea tocită şi 
de-a dreptul străvezie de atîta purtat, apoi întindeau pătura niciodată 
spălată, plină de găuri, peste salteaua de paie. Urma raportul în faţa 
gardienilor: „Să trăiţi domnule... [gradul], camera... [numărul] raportează 
un număr de... deţinuţi”, în vreme ce unul dintre gardieni verifica cu 
ajutorul unui ciocan de lemn dacă nu cumva peste noapte au fost tăiate 
zăbrelele de fier de la ferestre. Gardienii ieşeau trîntind uşile de metal şi 
punînd zăvoarele grele, despre care spuneau, în bătaie de joc, că sînt 


menite să-i pună în siguranţă pe deţinuţi, „ca să nu vă sugrume poporul” — 
iar apoi, cei care primeau încuviințarea, se aşezau pe marginea paturilor de 
jos, spre a putea fi oricînd urmăriţi prin vizetă de ochiul vigilent al 
paznicului de pe celular. Nimeni nu avea voie să se întindă în pat pînă la 
ora 22, cînd se dădea stingerea, excepţiile fiind rare — doar muribunzii 
primeau această învoire de la medicul închisorii, în loc de medicamente. 
Restul deţinuţilor, rămaşi în picioare, se învirteau în cerc, de dimineaţa 
pînă seara. Orice altă activitate era interzisă, iar abaterile se pedepseau cu 
izolarea la carceră, o celulă prea mică pentru a te putea lungi pe ciment, în 
întuneric, cu numai o cană de apă şi un turtoi de mălai, primite o dată la 
trei zile. Domnul Alexandru, cel care ne-a mai istorisit din pătimirile sale, 
descria cu o voce egală, fără inflexiuni, cu privirea aţintită undeva, peste 
umărul meu, unde părea că vede toate acestea. Numai cînd şi-a adus 
aminte de ravagiile gripei spaniole, care i-a decimat pe deţinuţii 
Penitenciarului Gherla în aprilie 1959, căreia el i-a supravieţuit printr-un 
miracol, şi-a coborît ochii asupra mea, iar privirea i s-a umbrit: 
Boala a găsit organisme slăbite, lipsite de apărare şi a măturat deopotrivă de pe acest pămînt 
vîrstnici şi tineri. Printre cei atinşi de gripă şi care au rămas în viaţă m-am numărat şi eu. Dar 
am făcut o complicaţie cumplită, o tuberculoză pulmonară, într-o formă foarte rebelă, cu 
evoluţie rapidă. Am trecut adesea pe lîngă moarte. Hemoptizii acute mi-au mărit calvarul — 
gura mi-era tot timpul plină de sînge. Am avut apoi o hemoragie mare, colegii de celulă 
băteau întruna în uşă să vină gardianul. A părut o veşnicie pînă cînd l-am auzit dincolo de 
uşă. „Ce este, mă?” a întrebat. „Aduceţi medicul, că un deţinut are hemoragie şi moare.” 
Răspunsul a venit prompt: „Ei, şi ce dacă moare? După ce moare, scoate-l pe pătură afară!”. 
După o vreme, văzînd că mortul n-a apărut, a chemat totuşi medicul, un deţinut. Am fost 


transferat la infirmeria închisorii. Singurul tratament prescris a fost nemişcarea. Am stat 
nemişcat în pat luni în şir, pentru că alt tratament, medicamente, nu existau. 


A supravieţuit şi, încet-încet, s-a întremat, în aşa măsură încît, tînăr 
fiind (împlinise 23 de ani), în 1961 a fost inclus într-un lot de deţinuţi 
trimişi într-o colonie de muncă din Delta Dunării. Bucuria ieşirii dintre 
zidurile Gherlei a fost de scurtă durată. Regimul de detenţie, la fel de dur, 
a fost sporit de chinurile unei munci istovitoare, în arşiţă sau în ger, 
deopotrivă. 


Fram umiliţi cum numai ei ştiau să o facă, parcă erau specializaţi într-o şcoală a cruzimii şi a 
lipsei de omenie. Ni se cerea cu hotărîre să uităm ceea ce am fost sau sîntem încă, dar parcă 


tot preferam locul acela decît zidurile închisorii. 


În colonia de muncă, domnul Alexandru a reîntîlnit fericirea, sub 
chipul unei cărţi poştale, prima după o detenţie de cinci ani, prin care a 
scris familiei, anunţînd doar „sînt bine sănătos”, condiţie ca acel petec de 
hîrtie să plece către destinatar. Solicitările de medicamente — în primul 
rînd hidrazidă pentru tratarea tuberculozei — şi alimente bogate în proteine, 
în limita celor 5 kg admise de regulament, contraziceau aceste cuvinte. 
Norocul i-a surîs încă o dată cînd, graţie pregătirii sale de electronist, a 
avut un mare privilegiu: comandantul lagărului i-a cerut să îi repare 
aparatul de radio pe care îl avea acasă: 


Acolo era numai soţia lui, care s-a comportat cu mine firesc, ca şi cu un om obişnuit. Uitasem 

cum e să fii socotit astfel. Am văzut că mai exista omenie şi în lumea lor. Era pentru prima 

dată de la arestare cînd vedeam cerul liber, respiram un aer altfel decît printre gratii sau sîrmă 

ghimpată. 

Atunci domnul Alexandru a început să spere că, poate, într-o bună zi 
se va putea întoarce printre oamenii liberi. Dar şirul suferințelor sale nu se 
încheiase. 


x 


Cei închişi în colonii de muncă, deportați sau trimişi în domiciliu 
obligatoriu, „administrativii”, cum sînt încă numiţi în lumea foştilor 
deţinuţi politici, prin preluarea termenului din argoul Securităţii, cei care 
au căzut victime acestor măsuri administrative abuzive au trăit doar la 
prima vedere drame mai puţin spectaculoase decît cele ale condamnaților 
politici. Despre deportări şi stabilirea domiciliului obligatoriu — acţiuni de 
care fosta Securitate (sau foştii securişti) nu au prea multe „de spus”, 
întrucît nu se consideră implicaţi — există documente sugestive. Aşa cum 
reiese din Nota de studiu nr. 00880015 din 14 decembrie 1967 întocmită la 
Serviciul C al Consiliului Securităţii Statului“l, copiindu-se modelul 
sovietic, cu începere din 1949 s-au instituit măsuri de dislocare şi fixare de 
domiciliu obligatoriu, internare în colonii şi unităţi de muncă şi fixare de 
loc de muncă obligatoriu pentru unele categorii de persoane care, fără să 
poată fi incriminate penal, făceau obiectul unor dispoziţii cu caracter 


represiv avînd ca bază actele normative emise de Marea Adunare 
Naţională sau Consiliul de Miniştri, dar şi simple hotărîri şi dispoziţii ale 
MAI. „Moşierii” au fost prima categorie supusă de autorităţi unor 
măsuri aşa-zis „administrative” speciale, în consonanţă cu politica 
represivă stalinistă. Acţiunea de expropriere s-a derulat în noaptea de 2 
spre 3 martie 1949. Au participat echipe mixte de Miliție şi Securitate care 
i-au secondat pe activiştii locali „împuterniciţi” pentru a-i scoate din case 
pe „foştii moşieri” împreună cu familiile, a-i deporta şi supune unui regim 
de domiciliu obligatoriu pe timp nelimitat, în diferite localităţi din ţară. Un 
raport? înaintat de conducerea DGSP Direcţiunii Organizatorice a 
Comitetului Central arată că în urma operaţiunii de expropriere — pregătită 
în cel mai mare secret şi desfăşurată pe tot cuprinsul ţării în noaptea de 2 
martie 1949 la ora 3 — au fost supuşi evacuării „2.972 moşieri, 3.744 
membri de familie, 363 administratori, 725 alte persoane”, deci în total 
7.804 oameni. Operaţiunea 


s-a făcut cu o sălbăticie care e dezolantă pentru orice om care ţine să respecte pe oameni! 

Oricît de oribile ar fi fost ordinele, cei care le aplicau aveau latitudinea să le execute cu un 

dram de omenie. Dacă n-au făcut-o, e că s-a stins orice simţire mai bună în oameni. La unii 

din ură, la alţii din servilism şi frică, 

nota un contemporan al evenimentelor. 

În 1949, deportarea a fost utilizată ca măsură punitivă şi împotriva 
țăranilor care s-au răsculat în vara acelui an. În judeţele Arad şi Bihor, ca 
urmare a unor ample mişcări ţărăneşti din lunile iulie şi august, s-au 
organizat ample acţiuni represive, revoltele fiind înăbuşite prin intervenţia 
violentă a trupelor de Securitate. Într-un „Studiu informativ asupra 
acţiunilor contrarevoluţionare chiabureşti” din zonă, întocmit la 12 august 
1940, la capitolul „Reprimarea acţiunilor” se arăta că din fiecare localitate 
în care au avut loc acţiuni chiabureşti „se vor ridica capii acestor acţiuni 
(în lipsă, familiile acestora) şi cîte 10-15 familii de chiaburi, afirmaţi ca 
duşmani ai poporului”. Din 31 iulie şi pînă în 3 august, „în timpul 
operaţiunilor au fost executaţi în regiunea Oradea 16 chiaburi, iar în 
regiunea Arad 12 chiaburi”. În noaptea de 2 spre 3 august, un efectiv de 
315 milițieni şi 65 de securişti au luat cu asalt satele pacificate şi au trecut 


la îmbarcarea într-un tren special a celor ce aveau să fie deportaţi în 
Dobrogea, la Medgidia. Au fost ridicate în acea noapte 257 de persoane, 
printre care mulţi copii. Astfel, din comuna bihoreană Bicaciu a fost 
ridicat capul familiei Kuyma Iosif, cu soţia, fiul Ştefan (de doi ani şi 
jumătate), fiica Elisabeta (de cinci luni) şi mama sa, Maria, de 75 de ani. 
Din comuna Ucuriş, familia lui Popa Petru a fost ridicată cu tot cu 
nepoatele Elisabeta şi Ana (de 2 ani, respectiv 10 luni), în lipsa părinţilor 
acestora — tatăl fusese executat, iar mama arestată. Deportările au 
continuat în zilele următoare, încheindu-se abia în septembrie“. 

Practica avea să fie extinsă în anii următori, căpătînd proporţii de 
masă. Deportările şi fixarea domiciliului obligatoriu s-au făcut în general 
doar în baza unor dispoziţii operative ale MAI, dublate apoi de dispoziţii 
cu caracter secret. O acţiune în forţă s-a plasat în zona de graniţă cu 
Iugoslavia, în noaptea de Rusalii (17 spre 18 iunie 1951), cînd s-a 
declanşat o vastă operaţiune de deportare căreia i-au căzut victime 10.099 
de familii, cu un număr total de 43.891 de persoane?®. Au fost urcați în 
trenuri şi lăsaţi în cîmpia goală a Bărăganului — li s-a dat dreptul să-şi ia 
cu ei un număr restrîns de bunuri, casele şi inventarul rămas fiind predate 
unor „colective de primire formate din delegaţi ai Ministerului 
Agriculturii şi ai Sfaturilor Populare”. Echipele mixte care au acţionat pe 
teren au fost formate din activişti de partid, milițieni, securişti şi militari 
din trupele de Securitate. Operaţiunea s-a desfăşurat „fără incidente grave 
şi fără a se întîmpina rezistenţă”. Au fost totuşi semnalate şi cazuri 
deosebite: cetăţeanul iugoslav Pater Matei din comuna Gelu s-a spînzurat 
la cîteva ore după ce i s-a pus în vedere că trebuie să părăsească 
localitatea. Dar cei mai traumatizaţi de pe urma acestei perioade au fost 
copiii: 

Copil fiind, nu am avut nici o jucărie. Aveam şapte ani cînd am văzut cea dintîi păpuşă. [...] 


Eram în clasa a VI-a cînd am mîncat pentru prima oară ciocolată38, 


povestesc în zilele noastre copii ai deportaților. Lupta de clasă nu a 
ţinut cont de vîrstă: cel mai „tînăr” de pe liste avea doar cîteva zile, iar cel 
mai în vîrstă trecuse de 90 de ani. 


În numeroase cazuri, ofiţerii Securităţii nu reuşeau, cu toate eforturile, 
să adune dovezi pentru condamnarea celor suspectaţi prin simpla lor 
apartenenţă la categorii sociale socotite „duşmănoase”. Întrucît nu puteau 
fi luate măsuri represive împotriva lor în baza Codului Penal sau a unor 
legi publice, iar deportarea şi fixarea domiciliului obligatoriu se considera 
că nu anihilează potenţialul pericol reprezentat pentru regim de persoanele 
respective, s-a trecut la elaborarea unui complex de legi cu caracter secret 
care să reglementeze un nou tip de detenţie, pentru care nu era necesară 
pronunţarea unei sentinţe penale. Astfel au apărut pe teritoriul României 
numeroase lagăre, numite în timp şi în funcţie de tipul lor de organizare 
unităţi, colonii şi batalioane de muncă. 

După cum am arătat, la Ministerul Justiţiei se păstrează circa 80.000 
de fişe ale celor trimişi în lagărele şi coloniile de muncă. Dar cifrele ar 
trebui să suporte adăugiri. Un raport secret al Securităţii din 1968 arăta: 


Din relatările unor ofiţeri ce muncesc în prezent în acest sector rezultă că în anul 1954 fostul 


ez) 


şef al Serviciului de evidenţă, colonel Popescu Gheorghe (Gogu)>>, în prezent ambasador în 


Birmania, a ordonat distrugerea fişelor de evidenţă pentru aproximativ 17.000 persoane ce au 
fost internate administrativ. Ca urmare, dosarele în arhiva Securităţii nu se pot găsi decît cu 


mari greutăți. 

Cu toate acestea, după cum arată statistica neoficială a Serviciului 
Român de Informații din 1992 — prezentată mai susti —, în arhivele sale 
există încă date cu privire la 21.066 de persoane care au suferit „internări 
în colonii de muncă în perioada 1945-1964”. Numărul total al celor trimişi 
în lagăre de muncă poate fi estimat adunîndu-se cele 80.000 de dosare 
individuale de la Ministerul Justiţiei şi cele din arhivele fostei Securităţi: 
21.068 păstrate, plus alte 17.000 distruse. Putem deci lua în considerare 
(„liniştiţi”>!) cifra de 118.068 de oameni trimişi la muncă forţată. 
„Internarea” — cum era numit procedeul, în mod eufemistic — se făcea cu 
totul arbitrar, la voia Securităţii. Practic, în afara nomenclaturiştilor, 
oricine putea fi trimis în lagăr. 

În România comunistă, dacă erai ridicat de acasă sau de pe stradă spre 
a fi trimis în lagăre, la Canal, nu era uşor nici măcar să mori. „S-au săvîrşit 
abuzuri în ceea ce priveşte regimul de detenţie, cel alimentar, asistenţa 


sanitară”, consemna sec un document din 1968% cu privire la „unităţile şi 
coloniile de muncă”. Le ilustrează pe larg o întreagă literatură 
memorialistică“. În lagăr, 

toate erau dificile şi greu de suportat: condiţiile de muncă erau barbare, vînturile năpraznice 


şi neobosite, hrana insuficientă, cazarea improvizatătt. 


Bolile făceau ravagii printre 


oamenii adunaţi de prin toate închisorile politice din ţară, extenuaţi de foamete şi frig, de 
umezeala acelor saivane în care locuisem, obosiţi de munca epuizantă. Erau anemiaţi, 


distrofici şi dintre aceştia din urmă au fost destui cei care au alunecat în caşexiet> — ultima 


fază de slăbire generală a organismului, din care greu se mai putea redresa cineva46. 


Dar poate că cel mai greu de îndurat au fost cruzimile absurde pe care 
oamenii le-au suportat sau la care au fost martori, fiind apoi marcați 
pentru tot restul vieţii de cele trăite şi văzute. Exemplele ar putea umple o 
lungă monografie. Ele au fost consemnate şi de rapoartele în urma unor 
controale făcute în coloniile de muncă în anul 1953. Chiar documente ale 
Securităţii relevă cruzimi deosebite petrecute aici. Numai în luna ianuarie 
a anului 1953, în coloniile de muncă de la Canalul Dunăre — Marea 
Neagră au murit 133 de deţinuţi, potrivit evidenţelor fostei poliţii politice. 
Cele mai multe decese s-au înregistrat la coloniile Peninsula şi Poarta 
Albă (46, respectiv 30 de deţinuţi)”. 

În coloniile de muncă se practica pe scară largă bătaia, încarcerarea pe 
termen lung, utilizarea la munci grele a deţinuţilor bolnavi, iar rațiile de 
hrană neîndestulătoare au făcut ca moartea multora să fie cauzată pur şi 
simplu de foame şi istovire. Dacă tratamentul inuman aplicat deţinuţilor în 
lagărele din România a caracterizat întregul lagăr sovietic, în unele 
perioade, în anumite locuri de detenţie au existat puternice accente de 
sadism în aplicarea acestui tratament. Ca urmare, în 1952, la multe dintre 
coloniile Canalului Dunăre — Marea Neagră se înregistra o medie a 
mortalităţii de peste 30 de deţinuţi pe lună“, iar între aceştia, unii îşi 
găseau sfîrşitul în chinuri care, dacă nu ar fi consemnate chiar de 
documente ale Securităţii, ar fi greu de imaginat. În sadismul lor, unii 
comandanţi de lagăr obişnuiau să se distreze punîndu-i la cele mai grele 


munci pe epileptici şi distrofici sau scoţîndu-i la muncă în ger, desculți şi 
numai în cămăşi. Neîndeplinirea normelor era sancţionată cu muncă 
neîntreruptă fără hrană timp de 24 de ore, urmată de carceră. Unii deţinuţi 
au fost bătuţi pînă la desfigurare, rămînînd infirmi pe viaţă. 

Rapoartele făcute în împrejurările anchetelor din 1953 în coloniile de 
muncă de la Canal şi din Balta Brăilei de către medici deţinuţi sînt 
relevante pentru ravagiile provocate de frig şi foame, decimîndu-i pe 
deţinuţi în special în lunile de iarnă. 

Deţinutul a fost adus pe targă din carceră, fără cunoştinţă, cu respiraţia foarte rară, fără puls 

aproape şi, cu toate îngrijirile ce i-am dat la infirmerie (injecții de camfor şi cofeină), după 1⁄2 

oră a încetat din viaţă. Era în evidenţă cu distrofie şi în diferite rînduri fusese scutit de muncă 


de către serviciul medical. Nu a fost adus la vizita medicală înainte de a fi încarcerat şi nici 
nu am fost chemaţi spre a-l vizita la carceră, în tot timpul în care a fost încarcerat. 


Un alt deţinut 


a încetat din viaţă chiar în cabinetul de consultaţii al infirmeriei, în timp ce abia îi făcusem 
injecții de cofeină şi camfor. Nu am fost chemaţi de a-l vizita înainte de a-l încarcera şi nici 
nu a fost vizitat de noi acolo [...]. Nu s-a ţinut seama de către conducerea coloniei de 
scutirile medicale şi bolnavi, chiar distrofici grav au fost scoşi pe şantierele de lucru, 
aducîndu-i seara pe braţe, pe alţii îngheţaţi complet şi morţi. 

Astfel, un deţinut „distrofic gradul 3 a fost adus în agonie, îngheţat, 
de pe şantier şi a murit după cîteva ore, în infirmerie”, iar un altul „a fost 
adus mort, îngheţat pe şantier”. Toate cazurile, afirma medicul, înşirînd un 
lung pomelnic de morţi în lunile ianuarie şi februarie ale anului 1953, ar fi 
putut fi evitate: 

În afară de aceştia, sînt numeroase alte cazuri de deţinuţi îngheţaţi, dar care au putut fi 
readuşi la viaţă în urma îngrijirilor noastre. Toţi deţinuţii politici care îngheţau pe șantierele 
de lucru erau distrofici, fiind slăbiţi şi nu mai aveau caloriile necesare pentru a se apăra 
contra frigului, fie că unii erau uşor îmbrăcaţi, fără cămăşi, fiind arestaţi în lunile de vară, 
unii chiar cu picioarele goale. Dimineaţa, la ieşirile cordoanelor de lucru pe poartă, erau 
scene îngrozitoare, cu bătăi sîngeroase şi cu chinuri de iad, ce ar fi trebuit să înduioşeze şi 
inimile de piatră, 

nota acelaşi medic al coloniei penitenciare Cernavodă într-o declaraţie 
care s-a păstrat în arhivele Securităţii“? 

Unele dintre crimele din lagărele de muncă au fost anchetate de 
Procuratura Generală, care a sintetizat şi condiţiile de deţinere în fraze 


sugestive: 


Au fost cazuri cînd deţinuţii erau asasinați prin împuşcare, îngropaţi de vii în pămînt, obligaţi 
iarna să intre în apă pînă la brîu şi să taie stuf, introduşi iarna în carcere descoperite, uneori 
dezbrăcaţi, în poziţii chinuitoare — doi în picioare şi doi cu capul în jos. În timpul verii, erau 
dezbrăcaţi, legaţi de mîini şi expuşi muşcăturilor de ţînţari. Manifestările de bestialitate 
continuau şi după moartea deţinuţilor, ale căror cadavre, neînhumate timp îndelungat, roase 
de şobolani, erau profanate şi chiar introduse în carceră, sub pretextul că torturile n-au fost 


îndeajuns de aspre>0. 


Pentru atrocitățile descrise mai sus — petrecute în colonia penitenciară 
Salcia, singura cercetată de procurori — au fost trimişi în judecată 21 de 
ofiţeri şi subofiteri, care au fost găsiţi vinovaţi. Au fost condamnaţi în 
1954 la pedepse de pînă la 25 de ani închisoare. Un an mai tîrziu, 
ministrul de Interne Alexandru Drăghici i-a absolvit de pedeapsă şi le-a 
şters din cazier incriminările. Mai mult, a dispus ca majoritatea dintre ei să 
fie reîncadraţi în MAI. Printr-un decret al Prezidiului Marii Adunări 
Naţionale, 

acestor cadre li s-a acordat vechimea neîntreruptă în MAI pe toată durata detenţiei, iar 

conducerea Ministerului de Interne le-a acordat cîte o sumă de bani echivalentă cu salariul pe 


trei luni şi cîte o lună de zile de concediu la casele de odihnă ale MAI pentru refacerea stării 


fizice. 


Procurorul general adjunct Alexandru Voitinovici, care ordonase 
anchetele din 1953 şi descoperise mii de persoane deţinute ilegal, a fost 
retrogradat din funcţie, ceea ce dovedeşte că Securitatea inspirase crimele 
produse în lagărele de muncă şi stabilirea condiţiilor de detenţie, 
exterminarea deţinuţilor, inclusiv trimiterea lor ilegală în lagăre fiind o 
acţiune deliberată a poliţiei politice comuniste=?. 

Să facem acum o recapitulare: 107.619 persoane, victime ale 
Securităţii, despre care se află date în arhivele Serviciului Român de 
Informaţii, potrivit unei statistici neoficiale din 1992; alţi 250.000 de 
condamnaţi din motive politice despre care se află date în arhivele 
Ministerului Justiţiei; 2.400 de dosare la Procuratura Generală; 173.000 de 
deportaţi; 118.068 de internaţi în lagăre de muncă. Cifre bazate strict pe 
documente păstrate, fără a le socoti pe cele distruse, care s-au pierdut, 


deteriorat — sau pur şi simplu ceea ce nu s-a trecut pe hîrtie. Cifre care 
ascund tot atîtea destine frînte. Totalul este oricum impresionant: 651.087 
de fiinte umane care au reprezentat elita democratică, intelectualitatea 
României, copii care nu au apucat să simtă în copilăria lor gustul unei 
ciocolate sau simpli ţărani, răstigniţi pe cuie în lagăr pentru că nu au vrut 
să-şi predea cotele. În numele tuturor acestora, al familiilor şi urmaşilor 
lor, o simbolică declaraţie de iertare nu ajunge. Aşa cum s-a petrecut peste 
tot în lume unde au avut loc asemenea crime — care pot fi lesne 
considerate crime împotriva umanităţii —, ele se cer scoase la iveală. Nu 
ajung doar scuze formale prezentate urmaşilor. lar făptaşii să fie pedepsiţi 
şi după lege, şi după moartea lor, prin judecata istoriei, după adevăratul 
chip pe care l-au purtat — cel al morţii. 


* 


Rugăciunea spune: „Precum în cer aşa şi pe pămînt”. Justiţia divină ar 
trebui deci să coboare printre oameni, iar dreptatea să triumfe înainte ca 
victime şi călăi să ajungă deopotrivă în faţa Judecăţii de Apoi. Dar este 
posibil? Cum? M-am întrebat adesea cum poţi să lupţi împotriva 
totalitarismului doar prin mijloace legale şi democratice. Cum poţi să lupti 
mai ales împotriva uitării. Căci am uitat atît de repede! Am uitat cum, de 
prin 1980, hrana României mergea la export, iar lulian Mincu, ajuns după 
1989 chiar ministru al Sănătăţii, lansase programul de „alimentare 
raţională”. Cam tot atunci cînd începea în Bucureşti construirea „circurilor 
foamei”, în 1983, Fondul Monetar Internaţional anunţa o înrăutăţire a 
nivelului de trai din ţara noastră cu 20% faţă de nivelul anului 1982. 
Categorii de produse alimentare de bază, nu mai puţin de 220 de 
sortimente, se scumpiseră cu 35%. În România începuse să roadă, într- 
ascuns, foamea. Din 1984, fiecare judeţ era obligat să-şi asigure necesarul 
de hrană din propria producţie. A urmat un dezastru. Terenurile din multe 
judeţe nu erau propice cultivării cerealelor. La Braşov, de pildă, unde 
trăiam pe atunci, în „ţara cartofului”, nu creştea grîul, aşa cum în sud 
cartofii erau o raritate. Măsura a lovit în alimentarea populaţiei, afectată 
de crize periodice, cînd un anume produs, ceapa, de exemplu, lipsea 


aproape cu totul de pe piaţă, în schimbul altor produse în surplus, dar care 
nu se găseau în alte zone. În loc să se renunţe la această aberaţie care a 
provocat un haos total, s-au introdus controale în gări şi pe şosele, pentru a 
depista „traficul ilegal de alimente”, o infracţiune care nici măcar nu era 
prevăzută de Codul Penal. Începea o epocă nouă. Ţăranii veneau să 
cumpere pîine de la oraş, fugăriţi de Miliție prin gări. Am văzut multe 
asemenea scene halucinante pe peroanele Gării de Nord şi în gara Basarab 
din Bucureşti, bătrîni şi bătrîne, oameni umiliţi şi bătuţi, cu sacoşele de 
pîine pe care îşi încleştaseră mîinile, sub ploaia bastoanelor de cauciuc ale 
milițienilor. An de an, grija obsesivă pentru a „găsi” de mîncare sporea, în 
vreme ce în alimentări nu se mai găseau decît picioare de porc, conserve 
de mazăre, apă minerală medicinală, oţet şi crevete vietnameze. Hrana se 
raţionalizase. Raţiile lunare, la început cumva îndestulătoare şi avînd darul 
să confere o oarecare siguranţă a zilei de mîine, s-au împuţinat treptat, 
pînă cînd „nu s-au mai dat”. Statul devenise restanţier faţă de cetăţenii săi, 
aşezaţi cuminţi la rînd, încă după miezul nopţii. 

Între adevărul oficial şi traiul la cozi, singura certitudine devenise 
frica tot mai apăsătoare. Regimul polițienesc instaurat în România odată 
cu comunismul îşi făcea simțită din nou şi tot mai pregnant prezenţa: 
patrule mixte de milițieni, „civili? şi „oameni ai muncii” din Gărzile 
Patriotice păzeau, profilactic, fiecare intersecţie a oraşelor. 'Tăcută, dar 
eficientă, Securitatea îşi sporise acţiunile „specifice”, din ce în ce mai 
activă şi mai ofensivă cu cît viaţa românilor era mai grea. La 29 decembrie 
1980 se elaborează un Program de măsuri pentru supravegherea 
informativă a foştilor deţinuţi politici şi a familiilor lor, iar la 17 aprilie 
1981 — un Program de măsuri pentru limitarea numărului celor care 
ascultă posturi de radio străine în limba română. Aceste măsuri 
prevedeau anchetarea celor care ascultau „Europa Liberă” şi emisiunile în 
limba română ale BBC-ului, precum şi intimidarea şi izolarea foştilor 
deţinuţi politici. La 16 mai 1981, Securitatea iniţiază un Program de 
măsuri pentru prevenirea şi contracararea „activităţii duşmănoase” 
desfăşurate împotriva României sub acoperire religioasă. Biserica, 
indiferent de rit, era socotită duşmanul regimului. La 29 iulie 1987 se 


elaborează Norme privind competențele, atribuţiile şi sistemul de avizare 
a persoanelor care se deplasează în străinătate în interes de serviciu sau 
personal, care practic reduc drastic numărul celor ce puteau călători în 
străinătate, selectaţi în special din rîndul nomeclaturii comuniste. La 23 
decembrie 1987, în condiţiile deteriorării relaţiilor externe ale României şi 
izolării ei, pentru a nu se cunoaşte în afara ţării ceea ce se întîmplă 
înăuntru, cu populaţia transformată în cobaiul conducerii superioare de 
partid şi de stat, înfometată şi ţinută în frig şi întuneric, se elaborează un 
Plan de măsuri pentru supravegherea reprezentanțelor diplomatice 
occidentale în România, menit şi să împiedice accesul în ambasade al 
persoanelor susceptibile să solicite azil politic, al căror număr crescuse. 
Practic, dacă porţile ambasadelor occidentale ar fi fost deschise, o largă 
majoritate a populaţiei ar fi cerut azil politic. 

Eficientă, tăcută, Securitatea ne apăra de noi înşine. Şi îşi apăra 
Conducătorul. Ca urmare directă a revoltei braşovenilor din 15 noiembrie 
1987, s-a emis Ordinul MI 02600/1988, semnat de Tudor Postelnicu, din 
dispoziţia lui Nicolae Ceauşescu, prin care Securitatea era autorizată să 
facă uz de arme pentru a opri 


încercarea unor elemente nemulțumite, constituite în grup, de a pătrunde pe căi neoficiale sau 

prin manifestări turbulente la conducerea organelor centrale sau locale de partid şi de stat. 

În noiembrie 1989, atmosfera apăsătoare şi vizibil represivă a fost 
sporită prin Măsuri speciale de securitate şi prevenire a acţiunilor ostile, 
în timpul desfăşurării Congresului al XIV-lea al PCR, adoptate de 
Departamentul Securităţii Statului. Gărzile patriotice, milițienii şi 
securiştii au împînzit literalmente străzile. La 2 decembrie 1989 se adopta 
Planul de măsuri „Orient-89” pentru asigurarea unor măsuri speciale de 
securitate pe parcursul lunii decembrie 1989, precum şi Planul de măsuri 
„Cristal-90” de asigurare a pazei soţilor Ceauşescu pe parcursul 
concediului pe care aceştia urmau să-l petreacă la Olăneşti şi pe Valea 
Prahovei în ianuarie 1990. Un concediu care n-a mai avut loc. 

Atunci însă, la sfîrşitul anilor '80, cu toţii aşteptam un miracol — dar 
nu căderea lui Ceauşescu, care era ceva de neimaginat. Aşteptam să 
„scăpăm de datorii”, cu speranţa că o vom duce mai bine „după”. Într- 


adevăr, continua plata accelerată a datoriei externe a României, care a fost 
lichidată în 1988. Dar nu am simţit nimic. La finele acelui an, pe o cartelă 
lunară se puteau obţine: 0,5 kg carne de porc cu os şi grăsime (dar şi aceea 
de negăsit), 600 g mezeluri, o jumătate de pachet de unt (125 g), 0,7 litri 
ulei, 1 kg zahăr, o pungă de pui (de fapt, doi pui pentru toată familia, 
pentru că puii din anii socialismului încăpeau cîte doi într-o pungă). Tot în 
1988, Institutul de Cercetări Chimice, condus de tovarăşa Elena 
Ceauşescu, anunţa că va intra în fabricaţie carnea tocată artificială, după 
ce mii de tone de şuncă artificială fuseseră livrate alimentărilor, fără ca 
oamenii să se atingă de ea — nu reuşiseră încă să populeze întreaga ţară cu 
înlocuitori de români. Prind contur proiectele pentru hrănirea populaţiei în 
microcantine. În Capitală, uriaşele „circuri ale foamei”, profilate deja pe 
cerul cenuşiu, anunțau că momentul nu e departe. În ţară, singurele 
magazine din care se mai putea procura hrană erau celebrele magazine 
„Gospodina”, unde „se găseau” semipreparate sau preparate culinare după 
„Treţetele” profesorului Mincu, mult lăudate de tovarăşa Hildegard Puwak 
în articolele ei din Era socialistă. În primăvara anului 1989 am stat, în 
rînd cu populaţia înfometată a Braşovului, la coadă la chifteluţe de peşte, 
cu garnitură de piure din fulgi de cartofi, servite pe tăviţe de carton — dar 
nu mai mult de două porţii de persoană. Timp în care telejurnalul de o 
jumătate de oră anunţa — în sunetul corurilor care preamăreau 
Conducătorul — cît de bogată şi prosperă a ajuns ţara: într-adevăr, România 
contabiliza la finele acelui an un excedent de 1,2 miliarde de dolari. Dar 
nici acum nu se cunosc cifrele reale ale mortalităţii infantile de atunci, nici 
rata reală a mortalităţii, natalității sau a îmbolnăvirilor cronice provocate 
de subalimentaţie. Aceste date erau secrete de stat, divulgarea lor fiind 
considerată infracţiune. Am uitat repede! 

Pătimiserăm cu toţii, cei mulţi, pentru plata datoriei externe, dar 
acumulările interne de devize nu ne erau nouă destinate, ci serveau 
„realizărilor  măreţe”: (Canalul  Bucureşti-Dunăre, Muzeul  Făuririi 
Societăţii Socialiste Multilateral Dezvoltate, sistematizării satelor şi Casei 
Poporului — o casă ridicată pe un deal artificial, o piramidă de pămînt 
peste care se ridica un colos de piatră şi marmură. Aici au trudit zilnic, 


şapte ani, între trei şi şase mii de „soldaţi”, de fapt muncitori şi specialişti 
din toate colţurile ţării, aduşi la Bucureşti şi cazarmaţi în barăci de lemn, 
sub pretextul concentrării militare, pentru a munci pe gratis. Pentru toţi 
aceşti oameni, pe toată cuprinderea furnicarului care înălța Casa Poporului 
nu exista nici măcar o singură toaletă: nimeni nu a îndrăznit să le prevadă 
în organizarea de şantier, atent şi direct supravegheată de Ceauşescu. 

Am uitat cum deveniserăm din ce în ce mai singuri. Situaţia externă a 
României se înrăutăţise dramatic. În 1988 au început discuţiile pentru a ne 
fi retrasă clauza naţiunii celei mai favorizate de către Statele Unite, pentru 
nerespectarea drepturilor omului. Liderul nostru mult iubit, într-un elan de 
mîndrie naţională, renunţă la clauză înaintea deciziei de retragere a ei. 
Riscul deteriorării drastice a nivelului de trai — şi aşa greu de suportat de la 
o zi la alta, mai ales în iernile întunecoase şi reci ale regimului — nu conta, 
în raport cu concesia unei respectări minimale a drepturilor omului. 
Relaţiile se învrăjbesc şi cu vecinii: în vara anului 1988 s-a desfiinţat 
Consulatul maghiar de la Cluj, iar diplomaţii maghiari (şi, după principiul 
reciprocităţii, români) sînt declaraţi persona non grata la Bucureşti şi la 
Budapesta. Vechea prietenie cu URSS lasă loc unei tensiuni tot mai 
încordate, din cauza criticilor deschise ale lui Gorbaciov la adresa lui 
Ceauşescu. România se izolase inclusiv în interiorul CAER şi al Pactului 
de la Varşovia. Singurele legături pe care le mai avea regimul pe plan 
extern erau cu cîţiva dictatori africani, cu Vietnamul, Coreea de Nord, 
Cambodgia, Siria socialistă şi Frontul de Eliberare al Palestinei, condus de 
Yasser Arafat. Cu toate acestea, potrivit documentelor de partid — atunci, 
ca şi astăzi, singurele surse de informaţii pentru a descrie realitatea acelei 
epoci —, stăteam bine: România era prezentată drept o ţară de primă 
importanţă în lume, o mare putere politică. Pe plan intem, după cum arată 
presa vremii, „oamenii muncii stau strîns uniţi în jurul partidului” şi „sînt 
beneficiarii unor condiţii de trai din ce în ce mai bune”. Oficial, fiecare 
român consuma 4,2 kg carne, 1,4 kg grăsimi, 11,3 litri de lapte şi produse 
lactate la discreţie, 2 kg zahăr. Sînt singurele date, astăzi accesibile, în 
legătură cu nivelul de trai al românilor în anul de graţie 1989. Cînd 


rugăciunile care cereau „Precum în cer aşa şi pe pămînt” erau murmurate 
încă în şoaptă. 

Acum uităm. Şi uitînd, adevărul lui Ceauşescu devine, treptat, 
adevărul nostru. 


* 


La 10 mai 1986, la vîrsta de 73 de ani, avocatul Constantin 
Dumitrescu-Cunctator, fost deținut politic vreme de treisprezece ani, cu 
domiciliu fortat într-un sat din Bărăgan, după o perioadă de internare în 
aziluri psihiatrice din dispoziția Securității, adresa Comitetului Central al 
Partidului Comunist Român o scrisoare de aproape 20 de pagini, din care 
redau un fragment: 


Rațiunea individului este negată, atunci cînd partidul unic gîndeşte şi hotărăşte totul. 
Demnitatea nu este respectată cînd cuiva i se refuză libertatea cuvîntului, iar cînd încearcă să 
i se făurească, prin forță, o altă conştiinţă, înseamnă că el nu mai poate creşte după propria lui 
voie. Este constrîns să trăiască asemenea unui animal, care nu mai gîndeşte, stăpînul gîndind 
pentru el şi hrănindu-l cum crede şi cît crede el. Dacă socialismul este cel mai superior 
sistem politic, economic şi social (expresia aparţine presei partidului), ar trebui să fie creditor 
şi nu debitor cu 100 miliarde dolari. Şi cerşeşte întruna. Virtutea individualismului şi 
economiei sale este contractul cinstit respectat; viciul socialismului este norma. Este 
inadmisibil ca un partid conducător, care vorbeşte pînă la obsesie de bunăstarea poporului, să 
instituie cartelarea hranei în timp de pace. Națiunea, declarată proprietară pe toate bunurile, 
crapă de foame. Dispreţuită, o întreagă naţiune, la rîndul ei, urăşte. Divorţ absolut, total, 
ireconciliabil. Eu sînt pregătit să fac faţă sufleteşte şi amenințărilor proferate de colonelul 
Dugheană Ion la 7 martie 1977, de a fi aruncat sub dărîmăturile cutremurului, ale colonelului 
Popescu Gheorghe, maiorului Cerbureanu şi căpitanului Frîncu, făcute la 7 august 1984, că 
mă vor arunca din tren, sau mă vor ucide pe stradă, în temniţă sau în ospiciu. 


Scrisoarea, trimisă Comitetului Central din comuna Bordujani (jud. 
Ialomiţa), avea un post-scriptum: „Sînt la etatea la care Iuliu Maniu a fost 
arestat. Mi-e ruşine să mor cu capul pe pernă, fără să vă arunc în faţă 
adevărul”. 

Adevărul era că, după cum spunea pe atunci un prieten scriitor, 
Andrei Bodiu, „sîntem cu un picior în Balcani şi cu celălalt în groapă”. 
Tînărul scriitor, ca şi bătrînul avocat, se numără printre cei fericiţi. Au 
supravieţuit regimului. S-ar spune că adevărul a învins un întreg aparat 
politic şi de propagandă. Că regimul totalitar, autoproclamat deţinător al 


tuturor adevărurilor absolute în numele tuturor oamenilor, s-a dus. Într- 
adevăr, acesta n-a putut supravieţui o zi fără Securitate şi Miliție, fără 
propagandă, fără cei ce admirau în gura mare hainele "mpăratului. În anii 
comunismului, operaţiunea de substituire a adevărului a fost una riguros 
organizată, prin intermediul presei controlate de partid şi a unui vast 
aparat birocratic de scribi-activişti din toate eşaloanele puterii, coordonaţi 
de Secţia de Propagandă a Comitetului Central. Constantin Dumitrescu- 
Cunctator a apucat să mai vadă însă şi că oamenii acestui aparat — cei care 
îi preluau, ameninţători sau „sfătuindu-l de bine”, memoriile adresate 
Conducătorului Suprem pe culoarele Comitetului Central — au rămas să 
conducă după 1989 România. Ion Iliescu, preşedinte al ţării în mai multe 
legislaturi, a fost chiar secretarul acestei secţii, imediat după instalarea lui 
Ceauşescu la putere. Adrian Năstase, fostul nostru prim-ministru, milita 
asiduu (la mijlocul anilor *80) pentru „neamestecul în treburile interne”, 
acoperind încălcarea flagrantă a drepturilor omului în România la 
adăpostul ideii de suveranitate: 


Drepturile omului reprezintă drepturi cu conţinut variabil, conţinutul lor concret definindu-se 

în spaţiul naţional. În realitate, individul nu are drepturi internaţionale. Dacă individul are 

anumite libertăţi, acestea nu sînt opozabile decît statului al cărui cetăţean este, 
scria pe atunci „specialistul în drepturile internaţionale ale omului” Adrian 
Năstase. O altă fostă activistă, Hildegard (pe atunci Hilde) Puwak, 
ajunsă după 2000 responsabilă cu integrarea României în structurile 
europene, era şi ea de părere — la începutul anilor '80, într-o serie de 
articole publicate în Era socialistă — că românii mănîncă prea mult şi că 
„menţinerea şi chiar reducerea valorii energetice a consumului alimentar 
zilnic” era o „măsură de combatere” a infarctului şi diabetului — şi aşa mai 
departe. 

România lor — România activiştilor şi propagandiştilor comunişti — 
este aceeaşi cu „societatea socialistă multilateral dezvoltată” construită 
împotriva firii şi a voinţei restului oamenilor. O ţară în care singurele 
cuvinte permise erau cele de preamărire a Conducătorului şi regimului, în 
care zilele ni se numărau în ore-muncă, în care dominau, apăsătoare, frigul 
şi frica. România lor nu se întîlnea cu România noastră nici măcar la cozi, 


unde se aşezau doar să audă ce mai spune lumea — ei se aprovizionau din 
magazine speciale. România lor fugărea acei ţărani încărcaţi cu sacoşe de 
pîini prin gări şi pe şosele, pentru a depista „traficul ilegal de alimente”. 
România noastră intra prin alimentări, contemplînd picioarele de porc, 
conservele de mazăre, apa minerală medicinală, frumos aşezată între 
sticlele de oţet şi crevetele vietnameze. România lor sărbătorea victorie 
după victorie în procesul de construire a socialismului; România noastră 
abandona copii în maternităţi şi se aşeza cuminte la coadă, pentru raţia 
lunară. Alături, între librărie şi alimentară, la o altă coadă, se cumpărau 
hîrtie igienică şi literatură, la pachet cu Prelucrarea prin aşchiere. 
România lor era o ţară de primă importanţă în lume, apăra pacea mondială 
şi milita pentru dezarmare, fiind o mare putere politică în care oamenii 
muncii stau strîns uniţi în jurul partidului. România noastră nu-şi găsea 
pacea — îngropa bătrîni stinşi de frig şi foame în casele lor şi aduna în 
orfelinate copiii abandonaţi prin matermităţi. 

Diferenţele s-au păstrat şi astăzi. România a rămas a lor, privatizată la 
metru, vîndută la bucată sau cu tona, de la copii la fierul vechi. România 
lor are putere şi neruşinare. România noastră îi ascultă încă înmărmurită, 
afirmînd cu seninătate că întotdeauna ei şi-au iubit şi apărat ţara — de noi 
înşine, fireşte. De cel puţin 651.087 de ori, ci oameni am găsit deportaţi, 
încarceraţi în lagăre şi închisori sau ucişi, în cel puţin 651.087 de bătălii 
pierdute, peste care s-a aşternut tăcerea şi chipul morţii. Şi în numele lor, 
precum în al tuturor victimelor comunismului, poetul polonez Zbigniew 
Herbert scria acele cuvinte pe care le-am citat la începutul acestei lungi şi 
triste povestiri: 


Să nu iertaţi, căci nu e căderea voastră să iertaţi, 
In numele celor ce-au fost vînduţi 
Cînd se crăpa de ziuă. 


* 


Uneori, înfrîngerile se transformă în victorii tîrzii — şi sînt numite, 
pompos, victorii ale istoriei. Doar ale istoriei, nu şi ale oamenilor. Intr-o zi 
de august a anului 1962, la adăpostul întunericului, un vaporaş naviga pe 


braţul Sulina, către Tulcea. La răsărit, vaporaşul îşi oprea marşul, 
adăpostindu-se, pe canale ferite, de ochi curioşi. Din cala sa încinsă 
răzbăteau în arşiţa verii gemete: înăuntru se aflau, claie peste grămadă, 
încătuşaţi, un lot de deţinuţi politici inapţi, culeşi de prin coloniile de 
muncă din Delta Dunării. Iadul nu s-a sfîrşit pentru ei odată cu debarcarea. 
Vagonul-penitenciar de pe o linie secundară, în care au fost urcați sub o 
ploaie de lovituri şi ameninţări, a fost ataşat la un tren personal. Ferestrele 
şi gurile de ventilaţie erau căptuşite cu tablă, ca nu cumva vreun sunet să 
răzbată în afară. Înăuntru, slăbiţi de boli şi de munca istovitoare, deţinuţii 
au fost legaţi cu lanţuri de bare metalice; şi astfel, la o temperatură de 
peste 40 de grade, fără aer sau apă, au început o călătorie a groazei, care a 
părut să dureze o veşnicie. lar cînd porţile veşniciei s-au deschis, dincolo 
de ele, după căldura înăbuşitoare, i-a întîmpinat răceala celulelor de la 
Fortul Jilava, construite la 15 metri sub pămînt. 

Domnul Alexandru, devenit din martie '57, de la arestarea sa, un 
simplu număr, a intrat aici cu emoție. Ştia că acolo fusese închis, în 1951, 
tatăl său, Luca, despre care nu mai avea de atunci nici o veste. Nu i-a fost 
dat nici să-l întîlnească şi nici să afle ceva despre el, dar pur şi simplu 
faptul că se afla în locul în care poate părintele său îşi trăise ultimele 
ceasuri l-a făcut să privească cu grijă în jur, ca într-o biserică în care 
chipul fantomatic al cîte unui deţinut, apărîndu-i în faţa ochilor din 
semiîntunericul jilav precum chipul morţii, lua dintr-o dată înfăţişarea 
icoanelor. Nu i-a fost dat să petreacă prea mult aici: după două săptămîni a 
făcut din nou cunoştinţă cu tabla încinsă a vagonului-penitenciar, care l-a 
readus la Gherla, de unde cu un an şi jumătate în urmă fusese „selectat” ca 
apt pentru coloniile de muncă. Starea sănătăţii, afectată încă din vremea 
lunilor petrecute în arestul Securităţii, i s-a înrăutățit, iar tuberculoza care 
îl măcina de la arestare ameninţa să intre într-o fază terminală. L-au salvat, 
la infirmeria închisorii, doi medici deţinuţi, Cornea şi Marian, care, cu un 
aparat vechi de pe la începutul secolului, descoperit prin magazia 
infirmeriei, i-au făcut un pneumotorax. În rugăciunile sale, domnul 
Alexandru le mulţumeşte şi astăzi — şi le va mulţumi pînă la sfîrşit pentru 
că i-au salvat viaţa într-un moment cînd el însuşi nu mai punea preţ pe ea. 


Timpul s-a scurs între accese de tuse hemoragică, crize hepatice şi dureri 
de stomac pînă într-o zi, cînd, aflat tot pe patul infirmeriei, domnul 
Alexandru află că a fost grațiat, împreună cu alte cîteva sute de deţinuţi 
politici. Era 9 aprilie 1964. Chiar în clipa în care primea biletul de 
eliberare a avut o nouă hemoragie, pierzînd foarte mult sînge. Gardienii au 
încercat să-i smulgă înapoi documentul. Speriat, cu ultimele puteri, a tipat 
pentru prima oară la ei: Muriţi voi aici, eu vreau să mor dincolo de 
poartă! Au adus în cele din urmă un medic care i-a administrat 
hemostatice, stopîndu-i hemoragia. A fost urcat de alţi deţinuţi într-o dubă 
şi dus, cu însoțitori, într-o haltă: spre a nu aglomera micuța gară a 
orăşelului unde se afla închisoarea şi a da populaţiei prilej de comentarii, 
deţinuţii au fost dispersaţi în mai multe localităţi din apropiere. Efort 
zadarnic. Peste tot, în tren şi pe stradă, lumea îi recunoştea după ţinută, 
după hainele mucede, şifonate şi foarte largi pe trupurile scheletice, după 
capetele tunse chilug şi chipurile nefiresc de albe, în care oasele feţei 
împungeau să iasă afară. 

Eram speriaţi la contactul cu lumea. Oamenii ne priveau cu milă sau întorceau capul. Din 
Bucureşti, am plecat spre Roşiorii de Vede cu trenul, am urcat într-un vagon de clasa I, unde 
călătorea un grup de ofiţeri. La un moment dat mi s-a făcut din nou rău, iar ofiţerii au ieşit 
din compartiment, lăsîndu-mă să mă întind pe canapea. Am fost coborît pe braţe şi internat în 
staţionarul gării, rugînd să-mi fie anunţată familia. Simţeam că mă sfîrşesc acolo şi că nu-i 
mai pot vedea; eram liber, dar muribund. A apărut curînd fratele meu Mircea, care a izbucnit 
în plîns, de bucurie şi de tristeţe. L-am rugat să înceteze, simţeam că mor fără să ştiu ce mai 
fac ai mei. Numai bunul Dumnezeu m-a ajutat să scap şi de această dată. 

Domnul Alexandru a petrecut doi ani în spitale şi sanatorii. În 1966 a 
reuşit să se angajeze la CFR Braşov, gîndindu-se că aerul de munte îi va 
face bine. Şi-a întemeiat aici o familie. Din cauza stigmatului politic, nu 
şi-a putut continua studiile. Cînd fetele sale au ajuns mari, pentru a nu le 
supune aceluiaşi oprobriu care le putea împiedica să-şi împlinească 
destinul, domnul Alexandru a divorţat, formal. Fetelor sale n-ar fi vrut să 
le spună niciodată nimic despre tot ce trăise pe cînd ele nici nu veniseră pe 
lume. A fost nevoit să o facă însă în urmă cu doi ani, cînd mezina, Denisa, 
i-a cerut să-şi istorisească amintirile într-un caiet anume, pe care i l-a şi 
trimis din Germania, unde trăieşte şi lucrează ca medic, însoţit de o 


impresionantă scrisoare în care îi mărturisea tatălui ei că a aflat de la alţii 
cîte ceva despre suferinţele lui. Bătrînul spune că nu-i face nici o plăcere 
să-şi aducă aminte de partea cea mai urîtă din viaţă, „de locurile unde am 
lăsat o mare parte din tinereţea mea”. Îl cred. Văd apoi caietul Denisei 
deschis, privesc pagina acoperită cu scrisul său tremurat, dar citeţ, 
întrezărindu-se de sub palma răsfirată, viaţa sa şi primele cuvinte: „Mă 
numesc Alexandru...”. 


Marius Oprea 

DESPRE NATURA COMUNISMULUI 


Dialog cu Vladimir Bukovski 


Şi cînd totul a trecut — cînd toate acestea s-au consumat: beţia de a 
mărşălui în masă şi de a flutura drapele în grup... Atunci o să vină unul 
care va face o descoperire de-a dreptul trăsnitoare: o să descopere 
individul. O să spună: există un organism, numit om, care interesează. Şi 
dacă el este fericit, aceasta e întrebarea. Iar scopul, ca el să fie fericit. 


Reiner Kunze 


Seceta a ucis orice boare de vînt, spune Labiş. Cam aşa arăta amiaza zilei în care trei 
oameni se odihneau pe malul rîului Tisa, la umbra unor arţari falnici care străjuiau ce mai 
rămăsese din promenada unui vechi hotel din Sighet: Vladimir Bukovski, Armand Goşu şi 
subsemnatul. Osteniţi de atît de multe discuţii despre trecut — căci eram toţi trei invitaţi, prin 
generozitatea Anei Blandiana şi a lui Romulus Rusan, ctitorii impresionantului Memorial al 
Victimelor Comunismului, la colocviul anual ce se desfăşura aici —, priveam toţi trei, răcoriţi, 
unda rîului. Apoi, activitatea cîtorva oameni din jur, devenind treptat febrilă, ne-a atras 
atenţia. Bukovski ştia, cred, despre ce e vorba (datorită „experienţei” lui îndelungate în 
azilurile psihiatrice sovietice) şi poate ceea ce mă întreba, aparent toropit de căldură, era un 
fel de test. Erau în jurul nostru cîţiva bolnavi. De pildă, Bukovski voia să ştie ce face unul 
sau altul, ce e cu omul ăla care-şi îndeasă frunze în buzunar şi apoi le aruncă. „E un contabil 
de la stat prea bătrîn ca să prindă privatizarea”, i-am spus. Apoi, o umbră într-un fel de sacou 
cadrilat, gînditor, cu privirea în pămînt — păi acela cine putea fi, decît Poetul, nu-i aşa? 
Găselniţele mele nu păreau să-l amuze, iar eu nici nu căutam asta. Eram pur şi simplu, la 
rîndul meu, obosit de faptul că, după ce ascultasem şi vorbisem o dimineaţă întreagă despre 
un anumit fel de suferinţe ale trecutului, acum dădeam de altele. Ceea ce însă m-a făcut să 


„trec examenul”, după cum a spus el însuşi a fost un om pe care iniţial îl privise doar în 
treacăt şi care scotea piatră din albia rîului. L-a văzut aruncînd-o după o vreme înapoi, şi m-a 
întrebat, cumva sincer mirat: „Ce face?” — „Construieşte socialismul”, i-am răspuns. A spus 
un „Da” lung şi grav, uşor interogativ, cum numai ruşii atît de încărcaţi de istoria lor pot 
spune. 

Cred că de atunci mă pot număra printre cei privilegiați: sînt protejat de prietenia lui 


Vladimir Bukovski. Dialogurile noastre au continuat în diverse împrejurări şi pe teme din 


ce în ce mai puţin ortodoxe. De pildă, cine-şi poate imagina că el este un rezervor nesecat de 
bancuri, fie şi despre Bill Gates, ca să nu mai vorbim despre cele în care protagoniştii sînt 
oamenii politici ai timpului nostru şi ai istoriei? Apoi, o săptămînă din luna iunie a anului 
2004 am fost oaspetele său, la Cambridge. Discuţiile noastre mai sistematice de atunci, din 
care, cu aprobarea sa, am înregistrat o parte (am primit acordul să folosesc aceste înregistrări 
cum cred de cuviinţă), se prelungeau uneori tîrziu în noapte. Au fost pentru mine printre cele 
mai importante momente ale vieţii. 

Am înţeles atunci, de la el, ceva despre curaj. Curajul pur şi simplu nu este de ajuns şi nu 
duce nicăieri dacă nu e însoţit de imaginaţie. Mi-a dat ca exemplu protestul său, care nu a fost 
niciodată redus la unul doar împotriva sistemului care îl oprima. Energia sa zilnică nu pleacă 
dintr-un suport ideologic. Am descoperit că este un om care nu suferă nedreptatea. Reacţia sa 
este una aproape fizică faţă de tot ceea ce îngrădeşte libertatea fiinţei umane. Am învăţat 
multe de la el şi e greu de reprodus tot ce a însemnat asta, ca atare, fără a deveni livresc. Să 


spun că pentru mine Vladimir a avut un rol providenţial. M-a ajutat să-mi privesc propria 
experienţă la adevăratele ei dimensiuni, în fapt minuscule în raport cu marile şi adevăratele 
suferinţe. Cumva sper că am reuşit să surprind naturaleţea conversaţiilor cu el în pasajele 
reproduse mai jos din dialogurile pe care le-am purtat — în fapt, mult mai lungi. 


Atunci cînd se mimează democraţia 


Marius Oprea: Vladimir, stăm de două zile de vorbă în minunata ta 
grădină din Cambridge şi încercăm acum să sintetizăm discuţiile noastre. 
Am ajuns, fiecare bazîndu-se pe propriile observaţii, la concluzia că deşi 
România a intrat în NATO, deşi fosta URSS a dispărut de treisprezece 
ani, totuşi pare că „războiul rece” nu a dispărut, ci doar şi-a restrîns aria. 
Acum se poartă în interiorul graniţelor, pentru conservarea fostelor elite 
sovieto-comuniste. 

Vladimir Bukovski: Aşa e. Sînt multe motive. Conducerea postcomunistă 
care trebuia să elimine comunismul nu a făcut-o, cu excepţia Republicii 
Cehe, care a avut o perioadă mai luminoasă, datorată lui Havel şi 
apropiaților săi, cu un trecut clar anticomunist. Dar în celelalte ţări ale 
fostului bloc sovietic, după prăbuşirea acestuia, autorităţile nici măcar nu 
au încercat să elimine comunismul. De ce? Din două motive. În primul 
rînd, liderii guvernelor postcomuniste erau în marea lor majoritate mai 
degrabă o facțiune a fostei elite. Nu erau noi, necompromişi, ci erau pur şi 
simplu o facțiune a fostei elite. lar ei se simțeau mai aproape de trecut 
decît de viitor şi nu au dorit o schimbare radicală. Le era teamă că o 
asemenea schimbare i-ar fi eliminat şi pe ei. Am înţeles asta pe cînd 
încercam să-l conving pe Elțîn şi conducerea sa, după puciul comunist şi 
prăbuşirea Uniunii Sovietice, să facem un fel de Proces Niirnberg la 
Moscova. Am ajuns la Moscova în august 1991, imediat după lovitura de 
stat comunistă, şi m-am dus direct la ei, pentru că îi cunoşteam şi ştiam că 
au tot felul de legături secrete. Am fost direct la Kremlin şi le-am zis: 
„Trebuie să terminaţi ce aţi început. Trebuie să facem un proces, şi să fie 
un proces ca la Niirnberg, pentru că numai aşa putem să-i terminăm — 
altfel vor ieşi iar la suprafaţă”. Şi am convins pe toată lumea, mai puţin pe 
Elțîn, care era ferm împotrivă — şi am înţeles mai tîrziu de ce. El realizase 


într-un mod inteligent că un astfel de proces i-ar înlătura, în cele din urmă, 
de la putere şi pe cei asemenea lui, mult prea murdari, prea compromişi. 
El însuşi fusese membru al Biroului Politic şi, deşi nu comisese nici o 
crimă, nu băgase pe nimeni la puşcărie (fusese doar responsabil într-o 
mică provincie industrială din Urali), a înţeles totuşi că un astfel de proces 
ar face ca, în politică, oameni ca el să devină treptat anacronici şi să fie 
pînă la urmă înlăturați, din cauza trecutului lor. 


M.O.: Da, acelaşi lucru s-a întîmplat şi cu procesul comunismului, care a 
început în România în 1991 doar ca să calmeze spiritele. Un oficial din 
Procuratură, Mugurel Florescu, mărturisea atunci, într-un cadru neoficial, 
că atîta vreme cît Iliescu conduce România nu vom avea procesul 
comunismului. 

V.B.: În privinţa acestor aspecte, la voi cred că e chiar mai rău decât în 
Rusia, pentru că nu aţi avut o desprindere clară de trecut. Aţi avut doar 
cîţiva ani cu Constantinescu, care nu a reuşit să facă mai nimic, pentru că 
şi-a asumat rolul preşedintelui democrat şi înțelept, care nu se cade să se 
amestece şi să se molipsească de epidemia politică postcomunistă. În 
România, nici măcar n-aţi început demascarea fostului regim. În unele tări 
măcar au încercat să demaşte cîte ceva, să vorbească despre crimele 
trecutului. În Rusia, Elțîn a spart KGB-ul în mai multe servicii, ceea ce a 
fost o greşeală — pentru că dacă faci asta, fiecare segment va deveni la 
rîndul său un KGB în toată regula, şi ai cinci KGB-uri în loc de unul 
singur. A fost o greşeală inocentă. Elțîn chiar voia să desființeze KGB-ul — 
ura KGB-ul. A scos la pensie cîţi generali KGB a putut, dar n-a folosit la 
nimic. Nu ştia cum să procedeze, iar eu i-am dat o soluţie: singura 
modalitate de a desfiinţa KGB-ul era să deschidem arhivele... Singura 
soluţie. Dar erau cu toţii speriaţi de posibilitatea deschiderii arhivelor: ar fi 
fost un şoc enorm pentru ţară, şi ei înşişi nu ar fi supravieţuit acestui şoc. 
Acesta e primul motiv. Al doilea motiv pentru care nu au făcut procesul 
comunismului e şi mai interesant. Din cauza presiunilor din Occident. 
Occidentul îi presa să nu deschidă arhivele. Şi ştiu asta, pentru că lucram 
la Arhivele fostului Comitet Central al Partidului Comunist al Uniunii 


Sovietice în acea vreme. În fiecare zi primeam mesaje de la Washington, 
Bonn, Londra prin care ne spuneau, voalat sau chiar făţiş, să nu deschidem 
arhivele. De ce? Pentru că oameni politici occidentali fuseseră implicaţi în 
tot felul de lucruri în timpul comunismului. Existau atîtea colaborări în 
spatele scenei, încît dacă am fi deschis porţile arhivelor sovietice, s-ar fi 
schimbat întregul climat politic în Europa. 


M.O.: La noi, cel puţin pentru ultimele două decenii ale regimului, 
arhivele comunismului sînt practic intangibile, iar `n timpul lui Iliescu, 
Securitatea a fost "mpărţită în şapte servicii secrete. 

V.B.: Exact. Acelaşi lucru l-a făcut şi Elțîn, şi a fost o greşeală. Probabil 
că Iliescu a făcut-o intenţionat, nu ştiu. 


M.O.: Pînă acum, în România, doar arhivele Securităţii au putut fi 
deschise, dar parţial. Avem o comisie de deconspirare a Securităţii ca 
poliţie politică, însă această comisie nu se află în posesia arhivei, care a 
rămas în mîinile fostelor structuri care au moştenit Securitatea. 

V.B.: Cum spuneam, în unele privinţe, la voi e mai rău ca în Rusia. În 
1991, după puciul din august, mulţimea a ocupat sediul Comitetului 
Central. De aceea avem la îndemînă unele documente de arhivă ale CC al 
PCUS. Dacă mulţimea nu le-ar fi luat, nici acum nu ne-ar fi arătat vreo o 
hîrtie. Dar pe de altă parte, mulţimea nu a ocupat şi sediul KGB, căci dacă 
ar fi făcut-o, am fi avut şi acele arhive. Uite, de pildă, în Germania 
demonstranţii au ocupat sediul STASI şi au pus mîna pe documente. Mai 
tîrziu, Elțîn a semnat un decret prin care înmîna arhivele KGB Arhivelor 
Statului, făcîndu-le astfel mai accesibile, dar apoi a mai semnat un decret, 
referitor la maniera în care avea să se facă transferul. Şi întrucît se 
dovedea a fi atît de complicat, s-a alcătuit o comisie — jocul obişnuit atunci 
cînd comuniştii mimează democraţia — care să se ocupe de transferul 
arhivelor KGB la Arhivele Generale ale Statului. Comisia s-a stabilit din 
1991. Şi încă mai lucrează... eficient, încă se mai gîndesc cum să transfere 
arhivele — dar nu o fac în nici un fel. E tipic. Aşa că am rămas doar cu 
ceea ce au luat oamenii. Aşa e mereu în politică. Să nu speri niciodată că 
vei face ceva mai tîrziu. În politică, pe ce ai pus mîna, cu aia rămii. În 


România a fost chiar mai rău, pentru că mulţimea nu a luat nimic din 
arhiva Comitetului Central. 


M.O.: De cînd mă tot ocup de istoria comunismului, simt acest lucru. Mai 
mult, am ajuns să cred că în 1989 a avut loc o lovitură de stat şi 
Securitatea a preluat puterea, în dauna fostului Partid Comunist. Acum 
Securitatea e un organism separat de partid. La noi, foarte multe afaceri 
sînt controlate de foşti ofiţeri de Securitate. Cred că e acelaşi sistem ca în 
Rusia. 

V.B.: Este exact acelaşi scenariu. A fost proiectat la Moscova şi aplicat 
piramidal în toate ţările din fostul bloc sovietic: Bulgaria, Ungaria, 
România, Republica Cehă, Polonia, ţări care au urmărit instrucţiunile cu 
fidelitate. 


M.O.: Crezi că şi acum mai urmează instrucţiuni date de Putin? 

V.B.: Nu. Acum Putin nu mai dă instrucţiuni. Controlul asupra Europei de 
Est s-a sfîrşit în jurul anului 1990. Nu au reuşit ce şi-au propus — să 
schimbe regimul, să-l transforme într-un comunism mai liberal. Şi a eşuat 
peste tot, mai puţin în România şi, într-o oarecare măsură, în Republica 
Moldova. În România au vrut să transfere puterea din mîinile unui 
comunist în mîinile altui comunist, şi au reuşit. În alte ţări, puterea a fost 
preluată de anticomunişti. 


M.O.: Insist asupra României. Ce documente ai în acest sens? 

V.B.: Am o serie de documente, de dovezi — acum am trecut la analizarea 
tuturor hîrtiilor pe care am reuşit să le scot din arhivele CC al PCUS în 
1991-1992. O să le fac publice cît de curînd. Mai sînt o serie de 
investigaţii realizate de jurnalişti în cîteva ţări. Cum e John Simpson de la 
BBC International, de pildă, care a realizat o foarte amplă investigaţie în 
Germania, referitoare la căderea Zidului Berlinului — şi chiar şi în 
România, în legătură cu evenimentele din '89. Şi toate piesele se 
potrivesc... Desigur, poţi să zici că unele sînt probe indirecte — însă toate 
probele circumstanţiale, puse cap la cap, dau o imagine de ansamblu a 
ceea ce a însemnat sistemul şi cum s-a regizat tranziţia. Au decis să 
reformeze comunismul pentru că s-au temut că în interiorul blocului 


sovietic ar putea avea loc izbucniri necontrolate de solidaritate umană 
îndreptată împotriva lor, ca în Polonia sau Cehoslovacia. Şi ar fi fost 
foarte ciudat pentru Moscova, aflată în mijlocul tranziţiei şi deschiderii 
gorbacioviste, să asiste la astfel de izbucniri în Europa de Est şi să fie 
nevoită să intervină — cum mai făcuse în trecut — pentru a apăra unitatea 
sistemului. În toiul liberalizării lor, aceste ţări nu puteau scoate adevărul la 
iveală, pentru că asta ar fi dus la distrugerea actorilor politici, autori ai 
acestor liberalizări. Dar pe de altă parte, nu puteau nici să lase fenomenul 
necontrolat, pentru că ar fi pierdut controlul (vezi, de pildă, cîte daune le-a 
adus mişcarea Solidaritatea din Polonia). Aşa că trebuiau să facă ceva 
pentru a preveni pierderea puterii. S-au decis să iniţieze o schimbare 
preventivă, gîndindu-se că dacă o fac rapid, au şansa să-şi pună propriii 
oameni în frunte. 


M.O.: Totuşi, în România a fost o revoltă populară la Timişoara şi în 
majoritatea oraşelor din Transilvania, la care s-a alăturat imediat şi 
Capitala... 

V.B.: Da, dar nu se exclud una pe alta. Nu-mi dau seama în ce măsură au 
provocat această răzvrătire — se poate să fi şi provocat ceva. Dar în 
realitate se întîmplă cîteodată să-ţi faci un anumit plan şi ulterior să te 
confrunţi cu o situaţie neprevăzută. Tot ce trebuie să faci e să profiţi de 
această situaţie şi să încerci să o exploatezi la maxim. Comuniştii sînt 
experţi în aşa ceva. 


M.O.: Crezi că Iliescu era pregătit? 

V.B.: Iliescu era prietenul lui Gorbaciov de foarte multă vreme, din 
studenţie. Se ştia despre el — la Moscova, era „în cărţi” ca succesor al lui 
Ceauşescu de la mijlocul anilor '80, după ascensiunea lui Gorbaciov la 
putere. Aşa că Iliescu era informat cu aproape un an înainte despre 
posibilitatea schimbării şi că el avea să devină omul Moscovei, atunci cînd 
în 1988 s-a discutat ce se va întîmpla în „ţările-surori” în condiţiile 
aplicării reformelor care trebuiau să asigure supraviețuirea socialismului. 
Nu am găsit încă documente clare în acest sens, pentru ceea ce s-a 


întîmplat înainte de 1989, dar există dovezi indirecte cum că Iliescu şi 
Gorbaciov s-au întîlnit. 


M.O.: Deci nu ai documente, ci doar informaţii indirecte? 

V.B.: Ştii, problema e că în momentul în care se luau decizii sensibile, de 
asemenea anvergură, nu se consemnau în documente. Exact ca 
documentele referitoare la hotărîrea de a invada Afganistanul. E o singură 
pagină scrisă de mînă, în care cuvîntul Afganistan nici nu apare. Deci s-ar 
putea ca la un moment dat să găseşti un astfel de document şi nici să nu-ţi 
dai seama de conţinutul real, pentru că nu are nici un fel de referinţă la o 
ţară, ci doar ceva de genul: „Pentru a aproba planul de măsuri discutat la 
precedenta şedinţă...”. De fapt s-ar putea să nu găseşti niciodată o decizie 
propriu-zisă — ea s-ar putea să nu fi fost nici măcar pusă pe hîrtie vreodată. 
Participanţii la acea decizie de aplicare a reformelor gorbacioviste în ţările 
fostului bloc sovietic rămîn foarte discreţi. Am vorbit cu lakovlev de 
cîteva ori despre acest subiect, pentru că atunci el fusese desemnat 
responsabil cu evoluţiile din Europa de Est în CC al PCUS. Aşa că, fiind 
responsabil cu Europa de Est în 1990, el trebuie să fi participat, fără 
îndoială, la luarea acelei decizii. L-am întîlnit de cîteva ori în Budapesta, 
în Varşovia, la diverse conferințe. Acum e şeful comisiei de reabilitare a 
persoanelor persecutate politic. 


M.O.: lakovlev era responsabil şi de operaţiunile KGB în aceste ţări? 
V.B.: Nu, nu cred că avea legături cu operaţiunile KGB — el era ideolog. În 
anii '60 fusese chiar în fruntea Aghentprop — Departamentul de 
Propagandă. Apoi a avut nişte probleme în carieră şi a fost trimis 
ambasador în Canada. Gorbaciov l-a adus înapoi din Canada şi l-a făcut 
membru al Biroului Politic — era practic numărul 2 în ierarhia sistemului 
în anii lui Gorbaciov, deşi oficial numărul 2 era Igor Ligaciov... În orice 
caz, era responsabil cu politica externă. Tehnic vorbind, KGB nu era în 
imediata sa conducere — dar, desigur, în calitate de membru al Biroului 
Politic, KGB nu putea să nu răspundă solicitărilor unui asemenea 
aparatcik. 


M.O.: Să revenim... Ce spuneai despre lakovlev şi rolul său în 
evenimentele din 1989? 

V.B.: lakovlev pare acum ceva mai liberal. Şi probabil chiar este. Nu spun 
că simulează liberalismul. Chiar s-a schimbat. A înţeles că socialismul 
este irecuperabil. Deci au existat nişte schimbări şi în percepţia sa, e chiar 
foarte critic la adresa tuturor. Spune foarte deschis cît de necinstit a fost 
Gorbaciov, dar cînd vine vorba de el însuşi refuză cu încăpăținare să 
recunoască orice, de parcă nu ar fi fost niciodată membru al Biroului 
Politic. "Ţin minte că a ţinut un discurs la Roma, la o conferinţă din 1999, 
la celebrarea a 10 ani de la căderea Zidului Berlinului. Conferinţa fusese 
organizată de Silvio Berlusconi şi oamenii săi, care au invitat persoane din 
ambele tabere. Ne-am amuzat pe cinste, pentru că prima mea întrebare a 
fost de ce se află toţi oamenii ăştia aici. Dacă tot invităm foşti lideri 
comunişti la o asemenea conferinţă, ar trebui măcar să ne dezvăluie nişte 
secrete. Dar nu o fac niciodată — deci, în condiţiile astea, nu văd de ce i- 
am mai invita. Nu sîntem egali — ei erau susţinători ai comunismului, noi 
eram adversarii sistemului. Nu văd de ce ar celebra ei căderea Zidului, 
cînd pentru ei aceasta a însemnat totodată prăbuşirea sistemului lor. Şi în 
acest punct nu pot să spun decît că am putea să uităm de documente, de 
arhive, pentru că avem încă în faţă şi în viaţă persoanele din spatele 
acestor hirtii, care ştiu mult mai multe decît orice arhivă. De pildă, de ce 
nu ne spun — şi trebuie să menţionez că era şi Vadim Bakatin acolo, care 
condusese KGB-ul împreună cu lakovlev — ce înseamnă cele petrecute în 
1989, în lagărul sovietic? Care a fost planul lor? Ştim că a fost o 
operaţiune sovietică — dar care a fost scopul? Care le-a fost motivaţia? Ce 
sperau să obţină? Şi de ce nu au reuşit să obţină ce şi-au propus? De ce nu 
ne spun? lakovlev urma să ia cuvîntul şi a ţinut un discurs amplu, despre 
cîtă dreptate are Bukovski cînd spune că au rămas atitea secrete 
nedezvăluite şi că e nevoie de timp, iar abia la momentul potrivit vom afla 
ce stă în spatele acestor secrete. Deci, de fapt, nu a spus nimic concret — 
aşa încît la pauză m-am dus la el şi i-am zis: „Aleksandr Nikolaevici, de 
ce nu ne-ai spus versiunea ta? Tu ai fost responsabil de luarea deciziei. 
Ştiu din documente”. „N-a existat nici o decizie”, mi-a răspuns. „Vrei să 


spui că s-au schimbat 5 sau 6 regimuri politice în Europa de Est fără 
acordul Biroului Politic? Asta e imposibil, şi ştii foarte bine că astfel de 
decizii nu se puteau lua în afara sa. lar la vremea aceea tu erai responsabil 
de Europa de Est. Deci care a fost decizia?” — „N-a existat nici o decizie”, 
mi-a răspuns el din nou, de astă dată ceva mai nervos. 


M.O.: Ce părere ai despre ce se întîmplă acum în Republica Moldova? 
V.B.: Moldova în sine a fost un fel de afacere neterminată. Gorbaciov voia 
să o păstreze, însă ulterior acesta a dispărut odată cu Uniunea Sovietică, 
aşa încît Moldova a rămas a nimănui. De fapt, ştim cu toţii realitatea 
istorică — Moldova a fost ocupată de Stalin pentru că avea nevoie de un 
teritoriu de unde să atace România. Asta e singura explicaţie pentru care 
ruşii au dorit Moldova. Nu aveau nevoie de ea — nu e nimic acolo, poate 
doar mămăligă... şi ceva vin. lar lui Stalin nu-i plăcea mămăliga 
moldovenească: el iubea orezul lui din Georgia şi vinul de acolo. Nu, 
serios, era o zonă importantă numai din punct de vedere strategic. Spera să 
atace România şi să lase Germania fără petrolul de la Ploieşti — acesta era 
scopul lui. De aceea a ocupat Basarabia în 1940, nu din alt motiv. Apoi 
Stalin a murit, Hitler a murit, războiul s-a terminat, însă Basarabia a rămas 
parte a Uniunii Sovietice. E ridicol. Ştiţi foarte bine jocurile pe care le-a 
făcut Moscova în Basarabia şi Transnistria cu Armata a 14-a. lar acum ştiu 
clar, din documente, că au existat discuţii între Gorbaciov şi Iliescu pe 
acest subiect, menite să împiedice Moldova să-şi cîştige independenţa, 
lucru care le-ar fi creat probleme amîndurora. Ca urmare, au hotărît între 
ei să menţină statu quo-ul în Moldova. 


M.O.: Deci Iliescu a vîndut Moldova! 

V.B.: Vîndut nu este cuvîntul potrivit, deoarece nu a fost plătit pentru asta 
— am să-ţi trimit documentul. Afacerea s-a perfectat atunci cînd Iliescu l-a 
vizitat pe Gorbaciov, cînd au semnat tratatul bilateral între URSS şi 
România, în aprilie 1991%. Este un dialog extrem de interesant. E vorba 
despre un aranjament prietenesc între doi comunişti, foşti colegi la 
Moscova. Nu, nu a vîndut-o. Pur şi simplu a cedat-o ieftin — aş putea 
spune că a fost un cadou frăţesc, aşa cum o arată documentul la care mă 


refer. Ce s-a întîmplat apoi? După zece ani în care nu s-a mişcat nimic, 
KGB a preluat, prin Putin, puterea în Rusia şi a încercat (încearcă încă) să 
reconstruiască fosta Uniune Sovietică. Ştim cu toţii că această operaţiune 
e sortită eşecului — dar asta nu-i împiedică să încerce. Au mai avut 
asemenea tentative şi au distrus o grămadă de lucruri pe parcurs. Ce fac ei 
acum e ceea ce se cheamă procesul de federalizare a Moldovei... Un lucru 
foarte periculos. Astfel, Transnistria devine un fel de cordon ombilical 
prin care Moldova poate fi legată pentru totdeauna de Moscova, deşi, în 
fond, Transnistria are foarte puţină putere în raport cu Moldova. Este un 
aranjament absurd, dar toată lumea l-a acceptat. Iniţial, Departamentul de 
Stat american l-a acceptat, Uniunea Europeană l-a acceptat, OSCE l-a 
acceptat, toată lumea s-a arătat fericită. Cui îi pasă de Moldova? Moldova 
a fost condamnată tovărăşeşte! 


M.O.: De ce crezi totuşi că a semnat Iliescu un tratat cu Gorbaciov, cu 
URSS, chiar cu puţin înainte de colapsul Uniunii Sovietice? Îl mai obliga 
cineva să o facă? 

V.B.: Tratatul era foarte mult pe placul lor. Continua, chiar îmbunătăţea 
relaţiile dintre cele două ţări, era avantajos pentru amîndouă. Din punctul 
lor de vedere, era pur şi simplu o continuare a colaborării pe care au avut- 
o cu mulţi ani înainte. Acum doar puneau pe hîrtie roadele acestei 
prietenii, în urma căreia Iliescu i-a făcut lui Gorbaciov cadou Republica 
Moldova. Nimic nou, dacă stai să te gîndeşti cum funcţionează relaţiile 
între tovarăşii comunişti. Deşi, să fim drepţi, şi celelalte state foste 
comuniste se purtau frumos cu Moscova — mulţi dintre liderii lor erau, ca 
şi Iliescu, oameni aduşi în faţă de Gorbaciov, pe teritoriile lor staţionau 
încă armate sovietice... Dar este şi o deosebire majoră: chiar dacă Ion 
Iliescu a făcut ce făceau şi alţii în Europa de Est, tovarăşul vostru Iliescu 
voia să continue să aparţină Estului — nu dorea să se îndrepte spre Vest. Nu 
cred că poţi să-l învinovăţeşti pentru tratat în sine, deşi e foarte interesantă 
abordarea în ceea ce priveşte Moldova, pentru ceea ce semnifică acest 
tratat. Nici polonezii nu i-au oferit Rusiei o parte din teritoriul lor şi nici 
cehii n-au făcut asta. Doar Iliescu a fost mai generos, semn al orientării 


sale politice. In ochii lui Gorbaciov a rămas pînă la capăt, fără îndoială, un 
tovarăş de nădejde. 


M.O.: Oficialii români nu mai au nici un fel de reacţie faţă de soarta 
Moldovei. Deşi, de pildă, un bun prieten cunoscător al realităţilor de acolo 
observa că cetăţenii Moldovei nu se referă la aceasta cu termenul de 
„ţară”, ci cu acela de „republică”, fie că pentru unii termenul are conotaţii 
nostalgice sau, pur şi simplu, celor mai mulţi, le este indiferent — aşa le-a 
intrat în vocabular. Cînd spun „ţară”, ei se gîndesc la România. 

V.B.: Da, însă oficialii români au ignorat şi acest lucru, pentru că acum 
ceva vreme au renunţat de bună voie la Moldova. Iliescu a hotărît deci 
împreună cu Gorbaciov ca Moldova să rămînă în blocul sovietic, iar 
România nu va pretinde în veci vreun drept asupra acestui teritoriu. lar 
apoi Constantinescu a acceptat ca toate graniţele postcomuniste să rămînă 
intangibile. Chiar dacă România va fi interesată într-o bună zi de soarta 
acestui teritoriu, Moldova este condamnată — nu e un stat propriu-zis, e o 
non-entitate, o bucăţică de stat guvernată de comunişti. Toată situaţia este 
absolut ridicolă. 


M.O.: Pe de altă parte, s-a socotit că, pentru noi, o unire cu Moldova ar 
crea o problemă majoră politică, economică şi, poate, inclusiv militară în 
relaţiile noastre cu Moscova. 

V.B.: Ştiu. De vreo trei veacuri problema voastră e Rusia. Dar astăzi puteţi 
uita de Rusia. Dacă o ignoraţi, nu se va întîmpla nimic. Da, au graniţă cu 
Ucraina, cu Transnistria, iar rămăşiţele Armatei a 14-a sînt încă prezente 
acolo şi nimeni nu ştie ce se va întîmpla, cum vor evolua lucrurile. Cu 
siguranță, România nu e pregătită să meargă la război cu nimeni, nici 
măcar cu Transnistria. Cu toate acestea, merita încercat — eu cred că ruşii 
nu ar fi foţat nicicum escaladarea unui conflict de tip iugoslav, mult mai 
aproape de ei şi în care ar fi fost implicaţi direct. Moldova nu e, totuşi, 
Cecenia. 


M.O.: Să revenim la Ion Iliescu. Acum joacă rolul unui personaj istoric, 
se pregăteşte să intre în manuale. Il îndrituiesc la aşa ceva biografia sa 
neoficială, aşa cum o cunoşti, sau gesturile sale politice la postura pe care 


şi-o arogă, într-un fel, de salvator al românilor, „emanat” al Revoluţiei 
care l-a detronat pe Ceauşescu? 

V.B.: Nu sînt expert în Ion Iliescu, nu l-am cunoscut personal şi nici nu 
am cercetat trecutul său în mod special, dar totuşi ştiu că a fost comunist 
dintotdeauna, a studiat la Moscova, a fost prieten cu Gorbaciov. Făcea 
parte dintr-o nouă generaţie de tineri lideri pro-sovietici şi a fost educat în 
acest spirit la Moscova. Bănuiesc că a fost un pro-moscovit dintotdeauna. 
A fost mai apropiat de Moscova decît oricine altcineva dintre liderii 
comunişti din România şi bănuiesc că de aceea în 1988, cînd se plănuiau 
revoluțiile din Europa, l-au ales pe el pentru România. Trebuie să existe 
un motiv pentru asta, nu se poate să fie doar pentru că e atît de cumsecade, 
cum pozează astăzi. Cît priveşte modul în care pozează el, eu nu-mi fac 
îndoieli în legătură cu discernămîntul istoricilor, care vor reţine exact rolul 
pe care l-a jucat în istoria României în ultimele decenii. 


M.O.: Ziarul Ziua a publicat cu ani în urmă ştiri potrivit cărora Iliescu ar 
fi colaborat cu KGB-ul. Consideri veridică o asemenea ipoteză? 

V.B.: Nu ştiu foarte multe despre asta. Nu pot decît să presupun. Adică, 
oricine a studiat la Moscova în anii '50 a fost recrutat într-un fel sau altul 
— nu neapărat de KGB, putea să fie Departamentul Internaţional al CC al 
PCUS sau aşa-numitul Departament Est-European al CC. Cu siguranţă a 
avut relaţii speciale cu Moscova, pe linie politică sau de poliţie secretă, nu 
ştiu deocamdată. Dar nu contează — de fapt, nici nu contează ce fel de 
relaţii a avut, atît timp cît au fost relaţii speciale. 


M.O.: Afirmi deci, Vladimir, că Iliescu a avut „relaţii speciale” cu 
Moscova? 

V.B.: Da, cred că aşa stau lucrurile. Adică toţi cei care studiau acolo erau 
o ţintă pentru recrutare, nu neapărat de către KGB — putea fi o recrutare 
politică. El a rămas prieten cu Moscova în toţi anii carierei din aparatul 
comunist. Ceauşescu a avut, în schimb, şi relaţii tensionate cu Moscova... 
Uneori mai proaste, alteori mai bune. Relaţiile erau fluctuante. De 
exemplu, în 1968, cum ştii, a fost un moment în care relaţiile au fost foarte 
proaste. Ceauşescu s-a opus ocupaţiei Cehoslovaciei pentru că a perceput 


aceeaşi ameninţare la adresa lui. În alte momente, ca de pildă la începutul 
anilor '80, s-a apropiat foarte mult de Moscova, iar relaţiile erau 
excelente. Am găsit tot felul de documente care atestau că relaţiile se 
îmbunătăţiseră substanţial în această perioadă. Dar cînd a venit Gorbaciov 
la putere, principala ţintă a perestroikăi sale a fost vestul Uniunii 
Sovietice, ceea ce nu i-a mai convenit lui Ceauşescu. Scopul principal al 
lui Gorbaciov era să încheie cursa înarmărilor şi „războiul rece”, din cauza 
economiei falimentare. În al doilea rînd, a trebuit să pună capăt aşa- 
numitelor socialisme de frontieră, de la marginea Imperiului Sovietic: 
Angola, Vietnam, Nicaragua... Pentru că această frontieră a revoluţiei, ca 
să zic aşa, îi costa pe ruşi din ce în ce mai mult. Aşa că s-au văzut nevoiţi 
să rezolve un paradox: trebuiau să conserve puterea în aceste ţări şi, în 
acelaşi timp, să economisească bani. Dacă ar fi renunţat pur şi simplu 
atunci la hegemonie în aceste state, Occidentul sau forţele anticomuniste 
ar fi preluat rapid controlul acolo şi apoi, printr-un efect al dominoului, 
asupra estului Europei, ceea ce ar fi fost o lovitură prea puternică pentru 
Imperiul Sovietic. Ar fi putut inclusiv să declanşeze imediat acelaşi efect 
de tip domino în interiorul Imperiului Sovietic, aşa încît nu puteau 
abandona pur şi simplu aceste ţări. Trebuiau să cadă la un fel de înţelegere 
cu Occidentul, în ceea ce le priveşte. Aceasta a fost a doua ţintă. lar a treia 
a fost una internă — să facă sistemul comunist mai productiv, să realizeze o 
bază economică mai performantă, ca să continue ceea ce începuseră. Aşa 
că, pentru ei, Europa de Est nu era o problemă prioritară. Nu abordau 
Europa de Est în aceşti termeni. Doar că devenise foarte costisitoare. 
Polonia îi costa 3,5 miliarde de dolari pe an din cauza datoriilor pe care le 
contractase în Occident, Ungaria devenise o problemă pentru că 
acumulase şi ea o datorie enormă. România, în schimb, nu avea datorii — 
Ceauşescu plătise toate datoriile. 


M.O.: Dar, cel puţin aşa afirmă apărătorii săi, Ceauşescu îşi manifestase o 
oarecare independenţă politică faţă de Moscova — chiar a sfidat-o, cum ai 
spus, în 1968. 


V.B.: Moscova nu a văzut în asta o problemă, pînă la venirea la putere a 
lui Gorbaciov. Sînt documente care atestă, de pildă, că Ceauşescu refuzase 
să ia parte la antrenamentele militare comune ale Pactului de la Varşovia, 
gest la care Moscova a reacţionat cu indiferenţă: „Şi ce dacă! Dacă de data 
asta nu vrea, asta e. Cui îi pasă?”. 


M.O.: Aceste manifestări de independenţă în interiorul blocului comunist 
au picat în România pe un teren fertil. Marea parte a populaţiei vedea — şi 
pe bună dreptate, aş spune — `n Uniunea Sovietică autoarea comunizării 
ţării, iar ruşii erau cei ce ocupaseră şi transformaseră Moldova în republică 
sovietică. Sentimentele antiruseşti au, de altfel, o lungă tradiţie la români. 
În raport cu Moscova, naţional-comuniştii de la Bucureşti au mizat pe o 
reacţie — atît în rîndul oamenilor obişnuiţi, cît mai ales în interiorul 
partidului — împotriva liniei tradiţionale a comunismului tradiţional pro- 
sovietic. Noua „linie” se bucura deci de o largă adeziune. 

V.B.: Cred că foarte mulţi oameni îl ascultau orbeşte pe Ceauşescu. Dacă 
Ceauşescu spunea „Brejnev este cel mai bun”, şi ei spuneau la fel — erau 
pur şi simplu nişte prefăcuţi, ca la curtea lui Stalin. E drept că mai era o 
facțiune, relativ mică, de indivizi în interiorul partidului care aleseseră să 
fie agenţii Moscovei, printre care şi Iliescu, dar odată cu accesele de 
megalomanie ale lui Ceauşescu şi de sfidare a Moscovei, aceştia au fost 
izolaţi, marginalizaţi. Asta s-a întîmplat în România, nu cred că a fost 
altceva. Un număr impresionant de oameni au fost recrutaţi de Moscova în 
anii comunismului, iar recrutările din infrastructura românească au 
continuat şi atunci. Moscova făcea lucrul ăsta nu pentru că îi era teamă de 
Ceauşescu, ci pentru că era o chestiune de rutină. Exact la fel a fost şi în 
Polonia, în Bulgaria sau în Ungaria. Pentru KGB era pur şi simplu o 
îndatorire, o problemă de serviciu: trebuiau să recruteze persoane 
importante din ţările blocului comunist. Asta era meseria lor. Făceau 
lucrul ăsta şi în Bulgaria, care oricum era foarte prietenoasă cu Uniunea 
Sovietică. Bulgarii s-au considerat dintotdeauna fraţii ruşilor, aşa încît nu 
era nevoie să recruteze prea mulţi oameni în Bulgaria. Şi totuşi, KGB a 


continuat să recruteze agenţi bulgari pînă în ultimele momente ale 
regimului. Era o tîmpenie. Ar fi putut recruta toată Bulgaria. 


M.O.: În concluzie, se poate spune că echipa care a preluat puterea în 
decembrie 1989 în România, după înlăturarea celor fideli lui Ceauşescu, 
era din această categorie de agenţi recrutaţi de ruşi? 

V.B.: Nu mă îndoiesc de asta. Acel aşa-numit Comitet — apoi Front — al 
Salvării Naţionale, înainte să se autoproclame drept reprezentant legitim al 
Revoluţiei şi apoi să devină partid, fusese creat cu mai multe luni înainte 
de omor'rea lui Ceauşescu. "Ţin minte că prin septembrie sau octombrie au 
anunţat chiar la „Europa Liberă” formarea unui Consiliu al Salvării 
Naţionale. Din cîte ştiu eu, facțiunea care a preluat puterea în 1989 în 
România era alcătuită în cea mai mare parte din pro-sovietici — de pildă, 
generalul Militaru, pe care Pacepa l-a identificat ca fiind agent sovietic. A 
fost recrutat folosindu-se o legătură pe care a avut-o cu o femeie. Fusese 
agent al Moscovei şi, în acelaşi timp, era una dintre persoanele de frunte 
ale Comitetului Salvării Naţionale — a şi fost pus ministru al Apărării. 
Numai lucrul ăsta a fost îndeajuns să mă facă foarte sceptic cînd am auzit 
la ştiri că se alcătuise un Front al Salvării Naţionale în România. Nu putea 
fi cu adevărat un fruct al Revoluţiei. Aşa, din senin, nu se face nimic în 
România. Cred că noul „Front” era în totalitate controlat de Gorbaciov, 
liderul suprem al operaţiunii. Ce însemna asta? Iliescu, Militaru şi ceilalţi 
erau de fapt implicaţi într-o manevră a Moscovei. E foarte simplu. N-are 
sens să intrăm în toate detaliile. Nu contează cine era agent, cine nu şi în 
ce poziţie se afla în acel moment. Faptul că agenţi cunoscuţi ai Moscovei 
au preluat puterea, schimbînd pur şi simplu acel Front al Salvării 
Naţionale în partid politic, dovedeşte că aceasta era în sine una dintre 
operaţiunile Moscovei, pentu a readuce sub control România. Nu putea fi 
altceva. Moscova pregătise schimbarea regimului Ceauşescu, iar Iliescu a 
fost unul dintre liderii Comitetului Frontului Salvării Naţionale, ajungînd 
după decembrie 1989 liderul suprem al operaţiunii de la Bucureşti?8. 


M.O.: Exact... Ce rol a jucat aici vechea prietenie de care spuneai dintre 
Iliescu şi Gorbaciov? 


V.B.: A fost un factor foarte important, pentru că, dacă vrei să înlocuieşti 
puterea, atunci cînd decizi pe cine pui în loc, relaţiile personale sînt 
esenţiale. E foarte important să ştii în cine poţi avea încredere. Şi se pare 
că Gorbaciov avea toate motivele să aibă încredere în Iliescu. Îl cunoscuse 
cu 40 de ani în urmă şi ştia că fusese recrutat de Moscova, aşa încît Iliescu 
a fost în mare măsură alegerea lui Gorbaciov. 


Comuniştii nu-şi înţeleg propriul popor 


M.O.: Să revenim un moment la istoria reformării comunismului din 
interior, reprezentată de Gorbaciov, şi la eşecul acestei reformări. Mi-am 
amintit să te întreb ceva. A existat un moment important, în care asemenea 
reforme au fost reprimate cu cruzime de către Moscova. Mă gîndesc la 
ceea ce s-a petrecut în Ungaria în 1956. Noi nu am trăit în România ceva 
similar. Dar doi ani mai tîrziu, în 1958, din România s-au retras trupele 
sovietice, iar peste încă zece ani, în 1968, cînd o nouă încercare de a da o 
faţă umană regimului comunist la Praga a fost strivită cu puterea armată, 
după cum ştii, Ceauşescu s-a împotrivit, consolidîndu-şi astfel 
independenţa faţă de Moscova. La noi, unii istorici consideră că primul 
pas în direcţia acestei independenţe l-a făcut Dej, determinîndu-l pe 
Hruşciov să retragă trupele sovietice din România. 

V.B.: Trebuie să-ţi spun că din documentele pe care le-am găsit (o parte 
le-am publicat în cartea mea Judecată la Moscova) reiese că liderilor de la 
Kremlin nu le păsa prea tare de Ungaria în 1956, şi cu atît mai puţin de 
România în 1958 sau 1968. Dacă analizezi documentele din '56, se vede 
că erau aproape gata să-l accepte pe Imre Nagy, cu reformele lui cu tot. 
Hruşciov era gata să-l accepte. Problema cu Imre Nagy se vădea a fi 
inconsecvenţa sa. Se schimba la fiecare cinci minute, şi Moscova nu putea 
ţine pasul cu el. Dar altfel erau destul de pregătiţi să reacționeze. Oricum, 
Moscova era de partea lui, pentru că avea experienţă, era un vechi 
comunist şi, de altfel, la început, nu i-a deranjat cu nimic. Biroul Politic 
luase chiar o decizie cu privire la relativa liberalizare a Europei de Est. A 
existat o rezoluţie a Biroului Politic care stipula că Europa de Est trebuie 


să-şi croiască propriul destin. După Stalin, au apărut o mulţime de liberali 
în sistem, dar numai la voi, în România, după cum am mai spus, nu s-a 
întîmplat la fel. Totul a rămas îngheţat. Revenind la Ungaria, liberalizarea 
sistemului nu era o problemă — singurul inconvenient în ceea ce îl privea 
pe Nagy era inconsecvenţa sa. Dacă ar fi adoptat o anumită poziţie şi ar fi 
fost consecvent, Moscova l-ar fi susţinut. Oameni sus-puşi precum 
Mikoian s-au declarat deschis în Biroul Politic împotriva invaziei 
sovietice în Ungaria. Mikoian a mers la Budapesta special să vadă care era 
situaţia. A inspectat, a vorbit cu toată lumea şi în cele din urmă a propus 
soluţii Biroului Politic, sugerîndu-le să aibă încredere în Imre Nagy. Este 
un tablou mult mai complex. Cît despre retragerea trupelor sovietice din 
România, asta s-a făcut din considerente strategice: nu aveaţi frontiere 
directe cu „războiul rece”, iar comunismul stalinist şi represiv de la voi 
oferea certitudini în legătură cu controlul asupra tulburărilor interne. Chiar 
tu mi-ai spus că după retragerea trupelor sovietice, un nou val de 
represiuni ale Securităţii s-a abătut arbitrar asupra ţării. lar mai tîrziu, 
Moscova a acceptat cu uşurinţă şi poziţiile naţionaliste ale lui Ceauşescu. 
Era un personaj absolut normal pentru ei, pe care l-au înţeles cu uşurinţă. 
Şi ce dacă a vrut să joace un anumit rol al vizibilităţii? Cui îi pasă? La 
urma urmei, era tot de partea lor. Făcea exact ce făceau şi ei. 


M.O.: Şi Iliescu? 

V.B.: Iliescu era un exemplar şi mai bun, pentru că era şi mai orientat spre 
Moscova. Era mai puţin răzvrătit. Nu dorea să fie propriul său stăpîn, cu 
orice preţ. Din acest punct de vedere, avea un avantaj faţă de Ceauşescu. 


M.O.: Să revenim la Ion Iliescu şi Mihail Gorbaciov, la relaţiile dintre ei. 
Mă interesează acum ce ştii despre relaţiile pe care le-au avut ei ca şefi de 
state. 

V.B.: Din cîte îţi pot spune, din documentele pe care le-am cercetat pînă 
acum, au fost numai două întîlniri la vîrf între cei doi: una de natură 
oficială şi una neoficială. Au fost (şi am toate motivele să bănuiesc asta) şi 


alte întîlniri „neoficiale”, înainte de 1989. Chiar în perioada târzie a anilor 
'80. Ele nu au fost trecute în documente, pentru că la acea dată Iliescu nu 


era un reprezentant oficial — era un activist de partid căzut în dizgrație, 
care ocupa o funcţie oarecare la o editură oarecare din Bucureşti. Nu mai 
ocupa vreo poziţie în ierarhie la acel moment. 


M.O.: Aşa este — era doar director la Editura Tehnică. 
V.B.: Aşadar întîlniri de felul acesta erau lipsite de protocol, pentru că 
Iliescu era doar un prieten personal al lui Gorbaciov. 


M.O.: Cînd au avut loc cele două întîlniri între Iliescu şi Gorbaciov în 
legătură cu care ai documente? 

V.B.: Ambele au fost în 1991, cu ocazia semnării tratatului. Cea la care 
vreau să mă refer a fost pe 5 aprilie 1991, cînd s-a semnat tratatul cu 
Uniunea Sovietică: e vorba de o întîlnire confidențială între cei doi şefi de 
stat. Am stenograma discuţiei, şi ţi-o ofer9. Dar să revin. Discuţiile dintre 
Iliescu şi Gorbaciov sînt interesante din două motive: în primul rînd, 
pentru că la acele întîlniri cei doi au decis să nu discute problema 
Moldovei, unde, în momentul acela, sovieticii doreau să-şi păstreze 
hegemonia. În al doilea rînd, pentru că tot acolo cei doi au hotărât să-şi 
acorde asistenţă mutuală: în mod neoficial, ei se asigurau de sprijin 
reciproc. Acesta este un punct foarte interesant din document: prin urmare, 
comuniştii care au preluat puterea în 1989 la Bucureşti aveau deja 
sprijinul Moscovei — iar asta nu putea fi o înţelegere individuală, ci una 
colectivă. Iliescu nu vorbea în nume personal, ci în calitate de preşedinte 
al României. Ambele conduceri comuniste îşi asigurau, după cîte îmi 
amintesc, şi sprijin financiar. Dar ceea ce e mult mai important, din 
documente rezultă că Gorbaciov şi Iliescu au discutat probleme sovietice, 
chiar de importanţă majoră, care sînt de interes pentru noi, pentru istoria 
noastră. Pentru că Gorbaciov recunoaşte în faţa lui Iliescu că vrea să 
introducă legea marţială în Rusia! Desigur, nu vorbeşte cu totul explicit — 
spune cam aşa: „Voi pune toate lucrurile în ordine şi nu voi ezita să 
folosesc mijloace administrative”. Evident, prin asta, în acea ordine a 
regimului, el nu putea înţelege decît introducerea legii marţiale, despre 
care afirmă apoi că va fi prezentată drept răspuns la o lovitură de stat. 
Gorbaciov pretinde acum că nu avea nici o cunoştinţă despre această 


lovitură de stat, care a şi avut loc puţin mai tîrziu sub forma puciului din 
19-21 august 1991, şi care se vede de fapt că a fost gîndită ca un mod de a 
introduce apoi legea marţială. După cum ştii, ceea ce s-a întîmplat cu 
tinerii ieşiţi în stradă le-a stricat planul. Sigur, asta e important doar pentru 
noi, ruşii, însă discuţia arată inclusiv gradul de încredere cu totul deosebită 
dintre cei doi: Gorbaciov i-a spus lui Iliescu ceea ce nu a mai spus 
nimănui altcuiva. Şi e vorba de un lucru de maximă importanţă. 


M.O.: În România anului 1990, confruntat cu opoziţia democratică, Ion 
Iliescu şi-a descoperit un aliat politic inedit — minerii. Îţi aminteşti de 
mineriada din 13-15 iunie 1990? 

V.B.: Cum să nu, dar şi asta e ceva tipic pentru manipulările comuniste. În 
general, în fosta Uniune Sovietică, grevele minerilor sînt tratate după o 
strategie tipic comunistă. Autorităţile acceptă toate cererile minerilor şi 
semnează un acord în acest sens, iar apoi nu mai fac nimic. După o 
jumătate de an, se întîmplă o nouă grevă, semnează un alt acord şi, în cele 
din urmă, tot fără nici un rezultat. Şi asta poate să ţină cîţiva ani buni. 
Tocmai din acest motiv, o alianţă cu minerii nu are cum să dureze. 
Relaţiile de acest tip se schimbă foarte repede. În Rusia, minerii au fost 
dintotdeauna o forţă explozivă. Dar, spre deosebire de România, aici ei 
sînt oponenții puterii. Chiar şi în timpul regimului comunist au creat ceva 
probleme guvernului, care a înţeles mai degrabă să accepte cererile 
minerilor decît să se angajeze într-o confruntare cu ei, care ar fi fost 
violentă. Se ştie că minerii sînt foarte temperamentali şi pot oricînd, cel 
puţin, să blocheze producţia. 


M.O.: E foarte greu de conceput cum un lider politic care se autodefineşte 
drept democrat a cerut ajutorul minerilor pentru a rezolva problema 
contestării sale. 

V.B.: Se poate, e simplu. Minerilor poţi să le arăţi ce probleme au, căci 
întotdeauna au probleme, să le spui că vrei să faci asta şi asta, dar nişte 
intelectuali idioţi de la Bucureşti nu te lasă, şi aşa mai departe. Minerii sînt 
oameni care gîndesc foarte simplu. Dacă îi faci să creadă ceva, ei vor 
acţiona în consecinţă. Pot fi uşor manipulati în acest sens. 


M.O.: Dar de ce a făcut Iliescu aşa ceva? De ce a apelat tocmai la mineri? 
V.B.: La acea vreme, Iliescu nu avea la dispoziţia sa nici o putere, nici o 
structură de execuţie fidelă. Nu putea să ceară oficial ajutorul Securităţii, 
pentru că Securitatea era compromisă — iar Miliția era şi ea în aceeaşi 
situaţie. I-ar fi dăunat lui personal şi ar fi agitat întreaga ţară. Avea nevoie 
de o putere din afară, pe care să se bazeze, aşa încît şi-a apropiat minerii. 
Dar aceştia nu pot fi folosiţi decît o singură dată, pentru că a doua oară se 
întorc împotriva ta. 


M.O.: Se pare că nu a învăţat foarte bine lecţia asta, pentru că i-a chemat 
şi a doua oară — şi, într-adevăr, a avut de furcă cu ei. 

V.B.: Păi da. Şi ştii de ce? Ştii care e punctul slab al comuniştilor? Nu-şi 
înţeleg propriul popor. Trăiesc într-un fel de scenariu intelectual, inventat 
de Marx — un savant german cu barbă mare, care locuia la Londra. E 
complet irealist. Aceste scenarii teoretice intelectuale dau foarte bine pe 
hîrtie, `nsă în viaţa reală nu funcţionează. Dar comuniştii marxişti au luat 
scenariul în serios şi au încercat să-l implementeze. Sună foarte bine 
teoretic, dar de îndată ce vrei să-l aplici, lumea reală se întoarce împotriva 
ta. Acesta a fost dintotdeauna marele defect al comuniştilor — n-au înţeles 
niciodată adevăratele sentimente ale oamenilor, nici măcar nu au căutat să 
o facă. Întotdeauna le-au ignorat. 


M.O.: Vladimir, să rezumăm. Te-am invitat la Braşov toamna trecutăS0, la 
simpozionul Mişcări şi acţiuni disidente în perioada comunismului tîrziu 
organizat de Asociaţia 15 Noiembrie 1987, unde ai făcut o declaraţie care 
l-a supărat atunci pe preşedintele Iliescu, pe care l-ai socotit omul folosit 
de sovietici pentru a-l înlocui pe Ceauşescu. Spusele tale au creat vîlvă. În 
esenţă, ai spus că Moscova ar fi avut un amestec în Revoluţia din 
decembrie 1989. Te citez: „Moscova a început operaţiunile din '89 pentru 
a schimba puterea şi în România. Revoluţiile din Europa de Est au început 
ca o operaţiune sovietică a KGB-ului. La sfîrşitul anului 1988 s-a cerut 
pregătirea unei operaţiuni privind schimbarea regimurilor din Europa de 
Est. Aproximativ jumătate din liderii politici aflaţi la putere în ţările foste 
comuniste sînt foşti agenţi KGB. Moscova a început operaţiunile din anul 


1989 pentru a schimba puterea în România, dar s-a amestecat în tot ce s-a 
petrecut în acea perioadă în Europa de Est. Şi în România, liderii 
Revoluţiei au fost persoane infiltrate din agentura sovietică, dirijată să 
schimbe regimul ceauşist”. Practic, acum ai detaliat aceste afirmaţii, pe 
care văd că ţi le menţii. 

V.B.: Bineînţeles. Mi-ai transmis că Ion Iliescu a reacţionat dur la spusele 
mele. 


M.O.: Aşa este — dă-mi voie să recapitulez. Preşedintele Ion Iliescu a 
reacţionat luni, 17 noiembrie, a doua zi după plecarea ta. El considera că 
declaraţiile tale reflectă idei care nu-ţi aparţin şi ţi-au fost „injectate” de 
către nişte „faliţi români, care le-au tot vehiculat de-a lungul vremii”. 
Mărturisesc că mă simt vizat. Iliescu s-a declarat „dezamăgit? de 
afirmaţiile tale în legătură cu Revoluţia română, adăugînd că avea o 
„anumită stimă” pentru tine, mai ales pentru rezistenţa ta „antistalinistă”. 
Dă-mi voie să-l citez exact: „De fapt, cred că ideile nu-i aparţin domnului 
Bukovski. Cineva de la noi i le-a injectat. Însă este regretabil că un om de 
ţinuta dînsului repetă nişte sloganuri care au dominat viaţa politică 
românească la începutul anilor '89”, a afirmat preşedintele Iliescu, care a 
mai spus că „dacă Vladimir Bukovski ar gîndi aşa cum se exprimă ar fi şi 
mai regretabil, deoarece înseamnă că inocularea mentalităţii staliniste a 
pătruns pînă şi în gîndirea pe fond a domnului Bukovski”. Ion Iliescu a 
precizat că Stalin şi-a trimis la moarte toţi adversarii politici aplicîndu-le 
tot felul de asemenea etichetări, cum ar fi „agenţi ai imperialismului”. 
„Domnul Bukovski nu face decît să repete aceleaşi istorii. Dar, cum 
spuneam, cred că nu-i aparţin domnului Bukovski”, a mai spus Iliescu. 
Întrebat cine sînt faliţii despre care vorbeşte, Ion Iliescu a răspuns: „Îi ştiţi 
foarte bine”. Mărturisesc că m-am simţit vizat, fiind mai tot timpul în 
preajma ta. 

V.B.: Ei bine, să mă facă Iliescu „stalinist? este o mare dovadă de 
ipocrizie din partea unui om care şi-a început cariera politică preamărindu- 
] pe Stalin. Nu eu, ci el a fost trimis de Partidul Comunist Român să 
studieze la Moscova în 1950, devenind apoi lider al tineretului comunist 


din România. Eu nici măcar pionier n-am fost. Dar nu mă miră. Suferă de 
o amnezie tipică la comunişti, care şterg întotdeauna cu buretele ceea ce 
nu le convine. Aceşti oameni sînt pur şi simplu lipsiţi de o biografie, care 
e rescrisă întotdeauna în funcţie de împrejurări. Sincer, îl compătimesc — 
dar nu prea tare, avînd în vedere faptele sale. I-am transmis că aştept să 
mă dea în judecată, ceea ce nu a făcut. Îi este teamă de o confruntare 
directă cu mine. 


M.O.: Ion Iliescu nu este singurul care a reacţionat. Premierul Adrian 
Năstase a declarat, la o zi după Iliescu, că declaraţiile tale potrivit cărora 
atît comunismul, cît şi capitalismul au ajuns în România pe tancurile 
sovietice sînt „paradoxale”. S-a arătat extrem de reţinut să comenteze mai 
mult spusele tale, dar, în esenţă, Adrian Năstase susţinea că, deşi discuţiile 
despre trecut sînt importante, România trebuie să se concentreze mai mult 
asupra prezentului, deoarece are multe de făcut. Premierul a mai 
menţionat că, întotdeauna înainte de alegeri, apar tot felul de „fire roşii”, 
făcînd referire la scandalul izbuncit în anul 2000 cu privire la faptul că Ion 
Iliescu autorizase în timpul mandatului său din 1992-1996 repunerea în 
funcţiune a unei legături telefonice directe şi secrete cu Moscova. 

V.B.: Năstase se vede dator să-şi apere măcar puţin şeful, dar pe de altă 
parte dovedeşte aceeaşi teamă irepresibilă faţă de dezvăluirile asupra 
trecutului, tipică la comunişti — şi, referindu-se la „firul roşu” dintre 
Moscova şi Bucureşti, autorizat de Iliescu, mai face şi greşeala să-mi dea 
implicit dreptate cu privire la natura legăturilor dintre acesta şi patronii săi 
sovietici, a căror tutelă voia, contrar mersului istoriei, să o menţină. 


M.O.: Vladimir, să nu mai vorbim doar de comunişti. Să vorbim, de pildă, 
şi despre muncitorii care s-au revoltat în 1987 la Braşov, despre 
semnificaţia acestei revolte în cadrul monolitului reprezentat de regimul 
comunist din România. Ai fost la Braşov, ai stat de vorbă cu mulţi dintre 
aceşti muncitori. Ce impresie ti-au lăsat muncitorii care s-au ridicat 
împotriva comunismului la 15 noiembrie 1987? 

V.B.: Evenimentul în sine e foarte important pentru România, întrucît 
evocă unul dintre puţinele momente cînd oamenii s-au împotrivit 


sistemului comunist printr-o manifestaţie publică de stradă. Aceasta e 
graniţa care trebuie trecută de popor înainte de a-şi dobîndi libertatea şi de 
a-şi recîştiga propria demnitate. Dacă nu ar fi existat un astfel de moment, 
România nu s-ar fi putut elibera decît mult mai tîrziu. Toate ţările trec prin 
astfel de evenimente la un moment dat. Ungaria a trecut prin aşa ceva în 
1956, apoi Polonia în anii '80, cu Solidaritatea; am urmat noi, ruşii, în 
1991, cînd tentativa de puci comunistă a fost blocată de mulţimea ieşită în 
stradă. Aşa cum a fost, chiar dacă a fost rapid reprimată, revolta din 
Braşov a însemnat foarte mult pentru ţară. Oamenii trebuie să simtă măcar 
o dată că ei sînt calea, că ei pot schimba ceva. Dacă societatea nu ar fi 
înţeles că se poate astfel schimba ceva, nici nu ar fi încercat de la bun 
început să o facă pe o asemenea cale, şi manifestaţiile de stradă din 
decembrie 1989 nu ar fi avut loc. Cred că acesta e un lucru foarte 
important. Atunci cînd se naşte o naţiune e ca un fel de climax, un proces 
complex, dificil. Într-adevăr, este mult mai uşor să distrugi o naţiune — iar 
comuniştii au reuşit pe deplin acest lucru. Pe vremea lor nu mai exista 
naţiune, ci doar forţe de producţie, frică, închisori şi luptă de clasă. 
Națiunea renaşte numai cînd conştientizează puterea pe care o are, trece 
acea graniţă dictată de represiune care generează frică, renaşte cînd îşi 
învinge laşitatea cu care comuniştii au distrus-o şi e gata să lupte cu orice 
risc. Odată cu înfrîngerea fricii şi dobortrea de la putere a comuniştilor 
care au generat un sistem bazat pe represiune şi umilinţe, se poate vorbi de 
naşterea unei noi naţiuni. 


M.O.: Atunci sugerezi că națiunea română, distrusă de regimul comunist, 
a renăscut la Braşov în 1987? 

V.B.: Da. Atunci a început acest proces — atunci românii s-au redescoperit 
pe sine. Atunci s-a cîntat din nou, după decenii de tăcere, Deşteaptă-te 
române, nu? Ei, înseamnă că atunci a renăscut națiunea română. Pentru că, 
uite ce s-a întîmplat în comunism. Iniţial a existat o rezistenţă faţă de 
momentul instalării prin represiune a sistemului. Practic vorbind, au fost 
cîţiva indivizi curajoşi care luptau în munţi, dar ei nu au avut un impact 
semnificativ asupra naţiunii. Națiunea a fost plasată sub o represiune 


totală şi arbitrară — şi, o bună bucată de vreme, avea să rămînă astfel. Sînt, 
desigur, persoane ca Doina Cornea sau Paul Goma care au încercat să facă 
ceva, dar şi acestea sînt tot eforturi individuale, care nu angrenau întreaga 
naţiune. Ai nevoie de întreaga naţiune ca să poţi face ceva, nu doar de 
persoane izolate. Iar în acele momente în care regimul comunist părea că e 
perpetuu, scopul nostru, al opozanților ruşi, era să acţionăm asupra 
conştiinţelor, să pregătim şi să cultivăm principiile morale ale oamenilor. 
De ce am stat în puşcării în anii '50 şi °60? Ca să ajutăm Rusia să renască, 
să-şi capete propria voce, propria forţă. Spre asta ţinteam. De asta am ales 
să facem totul pe faţă, să vadă lumea cît de nociv este sistemul pentru 
natura umană. Şi totul s-a materializat în 1990-1991, cînd `ntreaga ţară a 
făcut ceea ce noi făcusem dinainte. În 1990, cînd au intrat minerii în grevă 
în Rusia, au cerut schimbarea Constituţiei. Nu au cerut pîine, bani sau alte 
avantaje materiale — au cerut schimbarea Constituţiei, şi anume anularea 
acelui articol în care se spunea că Partidul Comunist este unica forţă 
politică în URSS! A fost absolut remarcabil. "Ţin minte că atunci cînd am 
văzut asta, mi-am dat seama că acţiunile noastre avuseseră un impact. În 
sfîrşit, mesajul nostru fusese înţeles. Ajunsese la oameni, intrase în minţile 
şi în inimile lor. A durat 25 de ani, dar am reuşit — şi cum spunea văduva 
unuia dintre muncitorii voştri braşoveni, Vasile Vieru, care a murit după ce 
a fost anchetat de Securitate, sacrificiul a meritat. Natiunea se schimba. La 
fel s-a întîmplat şi în România, însă procesul a fost mult, mult mai dificil. 
La noi au fost şi bune, şi rele — Hruşciov, destalinizarea şi mai apoi 
restalinizarea, Gorbaciov cu perestroika... Cum am spus, şi bune, şi rele. 
În România a fost însă aceeaşi situaţie tot timpul: un dictator l-a succedat 
pe altul — atîta tot. N-a fost niciodată primăvară. Din cauza asta, la voi a 
fost deosebit de greu. Cei care încercau totuşi să facă ceva erau de cele 
mai multe ori ucişi sau înlăturați într-un fel sau altul. Dar, în final, s-a 
văzut rezultatul tuturor eforturilor individuale ale opozanților regimului, 
atunci cînd muncitorii s-au răzvrătit. Acesta a fost momentul naşterii noii 
naţiuni române. 


M.O.: Da, însă preţul plătit rămîne pînă astăzi foarte mare. În zilele 
noastre, foarte mulţi dintre acei muncitori care s-au răzvrătit în 1987 la 
Braşov sînt şomeri sau, chiar dacă lucrează, o duc destul de rău. Nivelul 
lor de trai e foarte scăzut. Pe de altă parte, foştii milițieni şi securişti care 
au condus atunci interogatoriile ocupă acum poziţii importante. De pildă, 
doi dintre acei milițieni sînt astăzi generali, în funcţii de conducere în 
Ministerul de Interne; un alt ofiţer de Securitate, care s-a ocupat de 
organizarea simulacrului de proces în care muncitorii au fost condamnaţi 
şi deportaţi din oraş este jurist şi secretar al Primăriei din Braşov, pus 
acolo de prefect, care şi el a fost unul dintre şefii organizaţiei comuniste a 
studenţilor înainte de 1989. Despre mulţi alţi ofiţeri de Securitate implicaţi 
atunci în interogatorii nu se ştie mai nimic, iar accesul la documente este 
blocat. Un muncitor care l-a recunoscut ca anchetator din acea vreme pe 
fostul securist Ristea Priboi, astăzi deputat şi fost consilier al primului- 
ministru, a fost dat în judecată de fostul securist. Şi în aceeaşi situaţie mă 
aflu şi eu, socotindu-se că l-am instigat pe acel muncitor să facă declaraţia 
respectivă. Nimeni nu vrea să vorbească despre represiunea din 1987, deşi 
a trecut atît de puţin timp de atunci. Ce înseamnă asta? 

V.B.: E o situaţie tipică. Nu se întîmplă doar în România. Să luăm fostul 
sindicat Solidaritatea din Polonia, de pildă, care a fost complet distrus. 
Foştii activişti ai Solidarităţii au devenit şomeri. Şi-au pierdut locurile de 
muncă imediat după prăbuşirea sistemului comunist. La fel s-a întîmplat şi 
în Rusia, practic peste tot — poate mai puţin în Republica Cehă, care a 
reuşit să-şi schimbe rapid elita politică, graţie lustraţiei. Toate celelalte tări 
nu şi-au schimbat elita, iar comuniştii au venit din nou la putere în toată 
Europa de Est. În Rusia, KGB a revenit la putere, aşa că aici nu a existat 
nici un fel de finalitate, o concluzie logică a colapsului comunist. Asta 
încerc să explic în cărţile mele — că nu am cîştigat „războiul rece”. Am 
avut un impact răsunător, am cîştigat o bătălie, dar nu şi războiul. Şi acesta 
e un lucru general valabil, inclusiv în România. Pe de o parte avem 
activiştii Solidarităţii poloneze, care au stat ani în şir underground, în 
ilegalitate sau semilegalitate, şi care astăzi nici nu vor să se gîndească ce 
s-a ales de viaţa lor în Polonia, iar pe de altă parte avem foştii membri ai 


Biroului Politic, care acum sînt în funcţii de conducere. Şi, desigur, 
Securitatea lor, KGB-ul lor, care a rămas acelaşi, nu s-a schimbat practic 
deloc. La fel s-a întîmplat şi în Rusia, Belarus, Ucraina, peste tot. Şi în 
Ungaria sînt comunişti reveniţi la putere. Chiar şi în Lituania, una dintre 
cele mai răzvrătite ţări ale blocului sovietic, situaţia este aceeaşi. Asta 
încerc să explic — că nu am terminat lupta pe care am început-o. Şi nu am 
încheiat-o nu pentru că am fost insuficient de inteligenţi şi pregătiţi, ci 
pentru că nici una din cele două părţi angrenate în „războiul rece” nu 
dorea ca noi să o terminăm. Combatanţii „războiului rece” doreau să 
menţină, să salveze o parte din acel sistem — nu doreau în întregime 
schimbarea elitei. S-a văzut cînd Occidentul s-a opus aplicării lustraţiei în 
fosta Cehoslovacie. 


M.O.: Să zicem că aşa stau lucrurile — atunci cum putem aborda această 
situaţie acum? 

V.B.: Cred că acum, după ce am făcut atîtea greşeli şi am aşteptat şi am 
pierdut atîtea şanse de aur, putem cu toţii să reinvestim în generaţia 
următoare. Întrucât cu generaţia de politicieni de acum nu mai putem face 
nimic: sînt complet pierduţi, absolut compromişi — cel puţin asta e situaţia 
în ţările în care am fost eu. Şi nu întîmplător aceste popoare nu-şi pot găsi 
un lider, o nouă elită care să finalizeze ce s-a început deja. De pildă, 
Solidaritatea poloneză controla înainte întreaga ţară — avea 14 milioane de 
oameni, adică aproape toţi muncitorii. Şi totuşi n-au reuşit să termine ce 
au început şi au sfîrşit prin a se dizolva în guvernul comunist. Este absolut 
uluitor... 


M.O.: Dar situaţia era oarecum diferită în România în 1989. Multimea 
voia să-l dea jos pe Ceauşescu şi pe ai lui, să desființeze regimul său. Pe 
de altă parte, totuşi, erau peste 3,5 milioane de membri de partid în acel 
moment. Unii dintre ei îşi ardeau legitimaţiile de membri într-un gest de 
autodaf€. 

V.B.: În Uniunea Sovietică erau atunci 18 milioane de membri de partid, 
mult mai puţini (proporţional) decît în România, care se afla în top în 
privinţa numărului de membri de partid raportat la numărul populaţiei — 


dar, numeric, este o cifră imensă. Trebuie să fii foarte chibzuit în ceea ce 
faci, pentru că dacă vrei să antagonizezi 18 milioane de oameni, nu mai 
termini niciodată. Este o adevărată armată. De aceea s-a procedat tactic. 
Îmi amintesc că în august 1991, cînd am venit la Moscova, în unul dintre 
primele interviuri pe care le-am dat la televiziune am spus că sarcina 
noastră nu era să-i pedepsim pe cei vinovaţi, pentru că toţi eram vinovaţi. 
Să nu împărţim vina între oameni, ci să condamnăm sistemul şi să-i lăsăm 
pe oameni să-şi reconsidere trecutul, să înţeleagă cît de mult era fiecare 
implicat în sistem. Să începem un fel de proces de căinţă în societate, prin 
care oamenii să înţeleagă că fiecare a contribuit la funcţionarea sistemului. 
Dacă mai mult sau mai puţin, asta trebuie cîntărit — dar în primul rînd 
fiecare să o facă cu sine însuşi. Era un lucru foarte important la acel 
moment, şi am fost atent să subliniez că nu vom judeca pe nimeni, pentru 
că nu avea nici un sens. Atunci — eram la televizor —, adresîndu-mă 
directorului KGB Vadim Bakatin... (Fac o paranteză: Bakatin ura KGB-ul 
pe care îl condusese; el însuşi, venind din afară, fusese tratat acolo ca un 
pion.) l-am spus deci lui Bakatin că în Rusia nu mai avem nevoie de un alt 
Gulag deoarece trăisem în unul, vreme de şapte decenii. Nu vom pedepsi 
pe nimeni care a sprijinit sistemul. Nu are nici un sens. Dar avem totuşi 
nevoie de un proces de reconsiderare. De aceea, trebuie să condamnăm 
sistemul, pentru că sistemul comunist a fost unul criminal. Participarea 
anumitor oameni la diferite niveluri ale sistemului nu e atît de importantă, 
dacă recunosc acest lucru, îşi asumă vinovăția şi îşi văd în continuarea 
vieţii de o treabă cinstită. 


M.O.: Acum nu avem nici proces, nici reconsiderare... De ce? Pare ilogic 
că în acest moment, în situaţia din Rusia, din România, din Ungaria sau 
din alte ţări foste comuniste, care în fond s-au desprins de vechiul regim, 
factorii de decizie politică nu vor să se discute despre trecut, să se scoată 
faptele la iveală. Dimpotrivă, se socoteşte mai utilă pentru viitor ignorarea 
şi chiar uitarea lor. 

V.B.: N-au spus că nu vor să discute trecutul — au spus că nu vor să 
dezvăluie totul. 


M.O.: În România nu este aşa. L-am citat, de pildă, pe Adrian Năstase, 
care declara oficial, nu într-un cadru privat, că trebuie să uităm trecutul şi 
să facem bine să ne gîndim la viitor. 

V.B.: Am zis deja, undeva, în discuţia noastră, că la voi e mai rău. În 
Rusia nu a funcţionat acest principiu. Au fost şi la noi voci care ne 
îndemnau să uităm trecutul, să mergem înainte şi aşa mai departe — dar 
evenimentele au fost cele care i-au forţat să se gîndească la trecut. Nu se 
putea face nimic fără asta. Dosarele din arhiva Comitetului Central al 
PCUS apăreau zilnic în presă, iar mai tîrziu, în 1992, a avut loc un proces 
între Elțîn şi Partidul Comunist, care dorea să se reînscrie ca partid politic 
şi să-şi reia posesiunile — şi foarte multe documente au ieşit la iveală 
atunci. Deci prezentul îi forţează pe nomenclaturiştii ruşi să privească 
înapoi spre trecut. Mai devreme sau mai tîrziu, toţi trebuie să o facă, din 
cauza luptei politice. Desigur, au încercat să îndulcească lucrurile, să 
spună că situaţia s-a schimbat, că sînt alţi oameni acum — asta pentru că 
trădează un perfect instinct de conservare, exersat din vremea în care se 
bălăceau în sistem. Nu doresc, oricum, să se tragă o linie clară între cei 
care au sprijinit efectiv sistemul, au făcut parte din el, şi cei care nu au 
făcut-o. Vor ca situaţia să rămînă incertă — şi, astfel, să poată spune, după 
caz, fie că toţi ne-am aflat pe poziţia de susţinători ai sistemului, fie că toţi 
am încercat să ne opunem sistemului. Pînă şi agenţii KGB pretindeau, în 
primii ani din deceniul trecut, că au făcut ceva împotriva comunismului. 
Apoi s-a mai ivit un aspect care m-a înfuriat — deodată, în 1991, a avut loc 
o largă dezbatere în media rusească, în cea care era evident manipulată, 
asupra unui fals subiect. Discursul se centra pe nevoia de specialişti: „N-ar 
trebui să ne descotorosim de specialişti, pentru că specialiştii trebuie să 
guverneze ţara”. Dar care specialişti? Noi nu aveam specialişti decît în 
construirea comunismului! O frază ciudată care circula era că „Irebuie să 
ne păstrăm şi să protejăm specialiştii!”. Dar care specialişti? Dacă ăştia 
erau specialişti, atunci erau nişte specialişti foarte slabi, pentru că ţara era 
în pragul dezastrului, iar acolo ei au adus-o! Era un caz clar de 
manipulare, cu fraze impuse în dezbaterile media. 


M.O.: Acelaşi lucru s-a întîmplat şi în România, unde presa oficială sau 
cea manipulată de regimul Iliescu era chiar plină de titluri, de editoriale de 
genul „Nevoia de specialişti...”. 

V.B.: Da, era un tip de manipulare foarte subtilă, pe care nici măcar noii 
lideri politici n-au perceput-o. Unii dintre ei erau chiar oameni oneşti. L- 
am cunoscut mai îndeaproape pe al doilea om după Elțîn — Ghennadi 
Burbulis. Era secretar de stat, omul cel mai de încredere al lui Elțîn. I-am 
zis să scape de specialiştii ăştia repede, altfel îl vor sufoca ei pe el. La care 
m-a întrebat de unde să facă rost de atîţia înlocuitori pentru ei, cînd nu 
găseşte destui oameni nici măcar pentru noua poliţie. Aşa că i-am oferit o 
soluţie, dar a ezitat. Eu i-aş fi invitat pe studenţi, pe profesorii lor, le-aş fi 
spus să uite pentru o vreme de universităţi, căci nu e timp pentru asta 
acum, şi să vină să conducă ţara. „Dar vor face greşeli”, mi-a răspuns. 
„Da”, i-am zis, „sigur că vor face greşeli, însă vor fi greşeli, nu crime. Vor 
învăţa, nu vă faceţi griji. Însă va trebui să fie foarte prudenţi, pentru că 
indivizii ăştia sînt foarte experimentați în luptă şi vor continua să ţină cu 
dinţii de putere şi vor sabota tot ce s-ar întreprinde. Deci vor fi mai 
degrabă sabotaje decît greşeli”. Soluţia asta era un pic prea radicală chiar 
şi pentru Burbulis. A spus că nu e viabilă, că oamenii l-ar ridiculiza. 


Sfirşitul unui sistem 


M.O.: Vladimir, de ce liderii sovietici de model nou, precum Gorbaciov, 
au simţit nevoia de reforme? Ce s-a întîmplat, de ce s-a tulburat liniştea 
unui sistem care părea imuabil? Practic, de ce a făcut comunismul 
implozie? 

V.B.: Cum s-a prăbuşit? Comunismul era falimentar. Ecuația economică 
fundamentală a sistemului ajunsese prea costisitoare pentru ei. Sistemul 
comunist a existat pentru a realiza o revoluţie mondială — acesta era scopul 
Uniunii Sovietice. Şi la un moment dat şi-au dat seama că baza lor 
economică e prea săracă pentru această ambiţie globală — pur şi simplu 
economia lor nu poate susţine acest proiect. Economia sovietică nu era 
destul de puternică, mai ales pentru că exploatau resursele într-o manieră 


neproductivă. Şi făceau investiţii costisitoare, fără nici un fel de beneficii 
de pe urma lor. Au susţinut regimul lui Castro în Cuba, lucru care îi costa 
10 miliarde de dolari pe an. Au ocupat Angola, care a costat şi mai mult. 
Au luat sub tutelă Vietnamul, cheltuind şi acolo 3 miliarde de dolari. Şi cu 
fiecare cucerire, cu fiecare extindere a graniţelor revoluţiei mondiale, 
fiecare pas devenea din ce în ce mai costisitor. Pe de o parte, aveam ceea 
ce noi numeam Imperiul Costisitor, care se lărgea tot mai mult. lar pe de 
altă parte, se adîncea competiţia cu Occidentul: sistemul nu putea exista 
decît dacă era la fel de puternic, economic şi tehnologic, ca şi Occidentul. 
lar Occidentul a fost destul de inteligent să se angajeze într-o cursă a 
înarmărilor căreia sovieticii nu au putut să-i facă faţă. Cursa înarmărilor 
era foarte costisitoare pentru sovietici, care oricum erau rămaşi în urmă 
din punct de vedere tehnologic. Amintiţi-vă nu numai cîţi ofiţeri de 
valoare, dar şi cîţi oameni de ştiinţă a omorît Stalin. Şi că discipline de 
frontieră erau considerate reacționare. O mişcare inteligentă în acest 
demers occidental a fost propunerea lui Reagan de a demara iniţiativa 
strategică „Războiul Stelelor”. Asta i-a înspăimîntat enorm pe sovietici, 
care ştiau că nu pot concura cu Occidentul — ştiau că, în ceea ce priveşte 
computerele, electronica..., între ei şi americani era o diferenţă de cîteva 
generaţii. Nu puteau concura cu noua tehnologie şi, prin urmare, aveau să 
piardă competiţia. lar dacă pierdeau competiţia, pierdeau şi dominaţia, 
ceea ce ar fi dus în cele din urmă la destrămarea imperiului. Aşa că 
trebuiau să proiecteze o altă imagine a puterii, ca să-şi menţină paritatea. 
Ştiau că nu vor reuşi, deoarece pierdeau într-un ritm foarte alert. Aceste 
aspecte, imperialismul lor costisitor şi imposibilitatea de a ţine pasul cu 
noile tehnologii i-au dus curînd la faliment, i-au aruncat într-o criză care 
avea să se perpetueze. Şi Putin ar putea crede că e foarte puternic — dar de 
îndată ce preţul la petrol va scădea, va pierde controlul asupra ţării. Exact 
asta s-a întîmplat în 1985, cînd preţul unui baril de petrol a scăzut de la 30 
la 12 dolari. La un moment dat, cum ne amintim, nu mai aveau bani să 
plătească salariile, ca să nu mai vorbesc de bani pentru Cuba, Angola, 
Vietnam... Practic, fosta URSS a ajuns în pragul falimentului, provocat de 
orgoliul şi nesăbuinţa comuniştilor. 


M.O.: Vladimir, după colapsul regimului am asistat la un proces de 
regrupare, de regîndire instituţională, la care au participat din plin, după 
cum sesizai, specialiştii vechiului regim. S-a realizat astfel practic nu doar 
un transfer de putere politică, într-o oarecare măsură controlat, despre care 
ai vorbit la începutul discuţiilor noastre, ci şi un transfer de putere 
economică. S-a trecut, practic, la ceea ce eu numesc privatizarea 
comunismului, prin care ceea ce înainte reprezenta avuţia întregului popor 
— cum se zicea în documentele de partid acelei ponderi a capitalului de stat 
în economie — a trecut în mîinile oligarhilor. La noi le zicem „baroni”. 

V.B.: Da, există documente în acest sens — le am şi pot spune că sînt foarte 
importante pentru a ilustra acest proces, pe care l-ai sintetizat sugestiv în 
sintagma privatizarea comunismului. În 1988-1989, liderii de la Kremlin 
au înţeles că încercările lor de a reforma economia sovietică în Rusia sînt 
inutile. Nu mai era nimic de reformat, totul se prăbuşea cu repeziciune. 
Aşa că s-au decis să acţioneze în baza principiilor marxiste, pentru a-şi 
păstra puterea economică. Au hotărît să privatizeze proprietatea de stat 
asupra mijloacelor de producţie, în aşa fel încît în acelaşi timp să rămînă 
în posesia lor. Ei nu puteau gîndi decît în termeni marxişti, pentru că altfel 
nu ştiau cum să procedeze, nu fuseseră învăţaţi. Deci, după Marx, 
proprietatea implică trei aspecte: posesia, folosirea şi administrarea. În 
vremea lui Brejnev, toate cele trei elemente erau controlate de elita 
comunistă — deci Partidul Comunist poseda, folosea şi administra 
proprietatea. Ideea socotită probabil strălucită a lui Gorbaciov pentru 
rezolvarea problemei eficientizării, dar şi a păstrării controlului, era să 
diferenţieze între ele cele trei aspecte ale proprietăţii. Partidul trebuia să 
rămînă în posesia acestor proprietăţi, să decidă împreună cu societatea 
asupra împărţirii folosirii lor, dar de administrare urma să se ocupe 
altcineva. Altcineva să administreze proprietatea statului, în numele 
partidului — acesta era conceptul. În strictă conformitate cu principiile 
marxiste, au început să organizeze cooperative, asociaţii familiale ş.a.m.d. 
Au încercat tot ce se putea, însă oamenii nu aveau încredere în aceste 
forme de organizare. Cum să-i convingi să producă o cantitate mare de 
produse, dacă în trecut ţăranii erau persecutați dacă produceau multe 


bunuri, fiind socotiti culaciSl, cum se spune la noi, deci duşmani de clasă 
care trebuiau trimişi în Siberia, în Gulag? Deci soluţia nu era viabilă. Au 
înţeles că nu funcţionează, aşa încît au inventat o formă de organizare 
foarte interesantă. În conformitate cu ordinele Comitetului Central 
semnate de Igor Ligaciov — vicesecretar general al Partidului Comunist, 
care răspundea direct în faţa lui Gorbaciov —, partidul trebuia să aleagă 
dintre cei mai inteligenţi şi mai tineri activişti din Comsomol şi din KGB 
şi să-i trimită la cursuri avansate şi foarte intense de economie, finanţe, 
managementul afacerilor internaţionale... După aceea, acestor tineri li s-au 
dat în folosinţă şi administrare diferite părţi ale economiei, afacerilor, 
finanţelor. De fapt, aceştia erau proprietari doar în aparenţă asupra 
afacerilor pe care le controlau, pentru că erau subordonați Comitetului 
Central al PCUS, în faţa căruia răspundeau direct. Aşa erau organizaţi şi 
exact aşa s-a întîmplat. Erau cîteva sute de astfel de tineri... nu ştiu exact 
cùi anume au fost pregătiţi. Aşa s-a făcut, de pildă, că, deodată, în Rusia 
au apărut băncile private. Nu mai avuseserăm bănci private din 1917 — şi, 
ca din senin, în 1989 erau bănci private la tot pasul. Şi fiecare dintre aceste 
bănci era condusă de cîte unul din aceşti tovarăşi de încredere ai 
Comitetului Central, care semnaseră un document prin care acceptau să 
administreze aceste bănci în numele şi în interesul Partidului Comunist. 
Numai aşa au primit fondurile iniţiale şi undă verde să creeze bănci şi 
instituţii financiare, numai aşa au reuşit chiar să intre în posesia unor 
proprietăţi, precum hoteluri sau ziare. Şi astfel s-a născut aşa-numitul 
capitalism oligarhic în Rusia. De fapt, aceşti oligarhi nu sînt oligarhi — sînt 
foşti tovarăşi de încredere ai Comitetului Central al PCUS, însărcinaţi, 
cum bine ai spus, cu privatizarea comunismului. 


M.O.: Cum s-a întîmplat de au scăpat lucrurile de sub control? Este vreo 
legătură între acest proces şi puciul din august 1991, care a dus la 
dizolvarea Partidului Comunist? 

V.B.: Fireşte. După ce acest proces a fost pus la punct şi dădea semne că 
începe să funcţioneze, conservatorii comunişti şi-au dat seama că pierd 
controlul asupra unei elite tot mai puternice, care acapara treptat pîrghiile 


economiei. Odată cu eşuarea puciului, s-a întîmplat un lucru foarte 
interesant — în vara anului 1991 partidul a dispărut, iar majoritatea acestor 
oligarhi au hotărît că, de vreme ce partidul a dispărut, ei sînt noii 
proprietari ai afacerilor în fruntea cărora se aflau. Lucru care lor li se părea 
perfect logic. Aşa că au început să prospere. Nu mai trebuiau să dea 
socoteală nimănui. Partidul Comunist, a căror creaţie erau, dispăruse. S-au 
crezut deci îndreptăţiţi să se considere proprietari ai afacerilor în fruntea 
cărora se aflau. Unii au avut succes, alţii mai puţin — însă, de fapt, toţi s-au 
bucurat de privilegii. Activitatea lor a făcut ca în Rusia să nu se poată 
vorbi într-adevăr de economie de piaţă — nu exista o concurenţă normală. 
De pildă, cînd s-a hotărît privatizarea industriei petroliere, s-au organizat 
diverse licitaţii. Dar, de fapt, nu avea loc nici o licitaţie — era pur şi simplu 
o înţelegere între birocraţii guvernamentali şi aceşti oligarhi care aranjau 
licitaţiile: s-au plătit comisioane serioase şi au devenit proprietari ai unor 
întregi exploatări petrolifere. Deci nu era o concurenţă loială — se făceau 
tot felul de aranjamente în spatele scenei. Treptat, oligarhii au devenit din 
ce în ce mai bogaţi, iar acum controlează tot petrolul din Rusia. Mă refer 
în primul rînd la petrol pentru că Rusia este al doilea producător de petrol 
din lume. Aici e vorba de foarte mulţi bani. Acelaşi lucru s-a întîmplat şi 
cu aluminiul. Afacerile cu aluminiu sînt foarte bănoase şi importante în 
Rusia, care e primul producător de aluminiu din lume. Vorbim de miliarde 
de dolari. Şi apoi, din nou s-a întîmplat ceva: zece ani mai tîrziu a venit la 
putere Putin, agent KGB, care, considerîndu-se succesorul legitim al 
Partidului Comunist, a propus o serie de soluţii. În esenţă, a cerut 
scoaterea acestor proprietăţi de sub controlul foştilor oligarhi 
(Hodorkovski, Abramovici, Potanin etc.). A mers la ei şi, arătîndu-le 
propriile semnături, le-a spus: „Iu nu eşti om de afaceri, eşti un tovarăş de 
încredere al Comitetului Central al PCUS” — „Da, însă Comitetul Central, 
partidul, nu mai există” — „Deocamdată”. Dar KGB, cum spuneam, se 
consideră acum succesorul legitim al Partidului Comunist. Ce este KGB? 
După definiţia lui Lenin, KGB este detaşamentul, braţul armat al 
partidului. 


M.O.: Bine, dar partidul nu mai există... 

V.B.: Nu contează. Detaşamentul său armat mai există. Aşa că oligarhii, a 
considerat Putin, trebuiau să-i dea lui socoteală. Şi sigur că oamenii ăştia 
s-au opus, zicînd: „Nu voi sînteţi proprietari. Noi sîntem proprietari”. lar 
KGB, Putin, le-a replicat: „Mai vedem noi cine este proprietar... 
Deocamdată, Hodorkovski, ia mergi mătăluţă la puşcărie...”. 


M.O.: Am participat de curînd la un seminar desfăşurat la Budapesta, 
unde Imre Poszgay a relatat cu lux de amănunte despre imposibilitatea 
reformării sistemului comunist, ceea ce a dus la renunţarea la o asemenea 
utopie şi trecerea la economia de piaţă. Acolo se pare că activiştii 
Partidului Comunist au fost mult mai lucizi, iar tranziţia a avut un alt ritm 
decît în Rusia sau în România. 

V.B.: Da, spre finele anilor '80 toţi vorbeau despre reforme. Poszgay a 
fost primul care a susţinut că reforma este imposibilă în cadrul sistemului 
comunist. Poate pentru că era el un om mai cinstit decît ceilalţi — dar nu 
atît pentru asta, cît pentru că au încercat şi n-a mers. Au încercat aplicarea 
reformelor în Ungaria, în Iugoslavia, într-o oarecare măsură şi în Polonia, 
dar au eşuat peste tot. 


M.O.: Condiţii în care, după cum arătai, au trecut la acapararea puterii 
economice prin alte mijloace, mai apropiate de economia de piaţă. 

V.B.: Da. Cum am spus, şi sintetizînd acum în ceea ce priveşte economia, 
au fondat Institutul 'Tovarăşilor de Încredere, cărora li s-au dat porţiuni din 
economie în administrare în numele Partidului Comunist. Şi acest aspect 
avea să fie ţinut secret. Aparent erau oameni de afaceri independenţi, însă 
de fapt răspundeau în faţa Partidului Comunist. Deci aici proprietatea 
însemna a poseda, a folosi, a administra după vechea paradigmă marxistă. 


M.O.: Care a fost rolul armatei şi al KGB-ului în acest joc de-a 
privatizarea? 

V.B.: Armata nu a avut un rol definit în demersurile economice. 
Implicarea ei în economie a fost minimă. Trebuia să treacă printr-un 
proces uşor, curat de reformă, fără răsturnări majore de situaţie. Armata nu 
a avut nici o legătură cu economia. Vînzările marilor sectoare economice 


erau făcute de stat. Armata nu vindea nimic în acel moment. Ulterior, cînd 
sistemul s-a dezintegrat, diferite segmente ale aparatului birocratic au 
început să facă comerţ pe cont propriu. KGB vindea arme nucleare, 
armata vindea rachete... — dar asta s-a întîmplat tîrziu, după căderea 
sistemului. În faza iniţială nu au jucat nici un rol economic. Poate doar 
prin faptul că bugetul lor a fost redus substanţial. Spre deosebire de 
armată, KGB a jucat un rol mult mai important. O parte din cadrele KGB 
au intrat în afaceri private, în numele Partidului Comunist. Pe de altă 
parte, după cîte putem observa, KGB şi GRU (serviciul de informaţii al 
armatei) au ordonat ca un număr impresionant de detaşamente, întregi 
departamente interne să devină în 1989-1990 acoperite. Sarcina lor era să 
organizeze grupuri mafiote, care să-i terorizeze pe oamenii de afaceri. Le 
cereau taxe de protecţie şi îi controlau. Au pus la cale două căi prin care să 
controleze economia de piaţă în formare, aşa-numita „economie socialistă 
de piaţă”. În primul rînd, cele mai importante segmente ale economiei 
aveau să fie date pe mîna tovarăşilor de încredere ai Partidului Comunist, 
iar în al doilea rînd, activităţile subterane mafiote aveau să-i terorizeze pe 
oamenii de afaceri, ţinîndu-i astfel sub control. Asta au făcut în 1990, an 
în care un mare număr de detaşamente KGB şi GRU au devenit subterane, 
acoperite, trecînd la subordonarea crimei organizate. Aceste aspecte sînt 
foarte bine documentate de facto, dar nu există o decizie, un document 
care să probeze că a fost o evoluţie controlată. Cu toate acestea, în 
Orientul Îndepărtat, de pildă, o întreagă unitate a serviciului secret de 
marină a devenit subterană şi a fost absorbită de crima organizată. lar cînd 
au fost prinşi, au recunoscut că acționau din ordinele directe ale GRU. Toti 
erau comunişti, tovarăşi de încredere care lucrau în serviciul secret al 
Marinei, şi li s-a ordonat să treacă underground, ca să poată controla 
afacerile criminale din Orientul Îndepărtat. Nu poţi să înţelegi astfel de 
poveşti dacă nu iei în considerare faptul că totul s-a făcut după un anumit 
tipar, din ordine directe. În acel moment, Orientul Îndepărtat nu era cel 
mai înfloritor centru economic. De fapt, se dezvolta chiar foarte încet din 
acest punct de vedere. Moscova şi Sankt-Petersburg erau mult mai active 


economic, deci îţi dai seama cîte astfel de unităţi subterane erau acolo, 
dacă numai în Orientul Îndepărtat erau cîteva. 


M.O.: Poate din acest motiv tranziţia în Rusia a fost mult mai violentă. 
V.B.: Zici că e violentă, dar după părerea mea a fost extrem de paşnică. 
Gîndeşte-te la un singur imperiu care să se fi destrămat fără un foc de 
armă. Imperiul Britanic a purtat o mulţime de bătălii în India, în Pakistan, 
în Orientul Mijlociu. A fost destul de violent. A fost nevoie de un al doilea 
război mondial pentru ca britanicii să înţeleagă că nu pot menţine un 
imperiu. 


M.O.: Nu, nu mă refer la dezmembrarea Uniunii Sovietice, la conflictul 
cu cecenii. La ceea ce s-a petrecut pe parcursul tranziţiei, la execuţii în 
stradă, arestări... 

V.B.: După criteriile ruseşti, asta nu e violenţă — e floare la ureche. În 
istoria Rusiei, acesta e chiar un moment foarte paşnic în comparaţie cu 
alte momente din trecut. De pildă, din punctul de vedere al lui Brejnev şi 
al Uniunii Sovietice, căderea sistemului şi dezmembrarea imperiului au 
fost remarcabil de paşnice. Şi încă ceva, pentru că nu vreau să fiu greşit 
înțeles. Comunismul nu a dispărut. În Italia, de exemplu, Partidul 
Comunist este al doilea partid ca putere... 


M.O.: Da, dar în Italia, Partidul Comunist nu deţine puterea politică. 

V.B.: Nu au o bază organizatorică aşa cum există în Moscova, e adevărat, 
şi asta era important. Au pierdut această bază de instructaj, de propagandă, 
dar în ceea ce priveşte situaţia internă a Italiei, am fost de curînd acolo şi 
am văzut că există regiuni întregi aflate sub control comunist. Nordul e 
încă foarte mult sub influenţa comunismului. Ceea ce le diminuează forţa 
este că nu mai au susţinere financiară din partea Moscovei. 


M.O.: Să revenim la privatizarea comunismului. Care este, acum, situaţia 
foştilor ofiţeri KGB în Rusia? În ce domeniu al afacerilor excelează? 

V.B.: Fac afaceri cu rachete şi au devenit principala forţă în fruntea crimei 
organizate. KGB a devenit el însuşi crima organizată. Controlează în 


totalitate anumite segmente ale economiei, cum ar fi producţia de 
aluminiu — afacere exclusiv kaghebistă, care aduce cîştiguri de miliarde. 


M.O.: În România, o mare fabrică de aluminiu a fost cumpărată de un 
consorţiu rus... 

V.B.: Ca să vezi! Ce-ţi pot spune cu siguranţă e că producţia de aluminiu 
din Rusia e controlată de KGB în proporţie de 100%. 


M.O.: Şi cum s-au împărţit afacerile în cadrul KGB? 

V.B.: În 1991, cele mai multe afaceri — dar nu dintre cele care erau ale 
partidului — au intrat sub controlul crimei organizate. Ulterior, guvernul a 
conştientizat această stare de fapt şi a cerut poliţiei să intervină. Aşa au 
făcut un timp, după care poliţia a preluat controlul afacerilor care se 
aflaseră în mîinile crimei organizate. Aşa se face că, în Rusia, poliţiştii au 
devenit cei mai mari infractori. Guvernul a fost nevoit să găsească altă 
soluţie. A intervenit KGB-ul, cel mai de încredere serviciu pe care îl 
aveau, care trebuia să se ocupe de-acum de crima organizată. Dar au făcut 
şi ei întocmai ca poliţiştii, iar acum kaghebiştii sînt crima organizată. 
Acesta a fost procesul istoric — dar puteam prevedea acest lucru şi fără 
experimentul în sine, doar cunoscînd natura criminală a KGB-ului din 
trecut. Exemple sînt destule. De pildă, departamentul KGB care trebuia să 
combată traficul de droguri este acum principala autoritate în domeniu. La 
fel şi în cazul traficului de fiinţe umane. În timpul puterii sovietice, 
lucrurile erau foarte simple: comuniştii deţineau controlul absolut, scopul 
existenţei KGB-ului fiind acela de a veghea împotriva duşmanilor care 
atentau la înfăptuirea revoluţiei socialiste. Azi totul este de cinci ori mai 
complicat, pentru că fiecare serviciu a devenit propriul său stăpîn. Dar 
despre asta îţi poate povesti în amănunt un prieten de-al meu, Aleksandr 
Litvinenko — dacă vrei, am să aranjez să-l poţi întîlni la Londra. 


M.O.: Fireşte că vreau... Să revenim la acest proces de interferare a fostei 
poliţii politice comuniste cu crima organizată şi corupţia. E ceea ce se 
întîmplă în multe state foste comuniste — în Rusia şi Bulgaria mai la 
vedere, în altele, precum România, mai cu perdea. Poate pentru noi, pentru 
cei din afară, împărţirea „teritoriilor”, a sferelor de influenţă este mai greu 


de urmărit, dar nu e complicat pentru ei, dacă şi-au definit şi negociat bine 
propriile cîmpuri de acţiune. 

V.B.: Şi pentru ei e dificil, căci la un moment dat servicii diferite se luptă 
pentru aceeaşi afacere, vin să se împuşte unii pe alţii, pînă apucă să-şi dea 
seama că aparţin aceleiaşi organizaţii. 


M.O.: Mi-ai povestit cum Elțîn a împărţit KGB în cinci facţiuni. Şi în 
România a fost la fel. Sub regimul Iliescu, fosta Securitate — care, după 
decembrie 1989, a intrat pentru o scurtă perioadă sub controlul armatei — a 
fost împărţită în şapte servicii secrete distincte. Al optulea ar fi reprezentat 
de cei care au acum afaceri. 

V.B.: În 1991-1992, o parte a KGB-ului devenea subterană pentru a 
controla, cum am spus, crima organizată şi a prelua controlul unor afaceri, 
acolo unde tovarăşii de încredere trădau sau dădeau greş. O altă parte a 
agenţilor a fost plasată strategic în poziţii administrative. Aşa a devenit 
Putin viceprimar al Sankt-Petersburgului. S-a întors din Germania şi brusc 
a fost desemnat adjunctul primarului, rămînînd în acelaşi timp ofiţer KGB. 
Era în rezerva activă a KGB-ului, ceea ce însemna că lucra în alt domeniu, 
rămînînd totuşi ofiter KGB. Şi au existat mii de astfel de cazuri. 


M.O.: Ai dreptate, aşa e şi la noi. Cum spuneam la începutul interviului, 
în Braşov, secretarul primăriei este un fost căpitan de Securitate. A fost 
numit în funcţie de prefect, care e fost activist al organizaţiei studenţilor 
comunişti. Ei bine, în cazul ăsta, întîmplător, alegerea nu a fost una 
proastă — îl cunosc bine pe acest fost securist, unul dintre „băieţii buni” ai 
sistemului. Dar procedeul de „răspîndire”, cu acoperirea tuturor zonelor, 
este cel care dă de gîndit... 

V.B.: Nu mă miră că ai întîlnit şi la voi o situaţie similară. În condiţiile în 
care regimul îşi accelera declinul, au existat două strategii de bază, după 
acelaşi model în care partidul a cedat controlul economiei „tovarăşilor de 
încredere”: 1) să trimită ofiţerii underground, în acţiuni prin care să pună 
pe picioare crima organizată şi să controleze economia subterană; şi 2) să- 
şi plaseze ofiţerii în poziţii strategice în toată ţara, în administraţie şi în 


politică. Au reuşit astfel să controleze toate ramurile economiei, guvernul, 
plus capitalismul subteran. 


M.O.: Parcă ai vorbi de România... Cine a gîndit acest plan, această 
strategie? Gorbaciov? 

V.B.: Gorbaciov trebuie să fi aprobat începutul acestui plan, dar ulterior el 
a dispărut din scenă, iar cele mai importante lucruri s-au întîmplat după 
aceea. Trebuie să fi fost proiectat mai degrabă de generalii KGB. Noi 
numim asta sistema, o organizaţie care reuneşte ofiţerii KGB şi GRU. 
Evident că, într-o primă fază, au participat şi ei, în mod coordonat, la 
privatizarea de tip gorbaciovist. În acel moment, toţi acceptaseră 
economia de piaţă. Dacă urmăreşti discursurile lui Gorbaciov din acea 
perioadă, observi că vorbea mereu despre economia de piaţă, numai că 
sublinia întotdeauna că era vorba despre o economie socialistă de piaţă. 


M.O.: Păi, dacă-mi aduc bine aminte, preşedintele Iliescu ne-a ametit la 
începutul mandatelor sale cu acelaşi tip de discurs, cu economia socialistă 
de piaţă! 

V.B.: Da, dar nici unul dintre ei n-a reuşit să explice coerent ce ar însemna 
asta. Nimeni nu poate explica ce înseamnă economie de piaţă socialistă 
sau socialismul de piaţă (ceea ce e şi mai bizar) despre care Gorbaciov 
vorbea cam în fiecare zi. Evident, nu poţi să fii parţial viu... 


Noua Rusie şi noul KGB 


Într-o dimineaţă din cursul şederii mele la Cambridge, ca oaspete al lui Vladimir 
Bukovski, acesta m-a anunţat, cu un aer triumfător, că urmează să fac o călătorie la Londra. 
„Ai să-l întîlneşti pe Saşa”, mi-a spus cumva conspirativ, amintindu-mi de promisiunea lui de 
a mă ajuta să stau de vorbă cu ultimul „defector” din serviciile secrete ruse, refugiat în Marea 
Britanie. Aleksandr Valterovici Litvinenko s-a născut la Voronej în 1962. Deşi abia trecut de 
40 de ani, are deja un destin de excepţie. După absolvirea liceului în 1980, a fost luat în 
armată şi, vreme de 20 de ani, a rămas fidel hainei militare, ajungînd, de la simplu soldat, 
locotenent-colonel. Începînd din 1988, a fost încadrat în serviciul de contrainformaţii din 
cadrul KGB, urmărind activităţile ofiţerilor şi agenţilor poliţiei politice sovietice. Din 1991 a 
făcut parte din conducerea centrală a KGB-ului (ulterior FSB — Serviciul Federal de 
Securitate), fiind specializat în acţiuni antiteroriste şi în lupta împotriva crimei organizate. 
Pentru operaţiunile coordonate de el în cadrul unei unităţi din Moscova pentru urmărirea 


activităţilor criminale, cu acronimul MUR, a primit distincţia de veteran al serviciului. Pînă 
în 1997 a servit ca ofiţer activ în multe „acţiuni fierbinţi” antiteroriste şi împotriva crimei 
organizate. Rezultatele obţinute au dus la transferarea sa, începînd din 1997, în cadrul celui 
mai secret departament din Serviciile Federale Ruse, cel de Urmărire a Organizaţiilor 
Criminale, în funcţia de ofiţer superior însărcinat cu desfăşurarea operaţiunilor. A fost numit 
totodată director adjunct al Direcţiei a VII-a FSB. Cariera sa în serviciile de informaţii ruse a 
fost întreruptă brusc, din proprie voinţă: Litvinenko a făcut ceea ce nu mai făcuse nimeni din 
serviciile secrete ruse înaintea sa. În noiembrie 1998 a convocat o conferinţă de presă în care 
şi-a denunţat superiorii pentru mai multe ordine ilegale care i-au fost date, printre care 
ordinul de asasinare a magnatului rus Boris Berezovski, şi a dezvăluit acţiuni întreprinse de 
FSB. În martie 1999 a fost pus sub acuzare ca urmare a acestor dezvăluiri, a fost arestat de 
serviciile secrete ruse şi închis în vechea închisoare a KGB-ului de la Lefortovo. A fost 
achitat în noiembrie 1999 de un tribunal moscovit, la capătul unei lungi şi istovitoare 
anchete. Dar imediat după citirea sentinţei a fost rearestat, sub altă acuzare, de către 
Serviciile Federale Ruse. După cîteva luni de anchetă în detenţie, a fost din nou eliberat, 
renunțîndu-se la acuzaţiile împotriva sa, dar nu înainte de a i se solicita un angajament scris 
că nu va părăsi Moscova. Nici nu era cazul: între timp, FSB pregătea al treilea şir de acuzaţii 
împotriva sa, după ce în prealabil i-a fost sechestrată familia (soţia şi copiii). Pentru 
Aleksandr (Saşa) Litvinenko nu mai era cale de întoarcere: ştia că a ajuns pe ultima turnantă, 
la capătul căreia cîştigă sau moare. Saşa nu şi-a făcut prea multe iluzii în legătură cu intenţiile 
foştilor săi colegi. A ales să părăsească ilegal Rusia împreună cu soţia şi copiii, după ce a 
reuşit eliberarea lor dintr-un domiciliu în care erau sechestraţi de FSB. Nu a fost un lucru 
uşor, dar despre asta nu se vorbeşte. În prezent, Aleksandr Valterovici Litvinenko trăieşte 
undeva în Anglia: în mai 2001 autorităţile britanice i-au acordat protecţie şi azil politic. Am 
avut ocazia să-l întîlnesc pe Saşa într-o locuinţă pe undeva prin nordul Londrei, la capătul 
unei călătorii ce părea decupată din filmele cu James Bond. Fără ajutorul lui Vladimir 
Bukovski, care a garantat pentru buna mea credinţă, nu aş fi ajuns să-l cunosc pe fostul It.- 
col. Aleksandr Litvinenko, cel mai recent şi valoros „defector” al serviciilor secrete ruse, un 


om de un curaj şi o fermitate rar întâlniteS2. Întrerup aici, pentru acest intermezzo, redarea 


dialogului cu Vladmir, pentru a face loc unor dezvăluiri tulburătoare legate de faţa ascunsă a 

implicării fostelor servicii secrete comuniste în procesul de tranziţie de la socialism la 

capitalism. 
Marius Oprea: Aleksandr Litvinenko, te rog să-mi relatezi, din punctul 
tău de vedere, experienţa ta cu corupţia din serviciile secrete, aşa cum ai 
cunoscut-o după colapsul comunismului în Rusia. Şi apoi să-mi vorbeşti 
despre rolul serviciilor secrete în susţinerea reţelelor de crimă organizată. 
Aleksandr Litvinenko: După destrămarea Uniunii Sovietice, în perioada 
ultimului deceniu, organele de securitate ale fostei URSS — fostul KGB 
sau serviciile secrete militare — s-au transformat în aşa-zisele „organe de 
securitate ale Rusiei”. De fapt, în aceşti ultimi zece ani, „organele de 


securitate ale Rusiei” s-au transformat treptat, din ceea ce ar fi trebuit să 
fie, instituţii de apărare a siguranţei naţionale, în sindicate ale crimei, ale 
căror conduceri se ocupă cu asasinate comandate, cu traficul de droguri, 
cu răpiri de persoane şi acte de terorism. Odată ajuns în Occident, am 
publicat dovezi prin care demonstrez în amănunt cum, de exemplu, 
atentatele din oraşele ruseşti din septembrie 1999 au fost organizate şi 
comise de către Serviciul Federal de Securitate a Rusiei (FSB). În afară de 
aceasta, mai tîrziu, un coleg de-al meu, fost colonel FSB, Tripaşkin, un 
bun anchetator şi investigator, a fost ilegal dat afară din organele FSB 
pentru că şi-a îndeplinit obligaţiile de serviciu cu bună credinţă, 
prezentînd şefului, Patruşev, dovezi în acest sens. Materialele adunate de 
el arătau că principalul organizator al atentatelor, unul dintre iniţiatorii 
aruncării în aer a clădirilor din Moscova în 1999 (ceea ce a prilejuit 
reluarea conflictului cecen), a fost un individ cu numele de familie 
Romanenko, agent al Serviciului Federal de Securitate. Tripaşkin a fost 
concediat şi a primit 4 ani de închisoare, în loc să se ancheteze pînă unde 
s-a mers cu organizarea atentatelor, la ce nivel de decizie s-au hotărît 
aceste acte teroriste. În replică, foştii opozanți ruşi şi cei care se 
împotrivesc puterii criminale de astăzi din Rusia s-au adresat misiunilor 
internaţionale, cu cererea de a-l recunoaşte pe 'Tripaşkin drept deţinut 
politic. Asta spune multe. Cine şi-ar fi închipuit că un fost kaghebist va 
ajunge să primească sprijinul celor care s-au opus sistemului! Dar astăzi 
situaţia este mult mai gravă şi reclamă asemenea solidarizări. Dacă în 
vremea Uniunii Sovietice ofiţerii KGB ucideau pentru o idee, în prezent, 
ofiţerii FSB (fostul KGB, dar îi putem spune liniștiți tot KGB) ucid pentru 
bani. Dacă, în timpul Uniunii Sovietice, principalii duşmani ai KGB-ului 
erau cei care luau atitudine împotriva ideologiei sovietice, a ideologiei 
comuniste, astăzi principalii duşmani ai Serviciului Federal de Securitate 
al Rusiei şi ai Guvernului Rusiei, ai lui Putin sînt cei care iau atitudine 
împotriva corupţiei, a banditismului şi terorismului. 


M.O.: Tu ai fost implicat în aceste acţiuni, ai lucrat într-un serviciu 
special de luptă împotriva corupţiei din cadrul FSB. De pe poziţia ta, în 


acele momente în care ai coordonat acţiunile respective, ai putut observa 
legăturile dintre KGB, fostul KGB (actualmente FSB) şi structurile de 
decizie politică? 

A.L.: Nu mi-e greu să răspund direct, dar vreau să fac puţină istorie aici. 
După desfiinţarea KGB-ului, care a urmat puciului din august 1991, 
situaţia lucrătorilor KGB a fost foarte grea. Eu am intrat în KGB în anul 
1989, iar înainte am lucrat într-o unitate de informaţii a armatei. În zilele 
cînd a eşuat puciul, printre ofiţerii KGB s-au purtat discuţii aprinse. Se 
bănuia că vor urma arestări, în special printre generali, printre oamenii din 
conducerea KGB-ului. Din păcate, acei oameni care s-au înălţat pe valul 
schimbărilor democratice, care au adus descătuşarea popoarelor din 
Uniunea Sovietică, precum şi opţiunea poporului rus pentru libertate, cei 
care au venit deci atunci la putere au folosit această putere nu pentru a 
adopta reforme democratice reale, ci doar pentru a-şi consolida propria 
poziţie — iar unii dintre ei, pur şi simplu pentru a strînge cît mai mulţi bani. 
Eu consider 1992, 1993, 1994 ani care pentru Rusia s-au pierdut în zadar. 
Dar vreau să atrag atenţia asupra faptului că după desfiinţarea KGB-ului, 
din 1991 şi pînă în 1994, practic nu a existat terorism. Actele de terorism 
au început odată cu anul 1995. De ce? Tocmai pentru că, din 1994, la 
conducerea Serviciului Federal de Securitate au început să vină acei 
oameni care se ocupau cu organizarea de acţiuni teroriste încă de pe 
vremea KGB-ului. În anii 1995-1996 ei au început să-şi refacă poziţiile, 
iar între 1998 şi 1999 au concentrat de fapt întreaga putere în serviciile 
secrete. Începînd cu 1998, Rusia a fost condusă, cum îţi aminteşti, de 
primul-ministru: Elțîn era mai tot timpul bolnav — înţelegi... era alcoolic. 
Şi în mod consecvent, din 1998, prim-miniştrii Rusiei au fost ofiţeri ai 
serviciilor secrete: Primakov, apoi Stepaşin, iar la sfîrşit Putin. În anul 
2000, serviciile secrete ruse au pus practic mîna direct pe putere, prin 
ocuparea fotoliului de preşedinte al Rusiei de către fostul locotenent- 
colonel KGB Vladimir Putin. Consider că a fost o operaţiune foarte bine 
pregătită şi atent executată de serviciile secrete ruseşti. Dacă militarii ar fi 
pus mîna pe putere, am fi văzut tancuri pe străzile Moscovei. Numai că 
serviciile secrete sînt o altfel de organizaţie, aşa încît au executat o 


operaţiune specială. Tocmai de aceea nu am văzut tancuri pe străzile 
Moscovei. Pur şi simplu ne-am trezit într-o bună dimineaţă şi am văzut în 
fotoliul de preşedinte al Rusiei un fost locotenent-colonel KGB! Eu cred 
că odată cu venirea lui Putin la putere, serviciile secrete ruse ar trebui să 
se numească din nou KGB. Poţi să le numeşti cum vrei — ele îşi schimbă 
denumirea, dar asta nu le modifică esenţa, care rămîne cea veche. Poţi să 
schimbi de cîte ori vrei numele unei instituţii, dar dacă nu schimbi şi 
oamenii, care toată viaţa lor s-au luptat cu disidenţii, cu opozanţii 
regimului comunist, care s-au ocupat de crime, de urmărirea celor care 
doreau să trăiască liber, nu schimbi nimic. Ei tot cu asta se ocupă. De 
aceea, pentru a-şi păstra poziţiile, aceşti oameni au cîştigat puterea, l-au 
făcut pe Putin preşedinte. La rîndul său, Putin a început să numească în 
funcţii tot felul de oameni care-i împărtăşesc opiniile. El a început să pună 
ordine în rîndul principalilor săi inamici, mai întîi în mass-media, pentru a 
controla din nou informaţiile. Practic, în Rusia, Putin a pus treptat sub 
control presa, care este unul dintre principalii garanţi ai libertăţii. Al 
doilea lucru făcut de Putin a fost să distrugă Consiliul Federaţiei şi să pună 
în funcţie o verticală a liderilor regionali. Elțîn a dat puteri maximale 
liderilor din regiuni — Putin a făcut invers. A luat toată puterea înapoi la 
Kremlin şi i-a privat de putere pe toţi liderii regionali. Sînt regiuni mari, 
precum Krasnoiarsk... 


M.O.: Care au resurse naturale foarte bogate... 

A.L.: Cînd sînt teritorii atît de întinse, cum să le iei din putere celor care 
conduc acolo? Dar Putin a realizat acest lucru, făcînd din ei nişte simpli 
administratori. Apoi a constituit o „verticală” financiară, iar pe cei care se 
împotriveau i-a anihilat. De pildă, l-a trimis pe Hodorkovski în închisoare. 
Este o arestare demonstrativă, un semnal: toţi cei care au făcut bani nu-i 
pot cheltui aşa cum consideră ei de cuviinţă, ci doar cum vrea puterea. 


M.O.: Dar ai dovezi, documente care să susţină aceste afirmaţii? 

A.L.: Documente găseşti chiar şi pe Internet — nu ai nevoie de cele de la 
serviciile secrete. Vezi, de pildă, cum Guşinski, oligarhul rus care a fost 
arestat doar pentru a-şi ceda bunurile noii puteri, a cîştigat acum procesul 


de la Strasbourg? Curtea a înţeles că pe Guşinski l-au închis şi apoi i-au 
luat proprietăţile în schimbul libertăţii. Se ştie foarte bine cum în puşcărie 
i-au cerut proprietăţile în schimbul libertăţii. Cum poate fi numit un 
asemenea act? Democraţie, sau repunerea în practică a vechilor obiceiuri 
kaghebiste? 


M.O.: Cît timp ai lucrat în FSB ai avut posibilitatea să vezi multe 
documente despre felul în care ei au privatizat sistemul, trecînd practic 
avuţia statului în propriile buzunare? 

A.L.: Da, am lucrat chiar în segmentul care urmărea asemenea operaţiuni 
de corupţie la nivel federal. Aşa că am putut urmări direct ce a făcut Putin, 
la începutul ascensiunii sale spre puterea totală. Primul lucru pe care l-a 
făcut a fost să construiască o „verticală” politică. Acum el termină 
edificarea acestei „verticale” politice, eliminîndu-i practic din Dumă, din 
partidele politice pe toţi oamenii din opoziţie, pe cei ce se declară deschis 
împotriva sa. Aşadar, treptat, i-a îndepărtat pe toţi care au spus cîte ceva, 
care şi-au formulat o poziţie politică adversă. De fapt, ţara s-a întors astăzi 
la vremea lui Andropov -— şi, într-un tempo foarte ridicat, revine la vremea 
lui Stalin. Iar pretextul pentru acest proces este războiul din Cecenia. În 
republica cecenă se desfăşoară un război, un genocid împotriva poporului 
cecen, iar acest lucru este un catalizator foarte puternic pentru ceea ce se 
întîmplă în Rusia. Vreau să precizez aici că acum toţi declară că cea mai 
mare realizare a lui Putin este stabilitatea. E o minciună. Stabilă poate fi 
doar acea ţară în care sînt respectate drepturile cetăţeneşti, în care este 
democraţie, în care este societate civilă, în care un preşedinte este ales 
democratic, în care există o Constituţie respectată de fiecare. Ce va fi mai 
departe? Acum Putin şi anturajul său controlează informaţia aproape total. 
Deja în Rusia nu se mai face jurnalism, ci doar propagandă, iar maşina de 
propagandă din Rusia, care se află sub controlul serviciilor secrete, le bagă 
în cap tuturor ruşilor că destrămarea Uniunii Sovietice a fost realizată de 
CIA şi serviciile secrete occidentale, că trebuie să reînființeze Imperiul 
Sovietic şi, mai ales, vechiul lagăr socialist. Această politică se duce 
treptat şi în afară, prin intermediul companiilor ruseşti de petrol şi gaze, 


care se amestecă în treburile interne ale unor state precum Ucraina, 
Belarus, Polonia, România, Bulgaria. 


M.O.: Ce dovezi ai în legătură cu România? Credeam că noi am scăpat — 
acum, că sîntem ţară NATO! 

A.L.: Mi-e greu să spun ceva în mod direct despre România. La FSB nu 
m-am ocupat niciodată de România, dar îţi spun care este tendinţa 
generală. Cunosc mai bine exemplul Bulgariei. Au sunat ziarişti bulgari 
care s-au interesat şi m-au întrebat despre un mare investitor rus. Acolo, 
un oligarh rus, Mihail Ciornai, a cumpărat un vestit club de fotbal şi a 
început şi alte afaceri. M-au întrebat la ce se pot aştepta de la acest om. La 
nimic bun, le-am spus. Este omul serviciilor secrete ruse. Îţi spun, pentru 
că ştiu — m-am ocupat personal de mulţi dintre ei, le-am făcut dosare pe 
cînd lucram la FSB. În primul rînd, toate marile companii ruseşti nu sînt 
libere, nu acţionează după principiile economiei de piaţă — toate sînt 
corupte şi infiltrate de ofiţerii serviciilor de securitate ruse. După felul 
cum arată şi mai ales dacă ştii cine le conduce, afacerile ruse nu trebuie 
numite propriu-zis afaceri. Majoritatea afacerilor transfrontaliere plecate 
din Rusia sînt infiltrate de serviciile secrete, se află sub controlul lor. 
Singura companie care a refuzat acest control este lukos. De ce crezi că 
Hodorkovski se află în închisoare? Pentru că nu a vrut să-şi cedeze 
afacerile serviciilor secrete ruse. Pentru asta plăteşte el acum. Toţi ceilalţi 
s-au aşezat sub Putin pe „verticala” financiară şi, implicit, sub controlul 
serviciilor secrete ruse. Afaceri adevărate se pot face doar într-o ţară 
liberă. Afacerile reale sînt indiciul unei societăţi libere. Nu pot exista 
afaceri într-o ţară neliberă. Or astăzi, Rusia este un stat totalitar. În Rusia, 
înainte era Planul de Stat (Gosplan). Astăzi, Putin stabileşte, la telefon, 
cui, cît şi unde să i se plătească. Dacă ar fi să înfiinţeze iarăţi Gosplan-ul, 
ar apărea nenumărați birocraţi care ar fura — aşa că îi dă el direct banii lui 
Abramovici, Deripaska şi altora, prin telefon: „Daţi atît ăstuia, atît 
celuilalt...”. Şi imediat ce primesc banii, ei îi scot din Rusia. 


M.O.: Spuneai mai devreme de Cecenia. Ce legătură are această edificare 
a unei „verticale” economice cu războiul din Cecenia? 


A.L.: Rusia face acum un genocid în Cecenia. Acolo este distrusă o 
pătrime din populaţie, 90% din economie, 90% dintre locuinţe. Războiul 
din Cecenia se va prelungi încă 3-4 ani — cecenii nu se vor preda, pentru 
că nu mai au nimic de pierdut. Ei se luptă de 400 de ani cu Rusia, iar acum 
este ultima lor şansă de a obţine libertatea: vor muri ori vor fi liberi. Cînd 
cecenii vor dispărea ca popor, toată lumea civilizată va vedea că Europa, 
Comunitatea Europeană, a permis un genocid împotriva lor — şi va veni 
vremea ca tuturor să le fie ruşine, ca atunci cînd fasciştii i-au masacrat pe 
evrei. Şi dacă vor începe să fie arestaţi cei responsabili de acest genocid, 
iar toţi liderii politici democrați din Europa vor cere, în consecinţă, 
restituirea pagubelor materiale pricinuite cecenilor de către marile 
companii ruse (companii care sînt controlate de serviciile secrete), va 
începe nebunia. Se va vedea că cei care pînă mai ieri omorau în Cecenia 
oameni nevinovaţi acum lucrează în companiile ruseşti şi fac bani cu 
nemiluita. Acei oameni care pînă ieri au comis crime, astăzi se pot afla în 
România, unde-şi numără banii împreună cu bancherii voştri. Iar peste 
ceva vreme, se va afla că bancherii voştri au stat la aceeaşi masă cu nişte 
criminali de război. Şi atunci va începe blocarea conturilor lor din băncile 
româneşti, şi nimeni n-o să mai aibă timp să explice dacă bancherul român 
a făcut banii de unul singur. Nu înţeleg de ce trebuie să se permită asta? 
De ce oameni de afaceri sau oameni de stat de la voi sau din ţări 
occidentale trebuie să stea la aceeaşi masă, să aibă de-a face cu criminalii 
care stau în fruntea Rusiei, cu banditi şi mafioţi? 


M.O.: Ce îmi spui tu e o mare grozăvie. Înseamnă că la noi e raiul pe 
pămînt. În România am avut o bancă, Bancorex, folosită înainte de 
Securitate şi de conducerea de partid pentru diverse operaţiuni. După 
1989, banca a fost folosită tot de activiştii comunişti şi de securişti, dar de 
astă dată pentru a o goli de fonduri. Avea o grămadă de bani — conturile lui 
Ceauşescu, conturile Securităţii... Dar oricum, şi această poveste mi se 
pare acum o mică glumă în comparaţie cu ceea ce mi-ai povestit. 

A.L.: Bine, dar ţine cont că la noi totul se desfăşoară la scară gigantică. 
Sînt convins că în România funcţionează corupţia la nivel înalt, deşi 


recunosc că nu ştiu prea multe despre România, n-am fost acolo niciodată 
— dar sînt convins că şi la voi e corupţie, pentru că în toate ţările fostului 
bloc sovietic se manifestă acelaşi fenomen. Dar, ca şi în aceste ţări, la o 
scară proporţional mult mai mică. De ce există această corupţie în „lagărul 
socialist”? Pentru că însuşi comunismul a fost un sistem bazat pe corupţie. 
Toţi s-au acoperit cu lozinci, cu ideologie, dar, în principiu, comuniştii nu 
respectă nici un fel de legi în afară de cea a bunăstării lor personale. Aşa a 
fost, şi o ştii prea bine — nici Ceauşescu şi soţia lui, precum şi toţi cei care 
au fost alături de ei n-au respectat niciodată legile, nici nu le-a păsat de 
ele. Apoi, unii dintre cei care odată au fost alături de Ceauşescu l-au 
înlăturat şi au preluat nu numai puterea Partidului Comunist, dar şi 
bunurile lui — care, cum se ştie, erau ale tuturor cetăţenilor, pentru că 
Partidul Comunist nu a produs niciodată nimic. Poate doar şedinţe, iar în 
afara şedinţelor — crime. 


Noi sîntem născuţi să-i îngropăm 


După drumul la Londra şi discuţia cu Saşa Litvinenko, m-am întors la Cambridge, pentru 
a continua dialogul cu Vladimir Bukovski. L-am găsit preocupat de ceea ce tocmai se 
petrecea la Chişinău: ieşirea în stradă a mii de tineri care protestau împotriva planului de 
federalizare a Republicii Moldova. La rîndul meu, voiam cîteva clarificări cu privire la 
conflictul cecen, asupra căruia discuţia cu Litvinenko îmi deschisese o altă perspectivă. Am 
început din nou să vorbim despre tot ce înseamnă politica şi viaţa după comunism. 
M.O.: Vladimir, cîtă acoperire mai are nostalgia imperială în Rusia? Iţi 
pun întrebarea în strînsă legătură cu republicile din Asia Centrală, mai cu 
seamă în ceea ce priveşte Cecenia. 
V.B.: Pentru cei care cunosc puţină istorie, nu are nici una. La sfîrşitul 
secolului al XIX-lea, generalul Skobilev a fost trimis de Alexandru al IH- 
lea să intervină într-un război între două emirate de la frontieră, Buhara şi 
Horezm. Insă Skobilev, un general foarte bun, pus faţă în faţă cu două 
armate deja măcinate de lupte şi avînd superioritate tehnică (să nu mai 
vorbim de tactică), a cucerit ambele emirate şi le-a integrat în Rusia. Ţarul 
Alexandru nu dorea asta. Nimeni nu se gîndea la Asia Centrală ca fiind 
parte a Rusiei. De ce am fi avut nevoie de ei? Nu aveam nevoie: sînt 


musulmani, iar Rusia nu avea nici un fel de interes economic acolo. Aşa 
că totul s-a întîmplat din greşeală — iar cînd au cerut independenţa după 
prăbuşirea Uniunii Sovietice, nimeni nu a avut nimic împotrivă. Asia 
Centrală nu a fost niciodată a noastră. Mult mai dureros însă a fost 
episodul renunţării la Caucaz şi, desigur, la Ucraina şi Bielorusia. 


M.O.: Bine, atunci de ce au încercat totuşi să-i ţină pe ceceni sub control? 
Şi cu cîte costuri... 


V.B.: Este o cu totul altă poveste. N-are nici o legătură cu imperiul. 
Cecenii au intrat în atenţia Rusiei la sfîrşitul secolului al XVIII-lea şi 
începutul secolului al XIX-lea, pentru că Georgia şi Armenia au cerut să 
fie parte a Imperiului Rus, sperînd că ţarul va proteja aceste principate 
creştine împotriva musulmanilor. Deci s-au oferit voluntar să intre sub 
tutelă rusească, nu au fost cucerite. Şi odată ce au făcut lucrul acesta, s-a 
realizat între ele un sistem de comunicare strategică peste creasta 
Caucazului: era singura cale. Însă aici se aflau micile popoare musulmane, 
care făceau această cale de comunicare dificilă. De aici războiul din 
Caucaz, care atunci nu era legat decît de această comunicare strategică cu 
Georgia şi Armenia. Aceste mici naţiuni musulmane nu prezentau nici un 
interes pentru Imperiul Rus — dar pentru că interceptau informaţii 
strategice despre trupele armate, despre provizii, armament etc. şi din 
cauza permanentului război de hărţuire, Rusia nu a avut de ales şi a trebuit 
să se lupte cu ele. De reţinut că generalii ruşi de atunci erau mult mai 
educați decît generalii sovietici de azi, aşa că au rezolvat conflictul pe cale 
paşnică. Cecenia nu a fost niciodată cucerită de trupele ruseşti, ci a fost 
încorporată în baza unei înţelegeri. Şamil, şeful triburilor cecene, a fost 
capturat, iar fiul său a fost educat într-o prestigioasă şcoală militară rusă, 
devenind ofiţer în armata ţarului, fiind apoi acceptat în nobilimea rusă de 
la curte. Nepoţii lui Şamil au fost acceptaţi în garda imperială şi au devenit 
ofiţeri respectaţi. Aşa că au fost complet asimilați, au dobîndit drepturi 
absolut egale cu ale nobililor ruşi şi nimeni nu ar fi îndrăznit să le insulte 
identitatea naţională. 

Aşa s-a încheiat războiul cu cecenii în vremea ţarului — pe cale 
paşnică. Deci primul conflict cu Cecenia a fost unul pur strategic, 
soluţionat paşnic. Pînă la venirea bolşevicilor, relaţiile au fost excelente. 
Cecenii formau cele mai de încredere trupe, foarte loiale tronului. În 
vremurile noastre, în 1991, Georgia şi Armenia devenind independente, nu 
mai exista nici un motiv strategic pentru dominaţia rusă în Caucaz. Şi 
totuşi Rusia nu poate accepta această stare de fapt. Logic vorbind, este 
absolut ridicol. Dacă au acceptat ca Ucraina să devină independentă, cu 50 
de milioane de oameni, altfel de nedeosebit de ruşi, vorbind practic 


aceeaşi limbă, de ce nu ar fi acceptat şi independenţa Ceceniei? Cecenii nu 
au nici măcar petrol. Petrolul caspic nu are nici o legătură cu asta. Cel mai 
mult petrol se află în Azerbaidjan, iar Azerbaidjanul a devenit 
independent. Nimeni nu s-a gîndit să-i ia petrolul, pentru că se află prea 
departe. Strategic şi logistic, e imposibil să trimiţi trupe acolo. E prea 
complicat. E prea aproape de Iran şi de Turcia, iar dacă actionezi agresiv 
împotriva Azerbaidjanului, acesta va deveni rapid parte din Iran sau 
Turcia. Nu se poate face nimic acolo, şi Rusia a acceptat acest lucru. 


M.O.: Deci războiul din Cecenia este ilogic. 
V.B.: Da, n-are nici o logică. Războiul din Cecenia a avut loc mai ales din 
cauza corupţiei (mită, scheme politice) — atît în Rusia, cât şi în Cecenia. 


M.O.: Poate are legătură cu armata, căreia în tranziţie trebuia să i se dea 
ceva de lucru. 

V.B.: Armata e staționată acolo — însă au fost trupe staționate şi în 
Georgia, fără să iasă măcel. Motivul cred că e altul. Ministrul de Interne 
din timpul lui Gorbaciov era foarte corupt. A cîştigat o grămadă de bani 
din activităţi ilegale şi era cel mai bun prieten al lui Dudaev. Chiar cu un 
an înainte de izbucnirea războiului din Cecenia, Gorbaciov dădea un 
interviu în presa rusă în care susţinea că Dudaev este cel mai bun prieten 
al său şi toate discuţiile despre gangsterii ceceni sînt absolut false. 


M.O.: Nu e ceva legat şi de incompatibilitatea între spiritul rus, slav, 
ortodox şi fundamentalismul cecenilor în toată povestea asta? 

V.B.: N-aş crede. Sîntem la fire cam la fel. Ruşii sînt o combinaţie foarte 
ciudată: pe de o parte sînt sclavi, iar pe de altă parte sînt rebeli care nu 
acceptă nici un fel de autoritate, divină sau umană. Sîntem foarte ciudati. 
Semănăm mai degrabă cu spaniolii în sensul ăsta. Şi noi, şi ei, cu toată 
Inchiziția lor, sîntem cam anarhişti. Toate popoarele au cunoscut la un 
moment dat o formă sau alta de opresiune, de autoritate maximă, dar nici 
un popor nu s-a dovedit atît de anarhic ca noi, încît să nu-i poată nimeni 
organiza. Asta e cea mai mare problemă a Rusiei. Nu se poate organiza. 
De aceea nu am avut niciodată un stat propriu-zis, pentru că oamenii nu 


vor să fie organizaţi. Ruşii sînt absolut independenţi — chiar şi cei care sînt 
complet subjugaţi. 


M.O.: Referitor la afirmaţiile tale de la începutul discuţiilor noastre, cele 
privind Moldova, am o nedumerire. Nu prea ştiu ce se mai întîmplă acolo. 
Pe vremuri, buletinele lor de ştiri erau difuzate la televiziunea noastră 
naţională, parcă să ne şi sperie de cît de săraci sînt... Ce e cu planul de 
federalizare? Crezi că va reuşi? Crezi că vechiul tratat între Gorbaciov şi 
Iliescu va fi uitat, iar Moldova îşi va recîştiga măcar statutul de vecin 
prieten al României, din 1990? Te întreb asta pentru că oficialii de la 
Chişinău sînt virulent "mpotriva românilor. 

V.B.: Ei bine, după cum ştii — sau, mai bine zis, după cum spui, nu ştii —, 
planul de federalizare a fost blocat. A fost blocat de tinerii care au ieşit 
zilele astea în stradă şi au spus NU acestui plan. Toţi erau de acord cu 
federalizarea, se stabilise la masa verde, iar apoi toată lumea s-a răzgîndit. 
Ce m-a impresionat în povestea asta a fost cît de repede s-au răzgîndit mai 
ales organismele occidentale. De îndată ce tinerii din Chişinău, în marea 
lor majoritate liceeni şi studenţi, cu vederi pro-occidentale în comparaţie 
cu cele ale părinţilor şi guvernanţilor lor, au ieşit în stradă, Departamentul 
de Stat s-a răzgîndit şi a considerat că federalizarea nu e un plan viabil. 
Uniunea Europeană a considerat şi ea că nu este un plan grozav, şi însuşi 
Putin a susţinut revizuirea planului. A fost suficient ca o mînă de puşti să 
iasă în stradă şi să rezolve problema. A fost minunat. Vezi, de asta spun 
mereu: generaţia mea este compromisă total. Am trecut de şaizeci de ani şi 
în fiecare dimineaţă mă mir că am ajuns să trăiesc atît. Şi o zi în plus. 
Generaţia aflată între a mea şi a ta are vocaţia şi educaţia compromisului. 
A ta, la cei patruzeci de ani ai tăi, trăieşte un hibrid de viaţă între teama de 
a ajunge aidoma unui pensionar comunist şi dorinţa de a fi magnat 
capitalist. Experienţa de la Chişinău mi-a confirmat faptul că dacă e să 
aşteptăm ceva bun, puştii o vor face. Noi însă nu trebuie să ne purtăm 
arogant cu ei. Nu ei au nevoie de noi, ci invers. Le putem da sfaturi, dar nu 
le putem dicta. N-ai observat asta? Ei bine, ei ar putea scrie sfîrşitul 
comunismului. 


M.O.: Să ştii că te cred — am trăit şi eu astfel de experienţe. În România 
nu te ajută nimeni să deconspiri în termeni concreţi, reali, trecutul 
comunist, care de altfel nu-mi aduc aminte să fi fost condamnat oficial 
vreodată la noi. Dar au venit pe la mine nişte studenţi de la Istorie, din 
Bucureşti — am fost chiar surprins. Şi-au făcut un grup, caută să descopere 
care sînt rădăcinile actualilor demnitari — iau pur şi simplu ziarele 
comuniste şi îi caută, să vadă ce au scris pe vremuri. S-au autodenumit 
„Miliția spirituală” — au şi umor... De cînd îi ştiu, nu mă mai simt aşa 
singur. Băieţii fac o treabă bună, chiar riscantă, afişează articole scrise 
înainte de 1989 de profesori de-ai lor sau de academicieni pe pereţii 
facultăţilor. 

V.B.: Ei bine, asta e reţeta. Tinerii tăi „miliţieni” merită toată consideraţia, 
pentru că important este că nu le e frică de consecinţe. Eram mai tînăr ca 
ei, nu aveam 18 ani, şi mă ocupam de multiplicarea şi răspîndirea de 
literatură interzisă în samizdat. Am fost din cînd în cînd bătut bine în 
aresturile Miliției, care în URSS nu era deloc spirituală. Dar în loc să mă 
înfricoşeze, umilințele m-au întărit. Aşa că atunci cînd am ajuns în 
anchetele serioase, la Lubianka, de cele mai multe ori mă certam cu 
ofiţerii KGB care mă interogau, pentru că nu voiam să depun mărturie, să 
aduc probe sau să semnez vreo declaraţie. De la 8 dimineaţa pînă la 5 
după-amiaza trebuia totuşi să facem ceva, aşa că discutam cu anchetatorii 
despre tot felul de lucruri: politică, psihologie... orice. Şi doar cîţiva dintre 
ei puteau înţelege atitudinea mea. Pe de altă parte, unii se mirau de ce m- 
am întors deodată împotriva regimului, dacă am crescut în Uniunea 
Sovietică, într-un sistem socialist, părinţii au fost comunişti, regimul mi-a 
dat mîncare, o educaţie... De ce? Nu puteau înţelege, deşi am încercat să le 
explic clar, ca de la om la om... Nu că aş fi fost obligat să o fac, dar aşa am 
vrut... Nu puteau înţelege... 


M.O.: Ei, în adîncul sufletului nu credeau nici ei. Am avut şi eu parte de 
asemenea întrebări dogmatice, iar cei care le puneau erau cretinii — care, 
din păcate, erau majoritari. Ceilalţi... 


V.B.: Da, cei mai mulţi nu voiau să înţeleagă. Cîteodată mai dai peste cîte 
unul destul de cinic ca să înţeleagă... 


M.O.: Un astfel de tip care nu putea pricepe în ruptul capului de ce 
alesesem să „critic orînduirea”, un căpitan de Securitate, îmi zicea în 
1988: „Din cauza ta nu am timp să-mi pregătesc examenele”. Era în 
august, iar el mi-a spus cu mîndrie că e student la Drept. Ca între studenţi, 
l-am întrebat dacă are restanţe sau face facultatea la fără frecvenţă? Şi am 
început să discutăm despre examene... Mai era un pic şi îl meditam — avea 
mari probleme cu istoria... 

V.B.: Îmi aduc aminte de un anchetator, singurul dintre numeroşii prin faţa 
cărora am trecut care era într-adevăr înţelegător. El i-a zis avocatului meu 
— nu mie personal —, după încheierea procesului: „Aş vrea ca fiul meu să 
fie ca omul ăsta”. Eram la prima condamnare, un puşti... Este o afirmaţie 
foarte grea, mai ales din partea unui ofiţer KGB. Însă a fost singurul. 
Probabil că fiul lui nu a ajuns foarte bine, dacă dorea să-l vadă trimis în 
puşcărie, cum m-a trimis el pe mine. Am avut o conversaţie şi cu el, după 
ce s-a încheiat interogatoriul şi cazul a fost înaintat curţii — se întîmpla 
prin 1963. Era un pic emoţionat, un pic jenat, un om trecut de patruzeci de 
ani, de vîrsta tatii, şi mi-a zis: „Cînd am fost în război, în armată, eram 
comisar politic al unor grupări de partizani. Unul dintre detaşamentele 
noastre a fost încercuit, iar nemţii i-au ucis pe toţi. Apoi, generalul german 
care a condus operaţiunile a ordonat ca toţi partizanii să fie îngropaţi cu 
onoruri, pentru că aveau curajul să facă parte din Rezistență”. Era un fel 
de pildă — voia să-mi transmită respectul lui. Datoria şi-a făcut-o însă, şi 
am fost condamnat... 


M.O.: Vladimir, asta mi se pare că seamănă cu sindromul Stockholm, 
atunci cînd victima şi călăul fraternizează... 

V.B.: Ei, nu. Chiar că n-ai dreptate. Am spus mai devreme că acest 
prim anchetator a fost şi singurul uman. Poate pentru că avea un băiat de 
vîrsta mea care, avînd în vedere poziţia lui taică-su, putea să facă măgării 
prin cartier şi nu avea nimic în cap, nici marxism, nici literatură, nici 
samizdat. Poate doar vodcă. În rest, au fost cu mult sub media general 


umană. Dacă vrei, îţi dau un exemplu. E o poveste care mă emoţionează şi 
acum. 

Eram în munţii Urali, într-un lagăr politic, doar cu deţinuţi politici, fără 
infractori de rînd, ca să nu „infectăm” cu gîndirea noastră idealurile hoţilor 
şi criminalilor. Eram deţinuţi de toate naţionalităţile, din toate republicile, 
cu condamnări diferite. Unii erau aduşi din lagăre încă din vremea 
războiului, alţii erau noi — un amestec de oameni de toate felurile. Aveam 
acolo un comitet secret cu membri de toate naţionalităţile: bulgari, 
ucraineni, ruşi, evrei. Şi ne strîngeam duminica să bem un ceai — de fapt, 
să discutăm ce se întîmpla în lagăr, să vedem ce decizii puteam lua, să ne 
protejăm. Printre ucraineni era un profesor bătrîn de limbi clasice, din 
Ucraina de Vest, din zona Carpaţilor, un intelectual foarte rafinat. Vorbea 
excelent rusa, ucraineana, poloneza, româna, ca să nu mai zic de engleză, 
franceză şi germană — era un veritabil poliglot, un om foarte inteligent. La 
un moment dat am observat că era pedepsit în mod constant. Periodic era 
luat la interogatorii de ofiţerul KGB din lagăr. După vreo două 
interogatorii, i s-au mai adăugat 10 ani la sentinţa iniţială. Dar nu asta 
conta — era evident că omul va muri acolo, înainte de ispăşirea pedepsei 
iniţiale. De obicei, după interogatorii era dus imediat în carceră. Am 
observat că lucrul ăsta s-a repetat de cîteva ori şi nu înţelegeam de ce, în 
condiţiile în care el era unul dintre cei mai cumsecade dintre noi. Ne 
întrebam de ce oare trece prin chinul ăsta, iar şi iar. Ne adunam la ceai în 
comitetul nostru şi discutam problema. Eu, fiind ceva mai experimentat 
decît ceilalţi, pentru că mai fusesem în lagăr deja de patru ori, inclusiv 
într-un lagăr pentru criminali de rînd... 


M.O.: Cînd a fost asta? 

V.B.: În 1973, în munţii Urali... Aşa că le-am dat o explicaţie, pentru că eu 
eram mai experimentat în privinţa noilor comportamente kaghebiste. 
Mulţi se aflau în lagăr din timpul stalinismului. Cea mai plauzibilă 
explicaţie era că ofiţerii KGB încercau să-l recruteze, iar bietul nostru 
coleg era prea politicos ca să-i trimită dracului, să-l lase în pace. Ar fi fost 
singura modalitate de a se face înţeles: să vorbească pe limba lor. În cele 


din urmă, ca să fie lăsat în pace, le-am spus colegilor că omul trebuie 
învăţat să-i înjure. Dacă nu le spui în faţă, ăştia nu înţeleg. Toate 
explicaţiile politicoase sînt pentru ei ca şi inexistente. Au senzaţia că 
presiunea continuă poate convinge şi că oamenii cedează. Colegii mi-au 
ascultat explicaţia şi au considerat-o plauzibilă. Aşa că trebuia să ne 
decidem ce trebuie făcut ca să-l ajutăm pe profesor. Nu-l puteam lăsa pe 
bietul om să sufere atît. Ar fi murit... Am zis că trebuie să-l înveţe cineva 
cum să-i tragă o înjurătură kaghebistului, să-l bage undeva... E o înjurătură 
mai specială în rusă. Am luat o decizie comună şi, de îndată ce a ieşit de la 
carceră, l-am invitat la o cană de ceai în spatele barăcilor, ca să nu ne 
deranjeze nimeni. Primisem eu sarcina să-l educ. l-am zis: „Ştiu ce s-a 
întîmplat la carceră. Au încercat să te recruteze şi dumneata ai refuzat” — 
„Da, am încercat să le explic că nu îmi stă în caracter... N-aş fi în stare să- 
mi torn colegii, mi-ar fi absolut imposibil... Şi ei insistă mereu... Am 
încercat să le zic că dacă observ ceva revoltător am să raportez, dar nu 
altfel...”. I-am zis: „Uite, n-au cum să te înţeleagă. Felul în care le-ai 
explicat te face să pari foarte slab, iar ei au senzaţia că dacă insistă cu 
presiunile, în cele din urmă vei ceda. Oamenii ăştia nu înţeleg ce înseamnă 
limbaj politicos, pentru că n-au trăit niciodată într-un mediu în care 
oamenii vorbesc politicos unii cu alţii”. La care el m-a întrebat ce ar trebui 
să facă, şi i-am zis că data viitoare cînd îl cheamă să-l recruteze, să îi zică 
în faţă ofițerului KGB: „Du-te-n pula mea!” — „Dar nu pot să zic aşa 
ceva...”, a protestat el. Aşa încît a trebuit să-l învăţ să spună înjurătura şi 
să pară cît mai convins de lucrul ăsta — să nu sune a glumă, să pară cît mai 
serios. Mi-a luat cîteva zile să-l învăţ. La început i se încleştau fălcile — 
erau cuvinte de care, cît era de poliglot şi clasicist, avea o oroare grozavă. 
Am reuşit într-un final. Şi cînd a fost chemat din nou de ofiţerul KGB, a 
stat foarte puţin acolo. Profesorul a ieşit escortat şi a fost trimis direct la 
carceră, pentru 15 zile. Dar a fost ultima oară cînd l-au băgat acolo — şi, la 
fel, pentru ultima oară cînd a fost chemat la interogatoriu. 


M.O.: Acum doi ani, la Sighet, nu te-am întrebat... Care a fost pentru tine, 
în Gulag, ziua pe care n-ai s-o poţi uita niciodată? 


V.B.: Care dintre ele? 


M.O.: Păi nu ai trăit una cu totul deosebită, una pe care nu ai putea s-o uiţi 
vreodată, una pe care o şi visezi? 

V.B.: Nu, au fost prea multe. Într-un mediu cum este Gulagul sovietic, 
fiecare zi e o problemă de supravieţuire — şi trebuie să rezolvi această 
problemă în fiecare zi. Niciodată nu e mai bine. În fiecare zi te confrunţi 
cu situaţii-limită, de supravieţuire. Asta înseamnă Gulag. E ca „febra 
aurului” a lui Jack London... Supravieţuieşti. 


M.O.: Şi nu poţi să-mi descrii o zi aparte, după modelul Ivan Denisovici? 
V.B.: Ei, Soljeniţin era un om foarte inteligent. A luat o zi obişnuită, o zi 
foarte simplă, însă această zi nu reflectă toată realitatea — după o astfel de 
zi, următoarea poate fi un iad. Şi trebuie să fii pregătit permanent pentru 
asta. Pot să-ţi povestesc o întîmplare dintr-o zi care nu a fost una 
obişnuită, o zi extraordinară, care mi-a creat un prestigiu enorm în lumea 
criminalilor, în frăţia hotilor din Uniunea Sovietică, între care am devenit 
foarte respectat. Îşi amintesc numele meu şi astăzi, cînd unii dintre ei au 
ajuns lideri interlopi, din cauza a ceea ce am făcut în acea zi. lar ceea ce 
am făcut am făcut pentru mine, nu pentru ei. 

Era în august 1968, cînd trupele sovietice au invadat Cehoslovacia. 
Mă întorceam din turul de noapte, care nu era cine ştie ce însărcinare — 
eram planton la uşa barăcii, cîte 2 ore pe noapte. Mă întorceam, era 6 
dimineaţa, şi tocmai aduseseră ziarele în lagăr. Cînd m-am uitat, am văzut 
că sovieticii invadaseră Cehoslovacia. Cu cîteva zile înainte situaţia era 
destul de incertă — nu se ştia dacă o vor ataca sau nu. Şi o invadaseră. Am 
început să mă gîndesc — ofiţerii KGB vor veni în lagăr, vor vorbi cu 
ofiţerul politic al lagărului şi îi vor spune să-şi trimită informatorii la 
Bukovski să afle ce gîndeşte, ce spune despre invadarea Cehoslovaciei. 


M.O.: Erai singurul deţinut politic din acel lagăr? 

V.B.: Da, eram singurul într-un lagăr de 3.000 de deţinuţi, dintre care cei 
mai mulţi erau criminali. KGB îşi imaginase că nu voi avea o viaţă lungă 
şi plăcută acolo. 


M.O.: Unde era lagărul? 

V.B.: În regiunea Voronej... Aşa că orice aş fi spus, aceşti agenţi ar fi 
raportat ceea ce doreau superiorii lor să audă. Şi asta însemna că voi primi 
încă o sentinţă pentru propagandă duşmănoasă în interiorul lagărului. Mi- 
ar fi atribuit lucruri pe care nu le-am spus, numai ca să-şi încaseze banii, 
ţigările, vodca. Deci orice aş fi spus, tot eram condamnat. Aşa că m-am 
gîndit cum să rezolv situaţia, cum să reacţionez. Aveam nevoie de un 
martor, unul puternic, credibil, pe care să nu-l poată discredita nimeni. Aş 
putea să îmbin două lucruri, mi-am spus: să îl ajut pe acest om, iar el să 
mă ajute pe mine. Aşa că m-am dus la liderul deţinuţilor, un criminal de 
temut, un profesionist, şi l-am întrebat dacă vrea să ştie numele tuturor 
agenţilor care raportează şefilor din lagăr. „Sigur că vreau să-i ştiu”, mi-a 
zis. Am decis să scoatem toată lumea afară din baracă, să ne aşezăm într- 
un colț şi să bem ceai. Toţi agenţii aveau să vină în baracă pe rînd, să mă 
întrebe ce părere aveam despre invadarea Cehoslovaciei. Aşa am făcut — şi 
aşa s-a şi întîmplat: au venit 19 oameni. Se simțeau oarecum stînjeniţi că 
nu mai era nimeni în baracă, în afara şefului şi a mea, şi nu aveau cum să 
pretindă că veniseră pentru altceva, să ceară ceva sau să aducă nişte zahăr 
cuiva, ceva de genul ăsta. Aşa că stăteau stînjeniţi în uşa barăcii şi mă 
întrebau direct ce părere aveam. Nouăsprezece oameni — la unii mă 
aşteptam, dar alţii au fost o surpriză absolută şi pentru mine, şi pentru 
liderul deţinuţilor. A fost formidabil. Aveam un martor. Nici unul nu putea 
raporta nimic kaghebistului lagărului, pentru că erau speriaţi de moarte. Şi 
am dobîndit un respect deosebit din partea tuturor criminalilor din lagăr, 
din partea frăţiei hotilor, pentru că am făcut ceva ce nimeni nu mai făcuse: 
demascasem întreaga reţea de informatori din lagăr. Asta doar ca să-ţi arăt 
cît de creativ trebuie să fii în astfel de situaţii. Consecințele gestului meu 
au fost grave pentru turnători, dar eram în legitimă apărare. N-am făcut-o 
special ca să-i demasc pe informatori, ci ca să mă protejez pe mine — altfel 
aş fi fost acuzat de propagandă, care ar fi adăugat alţi şapte ani la sentinţa 
iniţială. Deci pentru cei dovediţi că turnau n-a fost prea bine, dar mie mi-a 
adus recunoaşterea printre cei 3.000 de criminali şi hoţi din lagăr, printre 
liderii lor, care acum mă considerau de-al lor şi mă respectau. Devenisem 


pentru ei un fel de consigliere, ca în Naşul. Veneau mereu să se consulte 
cu mine înainte să întreprindă ceva. 


M.O.: Îmi amintesc din Memoriile tale că i-ai învăţat să devină petiţionari, 
să-şi apere drepturile de deţinuţi, atîtea cîte le aveau. 

V.B.: Ideea din spatele deciziei Comitetului Central de a mă trimite în 
lagăre pentru criminali de rînd era că aceştia aveau să mă omoare. Nu am 
fost singurul pus în această situaţie — au fost şi alţii ca mine, în alte lagăre. 
Dar pentru cei care au gîndit măsura, rezultatul a fost dezastruos. 
Deveniserăm puteri sacre printre criminali. Aceştia ne urmau întru totul şi 
făceau ce spuneam noi. l-am învăţat ce înseamnă să intri în grevă, în greva 
foamei, să scrii o petiție... La un moment dat, erau cîteva zeci de oameni 
care făceau tot ce le ziceam. Aşa că am început să trimitem valuri de 
petiţii, cerînd respectarea regulamentului lagărului, începînd cu numărul 
de calorii la hrană, drept la vizită, pachete... Am trimis mai întîi la 
conducerea lagărului, apoi la Procuratura din Voronej, apoi la Procuratura 
Generală, apoi la Comitetul Central... S-au adunat mii de petiţii. A fost un 
dezastru total pentru ei. La momentul acela eram de trei ani în lagăr, la 
7.500 km de Moscova. Dar lumea criminală e legată şi toţi aflaseră ceea 
ce făcusem acolo: creasem un precedent, dezvăluisem o cale. Toți au 
început să o urmeze, prin toate lagărele. A fost foarte distractiv. Valuri de 
petiţii au înghiţit practic birocraţia Procuraturii şi partidului. N-ai crede cît 
m-am distrat în lagărul de criminali! Ei erau oameni simpli, cu o gîndire 
simplă. Puteai să le explici anumite chestiuni, cum să obţină lucrurile de 
care aveau nevoie. M-am bucurat de fiecare zi trăită acolo. Iar tovarăşii 
din Comitetul Central şi KGB s-au înşelat amarnic crezînd că voi fi ucis 
de criminali, cînd eu de fapt am ajuns să-i conduc. 


M.O.: Presupun că ţi-a fost mult mai greu în azilul psihiatric... 

V.B.: Da. Eram foarte tînăr, aveam 19 ani, şi puteau să mă omoare sau să 
mă transforme în legumă. N-a fost chiar atît de greu, dar a fost într-adevăr 
periculos. La cea mai mică greşeală, puteai plăti foarte scump, puteai fi 
ucis. Era ca şi cum ai fi mers pe un cîmp minat. Un pas greşit şi eşti mort. 
Dar eram foarte tînăr, iar la 19 ani îţi place să-ţi asumi riscuri. Şi în acelaşi 


timp e o provocare. Nu am suferit, dar mi-ar fi putut fi fatal. Am 
„recrutat” un doctor, o doamnă care mi-a devenit foarte bună prietenă. Ne 
scăpa, pe mine şi pe alţi „politici”, de multe tratamente care ne-ar fi 
„prăjit” creierul. Mulţi ani mai târziu, în 1991, am căutat-o şi am găsit-o în 
Sankt-Petersburg. Fusese dată afară. Nu mai avea nici bani, nici dinţi în 
gură... De atunci, noi, foştii ei pacienţi, strîngem bani în fiecare lună şi-i 
trimitem. Era o doamnă extraordinară. Venise să lucreze în acea instituţie 
înţelegînd ce se întîmpla şi sperînd că poate ajuta pe cineva. Nu era de 
partea sistemului. Este uimitor cum în aceste locuri unde tensiunea este 
atît de mare găseşti o grămadă de oameni dispuşi să te ajute. Trebuie doar 
să le dovedeşti că meriti să fii ajutat. Dar totul a trecut acum... 


M.O.: N-ai mai fost de mult în Rusia. Înţeleg că nu vor să te lase să intri 
acolo, după ce ai copiat atîtea documente din arhiva secretă a Comitetului 
Central al PCUS... 

V.B.: Ei, oricum nu am nici un motiv să mă întorc în Rusia. Nu obţin 
nimic dacă mă duc acolo. Dacă vreau să fac ceva pentru Rusia, pentru 
prietenii mei care luptă acolo împotriva sistemului, în interior, pot să fac 
mai bine de aici, din Anglia. 


M.O.: Ar fi ilegal să te duci acum, pur şi simplu, la Moscova? Te-ar 
expulza? 

V.B.: Da, e ilegal să mă duc acolo, dar numai pentru că în Rusia, la putere 
se află un guvern ilegal. 


M.O.: De ce crezi că refuză să-ţi dea viză? 

V.B.: Nu ştiu. Pot doar să ghicesc. Nu există nici o explicaţie oficială. Şi 
nici nu-mi pasă. Acolo e acum la putere KGB-ul. De ce m-ar primi KGB- 
ul în Rusia? Am fost duşmani toată viaţa. Ei nu s-au schimbat, şi nici eu 
nu m-am schimbat. Nu vor ca vechii duşmani să se întoarcă în ţară, iar ei 
mă percep ca pe un duşman. Şi încă unul foarte experimentat. Moscova e 
acum condusă de agenţi KGB care pe vremea mea erau nişte locotenaşi. 
De pildă, căpitanul Putin mă urmarea pe străzile Moscovei. Era doar unul 
dintre agenţii care, pe vremuri, mă urmăreau pe străzile capitalei. În ochii 
mei, Putin este un nimeni, e o muscă. Pe vremuri, eu m-am luptat cu şefii 


lui. Am găsit şi calea să-i înfrîng, să le rezist. Acum te mai întrebi de ce nu 
mă lasă să vin în Rusia? Cred că Putin ştie că aş găsi calea, aş inventa 
posibilitatea să-l înfrîng, pentru că ştiu cum să-i fac pe oameni solidari. 


M.O.: Da, am simţit şi eu acest lucru. Te-ai oferit să-mi fii martor în 
procesul pe care mi l-a intentat un fost spion român la Londra, ajuns graţie 
Revoluţiei, după 1989, deputat — e vorba de Ristea Priboi, de care ţi-am 
povestii. 

V.B.: Aş face la fel pentru oricine aflat în situaţia ta. Există un fel de 
legătură nevăzută şi cu atît mai puternică între cei care luptă împotriva 
structurilor kaghebisto-comuniste — au experienţe comune, idei comune. E 
normal, trebuie să ne ajutăm unii pe alţii. 


M.O.: Am tot vorbit de lagăre, de viaţa în lagăr, dar nu mi-ai spus nimic 
despre modul în care ai reuşit să faci faţă anchetelor KGB. 

V.B.: E foarte simplu. Nu am mărturisit nimic, am refuzat de fapt de la 
bun început să stau de vorbă cu ei. La un moment dat, cel care mă interoga 
mi-a spus: „Bine, poţi să faci pe eroul şi să nu ne spui nimic, dar nu uita că 
o putem aresta şi pe mama ta, care va sta într-o celulă învecinată, ca să o 
poţi auzi cînd plînge”. N-am răspuns nimic, dar cînd m-am întors de la 
interogatoriu am început să rîd. Cum era şi normal, în celulă mi se băgase 
un informator. Aşa că acel turnător din celulă m-a întrebat pe dată de ce 
rîd, iar eu i-am răspuns: „Kaghebiştii ăştia mă ameninţă că o arestează pe 
mama. 'Tîmpiţii, habar n-au că femeia asta mi-a distrus viaţa — aşa că uite, 
s-au hotărît să o aresteze tocmai din cauza mea şi m-au făcut foarte 
fericit”. Bineînţeles că nu era adevărat: după ce mama a divorţat de tata ea 
m-a crescut, şi am ţinut întotdeauna la ea ca la ochii din cap. Dar, datorită 
acestui prim truc pe care l-am folosit, nimeni nu s-a legat vreodată de 
mama. Şi-a văzut întotdeauna netulburată de viaţă, fără să fie anchetată 
măcar un ceas. 


M.O.: Nu te-au ameninţat şi pe tine, nu te-au pus, de pildă, să alegi între 
închisoare şi a colabora cu ei? La noi aşa făceau, şi mărturisesc că am avut 
la un moment dat, pe 12 august 1986, la ora 4 după-amiaza, de ales — ori 
semnez un angajament, ori merg la închisoare între 6 şi 8 ani... 


V.B.: Ba da, cum să nu! Vezi, Securitatea nu era diferită de KGB. La un 
moment dat, un general KGB, tocmai cel care se ocupa de Moscova, mi-a 
arătat două hîrtii şi mi-a spus: „|sta e ordinul de a te aresta, iar ăsta e 
ordinul de a te pune în libertate. Pe care vrei să-l semnez? Dacă ne oferi 
toate informaţiile despre caz, te eliberez. Dacă nu, voi ordona să fii 
arestat”. Eu n-am ezitat nici o clipă şi am început de îndată să-l înjur — şi 
te asigur că limba rusă e foarte bogată în înjurături. 


M.O.: Ei bine, mărturisesc că mie nici prin cap nu mi-a trecut aşa ceva. 
După ce i-am spus căpitanului anchetator că prefer să merg la închisoare, 
de fapt mi se făcuse mai puţin frică, dar îmi venea să plîng de mila 
părinţilor mei, care mă vor vedea acolo. 

V.B.: Pe de o parte, la noi, la ruşi, a face puţină închisoare pe motive 
politice e un loc comun. Face parte din universul cotidian, nu este o aşa 
mare tragedie. Ruşii, cum se glumeşte, se împart în două mari categorii: 
cei care au fost deja trimişi în lagăr şi cei care urmează să fie trimişi. Pe de 
altă parte, în ceea ce mă priveşte, poate că „şansa” mea a fost că m-am 
implicat din adolescenţă în acţiuni împotriva sistemului. Fu am luptat 
împotriva comuniştilor şi pentru că era ceva cît se poate de distractiv 
pentru mine — sistemul era ca un monstru antediluvian, plin de muşchi şi 
cu un creier minuscul; se şi mişca foarte greoi, încît puteai să alergi în 
jurul lui de trei ori pînă să întindă o labă şi să-ţi ardă una, iar mie chiar mi- 
a făcut plăcere să-l zgîndăresc. Aşa că nu regret nimic — a fost cea mai 
plăcută perioadă din viaţa mea. Chiar şi în închisoare mă comportam la 
fel: scriam petiţii peste petiţii, care îi îngrozeau de fiecare dată pe 
destinatari, începînd cu procurorul raional şi terminînd cu membrii 
Comitetului Central. Aşa că, pînă la urmă, mi-au făcut vînt şi din 
închisoare, pentru că şi-au dat seama că închisoarea nu este o pedeapsă 
pentru mine. Nu am fost singurul în această situaţie, nu sînt singurul 
opozant al regimului sovietic care a fost expulzat în Occident. Şi aici aş 
vrea să adaug o distincţie importantă: eu nu mă consider disident, aşa cum 
chiar tu m-ai socotit ceva mai devreme în discuţia noastră. Disidenţii sînt 
idealiştii care au proclamat capacitatea sistemului de a se reforma, au 


încercat să modifice comunismul din interior, ei înşişi fiind nu o dată chiar 
membri activi ai Partidului Comunist. Opozant înseamnă altceva. Opozant 
poate fi socotit cel care nu-i dă comunismului nici o şansă de viitoare 
reformare, iar istoria a dovedit că nici nu o are. Deci, din punct de vedere 
istoric, nu disidenţii au dreptate: o aberaţie precum comunismul nu are 
şanse de reformare. Dreptate am avut noi, cei care nu ne-am apropiat de 
cadavru nici cînd părea că mişcă. 


M.O.: Vladimir, de unde vine atîta hotărtre, atîta determinare? Ce te-a 
făcut să devii un opozant vehement al comunismului? 

V.B.: Aveam 14 ani şi simţeam că este ceva în neregulă cu sistemul, dar 
nu înţelegeam prea bine ce. Cînd profesorii ne-au cerut să intrăm în 
Comsomol, l-am întrebat pe cel mai activ dintre ei: „Dacă mă înscriu în 
Comsomol, pot să părăsesc mai tîrziu organizaţia, în caz că nu-mi mai 
place?”. Profesorul mi-a răspuns: „Glumeşti? Nimeni nu poate părăsi 
Comsomolul!”. „Atunci — am replicat — îmi cereţi să mă înscriu într-o 
organizaţie pe care nu o pot părăsi mai tîrziu! Ce e Comsomolul, un fel de 
capcană?” Omul doar m-a privit, lăsînd cearta, după care mi-a spus pe un 
ton cam ameninţător: „Îţi dai seama că nu vei putea face studii universitare 
dacă nu eşti în Comsomol?”. Deci ce trebuia să însemne asta? Aşa că i-am 
spus: „Păi, ştiţi, legal, conform Constituţiei URSS, am libertatea de a 
merge şi studia la orice universitate vreau!” — „Ştii ce vreau să spun...”. A 
fost ultima lui replică — profesorul n-a mai insistat. Bineînţeles că ştiam ce 
vrea să spună, am simţit-o pe pielea mea un pic mai tîrziu. Aveau un mod 
primitiv şi disproporționat de a trata asemenea refuzuri. 


M.O.: Vladimir, discuţia noastră se apropie de sfîrşit. Cele trei zile 
petrecute cu tine aici, în minunata grădină a casei tale din Cambridge, au 
fost, cu siguranţă, pentru mine, nu doar un prilej de a intra în tainele 
istoriei recente şi a dedesubturilor tranziţiei postcomuniste, dar şi unul de 
bucurie. Mă consideri prietenul tău, şi încrederea pe care mi-o arăţi mă 
onorează. Aş vrea să încheiem cu o poveste despre prietenie şi încredere. 

V.B.: Da... este una ceva mai deosebită şi ai să înţelegi la sfîrşit de ce, 
pentru că povestea asta are şi o morală. Mă aflam într-un lagăr, prin 1972- 


1973, cînd asistam zi de zi la o scenă stranie. Era un tînăr ucrainean, 
Svala, care avea practic să orbească în curînd. Avea o miopie teribilă, ceva 
de genul minus 14, şi nu puteau găsi ochelari pentru el. Pe atunci stăteam 
toţi închişi într-o baracă şi ne găseam cîte ceva de făcut. Fiind „politici”, 
ne apucaserăm să studiem istorie, psihologie, limbi străine... de toate. În 
vremea aceea puteai avea cărţi, aprobate de ofiţerul politic, puteai citi din 
biblioteca lagărului. Totul trebuia să se desfăşoare într-o linişte strictă — 
ordinele erau ca pînă la ora 7 seara nimeni să nu vorbească cu nimeni. Nu 
aveai voie nici să dormi: trebuia pur şi simplu să fii treaz şi să taci. Cei 
care încălcau consemnul intrau în carceră, iar la abateri repetate mai 
puteau primi un supliment de pedeapsă. După ora 7 puteam vorbi. Era o 
pedeapsă nou-inventată, dar pentru unii dintre noi ea nu însemna mare 
lucru. Pentru amicul nostru ucrainean însă, ziua întreagă era o tragedie: nu 
putea citi nimic, nu putea studia şi nu putea nici vorbi şi nici dormi. Mi s-a 
făcut milă de Svala, aşa încît le-am făcut colegilor de baracă o propunere. 
Să cerem administraţiei o oră de pauză în cursul tăcerii, pe la prînz, de 
pildă, iar unul dintre noi să-i citească tînărului aproape orb ceea ce voia el. 
Colegii au fost de acord, la fel şi comandantul corpului de gardieni care ne 
păzeau să nu vorbim. Mi-au spus doar atît: „Tu ai fost cu propunerea, tu 
să-i citeşti”. L-am întrebat aşadar pe tînăr ce vrea să înveţe. Mi-a răspuns 
fără ezitare: „Limba latină!”. Am rămas blocat: „Cum, tocmai limba 
latină? De ce?” — „Pentru că atunci cînd ies din închisoare vreau să devin 
preot uniat” — „Bine”, i-am spus. Şi timp de un an, cîte o oră pe zi, i-am 
predat tînărului orb latină, ocazie cu care am învăţat-o şi eu. El, fără să 
poată scrie şi citi, a învăţat-o foarte bine. Svala a devenit într-adevăr preot 
uniat în zona carpatică a Ucrainei, o figură foarte cunoscută şi celebră 
acolo. Avea toate condiţiile să devină aşa ceva: fusese internat în lagăr ca 
naţionalist, fusese hirotonit apoi preot uniat, orb fiind. În 1991, cînd KGB 
a început o operaţiune de lichidare a naționaliștilor ucraineni care doreau 
independenţa Ucrainei şi printre ai căror lideri se număra şi Svala, acesta a 
fost printre primii pe lista celor care aveau să fie asasinați. Am citit vestea 
despre moartea sa în presă şi am rugat un prieten să facă o investigaţie în 
zonă. A revenit după trei luni, spunîndu-mi că nu are nici o îndoială 


asupra faptului că Svala a fost executat de KGB. Aflase tot: cine a 
ordonat, cine a comis crima, ştii tu, cam toate aspectele legate de o 
asemenea operaţiune. Ei, şi-acum poţi să-ţi imaginezi ce au păţit, pe rînd, 
toţi autorii crimei. Sau dacă nu-ţi poţi imagina şi vrei să afli, închide 
reportofonul... 

Marius, morala este numai una, la toată povestea asta: ei nu prea au ce 
să ne facă, pentru că noi sîntem născuţi să-i îngropăm. 


Aşteptînd un Nürnberg 


M-am reîntîlnit cu Bukovski în seara zilei de 7 noiembrie, în acelaşi an 2004, un an care, 
parcă la fel ca şi cei petrecuţi în timpul comunismului, ni se şterge din memorie. Venise la 
Bucureşti pentru a susţine o conferinţă cu tema Aşteptind un Nürnberg la Institutul Italian de 
Cultură, de ziua Sfinţilor Arhangheli Mihail şi Gavril, dedicată drept zi de studiu cu privire la 


represiunea comunistă din Europa în cadrul iniţiativei Memento GulagS3, organizată de 


Fundaţia Academia Civică şi Comitatus pro Libertatibus. 

A vorbit despre necesitatea unui proces al comunismului. „Se poate întîmpla din nou! De 
— aşa şi-a început Bukovski 
fulminantul său discurs, reprodus pe larg de presă, discurs la care, din păcate, nu am putut 


[> 


aceea vă zic: aduceţi-vă aminte, ţineţi minte şi luaţi aminte 


asista, fiind nevoit să mă prezint la tribunal, unde mă aştepta un nou termen în procesul pe 
care mi-l intentase, pentru „calomnie”, fostul general de Securitate Marian Ureche. A fost, 
din cîte am reţinut, un rechizitoriu pertinent şi necruţător făcut de Vladimir sistemului 
comunist, rănilor adînci pe care le-a lăsat în Europa, în încercarea de a-i face pe români să nu 
uite această catastrofă istorică. 

Spunea Bukovski atunci: „Comunismul nu a fost niciodată condamnat public, ceea ce 
este oribil. Lipsa unui proces gen Nürnberg pentru comunism este o schizofrenie morală”, 
chiar în timp ce stăteam cuminte, în postura de acuzat, în faţa judecătorilor, pentru că 
publicasem documente cu privire la trecutul unui securist. În acelaşi timp, Vladimir explica 
de ce a eşuat acel „proces al comunismului” pe care el a încercat să-l demareze în Rusia în 
vremea lui Elțîn. „Trebuie să ne întrebăm de ce nu a fost posibil un Nürnberg la Moscova. De 
ce? Lipsa acestui proces este o tragedie, iar acum KGB s-a întors la putere în Rusia”, avertiza 
el, arătînd că lipsa unui proces al crimelor comunismului poate crea în prezent şi în viitor o 
imagine bună acestui regim. „Lipsa unui Niirnberg al comunismului poate face ca ororile 
acestui sistem să se repete sub o formă sau alta peste o perioadă de timp. Cei care posedă şi 
stăpînesc trecutul posedă viitorul. Ceea ce s-a întîmplat se poate întîmpla din nou. De aceea 
vă zic: Aduceţi-vă aminte!”, a atras atunci atenţia Vladimir. A fost, pe bună dreptate, întrebat 
cine anume ar fi capabil să administreze acest proces al comunismului, în condiţiile în care 
majoritatea factorilor de putere provin din vechiul regim. Bukovski a avut o replică, din 
păcate, prea puţin scoasă în evidenţă. Judecătorii în acest proces trebuie să fie „12 oameni 
normali de pe stradă”, a spus el, neomițînd să arate că sarcina adunării „probelor” este una 


extrem de dificilă, care trebuie să cadă asupra istoricilor. Nu se arăta însă prea încrezător 
asupra unui asemenea viitor: „Comunismul nu a fost învins — el a intrat singur în colaps, 
pentru că era neproductiv şi falimentar din punct de vedere economic şi nu numai, iar 
extinderea sa în numeroase ţări de pe glob nu a putut fi susţinută economic din interior, ci a 
căzut în sarcina Uniunii Sovietice, care a fost depăşită curînd de situaţie. Aşa că nu, 
nicidecum, comunismul nu a fost învins! E adevărat, a căzut, în schimb comuniştii au 
rămas”, spunea Bukovski. Atunci, pe 7 noiembrie 2004, la Bucureşti, faptul nu putea fi 
contestat de nimeni, în afara yes-men-ilor preşedintelui Iliescu. „În prezent, KGB a luat 
puterea în Rusia — sublinia Bukovski. Mai mult decît atît, deşi foştii kaghebişti devin din ce 
în ce mai puternici, Occidentul îi priveşte acum ca pe nişte prieteni, nu ca pe nişte inamici”, 
acuzînd „defilarea” alături de Putin a preşedintelui George W. Bush, a lui Silvio Berlusconi 
sau Gerhard Schröder. În discursul său, Vladimir a reluat ideea unui proces al comunismului: 
„Tragedia noastră naţională, a ruşilor, dar şi a tuturor naţiunilor din statele foste comuniste 
constă în faptul că nu a existat o înfrîngere definitivă a sistemelor comuniste de guvernare, 
nici un proces de tipul celui de la Niimberg pentru crimele lor şi nici o acţiune viguroasă de 
de-comunizare. Occidentul s-a grăbit să sărbătorească sfîrşitul «războiului rece» şi victoria 
democraţiei în ţările de dincolo de Cortina de Fier, dar în realitate nu a existat o schimbare a 
elitelor. Nomenclatura comunistă şi-a menţinut poziţiile de putere în toate ramurile 
Guvernului, chiar dacă a adoptat nume diferite [...]. La Kremlin, mentalitatea sovietică 
tronează din nou. Pentru aceasta, contrar oricărei logici, noii tovarăşi ai lui Vladimir Putin 
vor încerca să recreeze Uniunea Sovietică, să restabilească controlul totalitar, să înfricoşeze 
lumea prezentînd rachetele lor ruginite drept Marea Putere. Vor eşua, fără îndoială. Dar cîte 
pagube va mai produce încă această nebunie a lor? Cred că Marx a spus cîndva că istoria se 
repetă: cînd se produce pentru prima dată este o dramă, a doua oară este o farsă. Într-adevăr, 
ceea ce a fost cîndva o colosală tragedie orchestrată de fanatici ar putea deveni o punere în 
scenă, o farsă, căci nu mai poate dura. Putem doar să sperăm că această farsă a lor nu va fi 
una sîngeroasă”, spunea Vladimir. 

Pe malurile Dîmboviţei, farsa era în desfăşurare. Îl văzusem pe Vladimir cu o seară 
înainte, chiar după sosirea sa la Bucureşti. Ştia că nu voi putea veni la conferinţă, şi ne-am 
întîlnit în restaurantul hotelului unde era cazat. Mă însoțea prietenul meu Victor Roncea, de 
la ziarul Ziua. „Iliescu trebuie să aibă curajul de a-şi mărturisi vina, să aibă curajul de a spune 
poporului român, barem acum, că l-a minţit timp de 15 ani”, a transmis Bukovski mesajul 
său, cam în vremea în care Vladimir Tismăneanu, mentorul inchizitorului meu Petrescu, 
lansa Marele şoc, cartea de interviuri cu şeful statului. „Iliescu trebuie să mai aibă şi bărbăţie. 
Ştiu că v-a ameninţat că vă dă în judecată, că dă ziarul Ziua în judecată pentru că aţi sintetizat 
spusele mele privind conspirația decembristă din 1989. Să aibă curajul să mă dea pe mine în 
judecată! Îl aştept la Londra, unde justiţia nu este aservită clientelar noii nomenclaturi a 
fostului Front al Salvării Naţionale. Să aibă bărbăţia de a se lupta cu mine, nu să trimită 
comunicate şi să amenințe jurnaliştii liberi prin purtătoarea sa de cuvînt”, ne-a spus 
Bukovski, reacţionînd la amenințările primite de la Preşedinţie în urma publicării primelor 
interviuri cu el, în timp ce, surprinzător, însăşi Corina Creţu, făcînd ochii foarte mari, trecea 
pe lîngă masa la care ne aflam. „Prin această trecere vaporoasă, instituţia prezidenţială a ratat 
o nouă şansă de a-şi demonstra o posibilă verticalitate, chiar într-un moment inopinat”, a 


scris a doua zi Victor Roncea. „Iliescu trebuie să aibă curajul de a recunoaşte că a participat 
la o conspirație prin care se intenţiona doar reformarea sistemului comunist. Poporul român 
merită acest lucru: să afle adevărul”, continua imperturbabil Vladimir Bukovski, privind de 
departe la Corina Creţu. „Tot aşa cum esenţial pentru democraţia românească este începerea 
unui proces real al comunismului. Un Niirnberg atît de aşteptat. Lucrez de 14 ani la acest 
proiect şi nu voi înceta să o fac pînă cînd dreptatea nu va triumfa. Am strîns tone de 
materiale, din arhivele KGB şi ale Partidului Comunist al Uniunii Sovietice. Printre acestea 
se află şi documente cu privire la preşedintele vostru, cu conspiraţiile sale. Să ia aminte Ion 
Iliescu: adevărul întotdeauna, dar întotdeauna va ieşi la lumină”, spunea Bukovski, în vreme 
ce Corina Creţu, la două mese depărtare, savura un profiterol, iar preşedintele Iliescu îşi 
programa turneul de lansare a unui manual de obedienţă. 

Aşadar atunci n-am apucat să discutăm prea mult. Ne-am revăzut însă un an mai tîrziu, la 
Varşovia, unde a avut loc, vreme de trei zile, în perioada 20-22 iulie 2005, o conferinţă 
intrenaţională organizată de Centrul de Studii Est-Europene al Universităţii din capitala 
poloneză, cu ocazia aniversării a 25 de ani de la grevele de la şantierele Navale din Gdansk şi 
crearea Solidarităţii. Euforia cîştigării alegerilor în România de către opoziţia democratică se 
estompase deja. În ceea ce mă priveşte, m-am trezit din nou ţintă a atacurilor, de astă dată din 
tabăra noului preşedinte Traian Băsescu. Nu mi se ierta că depusesem mărturie cu privire la 
colaborarea sa cu fosta Securitate, aşa că oferta iniţială de a deveni director al Arhivelor 
Naţionale a fost anulată, prin opoziţia ministrului de Interne Blaga, fost şef al campaniei 
electorale a noului preşedinte. Singura mea certitudine era prietenia pe care Vladimir 
Bukovski continua să mi-o arate. Fără îndoială, îi datorez faptul că am fost invitat la această 
conferinţă, la care au participat cunoscuţi opozanți ai regimului comunist, din spaţiul ex- 
sovietic şi din fostele state ale blocului comunist. Am avut bucuria să particip şi chiar să 
moderez, alături de Vladimir, două mese rotunde. La discuţii, Vladimir Bukovski a produs 
noi revelații, prin faptul că se afla în posesia unei copii pe suport magnetic a tuturor 
documentelor din arhiva fostului secretar general al Comitetului Central al Partidului 
Comunist al Uniunii Sovietice, Mihail Gorbaciov. „De aici înainte, istoria ultimilor ani ai 
comunismului poate fi într-adevăr scrisă”, am spus atunci. Va fi însă greu de acceptat pentru 
mulţi. Nu întîmplător, cuvîntul de încheiere al conferinţei de la Varşovia, care i-a aparţinut lui 
Vladimir Bukovski, a fost prezentat sub titlul Oare am cîştigat „războiul rece”? Am stat apoi 
din nou multă vreme de vorbă cu Vladimir pe acest subiect, adîncind unele afirmaţii, 
solicitînd lămuriri, pornind de la ceea ce el declarase în prelegerea sa, din care, cerîndu-i 
încuviințarea, am şi reluat aici cîteva pasaje. În dialogul reprodus mai jos, Bukovski, cu 
tonusul său inconfundabil, aruncă în aer multe din ceea ce ştiam — ori ne închipuiam că ştim 
— despre relaţiile Est-Vest, privatizarea comunismului şi nevoia unui nou Nürnberg, care ar 
putea încheia „războiul rece”. 


Chiar dacă Gorbaciov vinde pizza, 
nu am cîştigat „războiul rece” 


M.O.: Vladimir, a trecut aproape un an de la ultima noastră întîlnire, de 
cînd ai avut amabilitatea să mă inviţi în casa ta de la Cambridge, unde am 
purtat lungi discuţii. Ai avansat şi atunci ideea că „războiul rece” nu a fost 
cîştigat şi că schimbările din Europa de Est au fost iniţial stabilite la 
Kremlin. Acum, în capitala Poloniei, ai încheiat conferinţa aniversară 
dedicată Solidarităţii, organizată de Universitatea din Varşovia, cu 
ilustrarea acestei idei, într-un discurs ale cărei teme te rog să le reiei. 
V.B.: Da... Îţi aminteşti că această întîlnire între opozanți comunişti din 
ţările din Est şi istorici, la care participăm, a fost deschisă de discursul lui 
Bronisław Geremek. El a vorbit, bineînţeles, despre Solidaritatea şi despre 
ceva frumos, pe care l-a numit ideea europeană de libertate, menţionînd cât 
de importante au fost mişcările de opoziţie antisistem pentru căderea 
comunismului. Ei bine, cred că după ce am petrecut două zile lăudîndu-ne 
şi felicitîndu-ne unii pe alţii pentru căderea comunismului, am crezut că a 
sosit şi timpul pentru a puncta esenţialul. Hai să conturăm o acceptare 
realistă şi atentă a ceea ce s-a întîmplat de fapt. Într-adevăr, ne putem 
felicita, dar trebuie să vedem, cu mai mare realism, cît de mult şi pentru 
ce. 

Îmi amintesc că aproximativ acum douăzeci de ani, pe cînd vorbea în 
faţa Parlamentului britanic, preşedintele Statelor Unite, Ronald Reagan, a 
prezis într-un mod de-a dreptul îndrăzneţ că cea mai bună parte a 
comunismului ţine de fapt de o latură întunecată a istoriei, care nu mai are 
mult de trăit. La vremea aceea, previziunea lui nu a fost niciodată privită 
ca atare, ci mai degrabă ca o bătaie de joc la adresa rivalilor săi din 
„războiul rece”. Şi totuşi, deja cîţiva ani mai tîrziu, nici măcar comuniştii 
nu mai voiau să fie numiţi astfel, în timp ce în zilele noastre, ultimul 
secretar general al Partidului Comunist din Uniunea Sovietică, Mihail 
Gorbaciov, a ajuns să vîndă pizza şi să trăiască mai mult în Occident. 
Aceasta este, într-un fel, o realizare — dar o putem numi, oare, o victorie 
împotriva comunismului? Eu am motive personale să mă îndoiesc. În 
2006 voi sărbători aniversarea eliberării mele, în urma medierii 
occidentalilor, care au obţinut şi eliberarea liderului Partidului Comunist 
Chilian, tovarăşul Luis Corvalân, cu care am fost schimbat, în urma 


înţelegerii cu Uniunea Sovietică. Ca rezultat al negocierilor deci, am fost 
eliberat şi, după 17 ani de închisori, lagăre sau internări în aziluri 
psihiatrice, mi s-a dat dreptul de a mă stabili în Vest. Omologul meu, 
comunistul chilian cu care am fost schimbat, trăieşte foarte confortabil 
astăzi, s-a întors în Chile, în Santiago, unde a primit o pensie de stat. 
Ocazional, scrie articole bine plătite pentru presa din ţara sa, amintindu-şi 
luptele eroice cu dictatura militară şi imperialismul. În contrast cu toate 
acestea, eu nu pot nici măcar să-mi vizitez ţara de origine, ca turist. Pînă 
în 1996, autorităţile ruse mi-au refuzat obţinerea vizei. Dacă aceasta este o 
victorie, înseamnă că eu am fost, pe parcursul „războiului rece”, de partea 
greşită a baricadei. 


M.O.: Da, Vladimir, dar în ansamblu, se poate spune că „războiul rece” a 
încetat... Acum baricadele au fost trecute, nu mai există graniţele 
ideologice marcate de ceea ce s-a numit Cortina de Fier. 
V.B.: Oricum, rămîn la ideea mea. În mod sigur, nu resimt asemenea fapte, 
precum cele pe care le-am pomenit mai sus, ca pe o victorie. Pînă nu 
demult, armistițiul era primul pas al încheierii oricărui război, iar istoria a 
fost scrisă de cei ce şi-au dorit acest lucru şi au înţeles importanţa istorică 
a armistiţiului. Aceasta se adevereşte în mod particular şi în legătură cu 
„războiul rece”, deoarece nu a fost pur şi simplu doar un război al ideilor, 
punînd problema aflării adevărului. Prin urmare, nu au fost doar pierderi şi 
victime colaterale, ci crime tragice ale acestui război, care au constituit 
motive de răzbunare — şi, în mod surprinzător, rezultatul a fost că adevărul 
a devenit atît de distorsionat, poate chiar distrus, încît cred că în viitor nici 
măcar arheologii nu vor reuşi să-l reconstituie. Desigur că rezultatul este 
repede alienat de aceste mari minciuni care ascultă de jocul unui soi de 
înţelepciune comună şi discutabilă la care s-a ajuns prin armistițiul de care 
vorbeam şi care nu poate fi pus la îndoială fără a risca eticheta de nebun. 
Permite-mi să-ţi dau un exemplu care acoperă o perioadă mai lungă 
de timp, doar pentru a arăta cît de mult este distrus adevărul. Ştim cu toţii, 
din documente istorice, memorii şi alte surse, despre ostilitatea deschisă 
dintre nazişti şi sovietici. Dar aceasta a fost inventată ca un joc subteran 


foarte bun, care putea fi folosit ca mijloc de a acoperi scopuri comune 
ascunse, cum ar fi construirea maşinilor de război, şi, de asemenea, ajutau 
ambele părţi să-i forţeze pe oamenii din lumea întreagă să aleagă un punct 
de vedere al uneia dintre părţi, în defavoarea celeilalte. Nu conta cît de 
democrat ar fi un individ, pentru că ar sfîrşi prin a fi de acord cu unul sau 
cu celălalt. Exact pe acest lucru mizau şi comuniştii, şi naziştii. Acum, la 
şase decenii după conflict, rămîne aceeaşi problemă. Încă se crede în acea 
înţelepciune comună şi indiscutabilă, anume că naziştii sînt de dreapta şi 
personaje negative, în timp ce comuniştii sînt de stînga şi personaje 
pozitive. Şi nu-mi pot explica de ce, practic, nu există o diferenţă politică 
între cele două tabere şi de ce un naționalism socialist ar putea fi de 
dreapta, iar un internaţionalism proletar ar putea fi de stînga. Aceste stări 
de fapt rămîn un mister pentru mine. Totuşi exact asta s-a întîmplat — se 
ştie deja că Stalin şi Hitler au început al doilea război mondial ca parteneri 
la crime şi, prin urmare, amîndoi ar trebui făcuţi responsabili pentru 
distrugerea cauzată de acest război. Însă unul a fost transformat în 
Eliberatorul Europei, iar celălalt a devenit Răul. Oricât ai încerca să-i 
convingi pe oameni de altceva, nu reuşeşti. Timp de decenii, nimeni din 
Vest nu a îndrăznit să-i critice pe sovietici, pentru a nu-l face pe Hitler să 
transpară într-o lumină mai bună, prin comparaţie. Aşadar, din păcate, 
Vestul a continuat decenii întregi să-l laude pe Stalin, deşi îi cunoşteau 
crimele. Chiar dacă ştim că Stalin a depins de Hitler, că acesta l-a adus, 
practic, la putere, l-a aprovizionat pentru război şi l-a împins să-şi atingă 
acel vis comun de a-i distruge pe toţi democraţii din Europa, încă 
acceptăm vechiul joc conform căruia credem că unul este eliberator, iar 
celălalt — agresor. 


M.O.: Da, am citit Spărgătorul de gheaţă. Cine a declanşat al doilea 
război mondial? de Victor Suvorov, ofiţer din agenţia de spionaj militar 
sovietic GRU, care a defectat în Vest. El susţine — invocînd documente 
secrete din arhivele militare sovietice — că, într-adevăr, ruşii s-au înţeles cu 
germanii şi au declanşat războiul. Dar ştiu că, deşi a avut parte de cîteva 
cronici favorabile — în Times, de pildă —, ecourile cărţii s-au stins, în 


pofida faptului că se afirma că „de la această carte încolo, istoria celui de- 
al doilea război mondial nu va mai fi aceeaşi”. 

V.B.: Oare de ce nu mă miră? Aşa am păţit şi eu cu cartea mea Judecată la 
Moscova, în care am publicat pentru prima oară înțelegerile între Est şi 
Vest care au dus la încheierea „războiului rece”. Dar problema prieteniei 
între nazişti şi bolşevici înainte de începerea războiului este un exemplu 
vechi — hai să luăm unul mai nou, chiar recent. 

Odată cu căderea Zidului Berlinului, liderii occidentali au proclamat 
cu seninătate două dintre cele mai mari minciuni ale vremurilor noastre. 
Prima, că „războiul rece” s-a încheiat; iar a doua, că noi, democraţii, l-am 
fi cîştigat. Chiar dacă am încerca să fim mai generoşi cu interpretarea 
primei minciuni, totuşi trebuie să spun că a fost una monumentală. Crizele 
dintre vestici şi blocul sovietic pe care conducătorii occidentali trebuie să 
le fi văzut ca motive reale ale întregului conflict au existat, s-au consumat 
ori le-au utilizat fără a informa foarte mult opinia publică despre ele. 
Desigur, „războiul rece” a început cu mult mai devreme de 1961, cînd a 
fost înălţat Zidul Berlinului, şi, prin urmare, nu se putea încheia doar cu 
distrugerea acestuia şi cu manifestările deschise ale mulţimii. Acestea nu 
puteau să fie numai în sine o cauză a finalului acestui război. Nu cred că 
cineva din Vest, în cunoştinţă de cauză, putea să încurce aceste lucruri. Şi 
totuşi, din acel moment, realitatea „războiului rece”, existenţa regimului 
comunist totalitar şi ideologia sa au fost menajate: nu era posibil ca ele să 
fie criticate, nici comportamentul totalitar şi nici ideologia comunistă, care 
au rămas chiar sacrosancte pentru unii oameni politici din Occident. Într-o 
asemenea măsură, încît unii dintre liderii occidentali s-au grăbit să-şi ofere 
sprijinul pentru a reabilita sistemul sovietic, pînă la punctul în care 
Mitterrand, preşedintele Franţei, i-a sprijinit pe puciştii de la Moscova în 
1991, în timp ce George Bush, preşedintele american, a plecat la Kiev în 
acelaşi an, unde a ţinut un celebru discurs, încercînd să-i convingă pe 
ucraineni să nu părăsească Uniunea Sovietică. Desigur, sîntem îndemnați 
să interpretăm „războiul rece” ca o competiţie între ţările militarizate ale 
celor două blocuri — blocul sovietic, pe de o parte, şi NATO, de cealaltă —, 
aşa încît să putem spune că l-am cîştigat, prin dispariţia Pactului de la 


Varşovia. Dar eu nu voi face o asemenea apreciere doar pur şi simplu 
pentru că blocul militar comunist s-a destrămat. „Războiul rece” a fost mai 
mult decît atît — a fost un război al ideilor, un conflict ideologic între 
democraţiile liberale şi totalitarismul comunist. 


M.O.: Adică s-ar putea spune că nu s-a întîmplat mare lucru şi că, aşa 
cum şi-a dorit Gorbaciov, sub efectul perestroikăi şi al glasnostului, ei, 
foştii comunişti şi aliaţii lor din serviciile secrete, au rămas la putere... 
V.B.: Mai mult decît atît: au cîştigat ani la rînd alegeri, prin vot 
democratic. Pe de altă parte, unii au plecat în Vest ori s-au apucat de 
afaceri private în propriile ţări. Foştii kaghebişti, de pildă, şi protectorii 
lor, autori ai aşa-ziselor reforme, conduc acum tot soiul de organizaţii 
mafiote din crima organizată, dar şi afaceri ceva mai legale, au ajuns să 
infiltreze şi sistemul de administrare bancară din Vest, dar nu vor dispărea. 
Asta s-a întîmplat, mai mult sau mai puţin, în ţările noastre — nu doar în 
Rusia sau Bulgaria, în România, Ucraina sau Moldova, dar şi în Polonia, 
în Ungaria. După cîţiva ani, comuniştii au venit la putere şi nimeni din 
Vest — nici chiar în Berlin, într-un oraş unde comuniştii au avut o victorie 
răsunătoare la alegerile locale trecute — nu s-a alarmat sau nu şi-a exprimat 
frica ori surprinderea. Într-un fel, cred că nici măcar oamenii politici nu 
consideră, în sinea lor, că s-a petrecut o schimbare. 


M.O.: Atunci ce s-a întîmplat, de fapt? 

V.B.: După ce am văzut majoritatea documentelor secrete din arhivele 
sovietice, îţi spun, fără frica de a greşi: Uniunea Sovietică a dat, de fapt, ea 
singură faliment, din mai multe motive. Primul ar fi chiar esenţa 
economiei socialiste, care a fost neproductivă şi risipitoare de la bun 
început. În Rusia, pînă în 1960, comuniştii au reuşit să rămînă fără 
suficientă forţă de muncă, deşi toată lumea era obligată să muncească şi 
oricum o făceau — dar şi aşa, în întreprinderile sovietice, cel puţin o treime 
din locuri nu erau ocupate. Cam în acelaşi timp au rămas şi fără pămînt 
arabil, în condiţiile în care URSS deţinea o şesime din pămîntul planetei. 
Pînă prin 1970 au epuizat şi petrolul, dar au avut noroc să descopere apoi 
ceva zăcăminte în Siberia. Economia lor era extensivă, după cum ştii, aşa 


că pentru a creşte producţia trebuia să mărească numărul de întreprinderi. 
Dacă doreau o recoltă mai bogată, aveau nevoie de mai mult pămînt 
arabil. Socialismul, ca sistem, nu putea introduce o economie intensivă, 
care presupune costuri iniţiale mari. Nu au avut niciodată cu ce să o facă. 


M.O.: Pe de altă parte, au cheltuit enorm cu menţinerea economică şi 
militară a statelor din blocul sovietic. Am citit şi eu stenograme ale 
întîlnirilor din cadrul Pactului de la Varşovia din deceniile şapte şi opt, în 
care practic se vorbea deschis despre aceste costuri şi se punea problema 
reducerii lor. 

V.B.: Într-adevăr, aşa stau lucrurile. Şi aceasta era a doua latură pe care 
voiam să o ating. Pe lîngă colapsul economic intern, cealaltă latură, poate 
chiar prima în ordinea importanţei, este costul unui imperiu — iar costul 
imperiului creştea progresiv, odată cu excesele politicii externe agresive, 
de impunere a socialismului în cît mai multe noi zone de pe glob. Cu cît 
mai multe ţări erau „eliberate” de Uniunea Sovietică din „lanţurile 
capitalismului”, cu atît procesul de menţinere a imperiului era mai scump 
pentru URSS. Cuba îi costa cam 7 miliarde de dolari pe an, Vietnam — alte 
3 miliarde şi jumătate, în Africa e chiar imposibil de calculat cîţi bani s-au 
risipit. Îmi amintesc fragmente din minute ale întîlnirilor de prezidiu ale 
Sovietului Suprem care transcriu discuţiile din timpul crizei poloneze, 
începută în urmă cu un sfert de secol. Acela este probabil momentul în 
care liderii Uniunii Sovietice au conştientizat dimensiunea pagubelor 
provocate sistemului lor intern de menţinerea blocului sovietic, unul dintre 
principalele motive care au dus la criza majoră declanşată un deceniu mai 
tîrziu. Ca parte a condiţiilor pentru introducerea legii marţiale în Polonia, 
generalul Jaruzelski le-a cerut sovieticilor să asigure aprovizionarea 
oraşelor industriale poloneze cu 30.000 tone de carne. Evident că, dacă ar 
fi decis impunerea legii marţiale în ţară, ar fi vrut să asigure un ajutor 
economic sovietic, prin care să se aducă în magazine carne, pentru a-i 
calma pe polonezii revoltați. lar Uniunea Sovietică nu a putut face rost de 
30.000 tone de carne! Fiecare întîlnire politică începea în acele zile cu 
Brejnev, care-şi 'ntreba tovarăşii cum stau cu planul la adunatul cărnii 


pentru Polonia. Gorbaciov, care la vremea aceea era secretarul responsabil 
pentru agricultură, sărea în sus şi spunea mereu: „Da, tovarăşe Brejnev, 
am trimis directive în fiecare district şi la fiecare comitet din oraşe pentru 
ajutorarea tovarăşilor polonezi, şi toată lumea răspunde cu mare entuziasm 
la directivele dumneavoastră” — la care, la un moment dat, Brejnev i-a zis: 
„Bine, e drăguţ, dar cum rămîne cu carnea? Avem carnea?”. Răspunsul pe 
care l-a primit la şedinţă a fost: „De fapt, nu am făcut rost de carne”. Luni 
la rînd, un imens superstat s-a chinuit din răsputeri să găsească 30.000 
tone de carne. Şi, pînă la urmă, tot nu au reuşit. Au făcut rost de numai 
16.000 tone — mai mult de atît nu au reuşit. Acela a fost punctul de 
cotitură, în propria lor percepţie, a ceea ce se întîmplă — au înţeles în sfîrşit 
că baza lor economică este prea mică pentru ambițiile lor globale: nu erau 
capabili să plătească pentru acest imperiu care se afla într-o continuă 
creştere, care aproape înconjurase pămîntul. 


M.O.: Da, îmi aduc şi eu aminte că în acea perioadă Ceauşescu a venit 
foarte supărat de la CAER, spun nd că Rusia şi Polonia au cerut şi 
României o contribuţie importantă de conserve de carne şi că a reuşit să 
obţină o reducere a cantităţii cerute, dar că „tot trebuie să le dăm ceva”. 
Supărarea lui era că respectiva carne va ajunge la cei revoltați, pe care îi 
considera „contrarevoluţionari” sau „oameni fără minte, manipulaţi de 
cercurile imperialiste”. A admis însă că trebuie să se manifeste o 
solidaritate tovărăşească cu tovarăşii polonezi care întîmpină probleme şi 
a dispus să se adune produsele necesare. Atunci, după experienţa sovietică 
la care te referi, a început „raţionalizarea consumului de carne”, care 
însemna, de fapt, reintroducerea cartelelor. Şi carnea „raţionalizată” a 
rămas, pînă în 1989, alături de alte alimente care se adăugau treptat pe 
listă. Mai trebuie spus ceva, şi anume că în acel moment Ceauşescu a 
dispus ca „organele abilitate”, adică Securitatea, să facă în aşa fel încît să 
se afle că s-a redus consumul de came pentru că „ea e mîncată acum de 
greviştii polonezi”. Aceasta pentru a provoca ostilitatea muncitorilor 
români faţă de sindicatul liber Solidaritatea. Ceea ce nu s-a întîmplat. Şi la 
noi s-au amplificat acţiuni pentru crearea unor sindicate libere, precum 


cele ale lui Vasile Paraschiv, pe care l-ai cunoscut, un disident care, ca şi 
tine, pentru opoziţia sa curajoasă, a suferit, între altele, repetate internări 
în aziluri psihiatrice. 

V.B.: Fără îndoială că aşa stau lucrurile. O defecţiune cît de mică a 
sistemului afecta serios întreaga maşinărie. Asta a fost cauza care a 
determinat falimentul internaţionalismului proletar promovat de URSS. 
Cît i-a costat, de pildă, lungul război din Angola, unde au fost angajate 
forţe şi echipamente militare furnizate de întregul Pact de la Varşovia! Aşa 
că trebuiau să facă ceva. Iar criza poloneză şi imposibilitatea de a găsi o 
soluţie, atîta vreme cît nu puteau aduna nici măcar 30.000 tone de carne 
dintr-un întreg imperiu, au constituit momentul în care au început munca 
la conceptele perestroika şi glasnost. 


Comunismul — de la faliment la privatizare 


M.O.: Vladimir, după cum ştii, anul trecut am publicat o carte intitulată 
Moştenitorii Securităţii. Am scris acolo, între altele, despre aspecte deja 
vizibile şi cunoscute nouă, românilor. Căci şi în România se poate vedea 
lesne cum nomenclatura comunistă, alături de foşti securişti, au reuşit 
performanţa unei îmbogăţiri peste măsură, prin transferarea bunurilor 
întregului popor în buzunare şi conturi private. Am fi tins să credem că 
acesta este un procedeu specific, ţinînd de calitatea morală a 
nomenclaturiştilor români. Din discuţiile noastre de pînă acum am înţeles 
însă că există un punct în care tranziţia de la noi şi cea din fosta Uniune 
Sovietică se întîlnesc, precum au făcut-o, cu prietenie, Ion Iliescu şi 
Mihail Gorbaciov în aprilie 1991, cu ocazia semnării tratatului cu URSS. 
Şi anume modul absolut identic prin care, croind legi parcă anume făcute, 
fosta elită comunistă din cele două „ţări-surori” a furat tot ce era mai bun, 
trecînd avuţia naţională în proprietatea personală şi a grupurilor de 
interese cu legături în fostul regim. Din ce ai spus tu rezultă o singură 
diferenţă în privinţa modului în care s-a aplicat perestroika: noi l-am 
omorît pe Ceauşescu, în timp ce Gorbaciov vinde pizza. Vladimir, să 
spunem deci că nu am cîştigat „războiul rece”, aşa cum ai afirmat tu în 


dialogurile noastre de la Cambridge, din cauza faptului că elitele politice 
s-au conservat după o iluzorie reformare şi că singurul lucru care s-a 
cîştigat a fost doar pe plan militar, prin dispariţia Pactului de la Varşovia — 
ceea ce nu poate fi similară cu cîştigarea „războiului rece”. Dar atunci, la 
finele anilor '80, s-au întîmplat şi alte lucruri. Totuşi, blocul statelor 
comuniste nu mai există, însăşi Uniunea Sovietică a dispărut! Nu putem 
socoti asta o victorie a democraţiilor liberale împotriva totalitarismului 
comunist? Şi că, de fapt, perestroika şi glasnost, reformele gorbacioviste, 
au avut, pe termen lung, un rol pozitiv? 

V.B.: [i-am spus de mai multe ori asta şi o repet: Uniunea Sovietică şi 
aliaţii ei s-au prăbuşit din cauza epuizării şi sub povara propriei lor prostii 
— nu noi i-am învins. În perestroika şi glasnost nu era nici un fel de impuls 
democratic venit din partea tovarăşului Mihail Gorbaciov sau a altcuiva. 
Toate zvonurile legate de apariţia lui Gorbaciov, cine, cînd şi cum s-a 
gîndit el la reformarea sistemului sînt porcării. Adevărul este că pur şi 
simplu au dat faliment — şi cum costul imperiului creştea, ei trebuiau să 
facă ceva. Aşa că, din acel moment, institutele de cercetare aflate sub 
auspiciile Comitetului Central şi al KGB-ului lucrau, în programele 
privind perestroika, de două ori mai mult decît pentru afacerile curente ale 
statului sovietic. Ştiau că trebuie să schimbe sistemul în profunzimea lui. 
Cei naivi ori cei care ascund acest adevăr — că nu am cîştigat „războiul 
rece” pentru simplul fapt că el nu s-a încheiat cu adevărat — văd în aceste 
politici reformiste adoptate sub presiune chiar sfîrşitul acestui război. 
Desigur, şi azi sînt acceptate reforme ca fiind perestroika şi glasnost, chiar 
cu termenii inventaţi în laboratoarele KGB-ului şi ale conducerii blocului 
sovietic, ceea ce înseamnă, logic, că mai degrabă ei sînt cîştigătorii 
„războiului rece”, în plan ideologic, politic şi economic, chiar dacă l-au 
pierdut din punct de vedere militar, pentru că i-au făcut pe adversarii lor să 
accepte ceea ce au vrut. 


M.O.: Este un diagnostic crud. Lumea occidentală s-a lăsat, spui tu, aşa de 
uşor păcălită de această pseudo-reformare a regimului totalitar sovietic? 


V.B.: Nu, a fost chiar mai rău de atît. Iminenţa colapsului sovietic şi 
anarhia care s-ar fi iscat în aceste condiţii, după cum considerau unii, care 
spuneau că asta ar duce la reinstaurarea unei dictaturi (de parcă Gorbaciov 
domnea peste o democraţie), a iscat chiar o reacţie inversă. Occidentul a 
încercat să împiedice această prăbuşire. Dar prăbuşirea s-a produs, în 
ciuda tuturor eforturilor ţărilor apusene de a-i ajuta: creditele, 
împrumuturile oferite, sprijinul diplomatic acordat... Am descoperit 
recent, în noile documente pe care le am din arhivele personale ale lui 
Gorbaciov, că în ultimii şapte ani de existenţă a Uniunii Sovietice, ţările 
din Vest i-au dat acesteia 45 miliarde de dolari, prin diferite împrumuturi 
şi credite, pe care Uniunea Sovietică desigur că nu le-a returnat — şi este 
puţin probabil că Federaţia Rusă o va face. Pe de altă parte, cînd în sfîrşit 
comunismul s-a prăbuşit, nu-mi amintesc să fi văzut bucurie în Vest! Nu 
au fost parade, nu au fost artificii, nu au fost felicitări reciproce între 
liderii politici pentru splendida victorie obţinută. Conducătorii politici din 
Vest au ratat şansa de a utiliza în folosul consolidării democraţiei probabil 
cea mai importantă schimbare politică a secolului XX. Sună a victorie? În 
mod sigur, nu a avut răsunetul unei victorii! Nici măcar în Vest! Adevărul 
este că, în afara cîtorva ani de după al doilea război mondial şi a cîtorva 
ani sub preşedintele Reagan, Occidentul a fost angajat într-o politică tipică 
de dispută cu regimurile comuniste. lar aceste dispute nu înseamnă război. 
Au cîştigat cîteva bătălii importante sub Ronald Reagan, dar acestea nu au 
reprezentat o victorie definitivă. Imaginează-ţi, doar de dragul exemplului, 
că victoriile Aliaților din 1945 ar fi dus doar la un soi de perestroika 
pentru regimul nazist, în loc de capitularea necondiționată pe care au fost 
nevoiţi să o accepte. Ce s-ar fi întîmplat? Te asigur că nu ar fi existat 
democraţie în Europa pentru următorii treizeci de ani, ci ar fi fost ceea ce 
numim acum o perioadă posttotalitară, sintagmă foarte drăguță, folosită de 
jurnalişti şi analişti politici. Cel mai mare partid, Partidul Nazist, şi 
colaboratorii săi, probabil sub nume diferite, ar fi continuat să guverneze 
majoritatea ţărilor pro-fasciste, sub o formă mai blîndă, dar fără îndoială 
cu foştii fascişti la putere. Aşa ceva, slavă Domnului, nu s-a întîmplat, în 
schimb de o soartă blîndă au avut parte foştii lideri comunişti. Cu excepţia 


lui Ceauşescu în România — dar la voi a fost vorba de o nemulţumire 
populară, potenţată de neîncrederea şi disprețul cu care îl privea 
Gorbaciov. 


M.O.: După scenariul pe care îl propui, Gorbaciov l-ar fi ajutat pe 
Ceauşescu, fără îndoială, în cazul în care acesta accepta de la bun început 
politica reformelor şi în România. Dar Ceauşescu a rămas practic singur — 
dacă nu se autoizola, s-ar fi putut salva personal şi, cine ştie, Iliescu ar fi 
putut pierde cîndva la vot chiar în favoarea lui Ceauşescu, care i-ar fi 
grupat el însuşi pe comuniştii naţionalişti din România, precum şi o parte 
importantă a fostei Securităţi. 

V.B.: Cam aşa stau lucrurile. Deşi mă îndoiesc că ar mai fi avut Ceauşescu 
vreo şansă. Gorbaciov se enerva rău de tot cînd venea vorba despre el şi îl 
trata, în faţa apropiaților săi, cu formule colorate, dintre care cel mai des 
folosită era aceea de „bătrîn nebun”. În cele peste 200.000 de documente 
din Arhiva Gorbaciov care mi-au parvenit recent am găsit — cu ajutorul 
unui tînăr şi curajos prieten care a reuşit să le sustragă, spărgînd memoria 
computerelor de la Fundaţia Gorbaciov din MoscovaS* — circa 200 de 
pagini care privesc direct natura relaţiilor dintre Ceauşescu şi Gorbaciov. 
Fireşte, aceste documente de interes pentru istoria voastră sper să fie 
publicate curînd şi în România. Ele certifică modul extrem de avansat al 
degradării relaţiilor între cei doi lideri. Dar, chiar dacă Ceauşescu şi 
ceilalţi lideri comunişti din vechea gardă ar fi făcut corp comun cu 
Gorbaciov, URSS şi blocul statelor comuniste nu se mai puteau salva. Am 
relatat deja pe larg despre criza economică internă care a afectat absolut 
toate statele blocului socialist, sub impactul rezultatelor pe multe decenii 
ale unei economii nefuncţionale, cuplate cu costurile tot mai mari ale 
întreţinerii statelor socialiste din Lumea a Treia. Însă lovitura finală, chiar 
dacă au avut informaţii în acest sens, le-a fost dată de creşterea ritmului în 
cursa înarmărilor. Cînd Ronald Reagan şi Margaret Thatcher, care 
deţineau puterea, au sporit în mod deliberat cheltuielile pentru tehnici 
militare cu tehnologie de vîrf, aceasta a dus în URSS la nevoia de noi şi 
noi fonduri. Aşa cum o dovedesc documentele de care ţi-am vorbit, 


sovieticii încercau cu disperare să ţină pasul cu ei, deşi le era practic 
imposibil. Dar dacă nu ar fi făcut-o, şi-ar fi pierdut echilibrul — din punct 
de vedere militar — faţă de Vest, iar atunci sfera de influenţă atent 
construită decenii la rînd în jurul lumii în vederea cuceririi puterii de către 
comunişti s-ar fi spulberat. Un aspect ciudat a fost faptul că unele lucruri 
pe care Reagan le-a declarat foarte serios erau de fapt informaţii fără 
acoperire. Celebrul „Război al Stelelor” — iniţiativă strategică defensivă 
pomind de la ideea construirii unor baze în spaţiu cu care să poată 
controla şi distruge rachetele lansate — a fost doar o dezinformare, foarte 
utilă din punct de vedere politic. Atunci, Reagan a fost unul dintre cei mai 
buni actori ai istoriei. 


M.O.: Cum adică, URSS s-a prăbuşit economic din cauza unui bluf al lui 
Reagan? Au fost ruşii chiar atît de naivi şi de neinformaţi? 

V.B.: Ei, nici chiar aşa. Îmi amintesc că am stat de vorbă cu fostul secretar 
de stat al apărării în SUA din acea vreme şi i-am spus: „Sînt om de ştiinţă 
şi ştiu despre aceste lucruri — toate astea nu sînt încă posibile; problema 
este dacă măcar în douăzeci de ani vom fi capabili să facem aşa ceva”. El 
mi-a răspuns: „Şi ce dacă? Sovieticii vor fi nevoiţi să ne urmeze în aceste 
investiţii, să încerce să ţină pasul cu noi, iar ei de fapt nu pot face acest 
lucru!”. Dar erau obligaţi să încerce — ceea ce au şi făcut, începînd să 
investească sume imense în acest sens. Speriată cînd a văzut ce proiecte şi 
idei anunţa „Războiul Stelelor”, fiind încă dominată şi de cercuri militare 
puternice ca influenţă politică, Uniunea Sovietică a încercat, folosindu-și 
ultimele resurse, să investească în modernizarea propriilor echipamente 
militare. La falimentul Uniunii Sovietice a mai contribuit şi un alt motiv, 
de astă dată o ultimă lovitură. Noul factor apăruse chiar în mijlocul 
pregătirilor pentru perestroika şi glasnost, grăbind apariţia lor pe piaţă. În 
1985, preţul barilului de petrol a scăzut de la aproximativ 30 de dolari pînă 
la 12 dolari. Sovieticii au pierdut astfel două treimi din cîştigurile pe care 
le realizau prin exporturile de petrol. Trebuia deci să se facă ceva, şi cît 
mai urgent posibil. Scăderea drastică a preţului petrolului afectase cel mai 
important produs care susţinea economia Imperiului Sovietic. Aceasta a 


fost ultima mare lovitură pentru ei. Nu mai aveau ce face şi au pus mai 
repede în practică ceea ce inventaseră deja, perestroika şi glasnost, fără să 
poată prevedea urmările pe termen lung. Cînd acestea au devenit 
previzibile, au ştiut să le contracareze din timp, trecînd la mafiotizarea pe 
faţă a unui sistem care, de fapt, era de mult constituit pe principii de tip 
mafiot. 


M.O.: Recunosc, sună plauzibil. Dar cum şi de ce aliaţii din blocul 
sovietic au fost determinaţi, pînă la urmă, să cedeze? Căci, cum spuneam, 
unii — precum Ceauşescu, iar cu ceva vreme înaintea lui, pînă să se 
răzgîndească, Honecker şi Jivkov — nu au cedat prea uşor. Apoi, cum au 
fost convinşi americanii şi ceilalţi aliaţi occidentali să creadă în 
perestroika şi glasnost? 

V.B.: Aş vrea să încep cu partea a doua a întrebării, pentru că se leagă de 
ce spuneam înainte. Ideea sovieticilor era stoparea imediată a cursei 
înarmărilor, căreia nicicum nu-i puteau face faţă, şi încercarea de a-i 
convinge pe americani să-i pună capăt, găsirea unor aranjamente pentru 
coloniile sovietice din Africa şi America Latină şi oprirea presiunii 
Vestului asupra lor — ceva denumit în epocă, dacă îţi aduci aminte, 
„rezolvarea conflictelor regionale”. Apoi, sovieticii urmăreau în mod 
direct obţinerea — în cît mai mare măsură — de asistenţă tehnologică şi 
financiară din Occident. Era un alt tip de limbaj, mult mai corect politic şi 
deci pe placul Vestului, ca să nu mai vorbesc de faptul (şi voi reveni 
repede asupra acestui lucru) că mulţi politicieni de aici erau favorabili, ca 
să mă exprim eufemistic, acestor schimbări. Nici în ceea ce îi priveşte pe 
aliaţii din Pactul de la Varşovia nu a fost mai complicat. Nu a trebuit un 
mare efort de convingere pentru comuniştii din estul şi centrul Europei, 
care se găseau în faţa propriilor lor probleme, a căror rezolvare o aşteptau, 
în mod tradiţional (cum ai menţionat, doar cu excepţia lui Ceauşescu), din 
partea Moscovei. Ei au acceptat imediat ceea ce li s-a spus. Gorbaciov, de 
fapt, vorbindu-le multora dintre conducătorii ţărilor din estul Europei, a 
spus foarte deschis (şi am acest document) că „dacă nu facem asta vom fi 
terminaţi. Trebuie să facem asta acum!”. A încercat să-i convingă pe mulţi 


conducători, chiar dacă unii dintre ei nu au înţeles — cum a fost Ceauşescu, 
care nu credea că e nevoie de perestroika. Gorbaciov a încercat chiar să le 
spună direct că nu face acest lucru pentru că s-ar fi răzgîndit, devenind 
brusc democrat şi un susţinător al economiei de piaţă. Trebuie făcute 
schimbări, pentru că altfel sîntem depăşiţi. Aceasta ar fi esenţa celor 
întîmplate. 


M.O.: Cum spuneai, efectele nu au întîrziat să apară. Dar cum le-au 
controlat, în ultimă instanţă? În fond, aşa cum constatai, din lider 
comunist, Gorbaciov a ajuns să vîndă pizza! Putem vorbi despre rezultatul 
aplicării acestor reforme asupra sistemului osificat, politic şi economic, al 
fostului regim, ca fiind ceea ce eu am denumit, pentru cazul românesc, o 
privatizare a comunismului”? 

V.B.: Bineînţeles, este exact ce s-a întîmplat. Ce a urmat după toate 
acestea am putut vedea cu toţii. Dintr-o dată, comuniştii s-au transformat 
în oameni de afaceri, proprietari socialişti, social-democraţi, Dumnezeu 
mai ştie ce. A apărut o masivă avuţie care trebuia privatizată în mîinile 
unor funcţionari de partid, unii dintre ei s-au ocupat şi încă se mai ocupă 
cu aşa ceva şi devin subit foarte bogaţi. Ştiu că în Rusia, de exemplu, 
aceasta se făcea într-o manieră ordonată, se lua o decizie de către Biroul 
Politic pentru stabilirea unui număr de oameni care să fie pregătiţi în 
disciplinele financiare şi afaceri internaţionale. După un stagiu de 
pregătire, li s-au dat mai apoi, din partea Comitetului Central, proprietăţi 
ale statului ce puteau fi lucrate, adică spoliate în favoarea cercurilor de 
interese comuniste. Aceşti oameni erau numiţi, în documente pe care le- 
am văzut, „tovarăşi demni de încrederea Comitetului Central” — cu toţii 
erau membri de partid. Majoritatea acestor „tovarăşi de încredere” (care 
acum sînt cunoscuţi îndeobşte sub titlul de oligarhi) au rezultat în urma 
acelor decizii de partid. Ce-i drept, multe dintre documente au dispărut, ca 
şi bunurile poporului din Uniunea Sovietică. Dar parcursul nu este greu de 
refăcut, pentru că au rămas multe urme, inclusiv în arhive. Mai greu de 
reconstituit este cît de mult a dispărut din URSS peste graniţă, în conturi 
occidentale, mai ales în acel moment de final al prăbuşirii sovietice, în 


1991. Nişte bancheri occidentali mi-au spus că sovieticii au reuşit să 
scoată din URSS cam 17 miliarde de dolari într-un singur an, în 1991; şi 
că pînă în 1996, se apreciază că scurgerile s-ar situa în jur de 300 miliarde 
de dolari, bani ruseşti, depozitaţi în bănci din Occident. Nu cred că a fost o 
exagerare, ţinînd cont de dimensiunile avuţiei furate. 


M.O.: Da, am fost şi eu la o conferinţă la Zürich, în urmă cu trei ani, şi am 
văzut cu surprindere ce înghesuială era la cursele de Moscova, unde 
anunțau din timp în timp că nu mai au locuri pentru ziua respectivă la 
business class. Un universitar, istoric elveţian, mi-a confirmat că, într- 
adevăr, zilnic sosesc, pe diferite căi, zeci de depunători cu bani cash din 
spaţiul ex-sovietic — iar în unele perioade, de pildă în preajma alegerilor 
prezidenţiale din Rusia, o serie de bănci au fost nevoite chiar să-şi 
suplimenteze programul. 

V.B.: Fii sigur că ăştia nu erau oligarhii sau trimişii lor — poate doar 
angajaţi din lina a doua a mafiei „gulerelor albe” ori comisionari ai mafiei 
ruseşti. Dar lucrurile într-adevăr aşa stau: comunismul a dispărut, însă 
comuniştii au rămas şi au devenit dintr-o dată foarte bogaţi. Ce a urmat a 
fost şi mai rău. După zece ani de încercări ezitante de reformă, Rusia 
merge înapoi. La alegerile prezidenţiale din 2000 ai cel mai bun exemplu 
pentru ceea ce era sistemul rus: electoratul a trebuit să aleagă între un lider 
comunist şi un kaghebist. Asta e democraţia în stil rusesc. KGB (mă rog, 
cu mai multele denumiri pe care le poartă acum) a cîştigat şi a început să 
preia tot ceea ce putea, inclusiv crima organizată sau industria. Cu Putin 
preşedinte, KGB a putut prelua 80% dintre poziţiile de vîrf în tot soiul de 
posturi administrative şi guvernamentale. Au început ca un fel de sindicat 
al crimei, ceva asemănător cu ceea ce vedem într-un film cu James Bond, 
iar acum sînt principala forţă a crimei organizate. Atunci cînd vorbim 
despre aşa-zisa mafie rusă, utilizăm un termen foarte confuz. Mafia rusă 
este într-adevăr (şi trebuie reţinut acest lucru) o organizaţie 
guvernamentală — este organizaţia structurilor fostului KGB. Ai fost şi ai 
stat de vorbă cu Saşa Litvinenko. Vezi cum toate sînt acum implicate în 


trafic de influenţă, şantaj, trafic de droguri şi în Dumnezeu mai ştie ce? lar 
în timpul ăsta Rusia merge înapoi. 


M.O.: Cum adică „înapoi”? La ce te referi? 

V.B.: Păi, au restaurat pînă şi fosta armată comunistă. Armata rusă 
mărşăluieşte din nou sub steagul roşu comunist. Timp de zece ani, sub 
Elțîn, nu am avut asasinate politice — acum avem din plin, şi numărul lor 
creşte. Timp de zece ani Rusia a fost haotică, dar nu şi agresivă, nu în 
măsura în care este acum. Dintr-o dată, o vedem implicată în Ucraina, 
Georgia, în ţările baltice, în Asia Centrală, fiind interesată şi avînd intenţii 
agresive de a restaura acea putere pretutindeni. Sînt lucruri care au devenit 
evidente şi pot fi observate în toate aceste ţări. Deci asta avem noi acum în 
fosta Uniune Sovietică. De aceea, cînd aud în Occident că „noi am cîştigat 
«războiul rece»”, îmi spun, sincer, că cei care afirmă aşa ceva nu pot fi 
decît naivi, cumpăraţi sau kaghebişti ruşi. 


Vladimir Bukovski nu uită şi nu iartă 


M.O.: Vladimir, aş reveni acum, pentru cîteva momente, la discuţiile 
noastre mai vechi privind transformările din România. Ultimele 
documente pe care le-ai descoperit — mă refer în special la stenograma 
discuţiei dintre Ion Iliescu şi Mihail Gorbaciov de la Moscova, cu ocazia 
semnării tratatului bilateral dintre România şi URSS -— au stîrnit din nou 
furia fostului şef al statului român, dar care de asta data nu a mai 
ameninţat cu procese. A declarat doar că este vorba de un fals şi că el nu 
s-a întîlnit între patru ochi cu Gorbaciov. 

V.B.: Ei, ce să zică şi el! Neagă evidenţele, după stilul vechii şcoli 
comuniste. Cine îşi imaginează că eu stau să inventez stenograme pentru 
a-mi pune mintea cu Ion Iliescu?! Am multe alte lucruri de făcut în loc să- 
mi ocup timpul cu asemenea fleacuri — şi, de altfel, oricine a avut 
curiozitatea să citească întregul document®> poate observa că discuţiile 
sînt extrem de bine contextualizate, stilul „politic” aparţine epocii şi 
protagoniştilor, încît o simplă analiză pe text oferă o sumedenie de 


argumente pentru a proba autenticitatea lui. Ca să nu mai vorbim de 
provenienţă: arhiva personală a lui Gorbaciov. Dacă Ion Iliescu neagă 
faptul că ar fi existat o asemenea discuţie, n-are decît să-l roage pe Mihail 
Sergheevici Gorbaciov să-i împrospăteze memoria — sau să-i ceară lui 
socoteală pentru presupusul fals. Şi am o veste proastă pentru Iliescu: am 
mai găsit cîteva referinţe în ceea ce-l priveşte — şi fără îndoială că voi mai 
găsi, pe măsură ce parcurg cantitatea imensă de documente din arhiva 
prietenului său Gorbaciov. 


M.O.: Despre ce este vorba? 

V.B.: De data asta nu sînt discuţii directe, ci referiri la Iliescu. Ele au 
apărut în cursul unor discuţii „tovărăşeşti” pe care Mihail Sergheevici le-a 
avut cu Alexander Lilov, primul preşedinte al Partidului Socialist Bulgar, 
succesorul Partidului Comunist, în 1990 şi 1991. În discuţia lor din mai 
1991, de pildă, Gorbaciov se arăta satisfăcut de „tratatul bun” pe care îl 
semnase cu Ion Iliescu în urmă cu o lună. Într-o altă discuţie anterioară 
între liderul sovietic şi liderul socialist (mai bine zis comunist) din 
Bulgaria, care a avut loc la cîteva zile după alegerea lui Ion Iliescu ca 
preşedinte în 1990, este lăudat scorul electoral obţinut de acesta, iar Lilov 
îşi ia angajamentul ca şi în Bulgaria lucrurile să decurgă la fel ca în 
România. În document se mai vorbeşte de poziţia comună pe care Iliescu 
şi Lilov o au în legătură cu problemele sovieticilor la negocierile privind 
viitorul Germaniei de Est şi asupra situaţiei trupelor sovietice staționate 
acolo, la care Gorbaciov precizează că aceasta nu este bine să fie 
cunoscută în public. În esenţă, politica externă de tip „bloc” a sateliților 
Moscovei nu se schimbase odată cu prăbuşirea regimurilor comuniste din 
Europa de Est. Şi Iliescu, oricît ar nega acum acest fapt istoric, nu-l poate 
anula pur şi simplu. Din fericire, nu mai sîntem în anii în care pînă şi 
adevărul avea „caracter de clasă” şi, dacă puneai la îndoială o afirmaţie a 
unui lider comunist, chiar dacă ea contrazicea flagrant realitatea, în cel 
mai bun caz îţi pierdeai doar serviciul şi îi mulţumeai lui Dumnezeu că n- 
ai ajuns în lagăr. 


M.O.: Bănuiesc că după afirmaţiile acestea iar ameninţă că dă ziarul 
Ziua% sau pe mine în judecată, căci despre tine nu a spus decît că te-ai 
lăsat „manipulat” de întrebările mele răuvoitoare... 

V.B.: Vezi, asta este din nou dovada unei mentalități, a unui mod de 
gîndire tipic comunist: răstălmăcirea evidenţelor într-un asemenea mod, 
încît aparențele şi „procedurile” iau locul faptelor propriu-zise, tocmai din 
neputinta comunistului pur-sînge de a-şi asuma în mod real şi sincer 
greşeli sau eşecuri. La comunişti, autocritica era o pură formalitate. Iar o 
viaţă întreagă trăită într-un asemenea mediu, înconjurat tot timpul de 
lozinci, provoacă un fel de comportament schizoid. Dar să-l lăsăm pe 
Iliescu — înţeleg că a fost debarcat chiar de ai lui de la conducerea 
partidului. Cred că a fost o lovitură la fel de grea precum cea încasată de 
Gorbaciov din partea lui Elțîn, respectînd proporţiile. Ca să nu mai vorbim 
de pierderea alegerilor de către partidul său şi de faptul că a trebuit să 
părăsească definitiv funcţia de preşedinte. Ştiu că a trecut bine de 70 de 
ani, dar vezi, ei nu gîndesc ca noi. Ierarhia sistemului comunist era atît de 
greu de urcat, încît nu puteai atinge funcţii înalte decît la vîrsta la care 
oamenii obişnuiţi au ieşit deja la pensie. Iuri Andropov a ajuns secretar 
general al PCUS la 68 de ani, dar n-a mai trăit decît doi ani să se bucure 
de funcţie. I-a urmat Constantin Cernenko, în februarie 1984 — dar n-a 
rezistat decît un an; a ieşit foarte rar în public, ultima oară în iarna 
aceluiaşi an orwellian, după care, la cîteva luni, în martie 1985, a murit. 
Gorbaciov, care era socotit un lider „tînăr”, a preluat puterea cînd se 
apropia de 54 de ani. Cum poţi fi socotit „tînăr” la o asemenea vîrstă? 
Numai la comunişti se putea întîmpla aşa ceva! În zilele noastre, cred că, 
după Castro, Ion Iliescu este cel mai longeviv lider comunist care este încă 
activ politic. 


M.O.: Nu ştiu dacă eşti la curent cu schimbările politice produse, după 
alegeri, în România. 

V.B.: Ştiu cîte ceva — cînd am fost ultima oară la Bucureşti, în toamna 
trecută, se pregătea campania electorală şi m-am pus la curent. Toți cu 
care am vorbit (inclusiv tu) "şi puneau mari speranţe în iminenta unor 


schimbări radicale, odată cu înlăturarea foştilor comunişti de la putere. 
Inţeleg însă — şi lucrul era oarecum de aşteptat — că aceste schimbări 
întîrzie să se producă. 


M.O.: De ce spui că „era oarecum de aşteptat”? 

V.B.: Am urmărit ce s-a întîmplat în celelalte ţări foste comuniste, faţă de 
care România are un decalaj. El se datorează perioadei lungi de stagnare 
„brejnevistă”, cînd la putere s-a aflat Ion Iliescu, care a întîrziat cît a putut 
de mult reformele de tip liberal. Şi în aceste ţări lucrurile s-au urnit greu, 
pentru că, după ce s-au aflat atîta vreme la conducere, după ce au gestionat 
atît timp resursele, comuniştii şi-au constituit o puternică bază economică, 
şi-au „construit” sau păstrat un electorat nostalgic sau needucat. De altfel, 
ei au o pronunţată capacitate de adaptare, de supravieţuire, datorită 
mediului tensionat şi plin de suspiciune din aparatul comunist, în care 
fiecare dintre ei şi-a făurit propria carieră politică. În ceea ce-l priveşte pe 
noul vostru preşedinte, Traian Băsescu, nu ştiu prea multe despre el. Sînt 
foarte îngrijorat însă de faptul că nu a schimbat încă nimic în ceea ce 
priveşte Securitatea. Ştiu că şi în România Securitatea este o prioritate, o 
autoritate importantă care administrează totul, inclusiv economia, apărarea 
şi politica. Aşa că ar trebui să fie pusă cît mai repede sub control. 


M.O.: Dacă stau să mă gîndesc, ceea ce mi s-a întîmplat mie, care am avut 
parte doar de ameninţări (este drept, cu răpirea copilului meu, pe atunci de 
doar şapte luni), nu e mare lucru pe lîngă ceea ce s-ar petrece într-o 
situaţie similară în Federaţia Rusă. Cred că a fost din cauza cărţii despre 
ceea ce au făcut securiştii după 1989. 

V.B.: Ei, acolo ai fi fost, foarte probabil, lichidat pînă acum, sau închis. 
Cum ţi-am mai spus, ruşii merg înapoi. Se întorc la vremuri de demult, la 
obsesiile naţionaliste, la nostalgiile comuniste. FSB, serviciul de securitate 
rus, a căzut din nou în mania spionajului: foştii kaghebişti văd spioni peste 
tot. Au trecut chiar la reinstaurarea unui control al populaţiei prin mijloace 
de persecuție politică. Acum avem mai mulţi prizonieri politici decît în 
1985! Îţi vine să crezi? Este o chestiune foarte serioasă. Cred că următorul 
pas împotriva guvernării lui Putin va fi provocarea unui răspuns oficial cu 


privire la deţinuţii politici din Federaţia Rusă, la motivele invocate pentru 
arestarea şi condamnarea lor, la posibilitatea de sesizare a Curţii Europene 
a Drepturilor Omului. Putem determina reacţii pe plan internaţional, în 
multe moduri — şi o vom face! În ceea ce-i priveşte pe prizonierii politici 
din Rusia de azi, am întocmit deja cu prietenii mei o documentaţie 
exhaustivă. Avem oameni, de pildă, pasibili de 15 ani de închisoare pentru 
colaborarea la diverse proiecte cu centre de cercetare din Vest, în domenii 
în care nu este vorba de nici un secret de stat. De altfel, în puţine cazuri 
există acuzaţii directe de divulgare a secretelor de stat. Şi totuşi, simpla 
colaborare la un proiect de cercetare alături de occidentali a fost suficientă 
pentru o punere sub acuzare. Mai avem un caz al unui cercetător care a 
trimis un articol şi materiale documentare spre a fi publicate într-o revistă 
ştiinţifică din Occident. A fost de ajuns pentru ca FSB şi justiţia rusă să-l 
pună sub acuzare. Un altul a fost închis 4 ani pentru corespondenţă cu 
străinii şi deţinere de documente de serviciu la domiciliu, deşi repectivele 
documente nu constituiau secrete. Pur şi simplu nu le place ideea ca ruşii 
să divulge orice fel de informaţii organizaţiilor, instituţiilor, colegilor din 
Vest. Voi merge tot mai departe în a condamna această practică abuzivă a 
autorităţilor Federaţiei Ruse, care spune multe despre calea pe care au 
apucat-o. 


M.O.: Pînă acum ai reuşit să ai cîştig de cauză într-un astfel de caz? 

V.B.: În anii '70-*80 erau sute de prizonieri politici ruşi în închisori. Pe ei 
i-am considerat ca intrînd în responsabilitatea mea. Cu două excepţii triste, 
am reuşit, prin presiuni dinspre Vest spre Est, să-i eliberez pe toţi cei în 
legătură cu care am fost sesizat, şi m-am convins că sînt într-adevăr 
deţinuţi politici. Toţi au fost eliberaţi. Dacă am acceptat să mă ocup de un 
asemenea caz, nu renunţ niciodată la el, decît atunci cînd persoana este 
eliberată. Aceasta este problema mea personală, angajamentul meu 
personal. Cînd acuz Rusia de închiderea unei persoane în mod ilegal, nu 
renunţ şi nu încetez să acuz decît odată cu eliberarea persoanei respective. 


M.O.: Totuşi, acest tip de politică internă în stilul imprimat de Putin pare 
să fie pe placul ruşilor — Putin apare drept un exemplu al autorităţii, al 


exercitării puterii, fiind considerat chiar un tip charismatic. 

V.B.: Nu are nici un fel de charismă. Este un colonel pitic al KGB-ului — 
are sub un metru şaizeci. Nu consider că ar avea vreo charismă. Pentru 
mine, Putin nu înseamnă nimic. În ceea ce mă priveşte, voi obţine exact 
ceea ce am spus. Vreau ca oamenii să fie eliberaţi şi voi face ca acest lucru 
să se întîmple. Nu am cedat în faţa forţei imperialiste sovietice. Îi 
aminteşti de sovietici? Îţi dai seama că, în ciuda tuturor lucrurilor ce 
păreau imposibile, după cum pretindeau ei, mi-am eliberat prietenii din 
închisori şi pe majoritatea i-am adus, pînă în 1985, dincoace de Cortina de 
Fier? Am muncit zece ani pentru asta... Acum e chiar mai simplu decît 
atunci. Îţi poţi imagina, cei cu care mă aflu în dispute sînt foşti şmecheraşi 
mărunți din KGB... Pentru Dumnezeu, m-am luptat cu Andropov, cu elita 
KGB-ului, şi am câştigat. Am luptat împotriva lor. Pe atunci lucrurile nu 
erau clare — puteam să pierd, să fiu ucis... Şi crezi că tipii de acum mă vor 
învinge? Eu nu cred. 


M.O.: Înainte de prăbuşirea comunismului, cum mi-ai spus, te foloseai de 
influenţa ta pe lîngă lideri politici occidentali pentru a face presiuni asupra 
Moscovei, în vederea clarificării situaţiei şi obţinerii eliberării unor 
deţinuţi politici. Mai este valabilă acum această metodă? 

V.B.: Bineînţeles, am în continuare la îndemînă asemenea pîrghii. Trebuie 
spus însă că nu toţi politicienii occidentali au fost şi sînt dispuşi să ajute în 
acest sens. Pe unii îi consider de-a dreptul trădători şi îi voi demasca 
oricum, mai devreme sau mai tîrziu. Cît de curînd, îi voi „arunca în aer” 
pe toţi colaboraţioniştii Moscovei. Mă bazez pe faptul că am la îndemînă 
arhiva secretă a lui Gorbaciov. Aceşti politicieni păreau a fi prieteni, dar în 
realitate mi-au fost chiar şi mie, personal, duşmani. Uite, trebuie să 
înţelegi un lucru foarte simplu: am supravieţuit în Uniunea Sovietică 
printr-un miracol. lar aceşti tipi ne vindeau pe parcurs. Ne trădau, deşi 
erau lideri politici din Vest. Te-ai aştepta ca mie să-mi fie milă de ei? Nu, 
nu-mi este. Prieteni de-ai mei au murit în lagărele şi închisorile sovietice 
din cauza trădării lor, din cauza ezitării şi a jocului lor dublu. 


M.O.: Bun, asta era situaţia cînd baricadele „războiului rece” erau încă 
vizibile. Dar cum îţi explici actuala lipsă de reacţie a Vestului faţă de 
renaşterea comportamentelor de tip sovietic ale Federaţiei Ruse? Însuşi 
faptul că, aşa cum spuneai, acum armata rusă redevine Armata Roşie, 
mărşăluind sub steagul comunist! 

V.B.: Despre ce explicaţii să fie vorba?! Acum trei luni am asistat la un 
show gigantic de propagandă: organizarea în Rusia a comemorării a 60 de 
ani de la sfîrşitul războiului. Toţi liderii din Vest, invitaţi cu politeţe, au 
venit încîntaţi, deşi cu toţii ştiau că departamentul responsabil cu 
sărbătorirea va inaugura inclusiv un monument ridicat în cinstea lui Stalin, 
pentru prima dată în 15 ani de la aşa-zisa cădere a comunismului, pe 
teritoriul fostei Uniuni Sovietice. Cu toţii au acceptat acest lucru. Ce pot 
să mai spun, după ce am urmărit la televizor, alături de lumea întreagă, 
cum pot să distorsioneze adevărul? Problema este că pot! La 60 de ani de 
la sfîrşitul celui de-al doilea război mondial şi la 15 ani de la sfîrşitul 
Uniunii Sovietice, orice tentativă de a echivala cei doi monştri totalitari, 
nazismul şi comunismul, este respinsă cu indignare. Avînd în vedere că 
simbolurile naziste sînt, şi pe bună dreptate, în afara legii în Uniunea 
Europeană, am cerut ca acelaşi lucru să se facă şi cu simbolurile 
comuniste: să fie respinse în mod categoric. Dar răspunsul, de cele mai 
multe ori implicit, şi nu pe canale oficiale, este că „nu putem echivala 
aceste lucruri; nu ne este permis să facem aşa ceva”. Deci ce se întîmplă în 
Vest? Ce se întîmplă cu foştii colaboratori ai Uniunii Sovietice, cu 
simpatizanţii pe care îi avea în Occident? Ei sînt cei de la care vin 
asemenea semnale, deloc încurajatoare pentru un sfîrşit real al „războiului 
rece”. Au fost îndepărtați aceşti prieteni occidentali ai Uniunii Sovietice 
din poziţii politice? Nu, dimpotrivă. În multe ţări apusene, ei au ajuns la 
putere imediat după prăbuşirea Uniunii Sovietice — de exemplu în Italia, 
unde comuniştii au cîştigat poziţii politice pe măsură ce Uniunea Sovietică 
dispărea. Foarte mulţi dintre cei care au acum putere în Europa de Vest au 
fost implicaţi în mod secret, sau mai puţin secret, în relaţii cu Uniunea 
Sovietică. Şi desigur că aceşti politicieni foşti simpatizanți şi colaboratori 
ai Sovietelor sînt cei care doresc să scrie istoria. Propria lor interpretare a 


istoriei. Nu le place mai deloc să vorbească despre părţi întregi din trecut, 
deoarece le-ar putea reaminti anumite aspecte privind biografiile lor, care 
sînt mai puţin glorioase faţă de ce vor ei să se ştie. Dar au în schimb 
pornirea să proclame peste tot că „războiul rece” s-a sfîrşit. Din păcate, 
trebuie să o spun, această lume în care şi eu trăiesc este de acord să creadă 
aşa ceva: vecinii mei de la Cambridge, ca tot Occidentul, cred ceea ce 
aceşti politicieni ai lor le spun, că nu s-a întîmplat mai nimic, ca şi cum nu 
ar fi existat istorie, ca şi cum istoria începe odată cu ei. Cu anul zero. 


M.O.: Afirmațiile sînt grave — sper că ai şi probe atunci cînd susţii că 
politicieni occidentali au făcut jocul Uniunii Sovietice. 

V.B.: Fii fără teamă, am destule dovezi, şi sînt acte oficiale. Ele provin din 
arhiva lui Gorbaciov, care, după cum spuneam, a intrat în posesia mea. 
Am iniţiat deja demersuri pentru publicarea de documente în ţările în care 
ei se află la putere. De pildă, în Germania, cancelarul Schröder a avut 
relaţii „prieteneşti” cu sovieticii, ca să nu mai vorbesc de cel puţin 
jumătate din Cabinetul britanic. Găsesc din ce în ce mai mult material 
referitor la fiecare dintre ei, zi de zi. Unul dintre personajele Cabinetului, 
care acum este ministru de Interne în Marea Britanie, Charles Clark, a fost 
atît de sîrguincios, încît a fost urmărit în vederea recrutării de către KGB. 
lar acum este ministru al Afacerilor Interne în Marea Britanie! Am găsit 
recent un document despre Clark... În anii *80 avea o poziţie importantă 
în Partidul Laburist — era chiar asistentul liderului partidului —, şi era atât 
de pro-sovietic, încît ruşii au decis să-l recruteze. Cînd am publicat aceste 
lucruri, editorul unui ziar moscovit, individ care pe vremuri era 
responsabil în Departamentul de Relaţii Internaţionale al Comitetului 
Central, mi-a mărturisit: „A, da! Era un tip foarte simpatic. Nu a avut 
niciodată reacţii antisovietice! Era foarte bun, ocupa o poziţie influentă şi 
noi am hotărît că era util unei prietenii”. Prietenie cu cine? Vorbim aici 
despre organizaţii criminale, cum este KGB! Clark credea pe atunci în 
„valorile republicane ale statului”, arătîndu-se pe faţă a fi împotriva 
Coroanei Britanice, dar nimeni nu a reacţionat, nimănui nu i-a păsat — 
dimpotrivă, a promovat din punct de vedere politic. Acum, după 


dezvăluirea acestor aspecte mai puţin curate din trecutul său, sînt curios 
dacă va aproba azilul politic tînărului meu prieten Pavel, cel care a reuşit 
să copieze pe CD-uri, cu mari riscuri, arhiva lui Gorbaciov şi să mi-o 
aducă în Marea Britanie. 


M.O.: Care este, în general, reacţia faţă de noile dezvăluiri pe care le faci, 
pornind de la documentele din arhiva personală a lui Gorbaciov? 

V.B.: Ei bine, cel mai des mă confrunt cu dificultăţi în a le publica. 
Dovezile ţintesc uneori atît de sus, încît unora li se face frică să-şi asume 
asemenea responsabilităţi — în special pentru că unii politicieni occidentali 
care au avut „legături prietenoase” cu sovieticii au acum mai multă putere 
decît în trecut şi sînt parcă şi cei mai gălăgioşi. Ei clamează peste tot că 
„războiul rece” s-a sfîrşit şi că trecutul trebuie uitat — să ne gîndim de- 
acum la viitor! Dar tot ei ştiu foarte bine că cei care controlează trecutul 
controlează viitorul. Exact acest lucru se vede astăzi în Vest. Orice 
acuzaţii li s-ar aduce, oricît de documentate, ele reprezintă un minim 
interes pentru public, pentru jurnalişti şi practic pentru nimeni din clasa 
politică. Îmi amintesc că am găsit un document despre un politician 
finlandez care, la începutul anilor '90, a candidat la Preşedinţie în 
Finlanda, un individ pe nume Sorensen. Şi am descoperit în acel document 
că el era de fapt agent sovietic. Jumătate de an am încercat să public 
documentul în Finlanda şi nu am putut. Nici un ziar nu s-a atins de el! În 
cele din urmă, l-am publicat într-un influent cotidian din Suedia, iar 
ziarele finlandeze l-au preluat din presa suedeză, unde deja se iscase un 
scandal pe acest subiect. Sorensen a renunţat la cursa electorală şi a 
demisionat. Dar, iniţial, în ziarele finlandeze acest lucru a fost imposibil 
de realizat. 


M.O.: Nu pot fi acestea simple accidente? De ce crezi că este o politică 
generală de „menajare” a trecutului Uniunii Sovietice şi a prezentului 
Federaţiei Ruse în dezbaterea politică şi în presa occidentală? 

V.B.: Am motive să cred că nu este vorba de simple întîmplări. Orice 
tentativă de după căderea Uniunii Sovietice de a menţiona poliţia secretă, 
KGB, de a vorbi pe larg despre crimele şi torturile aplicate sau pomenirea 


numelor agenţilor, a complicilor lor din Vest a fost respinsă cu indignare. 
În acelaşi timp, în Africa de Sud, în America Latină se exersa şi 
populariza pe larg „reconcilierea” între victime şi foştii lor călăi. Crimele 
au fost, astfel, fie uitate, fie iertate. Ca şi criminalii. 


M.O.: Există însă prevederi clare pentru pedepsirea crimelor împotriva 
umanităţii, există Tribunalul Internațional de la Haga... 

V.B.: Oricât ar părea de remarcabil, din 1946 încoace, puterea de a pedepsi 
crimele împotriva umanităţii a fost mai degrabă latentă. A fost reactivată 
pentru prima dată pentru a-i pune sub acuzare pe liderii naţionalişti ai 
republicii autonome de la Pale şi pentru a-l pedepsi pe Milošević şi alţi 
criminali de război din Serbia şi Bosnia, care au săvirşit indiscutabil 
atrocități în timpul conflictelor interetnice din fosta Iugoslavie. Dar nici 
crimele comise de Stalin în Europa de Est, nici cele comise de armata 
sovietică în Afganistan, nici măcar atrocitățile din Cambodgia lui Pol Pot, 
„purificarea socială” întreprinsă de khmerii roşii, nu au părut suficient de 
crude pentru o judecată internaţională. De ce nu l-au acuzat pe Pol Pot, 
care a patronat uciderea a două treimi din populaţia ţării sale? A murit prin 
1996, de moarte bună. Ar fi putut fi trimis în faţa tribunalului. Nimeni nu 
a făcut-o, deşi Uniunea Sovietică dispăruse, el nu mai avea nici o susţinere 
şi nu ar fi fost o problemă să fie capturat şi adus în faţa justiţiei. Probele 
snt cunoscute de o lume întreagă: patronase uciderea a două treimi din 
populaţia propriei ţări! Ce să mai vorbim atunci de genocidul făcut de 
chinezi în Tibet sau de genocidul făcut de ruşi în Cecenia, care, în cel mai 
bun caz, provoacă „regrete” liderilor din Vest, dar nimic mai mult! În 
unele situaţii, nu a existat nici măcar nevoia de a invoca un tribunal. În 
cazul crimelor de război din timpul celui de-al doilea război mondial, de 
pildă, s-a socotit că această „cauză” s-a judecat la Niirnberg. Astfel, 
uciderea a peste 14.000 de prizonieri polonezi la Katyn a fost condamnată 
ca o crimă împotriva umanităţii. Dar unul dintre autorii crimei, responsabil 
de execuţii, generalul Saprunenko, un kaghebist cunoscut, trăia viu şi 
nevătămat, la cîţiva ani după ce Uniunea Sovietică s-a prăbuşit. Toată 
lumea din Moscova ştia unde locuieşte şi era fericită să arate oricărui 


curios ferestrele apartamentului său ultracentral, de pe strada Arbat. 
Acelaşi lucru se poate spune despre Daniel Kotireavski, ofiţerul care l-a 
interogat pe Raul Wallemberg şi care, probabil, l-a şi ucis. Acelaşi lucru se 
poate spune despre generalul KGB Pavel Sudoplatov, cel care a organizat 
asasinarea lui Troțki. Nu a fost luat la întrebări de nimeni — dimpotrivă. Şi- 
a publicat memoriile în Statele Unite, a avut cronici elogioase în Wall 
Street Journal şi Sunday Telegraph, l-a lăudat chiar Robert Conquest. 
Nimeni nu şi-a pus problema că acest om a executat sau a planificat 
asasinate pentru KGB. Toţi aceştia şi mulţi alţii erau în viaţă la cîţiva ani 
după prăbuşirea Uniunii Sovietice. Dar nici Polonia, nici Suedia, nimeni 
nu a cerut extrădarea acestor oameni pentru uciderea unor compatrioți sau 
pentru crime săvîrşite pe teritoriul lor. Nu mai părea a fi important. 


M.O.: De ce se petrece aşa ceva? Cum îţi explici îngăduinţa cu care sînt 
privite crimele comunismului”? 

V.B.: Mărturisesc că pentru mine rămîne surprinzător acest lucru. Mă 
întreb, deseori, cînd şi cum am căpătat cu toţii această schizofrenie 
morală, care face ca, într-un anume caz, o crimă să fie privită drept o 
crimă şi să fie pedepsită ca atare, în timp ce alte crime sînt socotite cel 
mult „regretabile”. Ocazional, continuăm să-i vînăm pe unii bătrîni de 80 
de ani prin junglele Americii Latine, pentru crime comise acum 60 de ani 
— mă refer la naziştii responsabili de Holocaust. Şi, desigur, îi judecăm, pe 
bună dreptate, şi ne spunem -— oripilaţi, dar totodată mîndri pentru ceea ce 
am reuşit să facem — că niciodată nu se va mai permite repetarea unor 
asemenea fapte, precum cele comise de ei. Dar cînd vine vorba de cineva 
ca Erich Honecker, din al cărui ordin oamenii erau ucişi doar acum 15 ani, 
cînd încercau să sară Zidul Berlinului sau să treacă la vest de graniţele 
RDG-ului, lucrurile se schimbă! Nu ne putem atinge de astfel de oameni — 
se spune că ar fi inuman, că sînt prea bătrîni, foarte bolnavi şi trebuie să-i 
lăsăm în libertate. Cum s-a întîmplat cu Honecker — îi dăm drumul să 
plece tocmai în junglele Americii Latine, altfel scrupulos scotocite după 
nazişti. 


Îmi pare de asemenea ridicol că acum nouă ani, cînd am publicat în 
cartea mea Judecată la Moscova un capitol intitulat „Dedesubturile crizei 
poloneze”, bazat pe documente din arhivele Biroului Politic al CC al 
PCUS, eram sigur că Wojciech Jaruzelski va fi trimis în închisoare. Cîţiva 
ani mai tîrziu, am venit şi l-am găsit viu şi nevătămat, vorbind la radio şi 
la televiziune şi explicînd că a fost un erou, un mare patriot, lucruri care 
fuseseră dovedite drept false cu şapte ani în urmă, cînd am adus probe că a 
fost un trădător şi a făcut jocul Moscovei. Am fost uimit şi am crezut că a 
putut fi eliberat din închisoare după o vreme, dar nici vorbă. Nu i-a cerut 
nimeni socoteală, deşi ar fi trebuit să treacă, măcar un pic, totuşi, printr-un 
arest. Dar nu! Aceşti oameni sînt indestructibili! Îmi amintesc că acum 
cîţiva ani BBC m-a invitat pentru un interviu televizat şi, pentru că 
veneam din Cambridge, la Londra au fost drăguţi să trimită o maşină după 
mine la gară. Şoferul maşinii de la BBC mi-a spus: „Ghiciţi pentru cine 
am condus chiar înaintea dumneavoastră?”. I-am spus ca nu ştiu. „Marcus 
Wolf. A venit să-şi promoveze cartea şi a dat un interviu pentru 
televiziune”. Deci nimeni altul decît fostul şef al spionajului est-german! 
Pentru mine, a fost la fel de şocant ca şi cum cineva mi-ar fi spus că 
Himmler a fost în maşina aceea, înaintea mea! Şi totuşi, tipul acesta, fost 
cap STASI, se plimbă peste tot, cîştigă bani de pe urma cărţilor sale şi 
nimeni nu se atinge de el. Cum am zis ceva mai devreme, impresia mea 
este că aceşti oameni sînt indestructibili. Cineva mi-a spus recent că 
liderul comunist polonez Jerzy Urban şi-a petrecut recent concediul în 
Indonezia. Şi a reuşit să supravieţuiască acelui tsunami teribil care a 
devastat Asia! Nu mă miră — oamenii ăştia pot supravieţui oriunde! 


M.O.: Nu este vorba doar de supravieţuire. Cum spuneai, şeful 
spionajului est-german este astăzi un cetăţean prosper şi, de ce nu, 
onorabil. Şi-a păstrat vechiul apartament din centrul Berlinului, într-o 
veche şi frumoasă clădire barocă. Ca şi în cazul generalului KGB despre 
care ai vorbit, şi eu am fost dus de un prieten berlinez să-mi arate, ca o 
curiozitate, „casa lui Marcus Wolf”. Nu mă miră. În România, toţi foştii 
ofiţeri superiori din Securitate au aceeaşi „soartă”. Mai grav este însă cînd 


ei revendică puterea de a-şi face propriile legi şi cînd pretenţiile lor sînt 
satisfăcute de politicieni-subordonaţi şi de un electorat fie entuziast din 
prostie, fie blazat sau nostalgic. Şi mai grav este însă cînd ei se bucură 
chiar de onoarea de a conduce un stat. 

V.B.: Aşa este. Şi, cu riscul de a mă repeta, rămîn pur şi simplu stupefiat 
de orbirea care parcă a lovit lumea occidentală în faţa „pericolului de la 
Răsărit”, despre care se vorbea pînă la satietate în urmă cu jumătate de 
secol. Acum, în timp ce stau cu tine, conducătorii din Vest se vizitează, 
participă la parada Armatei Roşii renăscute şi îl felicită pe un anume fost 
colonel KGB Putin. Pentru ce? Pentru trimiterea în închisoare a unor 
oameni ca mine? Preşedintele Statelor Unite, George W. Bush, a spus 
chiar că l-ar fi privit pînă în adîncul sufletului. Mă întreb cum a reuşit să 
facă asta! În numeroasele mele întîlniri cu ofiţerii KGB, sufletul a fost 
singurul lucru pe care nu l-am putut depista. Pe măsură ce se fac eforturi 
pentru formarea unei eficiente coaliţii antiteroriste, premierul britanic 
Tony Blair, fără îndoială consultîndu-se cu Washington-ul, a mers la 
Moscova şi a primit la „bord” un nou aliat: Rusia lui Putin. 


M.O.: Da, dar se invocă un scop legitim, şi anume combaterea 
terorismului, crearea unei coaliţii antiteroriste internaţionale. 

V.B.: Ei, ce să zic! Blair a spus că este bucuros că Rusia este, în sfîrşit, 
alături de occidentali, deoarece „Rusia are deja o vastă experienţă în lupta 
împotriva terorismului”. Nu credeam să trăiesc atît de mult încît să aud o 
asemenea frază venită din partea unui politician din Apus. Este aproape la 
fel de prostesc ca a spune că Germania are o vastă experienţă în uciderea 
evreilor... Aproape că Rusia, în vechea sa formă de Uniune Sovietică, a 
inventat terorismul politic al vremurilor noastre, antrenînd sute şi mii de 
oameni în fiecare parte a globului (şi am documentele care să ateste acest 
lucru!) — în afară de Antarctica, pentru că, într-un fel, s-au hotărît să nu-i 
facă terorişti şi pe pinguini. Dar îi vei găsi în orice altă parte a lumii: 
Armate de Eliberare, Fronturi Naţionale, Fronturi de Eliberare şi alte 
asemenea, beneficiind de antrenament special, echipament special, 
ghidarea şi coordonarea aferente, toate acestea au fost create de Uniunea 


Sovietică. Şi, vorbind despre acest militarism, să ne amintim că, de fapt, 
URSS l-a adus la putere pe Saddam Hussein, l-a înarmat şi l-a protejat 
aproape pînă la capăt. Ei au fost decenii întregi prezenţi acolo. Ce s-a 
întîmplat în Afganistan, în ţări africane sau în Orientul Apropiat este un alt 
exemplu a ceea ce făceau sovieticii şi cît de mult au extins terorismul pe 
plan internațional. Majoritatea atacurilor teroriste — cum ar fi şi cele mai 
recente, din metrourile din Londra sau cele petrecute în Statele Unite — au 
fost realizate de oameni antrenați în tabere întemeiate odinioară de 
Uniunea Sovietică, iar cei mai mulţi dintre ei sînt încă înarmaţi şi dotați cu 
echipamente de aceeaşi provenienţă. În trecut, teroriştii arabi au primit, în 
urma acţiunilor întreprinse, recompense financiare, pentru că ei nu erau 
determinaţi să servească neapărat unor scopuri ideologice. Multe dintre 
aceste relaţii s-au păstrat. Ofițerii KGB care se ocupau de toţi aceşti 
oameni sînt încă în viaţă şi îşi rotunjesc veniturile vînzînd arme vechilor 
lor clienţi. 


M.O.: Pot să-ţi confirm că în România, ani de-a rîndul, sisteme ale mafiei 
arabe au construit, inclusiv cu concursul unor ofiţeri din serviciile secrete 
provenind din fosta Securitate, o întreagă reţea interlopă care a alimentat 
cu fonduri importante terorismul, inclusiv cu arme. Securiştii au racolat 
încă din timpul regimului comunist studenţi arabi — aveau şi de unde, 
pentru că prin România s-au perindat, ca „bursieri”, peste o jumătate de 
milion de studenţi din lumea arabă. 

V.B.: Da, vechile prietenii nu se uită, mai ales că acum sînt la mijloc şi o 
groază de bani, care nu mai trebuie „predaţi” la stat. Mulţi dintre aceşti 
ofiţeri îşi folosesc vechile „relaţii” în scopuri personale. Toate astea se 
nt mplă sub ochii noştri, o ştim cu toţii. Ştim cine, cînd şi cum fac aceste 
lucruri. Dar nimănui nu-i pasă. Încă un exemplu. În fiecare ţară din lume, 
poliţia îl căuta pe un anume Mihail But, care pare să fie principalul 
furnizor al grupărilor teroriste de tipul Al-Qaida. Acum vă voi divulga un 
mare „secret”: el trăia, pînă nu demult, la Moscova. Foarte des dă 
interviuri la radio, în ziare. Nu se ascunde deloc. Dar dacă ar veni vreodată 
la Londra, Paris sau New York, ar fi arestat imediat. Este dat în urmărire 


în orice ţară, dar continuă să vîndă arme clienţilor săi. Cine este acest 
Mihail But? Este un fost ofiţer al serviciilor de informaţii militare 
sovietice (GRU). Dacă e numai fost sau este şi actual, putem doar 
presupune. Acest ansamblu pe care l-am descris pînă acum oferă o 
imagine cam deprimantă. Aşa că o întrebare îmi revine obsedant, după 
parcurgerea tuturor acestor puncte din discuţia noastră: s-a schimbat ceva, 
într-adevăr? Da. În primul rînd, după cum am descoperit din documente şi 
mărturii, obţinute inclusiv de la diverşi, chiar de la foşti membri ai 
Biroului Politic din fosta Uniune Sovietică, noi, cei care ne-am opus 
sistemului, am realizat cîteva lucruri importante. Primul: am negat 
legitimitatea regimului comunist într-o măsură atît de mare, încît nici 
măcar liderilor lui nu le-a mai plăcut ideologia şi nu au mai dorit să o 
urmeze. Într-adevăr, l-am compromis într-o asemenea măsură, încît 
comuniştilor le-a fost ruşine să se mai numească ei înşişi astfel şi să mai 
folosească termenul „comunism”. În plus, am influenţat opinia publică din 
ţările noastre, încît prăbuşirea regimului s-a produs fără violenţă. Este 
probabil singurul exemplu din istorie cînd un imens imperiu s-a prăbuşit 
fără violenţă — cu excepţia României, unde lipsa totală a oricăror reforme, 
nebunia lui Ceauşescu şi prostia criminală a celor instalaţi la putere după 
fuga lui au dus la vărsare de sînge. Dar, în ansamblul întregului Imperiu 
Sovietic, aceasta poate fi socotită o excepţie care confirmă regula unei 
prăbuşiri paşnice. 


M.O.: Într-adevăr, sintagma cel mai des folosită şi în România, în zilele 
căderii lui Ceauşescu, a fost „Fără violenţă!”. 

V.B.: Ei, vezi? Deci, de unde şi pînă unde, cum s-a ajuns la asta? Cred că 
lipsa violenţei în cazul prăbuşirii imperiului comunist ni se datorează. 
Majoritatea dintre noi, cei care ne-am opus regimului, toată viaţa am făcut 
propagandă pentru un regim politic non-violent, printr-o rezistenţă lipsită 
de violenţă (şi aceasta a devenit o normă pentru ţările noastre). Să luăm 
exemplul Poloniei: Solidaritatea a supravieţuit cîtorva ani de lege marţială. 
În mod ascuns, a existat o imensă organizaţie, care avea în jur de zece 
milioane de membri. Şi cînd regimul s-a prăbuşit, nu a apărut nici o 


reacţie violentă din partea acestor oameni. Nu l-au omorît pe Jaruzelski, 
nici n-au încercat măcar să-l bage în puşcărie, n-au comis nici un fel de 
acţiuni violente. Au rezistat spiritual şi non-violent. Acesta este motivul 
pentru care, în momentul crucial al schimbărilor, al prăbuşirii 
comunismului, nu a existat violenţă. Toată viaţa am încercat să-i 
convingem pe oameni să folosească legea, pentru că nu sînt criminali. Îmi 
amintesc, poate ţi-am mai spus, că în 1990-1991 minerii ruşi au intrat în 
grevă şi am privit relatări la televizor. Un număr foarte mare de mineri 
grevişti nu cereau bani, nici pîine, deşi un supliment la salariu din partea 
guvernului bolşevic ar fi fost bine-venit în casele lor: cereau pur şi simplu 
abrogarea articolului 6 din Constituţia sovietică, articol ce stipula că 
puterea supremă în stat aparţine Partidului Comunist, singurul partid legal. 
Cînd am văzut toate acestea, aproape că mi-au dat lacrimile. În sfîrşit, 
reuşisem să transmitem cel mai important lucru: legea — fără schimbarea 
mai întîi a legii, nu se schimbă nimic în fapt. Mai este un lucru, pe care nu 
l-am putut afla decît în Vest. După ce Cortina de Fier s-a instalat şi 
conflictul Est-Vest s-a deschis, lumea apuseană a trăit o mare dilemă. 
Ştiau că nu pot învinge blocul sovietic, comunismul, printr-un conflict 
armat fără a suferi şi ei daune imense. Ştiau şi că stabilirea unor relaţii 
prieteneşti este un fapt nu numai imoral, dar şi imposibil. Aşa că nu erau 
decît două căi: fie să se stabilească nişte parametri minimi de coabitare, fie 
să se pregătească de război cu ei. Noi, cei care ne-am opus regimului 
sovietic, am fost primii care le-au arătat liderilor occidentali că Uniunea 
Sovietică poate fi învinsă fără a apela la luptă directă, la conflict armat. 
Mie atît Ronald Reagan, cît şi Margaret Thatcher mi-au mulţumit pentru 
asta. Le-am arătat a treia cale. Mi-au mulţumit personal, pentru că am avut 
ocazia să îi cunosc — dar mulţumirile lor se adresau oricui s-a opus 
comunismului, la est de Cortina de Fier. A fost o realizare mai mare decît 
poate părea ea astăzi, pentru că, odată ce cabinetele occidentale, în special 
SUA şi Marea Britanie, s-au decis că-şi pot manifesta deschis ostilitatea 
faţă de comunismul sovietic, au început acea „cursă a înarmărilor” care în 
cele din urmă a falimentat Uniunea Sovietică, au început să exercite 


presiuni prin sprijinirea mişcărilor anticomuniste din lume, în special în 
ţările africane şi sud-americane aflate sub influenţă sovietică. 


M.O.: În mod clar, a fost o bătălie câştigată. În final, o ultimă întrebare: 
care crezi că va fi soarta „războiului rece”? 

V.B.: Noi am deschis calea spre o posibilă victorie, determinînd în 
deceniul opt al veacului trecut o politică mai decisă faţă de sovietici. Am 
făcut multe alte asemenea, cu care ne putem lăuda, dar să nu-mi spună 
nimeni că am cîştigat „războiul rece”. Pentru că nu l-am câştigat. 
Deoarece, din punctul meu de vedere, comunismul nu va fi un subiect al 
istoriei decît dacă noi, cu o ultimă strădanie, îl aruncăm în istorie. Mai 
mult, acum ne aflăm în pericolul de a integra în lumea noastră monștrii 
răsăriţi în fostul Imperiu Sovietic. Aşa încît s-ar putea ca războiul să nu 
mai fie chiar atît de „rece”, dar păstrează multe dintre caracteristicile sale 
periculoase. Pînă ce un tribunal în stil Nürnberg nu va apărea ca să judece 
comunismul şi crimele comise în numele acestei ideologii, comunismul nu 
va muri, iar „războiul rece” nu se va sfîrşi: va atîrna pentru totdeauna 
deasupra noastră; ne va distruge mereu atît pe noi, cît şi conştiinţele şi 
vieţile noastre. 


54 „Am o lungă experienţă în cunoaşterea oamenilor — aceasta a fost una dintre principalele reguli 
ale supravieţuirii în Gulag. Uneori se întîmplă dintr-o privire, alteori durează pînă cînd îţi dai 
seama de ceea ce e în sufletul celui cu care vorbeşti. De foarte multe ori, nu contează limba în 
care te exprimi — în lagăre, mă puteam înţelege la fel de bine cum o făceam cu ruşii şi cu alţi 
oameni, caucazieni sau asiatici din «măreaţa» Uniune Sovietică. Ceea ce conta era că exprimăm 
un crez comun, total opus celor ce ne oprimau şi ne băgaseră în lagăr. Cînd l-am cunoscut pe 
Marius Oprea la Sighet, în 2001, am constatat că vorbim la fel — amîndoi urîm comunismul, 
poliţia politică, delaţiunea şi lipsa de fermitate umană pe care «sistemul» o inoculează în oameni. 
Am stat la prima noastră întîlnire pe malul unui rîu şi povesteam — el despre Securitate, eu despre 
KGB. La un moment dat, am observat un om care de ore întregi scotea pietre din rîu, le arunca pe 
mal şi apoi la loc, în apă; era un bolnav psihic, lăsat liber de la un azil din apropiere. L-am 
întrebat pe Marius ce face omul acela. Mi-a spus, simplu, că omul acela construieşte încă 
socialismul. De atunci Marius Oprea mi-a devenit unul dintre apropiaţi. Datorită curajoasei lui 
acţiuni de deconspirare a Securităţii a avut şi are probleme — dar i-am promis (şi eu mă ţin 
întotdeauna de cuvînt) că îi voi sări în ajutor întotdeauna la nevoie. Ţin la Marius pentru că 


priveşte ferm şi critic atât spre trecut, cât şi în prezent. El s-a dovedit, în toate cărţile şi articolele 
sale, un perseverent şi curajos istoric al Securităţii. Faptul că acum împinge cercetările sale pînă 
la analiza rolului pe care îl joacă Securitatea şi foştii activişti comunişti în România de astăzi îmi 
arată că nu am greşit în judecata mea, socotindu-l pe Marius Oprea printre prietenii mei 
apropiaţi” — acestea sînt cuvintele pe care Vladimir le-a scris în prezentarea cărţii mele 
Moştenitorii Securităţii (Humanitas, Bucureşti, 2004). 

55 Au trecut zile, luni în care uneori nu mai dădeam mari şanse visurilor noastre de a putea privi 
fără teamă în faţă trecutul lumii noastre şi a-i vedea adevăratul chip, al morţii. Atunci mă ajuta el, 
cu un scurt mesaj venit prin poşta electronică, de parcă îmi ghicea îndoielile: „Ei, cum mai 
merge? Cum stai cu procesele? Să vin la Bucureşti? Dacă nu e în regulă, mîine îmi fac rezervare 
pentru bilet”. Se referea la procesele care îmi fuseseră intentate de „persoane onorabile” pe care 
le lezasem, prin articolele publicate — precum bancherul Temeşan, securiştii Priboi sau Ureche. 
Un asemenea suport de la un om care mă cunoştea prea puţin a însemnat mult. Îl comparam cu 
ceea ce alţii pe care îi întîlneam zilnic făceau sau spuneau, precum Dragoş Petrescu, şeful meu de 
atunci, sau alţi „şoguni” ai „istoriei comunismului”, care în loc să mă ajute (măcar printr-un 
simplu gest de camaraderie), se alăturau într-un adevărat cor antic care îngîna melopeea unui eşec 
anunţat al confruntării cu „foştii”, rămaşi pe atunci foarte actuali. În 2003-2004 am rezistat avînd 
parte, la cîteva zile, de încurajările lui Vladimir în faţa unor probleme aparent insurmontabile, 
inclusiv materiale, create de acelaşi director al IRIR care se îngrijise să cumpere aparate inutile 
pentru a irosi orice şansă de finanţare a demascării comunismului. Totul a culminat cu momentul 
în care m-am trezit pus pe banca acuzării, pe lîngă procesele penale intentate de securişti, tocmai 
la Institutul Român de Istorie Recentă, în care îmi zidisem ultimii patru ani din viaţă, chiar de 
către şeful meu Petrescu, un om (cel puţin) total absent, în acel moment de apogeu al 
neocomunismului, de la lecţia civică a solidarităţii, care încerca astfel prin orice chip să mă dea 
afară, după ce-mi tăiase salariul „din lipsă de fonduri”. Dar asta este deja o altă poveste. 

56 Publicarea unui prim episod al discuţiei cu Vladimir Bukovski a fost la 22 iunie 2004, în 
cotidianul Ziua, sub titlul „89: Lovitura de stat sovietică”. Prefaţînd interviul, prietenul meu 
Victor Roncea sintetiza unele dintre afirmaţiile-şoc ale lui Vladimir în următorii termeni: 
„Frontul Salvării Naţionale era controlat în totalitate de Gorbaciov. Moscova pregătise 
schimbarea regimului Ceauşescu. lar Iliescu a fost unul din liderii Comitetului Salvării 
Naţionale, ajungînd după decembrie liderul suprem al operaţiunii. Această frază reprezintă 
numai o mică pietricică în ansamblul dezvăluirilor fulminante pe care le face celebrul militant 
anticomunist rus Vladimir Bukovski în prima parte a unui interviu de-a dreptul incendiar acordat 
istoricului Marius Oprea, coordonator de programe la Institutul Român de Istorie Recentă. În 
interiorul Partidului Comunist se aflau un număr de indivizi care aleseseră să fie agenţii 
Moscovei — printre care şi Iliescu, spune Bukovski, confirmînd faptul că un număr impresionant 
de oameni a fost recrutat de Moscova din infrastructura rommnească, iar Iliescu a fost mai 
apropiat de Moscova decît oricine altcineva dintre liderii comunişti din România, şi de aceea 
bănuiesc că în '89, cînd se plănuiau revoluțiile din Europa, l-au ales pe el pentru România”. 
Roncea conchidea că Iliescu, pe atunci încă preşedinte al României, „are toate motivele să fie cel 
puţin îngrijorat. Pentru că disidentul sistemului sovietic, azi un reputat teoretician al istoriei 


recente, deţine o serie de documente, dovezi din arhivele CC al PCUS, pe care are de gînd să le 
facă publice cât de curînd. Vladimir Bukovski expune în acest material de excepţie modalităţile de 
acţiune ale KGB în blocul sovietic, demonstriînd o evidenţă reclamată de presa română 
independentă în mai multe rînduri: 1989 a fost o operaţiune a Moscovei. O parte a fostei Europe 
stăpînite de sovietici a reuşit însă să scape, apoi, de sub controlul KGB. Mai puţin România şi 
Moldova. Care, dezvăluie Bukovski, a fost cedată Uniunii Sovietice de către Iliescu, ca parte a 
unui pact cu tovarăşul său mai mare, Gorbaciov. Ion Iliescu, bătrînul stalinist, după cum l-a mai 
denumit nu demult Vladimir Bukovski, reprezintă azi ultimul nod al unei foste reţele a KGB în 
ex-blocul sovietic care încă mai activează, aproape nestingherită, protejată tocmai din poziţia în 
care se află liderul suprem al operaţiunii din decembrie 1989”. Largi fragmente din acest interviu 
au fost publicate în ziarul Ziua, în ediţiile din 28-29 iunie, 5 iulie 2004, 12-13 august şi 13 
septembrie 2005. 

57 Vezi documentul reprodus în Addenda. 

58 La scurtă vreme după publicarea acestui interviu în Ziua, Ion Iliescu a anunţat că va da în 
judecată ziarul. O primă reacţie a avut prietenul meu Victor Roncea, în editorialul ziarului din 24 
iunie 2004, intitulat „Un Niimberg la Bucureşti”. Acesta scria: „Vladimir Bukovski, cunoscutul 
disident al sistemului bolşevic, care şi-a petrecut vreo 12 ani din viaţă în puşcăriile sovietice şi în 
spitalele psihiatrice ale KGB, declara într-un interviu-bombă acordat ziarului Ziua că Ion Iliescu 
nu este numai un «bătrîn stalinist», ci şi un agent al Moscovei [...]. Sintetizat, se poate deduce că 
Ion Iliescu este, conform afirmațiilor lui Vladimir Bukovski, un agent al structurilor fostei URSS. 
Fie că aceste structuri sînt NKVD/KGB, GRU, Departamentul International al CC al PCUS, aşa- 
numitul Departament Est-European al CC sau pur şi simplu orice alte structuri informative sau de 
influenţă care au întreţinut un anume tip de relaţii cu el. «Dar nu contează, de fapt nici nu 
contează ce fel de relaţii a avut, atît timp cît aceste relaţii erau speciale», subliniază apăsat 
Bukovski. Prin anunţul privind acţionarea noastră în judecată, Ion Iliescu, «liderul suprem al 
operaţiunii» din decembrie 1989, îşi oferă sieşi acum, la sfîrşit de mandate, posibilitatea de a 
demonstra toate neclarităţile din timpul sîngeroaselor evenimente care l-au propulsat la 
conducerea statului român. Şi, de ce nu, şi de dinainte. Un eveniment aşteptat de 14 ani! Pentru că 
dacă există ceva ce ar fi schimbat cu desăvîrşire faţa naţiunii române de azi, acest lucru ar fi fost 
un real proces al comunismului. Un proces pe faţă, asemenea celui al naziştilor, ar fi eliminat 
posibilitatea ca o întreagă clasă de profitori şi infractori din rîndul nomenclaturii comuniste să se 
afle azi la conducerea României. După cum explica şi Bukovski, conducerea postcomunistă din 
Europa de Est, care trebuia să elimine comunismul, nu a făcut-o, cu excepţia Cehiei, care l-a avut 
pe Havel. Şi aici este enormă diferenţa dintre Iliescu şi Havel, dintre evoluţia României în aceşti 
atît de chinuiţi 14 ani şi cea a fostei Cehoslovacii: aceea dintre un colaborator şi membru de vază 
al regimului comunist şi un opozant al acestui sistem odios. Fără această pleiadă de agenţi ai 
comunismului, întreţinută şi patronată de «liderul suprem», România ar fi fost de mult membră 
NATO şi UE, un real vector european în Europa Centrală şi de Sud-Est. Nimic bun nu ne-au adus 
stăpînirile emanate din FSN. Dimpotrivă”. Reiterînd afirmaţiile lui Bukovski, potrivit cărora 
liderii postcomunişti „erau în marea lor majoritate mai degrabă o facțiune a fostei elite” şi „se 
simțeau mai aproape de trecut decît de viitor şi nu au dorit o schimbare radicală, le era teamă că o 


astfel de schimbare i-ar fi eliminat şi pe ei”, Victor Roncea concluzionează: „Acesta pare să fie 
motivul real al iritării preşedintelui Iliescu, care reprezintă azi în tabloul corupţiei din România 
vîrful unei piramide răsturnate”. 

Este reluat dialogul pe care Bukovski l-a avut la Kremlin cu Elțîn, cînd i-a spus: „Trebuie să 
terminaţi ce aţi început. Trebuie să facem un proces, şi să fie un proces ca la Nürnberg, pentru că 
numai aşa putem să-i terminăm — altfel vor ieşi iar la suprafaţă”. „De aşa ceva are nevoie şi 
România”, conchide Roncea. 

59 Vezi textul stenogramei în ultima parte a acestui volum. Odată cu această stenogramă, Vladimir 
mi-a mai dat o sinteză a discuţiilor purtate de o delegaţie română la Moscova, documentele fiind 
publicate în ziarul Ziua din 28 iulie 2004. Din această sinteză reiese că, în perioada 7-9 februarie 
1991, loan Mircea Paşcu, fost consilier pe probleme de politică externă al preşedintelui Iliescu, s- 
a aflat într-o vizită oficială în capitala Uniunii Sovietice, fiind însoţit de Eugen Dijmărescu, pe 
atunci vicepremier şi ministru al Economiei şi Finanţelor (în 2004 era secretar de stat pentru 
politici economice şi de comerţ exterior). Misiunea care îi fusese încredinţată lui Paşcu cu ocazia 
acestei deplasări a fost aceea de a pregăti vizita lui Ion Iliescu la Moscova şi de a solicita ajutorul 
direct al Uniunii Sovietice pentru Frontul Salvării Naţionale, în lupta sa cu „duşmanii clasei 
muncitoare”, după cum sînt numite în document partidele politice istorice. În cadrul vizitei sale la 
Moscova din februarie 1991, I.M. Paşcu s-a întîlnit cu consilierul lui Mihail Gorbaciov pe 
probleme de politică externă, Vadim Valentinovici Zagladin, întîlnire la care a participat şi 
ambasadorul României la Moscova, Vasile Şandru. Paşcu i-a declarat consilierului lui Gorbaciov 
că România „aşteaptă iniţiative strategice din partea URSS”, şi asta cu doar cîteva săptămîni 
înainte ca reprezentanţii ţărilor membre ale Pactului de la Varşovia să semneze falimentul braţului 
armat al lagărului socialist. În urma discuţiei cu I.M. Paşcu, Vadim Zagladin a întocmit nota de 
convorbire pentru Mihail Gorbaciov, pe care mi-a oferit-o Bukovski şi care a fost integral 
publicată în Ziua. În textul introductiv la documente, pe care l-am semnat alături de Victor 
Roncea, arătam că „mesajele transmise Moscovei roşii de către actualul ministru al Apărării, loan 
Mircea Paşcu, dovedesc ancrasarea regimului lui Ion Iliescu în trecutul comunist, tributar complet 
fratelui mai mare, Rusia sovietică. De la furnizarea de gaze pentru a uşura lupta cu forţele interne 
potrivnice pînă la trădarea din nou a Basarabiei în braţele Uniunii Sovietice, subiectele prezentate 
de Paşcu responsabilului sovietic Zagladin ar trebui să pună serios pe gînduri oficialii structurilor 
euro-atlantice. 

O reacţie controversată a ministrului Apărării dă naştere la alte întrebări privind onestitatea sa. Într- 
un punct de vedere personal — deşi acesta ar fi trebuit să fie ultraoficial — acesta susţine că 
întrevederea cu oficialul sovietic nici n-ar fi avut loc. Aceasta poate însemna însă şi faptul că 
întîlnirea dintre cei doi a avut un caracter conspirativ”. Bukovski a certificat însă că documentul 
provine direct din arhiva lui Mihail Sergheevici Gorbaciov, în posesia căreia intrase între timp 
(vezi infra, „Comoara lui Bukovski”). 

60 În noiembrie 2003. 

61 Termen rus pentru chiaburi, utilizat şi în România în anii stalinismului. 

62 Interviul cu Aleksandr Litvinenko a apărut în ziarul Ziua din 26 iulie 2004. 


63 Ziua Memento Gulag este propusă de Vladimir Bukovski şi Comitatus pro Libertatibus pentru a 
fi comemorată în întreaga lume la 7 noiembrie, zi care marchează Revoluţia bolşevică, o zi care a 
condus la uciderea a sute de milioane de oameni în întregul bloc sovietic. În acele zile, presa din 
România publica unele date relevante cu privire la amintirea comunismului, din ce în ce mai 
ştearsă în Europa, care pare că preferă alte tipuri de comemorări. Astfel, aproape o treime dintre 
germani (32%) nu ştiu ce s-a întîmplat în ziua de 9 noiembrie 1989, cînd a căzut Zidul Berlinului, 
potrivit unui sondaj publicat cu o zi înaintea împlinirii a 15 ani de la acest eveniment. La 
întrebarea: „Ştiţi ce s-a întîmplat la 9 noiembrie 19897”, 67% dintre persoanele chestionate au dat 
răspunsul corect, în timp ce 32% au răspuns greşit sau nu au ştiut să răspundă. 

64 Vezi infra, „Comoara lui Bukovski”. 

65 Vezi infra, Addenda. 

66 Această ultimă parte a discuţiei noastre a fost publicată în ziarul Ziua din 13 septembrie 2005. 
Ion Iliescu nu a avut nici o reacţie. Problemele sale erau deja, după cum se ştie, altele... 


ÎN LOC DE EPILOG 


În închisoare cu Bukovski“ 


[...] Milioane de francezi au urmărit cu pasiune, marţea trecută, 
disputa televizată organizată în jurul unui film de o extraordinară 
densitate: L'Aveu. Povestea lui Artur London: un militant comunist care 
devenise viceministru al Afacerilor Externe al Cehoslovaciei şi fusese 
epurat, ca mulţi dintre camarazii săi, de către mecanismul marilor epurări 
staliniste, după ce mărturisise crime pe care nu le comisese. Partidul 
Comunist Francez îl delegase la emisiune pe Jean Kanapa, un om care, la 
vremea aceea (1952), nu ştia nimic despre asta, spune el. Şi credea în 
justiţia stalinistă din loialitate faţă de patria socialismului. Acum afirmă 
că ştie, că totul s-a schimbat. Desigur, nu mai sînt spînzuraţi astăzi 
oameni, nu se mai împuşcă nici la Moscova, nici la Praga. Mai mult, 
presiunea opiniei publice smulge deţinuţii politici unei morţi probabile. 
Vineri, Moscova anunţa apropiata eliberare a lui Bukovski, în schimbul 
comunistului chilian Luis Corvalán. Dar universul concentraţionar nu a 
dispărut. Ceea ce urmează demonstrează că el rămîne o realitate tragică, 
cu logica sa absurdă: aceea a dictaturii, unde internările politice nu pot fi 
doar simple incidente de parcurs. Fie că e vorba de URSS sau de China. 

O casă de beton, de un metru pe doi. Drept latrine, o gaură, fără 
vidanjă sau capac. Drept mîncare, o dată la două zile, 450 g de pîine 
proastă şi apă fierbinte. Ziua următoare nimic. Aceasta este carcera 
închisorii din Vladimir, descrisă de un martor care s-a văzut închis aici, în 
compania unuia dintre cei mai celebri contestatari sovietici: Vladimir 
Bukovski. Un bărbat care nu vrea să cedeze, care nu a putut fi făcut să 
tacă, astfel încît a trebuit lăsat să plece în exil. 


Doi ani de închisoare, cinci de lagăr în regim sever, cinci ani de exil 
în regiuni îndepărtate: o condamnare pronunţată la 5 ianuarie 1972 pentru 
agitaţie antisovietică şi tentativă de introducere în URSS de aparate de 
xeroxat. Dar asta nu era prima sa pedeapsă: Bukovski petrecuse deja mai 
bine de 12 ani în aziluri psihiatrice, în închisori, lagăre de muncă. Din 
liceu, luptase pentru justiţie, libertatea de expresie, garantate de legi pe 
care le citează, în van, în faţa judecătorilor şi psihiatrilor. 

El este cel care a arătat lumii oroarea azilurilor de psihiatrie pentru 
disidenţi: a scris, împreună cu psihiatrul sovietic Semion Gluzman, un 
Manual de psihiatrie pentru uzul disidenţilor, publicat în Occident sub 
titlul: Une nouvelle maladie mentale en URSS: l'opposition (O nouă 
maladie mintală în URSS: opoziţia) (Seuil, Paris, 1972). Şi este 
principalul motiv al nefericirii sale. Arestat, condamnat, Gluzman este 
grav bolnav la rîndul său. Carcera din închisoarea din Vladimir este cel 
mai dur regim. Regim de excepţie, evident. Ce făcuseră Bukovski şi 
colegul său ca să merite asta? „I-am făcut cunoscut directorului închisorii, 
prin intermediul unei scrisori, refuzul nostru de a munci în închisoare şi 
dorinţa noastră de a fi trataţi ca prizonieri politici.” Dar regimul normal, în 
restul timpului, nu e deloc mai blînd. Şi descrierea pe care o face pentru 
L'Express colegul de detenţie al lui Bukovski ţine de coşmar. 

Acest om se numeşte Iosif Meşner. Are 41 de ani şi este profesor de 
istorie. A putut părăsi Uniunea Sovietică în aprilie 1976, la capătul a 6 ani 
în colonii de muncă cu regim sever, dintre care ultimele 14 luni la 
Vladimir. De ce a fost condamnat? Membru al Partidului Comunist 
Sovietic din 1968, a fost exclus un an mai tîrziu pentru că a denunţat, într- 
o scrisoare adresată Comitetului Central, antisemitismul din URSS şi 
ocuparea Cehoslovaciei. Îi scrisese, în acelaşi sens, şi secretarului general 
al ONU. Scrisoarea a fost interceptată. Arestat în februarie 1970, judecat 8 
luni mai tîrziu la Chişinău, în Moldova, a fost condamnat la o pedeapsă 
mai severă decît o ceruse chiar procurorul: pentru propagandă şi 
subversiune antisovietice. 

Este un martor calm, sobru, modest, precis. 


„Volodia Bukovski? Îl întîlnisem în vara lui 1973, într-un lagăr din 
Perm, în Urali — ne spune el. Cerînd să fim trataţi ca deţinuţi politici (chiar 
dacă URSS nu le recunoaşte existenţa), am făcut greva foamei. Şi ne-am 
regăsit, toţi trei, în februarie 1975, la închisoarea din Vladimir. Cea mai 
groaznică din Uniunea Sovietică. Un edificiu vechi, cu ziduri subţiri, 
umed, mirositor, rece. Chiar cînd se încălzeşte celula, temperatura nu 
depăşeşte niciodată 12 grade. Or, deţinuţii, în zdrenţe, sînt deja în stare 
fizică proastă de la sosire. Cam 2.000 de prizonieri în total, dintre care 80 
de politici răspîndiţi printre cei de drept comun, în cele patru corpuri ale 
clădirii. 

Orice nou-venit suferă, mai întîi, o lună de regim sever. Dimineaţa, 60 
g de anşoa sau de morun putrezit provenind din stocurile expirate ale 
armatei şi 450 g de pîine neagră, rîncedă şi nedigerabilă. La prînz, o 
farfurie de varză. La cină, un bol de ovăz cu apă. Din a doua pînă în a 
şasea lună, se adaugă un minimum de zahăr şi cîteva grame de materii 
grase. Şi ştiu cît face asta: 5,20 ruble în prima lună, 9 ruble pe lună în 
următoarele cinci. Dar Consiliul de Miniştri din URSS a decretat, în 1972, 
că dacă deţinutul nu munceşte, familia sa trebuie să-i plătească hrana. Şi 
pentru asta, mama lui Bukovski a trebuit să verse 72 de ruble către 
închisoarea din Vladimir. Chiar dacă fiului ei i-a lipsit puţin să nu moară. 

Pentru că această alimentaţie este nocivă în special pentru cei care 
suferă de stomac sau de ficat. Or, Bukovski suferea de un ulcer la stomac, 
de colecistită, de hepatită. În plus, are inima bolnavă. Dar nici în lagăr, 
nici în închisoare medicii nu şi-au dat consimţămîntul pentru a fi trecut la 
regimul pentru bolnavi. El însuşi nu a cerut niciodată nimic. Colegilor 
care interveneau pentru el li se răspundea: «Acest lucru nu este prevăzut în 
regulament». 

Pachetele alimentare, autorizate la intervale lungi, pentru Bukovski au 
fost oprite. Asta face parte dintre mijloacele «psihologice» de presiune, ca 
suspendarea vizitelor familiale sau interceptarea scrisorilor, practicate 
împotriva recalcitranţilor, pentru «conduită rea» sau pentru incitare la 
rebeliune. S-a ajuns la Bukovski cu asemenea presiuni pentru că el 
pretindea îngrijiri medicale pentru muribunzi. 


Nu am avut veşti de la Bukovski de cînd am părăsit, la 4 februarie 
1976, închisoarea din Vladimir. Mama lui a avut. Veşti rele. Erau în stare 
să-l omoare lent. Pe plan fizic, cel puţin. Pentru că, psihologic vorbind, nu 
au reuşit să-l doboare. Au încercat totuşi. Bukovski mi-a povestit că, de la 
începutul internării sale, şefii KGB-ului îi propuseseră să înceteze orice 
activitate antisovietică, să semneze un angajament în acest sens şi să 
părăsească apoi lagărul. A refuzat. A cerut libertate şi pentru co-inculpaţii 
săi. I s-a spus la KGB: «Te vom ajuta să-ţi schimbi părerea». Au încercat, 
într-adevăr! 

Volodia Bukovski este un şef, un antrenor al oamenilor, prin curajul 
său, abnegaţia sa, erudiţia sa, sîngele său rece. Chiar şi în lagăr, în 
închisoare, martirizat de bolile sale, nu se gîndea decît la ceilalţi, se 
opunea nedreptăţii, brutalităţii, le cita paznicilor legile sovietice. Febra, 
suferinţa nu îl împiedicau să redacteze proteste, să se intereseze de fiecare 
coleg. Ştia totuşi, de fiecare dată, că asta îi va aduce o nouă pedeapsă la 
carceră, foamea, singurătatea, frigul, lipsa de îngrijiri. 

Vă mai amintiţi ultimele sale cuvinte, cu ocazia procesului său din 
1972? «Societatea nostră ştie deja că ucigaş nu este cel care spală lenjeria 
murdară în public, ci cel care o pătează.» Înainte să părăsesc Uniunea 
Sovietică, am văzut-o pe mama lui Volodia. Ea mi-a spus: «Singura mea 
speranţă este opinia publică occidentală». Trebuia ca opinia publică 
occidentală să protesteze zi de zi pentru a-l salva pe acest bărbat, unul 
dintre cei mai curajoşi, fără îndoială, unul dintre adevărații democrați 
ruşi.” 

Anunţul eliberării lui Bukovski arată o dată în plus greutatea acestei 
opinii. 


Bukovski vorbeşte pentru L’Express® 


Ziirich, sîmbătă, 18 decembrie [1976], ora 13.30. Dintr-un aparat al 
Aeroflot care tocmai a aterizat în ceaţă coboară unul dintre cei mai celebri 
„contestatari” sovietici: Vladimir Bukovski, 34 de ani. A părăsit 
închisoarea din Vladimir în urmă cu 2 zile. Împreună cu el, mama lui, 


sora, nepotul. Două minute mai tîrziu, un cvadrireactor de la Lufthansa, 
din direcţia Santiago, îi aduce pe pistă pe Luis Corvalân şi soţia lui. 
Secretarul general al Partidului Comunist Chilian vine după 3 ani petrecuţi 
în închisorile lui Pinochet. Aparatul sovietic îl duce la Moscova. Astfel se 
desăvirşesc două luni de negocieri calme purtate la Washington, sub egida 
discretă a Departamentului de Stat, cu ajutorul Comitetului Saharov din 
Copenhaga şi al Comitetului  Interguvernamental pentru Migraţii 
Europene, care reuneşte 33 de ţări. Este pentru prima dată cînd două state 
se înțeleg să elibereze simultan doi oameni cărora nu li s-a reproşat decît 
adeziunea la un partid sau la un ideal. 

Trebuie să te bucuri? Partidul Comunist Francez consideră această 
afacere ca fiind lamentabilă. Corvalán, consimţind plecarea, după mărturia 
unui reprezentant, dar fără să cunoască poate motivele, a evitat la sosirea 
sa în URSS orice aluzie la acest schimb. Cît despre Bukovski, el vrea să 
vadă în asta un precedent şi nu se gîndeşte decît cum să-i salveze pe 
ceilalţi. Ceea ce este, fără îndoială, esenţial. Căci lagărele şi închisorile 
sovietice rămîn populate cu deţinuţi politici cărora li se refuză chiar şi 
acest nume. Generalul Pinochet, care s-a lăudat marţi că ar fi inventat 
democraţia autoritară, a arestat, în ajunul eliberării lui Corvalán, pe 
numărul doi din Partidul Comunist Chilian. 


De la trimisul nostru special la Zürich 


Un semn care nu înşală: slăbiciunea extremă, care se ghiceşte sub 
cămaşa albastră, compleul prea larg, made in France, cu care chiar călăii 
l-au îmbrăcat (pe propriile cheltuieli, de altfel) în ajunul eliberării. În 
rest... este greu de crezut că acest bărbat se găsea încă, cu trei zile mai 
devreme, în una dintre cele mai dure închisori din lume. Fără speranţa de a 
ieşi înainte de mai mulţi ani. Dacă ieşea viu. Epuizat? Vladimir Bukovski 
are toate motivele să fie. 

Dar, pentru cei care îi recomandă odihna, care îi ordonă chiar să se 
menajeze, precum medicul elveţian care l-a examinat la sosirea sa, nu are 
decît un răspuns: „Am doar un lucru de făcut, o singură datorie. Să lupt 
pentru camarazii mei întemnițați, care mor acolo. Şi pentru toţi prizonierii 


politici de pe pămînt”. Teatral? Nu, sincer. Lucrul ăsta se vede în 
maxilarele lui încleştate, în ochii care scînteiază de furie cînd îi evocă pe 
camarazii lui rămaşi acolo. Şi nu preocuparea pentru publicitate personală 
îl împinge, pe parcursul a ore 'ntregi, să întrerupă conversaţia noastră 
pentru a le răspunde jurnaliştilor televiziunilor germană, olandeză, 
americană, care îl sunau: asta pentru că lumea ştie că lupta continuă. Şi că 
speranţa nu este în van. 


Lagărul 35 


„Căci, totuşi — şi aici faţa i se luminează, rîde —, guvernul sovietic, 
dîndu-mă la schimb cu Luis Corvalán, mărturiseşte pentru prima oară 
existenţa în URSS a prizonierilor politici. Sper, în acest ajun de Crăciun, 
că acest schimb nu este ultimul.” Ascultîndu-l, în confortabila sa cameră 
de hotel din Zürich, în fumul ţigărilor pe care le aprinde una după alta, am 
înţeles că această luptă era de ani de zile singura sa rațiune de a trăi. În 
lagărul de la Perm, din Urali, mai întîi: Lagărul 35, unde s-a văzut închis 
din 1972 pînă în vara lui 1974. Dar cum se luptă într-un lagăr? Surîs calm. 
„Există o întreagă metodologie a luptei contra represiunii. Trebuie să fii 
suplu, să te adaptezi la circumstanţe, la personalitatea gardienilor şi să-ţi 
fixezi obiective precise şi limitate. În această manieră am putut angaja, 
într-o acţiune punctuală, sute de prizonieri, care nu mai credeau că această 
tactică poate reuşi. 

Pentru Lagărul 35 şi cel vecin, 36, exista un mic edificiu vetust numit 
spital, care nu avea nici echipament, nici medicamente convenabile, nici 
chirurgi. Datorită lui Semion Gluzman, un medic psihiatru din Kiev 
internat acolo, am putut redacta o petiție enumerînd, cu o precizie de-a 
dreptul medicală, toate aceste neajunsuri. La început, ceilalţi prizonieri nu 
voiau să semneze. Erau resemnaţi cu abuzurile, cu inactivitatea, şi dispuşi 
să le rabde. Ne-au trebuit discuţii lungi ca să-i convingem, ceea ce nu era 
uşor, pentru că lagărul gemea de restricţii. Am primit o sută de semnături 
şi am trimis clandestin petiția la Moscova, unde ziariştii străini au primit- 


» 


O. 


Vizita lui Nixon 


„Putin după aceea, în Lagărul 35, un bărbat a murit din cauza unei 
perforaţii de stomac provocate de ulcer, pentru că nu exista la «spital» nici 
plasmă, nici chirurg. Moscova se temea, pentru că, graţie nouă, acest lucru 
deja se ştia. Comisii medicale şi de poliţie, trimise de la Perm, au 
recunoscut că spitalul era într-o stare deplorabilă. Ni s-a dat un medic 
chirurg acceptabil. Dar, mai ales, prizonierii au văzut că petiția a dat 
rezultate. Şi le-am spus, şi le-am repetat: «Fără petiția noastră, ai risca şi 
tu să crăpi». Astfel s-a organizat rezistenţa. Şi asta a condus, şase luni mai 
tîrziu, la o mişcare generală de greva foamei, începînd din martie 1974, 
într-un număr mare de lagăre. 

— O mişcare generală? 

— Da. S-au putut trimite mesaje dintr-un lagăr în altul. Dar prefer să 
nu intru în detalii... Voiam să obţinem statutul de prizonieri politici, care 
nu există în URSS, şi să fim scutiţi de toată munca forţată. Alesesem 
această dată cu gîndul la vizita lui Nixon, aşteptat cîteva luni mai tîrziu. 
Ştiam că Occidentul ar fi auzit vorbindu-se de greva noastră şi că Brejnev 
şi compania, care predicau detenta peste adevăr şi răspundere, erau jenaţi. 
Aveam dreptate: autorităţile lagărelor, surprinse, şi-au pierdut capul. 
Reacţiile lor ţineau deja de isterie. Ne-au pus pe unii dintre noi la carceră. 
Ne-au scos apoi de acolo şi au mimat pacea, iar după plecarea lui Nixon 
ne-au condamnat la pedepse cu închisoarea. Şi astfel m-au retrimis la 
închisoarea din Vladimir, unde fusesem mai întâi în 1972.” 


Un salariu de mizerie 


„Am fost judecat la Lagărul 35 de către un fals tribunal, ca pe 
timpurile lui Stalin: un membru KGB drept procuror, un judecător care 
ştia dinainte sentinţa şi directorul lagărului. Am cerut un avocat, conform 
Codului Penal — am fost refuzat. Am solicitat martori — din nou refuzat. În 
cinci minute totul era terminat. Eram condamnat la încă 3 ani de regim 
sever în închisoarea din Vladimir. Îmi proclamasem nevinovăția. Au râs. 


Dar obţinusem esenţialul. Prizonierii din lagăre au devenit conştienţi de 
drepturile lor şi de posibilităţile unei acţiuni comune concertate. 

La Vladimir, lupta a continuat. Cît despre mine, în 6 ani de detenţie 
am reuşit să nu muncesc o singură zi. În ciuda regulamentului, 
amenințărilor, pedepselor. 

Cum se poate munci pentru un regim care vă reprimă fără încetare, pe 
voi şi ideile voastre? Cum se poate accepta un salariu, de altfel mizerabil, 
din care KGB ia mai mult de jumătate? De altfel, muncind în lagăr sau în 
închisoare, după norme prescrise, adică pînă la epuizare totală, se pierde 
viaţa intelectuală, vederea şi sănătatea. În închisoarea din Vladimir, cea 
mai rea din toată Uniunea Sovietică, eram 30 de prizonieri politici care 
refuzam total munca. Şi am fost o sută care am trimis în total cel puţin 
zece mii de proteste la autorităţi, la Comitetul Central al Partidului, la 
Tribunalul Suprem, la Ministerul de Interne.” 


Pedepsele „ speciale” 


Îmi arată un caiet de şcolar cu coperta verde: „Imbecilii ăştia mi-au 
luat toate hiîrtiile, dar nu au dat atenţie adnotărilor mele. Am înregistrat 
toate reclamaţiile: 280 în ultimele 4 luni... Răspunsurile veneau aproape 
mereu. Fără destinatari. De la responsabili direcţi. Negative, mereu. Dar 
dacă reclamaţiile sînt foarte numeroase şi regulate, se obţine uneori o 
uşoară ameliorare. 

Pedepsele speciale? Nu le-am ţinut socoteala. Petrecusem mai mult de 
6 luni în celulă cu regimul alimentar minim din Lagărul 35. La Vladimir 
am fost pus la carceră de 5-6 ori. Cel mai rău, în aceste minuscule redute 
de beton, reci şi umede, fără aerisire sau lumină, este putoarea latrinelor: 
prizonierii colapseză. Şi cum sînt închişi tuberculoşi care pocnesc de 
sînge, zidurile sînt acoperite de pete. Nu se dezinfectează niciodată. 

Regulamentul, edictat de ministrul de Interne, prevede că un prizonier 
condamnat la carceră nu are dreptul la hrană caldă (o zeamă urît 
mirositoare, ca să spun aşa, fără calorii) decît o zi din două. Or, un 
prizonier spitalizat pentru că nu poate suporta acest regim este repus în 
carceră pentru cea mai mică abatere, chiar dacă medicul se opune. În orice 


caz, medicul este la dispoziţia KGB-ului şi se supune sfaturilor relative la 
cutare sau cutare prizonier. Mizează pe descompunerea fizică pentru a-i 
face pe oameni să cedeze: «Nu mai opune rezistenţă, cooperează şi vom fi 
amici». Asta vrea să însemne, desigur: «Denunţă-ţi camarazii». 

La Vladimir în special, acţiunea concertată este dificilă. Eşti 
amestecat cu criminalii de drept comun, dintre care mulţi cooperează cu 
autorităţile închisorii. lar noi eram trimişi la carceră în special pentru 
tentativele de a comunica între noi. Am putut face totuşi multe lucruri. Cu 
preţul pedepselor şi suferințelor, am reuşit să facem cunoscută în exterior 
oroarea regimului penitenciar sovietic. Şi poate, datorită acestui lucru, 
iată-mă la Zirich. Eu sînt salvat. Dar trebuie să mă dedic în totalitate 
camarazilor mei rămaşi acolo. Nevinovaţi, toţi. Închişi pentru opiniile lor. 
Cu toate că legile sovietice garantează libertatea şi URSS a semnat 
acordurile de la Helsinki. Regimul de la Vladimir s-a înăsprit, indiferent la 
această semnare a acordurilor. S-a suprimat treptat dreptul la 
corespondenţă cu familiile, dreptul la vizite, dreptul la citit. Este la fel în 
toate lagărele, în toate închisorile sovietice. La Vladimir, pe care nu l-am 
părăsit decît pe 17 decembrie, mă tem de o catastrofă — 60 de prizonieri 
politici vor începe, de la o zi la alta, o lungă grevă a foamei. Pentru a 
obţine dreptul de a citi reviste şi cărţi sovietice. Oficiale, cenzurate, 
desigur. Dar asta era singura hrană spirituală care ne rămînea. Ni s-a 
suprimat în noiembrie. Or, aceşti oameni sînt deja la capătul puterilor, 
subalimentaţi, supuşi farselor, încarcerărilor. Mulţi sînt în pragul morţii. 
Voi înşivă puteţi ajuta la salvarea lor, vorbind despre starea lor fizică, 


citîndu-le numele. Aceşti oameni nu au încălcat niciodată nici o lege”. 


67 . Articol publicat `n L'Express, 20-26 decembrie 1976, care anunţa apropiata eliberare a lui 
Vladimir Bukovski. 

68 . Articol publicat `n L'Express (1329, 27 decembrie — 2 ianuarie 1977) de Michel Goderoy, pe 
baza afirmațiilor lui Bukovski din timpul conferinţei de presă de la Zürich, din 19 decembrie 
1976. 

69 În discuţiile ulterioare purtate cu Goderoy, Vladimir Bukovski a solicitat revistei L’Express să 
atragă atenţia asupra a cinci dintre camarazii săi din închisoarea Vladimir, condamnaţi pe nedrept 


şi a căror viaţă era în pericol ca urmare a lipsei ajutorului medical: 

Zinovi Antoniuk, 40 de ani — economist, disident ucrainean din „Noua Generaţie Democratică”; 
hepatic, cardiac; sincope frecvente. 

Bagrat Shakverdian, 36 de ani — inginer armean; şapte ani de închisoare şi exil lung pentru că a 
luptat pentru dreptul poporului său la autodeterminare prin referendum; ulcer de stomac, cu 
hemoragii. 

Georgi Davidov, 36 de ani — conferenţiar în ştiinţe; şapte ani de închisoare urmaţi de exil pentru că 
a scris şi citit lucrări samizdat (publicaţii clandestine); cardiac, mereu condamnat la pedepse lungi 
în celulă. 

Aleksandri Serghienko, 44 de ani — studii întrerupte de represiunea KGB-ului; şapte ani de puşcărie, 
trei ani de exil pentru că a apărat autonomia culturală a ucrainenilor; tuberculos şi infirm. 

Gabriel Superfin, 27 de ani — critic literar; gravă maladie de inimă; printre cei mai curajoşi 
disidenti; toate cărţile sale au fost confiscate, inclusiv o Biblie publicată în URSS. 


Citeva cuvinte de încheiere 
şi mulţumiri 


De cînd am terminat de scris această carte, s-au întîmplat cîteva 
lucruri interesante. Mai întîi, la 21 decembrie 2005, printr-o Hotărîre de 
Guvern, s-a înfiinţat Institutul de Investigare a Crimelor Comunismului în 
România. Am făcut, cum se spune, „lobby” pentru această nouă instituţie 
şi am pregătit chiar textul respectivei hotărîri, iar primul-ministru Călin 
Popescu Tăriceanu a înţeles imediat să sprijine proiectul. Practic, după 
două minute de explicaţii, mi-a spus simplu: „Dă-i drumul!”. Se întîmpla 
la finele unui an în care pierdusem orice speranţă că vom asista prea 
curînd la dezvăluirea adevăratului chip al comunismului — cel al morţii. 
Avusesem trei întîlniri la Palatul Cotroceni cu Claudiu Săftoiu, consilierul 
politic al preşedintelui Băsescu. Fără nici un rezultat. Mai mult, am înţeles 
că „preşedintele nu consideră oportună şi actuală condamnarea 
comunismului”. Motivul: nu poţi condamna 3,8 milioane de români, 
membri de partid, se afirma atunci. A trebuit însă ca Traian Băsescu să fie 
huiduit — în urma sabotării lui Constantin-Ticu Dumitrescu de către 
partidul său satelit (care l-a propus în Consiliul Naţional de Studiere a 
Arhivelor Securităţii pe dl Corneliu 'Turianu, „inventatorul” sintagmei 
„Securitatea ca poliţie politică” şi, prin aceasta, principalul artizan al 
mutilării „Legii Ticu”) — pentru ca preşedintele să înţeleagă, dacă nu 
necesitatea condamnării comunismului, măcar oportunitatea ei. Prin 
urmare, s-a înfiinţat o comisie pentru redactarea unui raport care va sta la 
baza unei „condamnări oficiale” a comunismului. Poate nu întîmplător, 
unul dintre membrii „de bază” ai comisiei prezidenţiale, ca reprezentant al 
preşedintelui Băsescu în CNSAS, este tocmai Dragoş Petrescu — cel care, 
ca director al Institutului Român de Istorie Recentă, a făcut tot ce era 
omeneşte posibil pentru a ne împiedica să continuăm cercetările de istorie 


a Securităţii. Şi a reuşit, într-un fel — căci prietenii mei Armand Goşu şi 
Stejărel Olaru au fost nevoiţi să-şi dea demisia de la IRIR, în urma unor 
presiuni greu de imaginat. Asta e. Din păcate, nu pot să nu constat că şi 
comunismul poate fi, pentru unii, o bună afacere. În fine, şi acesta e un 
chip al comunismului — istoria sa, transformată fără scrupule în sursă de 
venit şi parvenire. 

Trec acum la partea luminoasă a acestui ultim cuvînt. Căci nu pot 
încheia cartea fără a le mulţumi celor care m-au ajutat să o scriu. În primul 
rînd, toţi foştii deţinuţi politici cu care am stat de vorbă în aceşti ani şi care 
mi-au deschis ochii asupra a ceea ce înseamnă adevărata suferință, preţul 
păstrării convingerilor şi marea putere de a-l plăti. Sînt dator cu 
recunoştinţă Anei Blandiana şi lui Romulus Rusan, sufletele care animă 
Memorialul Victimelor Comunismului, care m-au invitat la Sighet în vara 
anului 2002, cînd l-am întîlnit pe Vladimir Bukovski. Apoi, trebuie să 
amintesc generozitatea Editurii Polirom, care a sponsorizat un an mai 
tîrziu revenirea lui Bukovski, de astă dată la Braşov, prilej cu care am 
discutat proiectul acestei cărţi. La rîndul meu, am fost sprijinit direct de 
New Europe College, care mi-a oferit şansa unei călătorii la Cambridge, 
acasă la Vladimir, ocazie cu care am realizat cele mai multe dintre 
dialogurile din această carte, precum şi de Fundaţia Ortodoxă „Filocalia”, 
care a sponsorizat cheltuielile de traducere şi transcriere a interviului, cât şi 
o parte din cheltuielile de deplasare la o altă întîlnire cu Bukovski, cu 
prilejul unui simpozion organizat de Universitatea din Varşovia, la care 
am fost invitat prin bunăvoința Centrului Cultural Polonez de la Bucureşti. 

Pe parcursul scrierii acestei cărţi, începută în 2004, întreruptă şi 
reluată la finele anului 2005, cîţiva oameni mi-au fost aproape. Am avut 
perioade grele, cînd scrisul a fost singura mea sursă de venit. În acele 
momente, o mînă de ajutor mi-a fost întinsă de Sorin Roşca Stănescu, care 
mi-a propus să public în Ziua, oferindu-mi şansa unui venit decent (în 
Ziua fiind tipărite şi multe dintre interviurile cu Bukovski). Am fost în 
permanenţă încurajat de oameni a căror prietenie mă onorează — Gabriel 
Liiceanu, Silviu Lupescu, Andrei Pleşu, Dennis Deletant, Tom Gallagher, 
Stejărel Olaru, Armand Goşu, Nik Teodoreanu şi Toma Pil. Le sînt dator 


cu recunoştinţă mai tinerilor mei colegi Gabriel Vartolomei şi Alexandru 
Jipa-Teodoros, care au realizat o ultimă corectură a manuscrisului. 

În final, îi mulţumesc soţiei mele Ioana, pentru bunătatea ei şi 
sprijinul moral pe care mi-l oferă, şi băieţelului nostru Alexandru, de 
curînd venit pe lume, al cărui zîmbet îmi aduce în fiecare zi aminte de 
datoria pe care o am faţă de aceasta. 


Marius Oprea 


ADDENDA 


Comoara lui Bukovski 


În 1992, după ce a revenit la Moscova la solicitarea lui Boris Elțîn, 
pentru a participa la organizarea procesului pe care acesta l-a iniţiat în 
vederea desființării Partidului Comunist, Vladimir Bukovski a avut ocazia 
să pătrundă în arhivele secrete ale Kremlinului. Trebuia să respecte 
regulile casei, aşa încît i s-a interzis să ia vreo notiţă sau să extragă pasaje 
din documentele Secretariatului Comitetului Central, pe care le consulta; i 
s-a interzis chiar să aibă la el hîrtie şi creion — acestea erau regulile de 
acces în arhiva Partidului Comunist, iar ele nu fuseseră abrogate. Dar, a 
descoperit repede Bukovski, în regulamente nu se specifica nimic în 
legătură cu scanarea de documente, pentru simplul motiv că pe vremea în 
care birocraţii comunişti concepuseră regulamentul, asemenea minuni 
tehnice nu erau încă inventate. Aşa că, înarmat cu un scanner portabil, 
Vladimir Bukovski a început să copieze document după document, fără a 
fi oprit de nimeni; dimpotrivă, funcţionarii arhivei priveau minunîndu-se 
cum funcţionează noutatea tehnică a momentului, după ce au avut grijă să- 
| percheziţioneze din nou pe Bukovski, pentru ca acesta să nu aibă asupra 
lui hîrtie şi creion. Aşa au ajuns să fie publicate ulterior, în celebra sa carte 
Judecată la Moscova, dar şi plasate pe Internet, mii de documente 
ultrasecrete din arhivele comuniste sovietice, care au pus într-o nouă 
lumină dedesubturile politicii hegemonice a Kremlinului, precum şi 
cinismul unui regim a cărei principală pîrghie de supravieţuire a fost 
represiunea. 

În lunile în care s-a aflat atunci la Moscova, Vladimir şi-a vizitat 
foştii vecini şi casa în care a copilărit. Aici i-a fost prezentat un copil de 
zece ani, pentru care disidentul sovietic era un idol. Cu generozitatea ce îl 


caracterizează, Bukovski a petrecut cîteva după-amieze răspunzînd 
întrebărilor curioase ale băiatului, despre comunism, despre odiseea sa 
prin Gulagul sovietic. După ce s-a întors în Anglia, la Cambridge, 
Bukovski a păstrat legătura cu el, prin corespondenţă. În urmă cu cîţiva 
ani, băiatul de odinioară ajungea student la Facultatea de Ştiinţe Politice 
din Moscova. Sfătuit de Bukovski, s-a oferit să lucreze ca voluntar la 
Fundaţia Gorbaciov, creată în capitala sovietică de fostul lider de la 
Kremlin, cu scopul de a prezenta publicului interesat (dar care nu s-a prea 
înghesuit să manifeste vreun interes) propria variantă asupra istoriei 
recente a Uniunii Sovietice. Bukovski bănuia că această fundaţie ar putea 
păstra documente din vremea în care Gorbaciov a condus destinele 
Uniunii Sovietice. Şi nu s-a înşelat. Într-adevăr, liderul sovietic a comis o 
gravă ilegalitate, copiind arhivele Kremlinului din vremea în care el s-a 
aflat la putere, luîndu-le cu sine şi depozitîndu-le la fundaţia care îi poartă 
numele. Iar tînărul ucenic al lui Bukovski a început, la rîndul său, să 
copieze aceste documente, după ce a „spart” codurile electronice ale 
arhivei, scanată şi păstrată în computerele Fundaţiei Gorbaciov. Toată 
această imensă arhivă ocupa 2 GB, cantitatea de documente ajungînd la 
cîteva sute de mii de pagini: practic, toate documentele Biroului Politic, 
ale Secretariatului CC şi ale Cancelariei Prezidenţiale din timpul în care 
Gorbaciov s-a aflat în fruntea Uniunii Sovietice. Acum, documentele, 
precum şi cel care le-a copiat, se află în siguranţă în Marea Britanie, iar 
Bukovski şi tînărul său colaborator au început prelucrarea lor. În curînd, 
vor fi publicate două volume, în engleză şi în franceză, în care vor apărea 
documente de referinţă cu privire la legăturile oculte ale unor oameni 
politici britanici şi francezi cu Moscova; de pildă, cartea care va apărea în 
Franţa este de natură să arunce o altă lumină asupra imaginii publice a lui 
Francois Mitterrand. 

Cînd m-am aflat la Cambridge, invitat de Bukovski, am petrecut 
cîteva zile împreună realizînd interviul inclus în această carte şi din care 
cele mai importante pasaje au fost publicate în exclusivitate de ziarul Ziua, 
dar şi „scotocind” împreună prin arhiva lui Gorbaciov. Documentul de mai 
jos face parte dintre cele găsite atunci; lui i se mai adaugă altele, privind în 


special relaţiile dintre România şi URSS în ultimii ani ai lui Ceauşescu, 
care vor fi valorificate într-o lucrare ştiinţifică de către colegul meu 
Armand Goşu de la Institutul Român de Istorie Recentă, de asemenea unul 
dintre colaboratorii apropiaţi ai lui Vladimir Bukovski. Am amînat 
publicarea lor în presa din România pînă la 17 noiembrie 20047 (cînd au 
apărut simultan în Ziua, Evenimentul Zilei şi România liberă) pentru că 
numai la începutul acelei luni Bukovski reuşise să-l aducă în Marea 
Britanie pe tînărul său colaborator (al cărui nume ne-a rugat să nu-l 
divulgăm deocamdată) care a copiat pe compact-discuri întreaga arhivă a 
lui Gorbaciov. Publicarea vreunui document din această arhivă pe cînd 
acesta se mai afla la Moscova l-ar fi expus unui grav pericol. Vladimir 
Bukovski ne-a încredinţat spre publicare aceste documente în special în 
urma reacţiilor preşedintelui Ion Iliescu la interviurile pe care cunoscutul 
disident rus mi le-a acordat şi din care am publicat cea mai mare parte în 
ziarul Ziua, îndeosebi în urma afirmației fostului preşedinte al României, 
potrivit căruia, se înţelegea, l-aş fi „manipulat” pe Bukovski, care ar fi fost 
părtaş fără voia sa într-o acţiune de compromiterere politică dîmboviţeană. 
Sînt sigur că, pe măsură ce investigarea arhivelor Fundaţiei Gorbaciov va 
continua, Bukovski va reveni, fără îndoială, cu noi documente care 
probează afirmaţiile lui în legătură cu „relaţiile speciale” pe care Ion 
Iliescu (dar şi alţi lideri politici importanţi din spaţiul european) le-a avut 
cu Moscova şi cu liderul sovietic. 

Comoara lui Bukovski nu se află însă pe acele CD-uri. Ea e închisă în 
sufletul său mare. Şi, uneori, mai ales cînd este nevoie de ea, iese la 
lumină. Aşa cum s-a petrecut, cred, şi în multe dintre paginile acestei cărţi. 


Convorbirea lui M[ihail] S[ergheevici] Gorbaciov cu 
preşedintele I[on] Iliescu (între patru ochi), 5 aprilie 19917 


M.S. Gorbaciov: Vă salut ca pe un prieten, un tovarăş. Cred că această 
întîlnire este foarte importantă atît pentru noi, oamenii sovietici, cît şi 
pentru poporul român. Am studiat atent documentele pregătite. Tratatul 
nostru a ieşit foarte bun. Şi un lucru principal, este primul tratat încheiat 


cu o ţară din Europa de Est după schimbările care au avut loc acolo. 
Împreună cu dumneavoastră, cum se spune, schimbăm viteza. Ajungem la 
un dinamism nou. Am spus-o şi înainte: vom învinge bolile noastre, dar 
relaţiile vor rămîne, pentru că eu cred că posibilităţile pentru prietenia cu 
România, pentru păstrarea şi consolidarea ei sînt imense. 


I. Iliescu: Sînt cu totul de acord. Spuneţi, vă rog, cum s-a desfăşurat 


discuţia dumneavoastră cu minerii/2. 


M.S. Gorbaciov: Întlnirea a fost dificilă. A durat două zile. La început au 
prevalat revendicările politice: demisia Preşedintelui şi a Premierului, 
chiar a Sovietului Suprem. După care au stat, s-au potolit, au trecut la 
discutarea problemelor economice. Au aprobat deciziile elaborate. Dar nu 
a fost uşor deloc. În timpul discuţiilor, cei din sală au încercat să facă 
presiuni asupra participanţilor la negocieri, făceau gălăgie, tropăiau. 
Atunci am spus: „Cine este împotrivă să se ridice în picioare!”. În sală 
erau în jur de trei sute de oameni — s-au ridicat opt sau zece, cei mai 
recalcitranţi. Erau nişte oameni care şi-au abandonat de mult minele, 
trecînd la preocupări politicianiste. Însă principala masă a minerilor a 
susţinut înțelegerile la care s-a ajuns. Spre sfîrşit, trei din cei zece au cerut 
cuvîntul. Din sală s-a strigat: „Nu-i nevoie!”. Însă eu am spus: „Să 
vorbească!”. Ei iarăşi au vorbit despre demisie. „Dumneavoastră”, repetau 
ei, „sînteţi un reformator, aveţi merite mari, dar acum trebuie să vină un 
alt fel de om”. La început le-am mulţumit pentru complimente şi pe urmă 
am ripostat. Cum se spune, am coborit de la lexiconul politic la cel 
muncitoresc-ţărănesc. Minerii mi-au spus după aceea: „Aşa şi trebuie 
vorbit cu noi”. lar eu le-am spus celor zece: „Dacă nu vreţi să munciti şi 
vreţi să-i dezorientaţi pe adevărații oameni ai muncii, nu veţi reuşi”. Le 
spuneam: „Puneţi la o parte hîrtiuţele, tot nu sînt ale voastre. Spuneţi, ce 
gîndiţi?” — şi ei îmi strigau: „Sînt ale noastre”. Iar eu, lor: „Nu, tot ceea ce 
spuneţi acum am auzit deja. Am auzit-o şi la mitinguri, şi în cuvîntările 
reprezentanţilor democratilor. Mi-e clar că sînteţi de partea lor”. Într-un 
cuvînt, a fost dură discutia. Acum în toate minele se reia munca, în afară 
de Kuzbass. Acolo sînt mulţi emisari ai lui Elțîn. Ei conving ca greva să 


fie continuată, pînă cînd lucrează congresul din Rusia — vor să exercite 
presiune asupra delegaților. Este o luptă serioasă. Cu toate acestea, 
congresul se desfăşoară nu aşa cum ar fi vrut conducerea Federaţiei Ruse, 
iar atitudinea faţă de congres nu este cum ar fi dorit ei. Este şi de înţeles. 
Ţara are probleme imense care trebuie rezolvate. Or, aici toată lumea 
vede: se fac jocuri politicianiste. lar poziţia mea este următoarea: haideţi 
să le rezolvăm împreună. Repet, are loc o luptă, o luptă între forţe 
puternice. Însă pentru ce este lupta? Dacă confruntăm poziţiile noastre, 
vedem că sînt multe similitudini. Dar ei promovează nişte lucruri 
inacceptabile şi pe care uneori chiar se feresc să le spună în public. 
Poporul avansează spre piaţă prudent. Creşterea preţurilor a stîrnit o 
anumită agitaţie. O mare prudenţă se manifestă faţă de proprietatea 
privată, faţă de privatizare. Se spune aşa: dacă proprietatea trece în posesia 
celor care fură, celor nou-îmbogăţiţi, nu avem nevoie de aşa ceva. Or, 
mulţi dintre parlamentarii ruşi vor tocmai aceasta. Fi, propriu-zis, se 
sprijină deja în multe pe cei care au reuşit să se îmbogăţească. Nici 
programul lor pe termen scurt, nici cel pe termen lung nu conţin nimic 
realist. În schimb, critici sînt destule. Şi toată această critică vrea să se 
folosească de nemulţumirile care există în societate. Motive de 
nemulţumire, desigur, există. Piaţa este distrusă. Anul trecut am promis 
imprudent: vom discuta totul. Dar cînd am început să discutăm, 
propunerile noaste au început să fie respinse. Concomitent, a pornit 
procesul de achiziţionări totale din partea populaţiei. S-au cumpărat 
mărfuri în valoare de 100-120 miliarde de ruble. Într-un cuvînt, cu greu 
am rezistat atunci. Refacerea pieţei este acum pentru noi problema 
numărul unu. Tocmai într-o asemenea situaţie, lozincile care critică 
conducerea cad pe un teren fertil. Oamenii cred: dacă cei de la putere nu 
rezolvă problemele, poate că Elțîn rezolvă ceva. Deci nu Elțîn este cauza, 
ci nerezolvarea problemelor — iar ele trebuie rezolvate cît mai repede. Însă 
este un lucru dificil. Doar are loc scăderea producţiei de cărbune, de 
petrol, de metale. Simultan au scăzut preţurile la petrol. Mai mult, în acest 
an a căzut şi virful de plăţi pentru achitarea împrumuturilor efectuate 
înainte. Şi totul ne presează. De aceea posibilităţile noastre de manevră 


sînt la limită. În legătură cu aceasta, am decis elaborarea unui program 
minim, pentru a rezista în acest an şi de a intra în condiţii cît de cît 
normale în anul următor. Să ştiţi că sîntem gata să folosim orice metode, 
inclusiv cele administrative, pentru a nu permite dezagregarea. A doua 
problemă este Uniunea. Este important faptul că referendumul a avut 
succes. Mărturisesc, a fost o măsură riscantă din partea mea, dar una 
necesară. Numai cîte speculaţii s-au debitat... Fiecarea vorbea de capul lui 
şi toată lumea se referea tocmai la popor“. Cineva se pronunţa pentru 
confederație, altcineva pentru federaţie, cineva pentru destrămarea Uniunii 
— şi toate acestea în numele poporului, totul îi era lui atribuit. Atunci am 
zis: „Haideţi să întrebăm şi poporul!”. Pe cînd discutam dacă organizăm 
sau nu referendumul, a avut loc o adevărată încăierare. Unii ar fi vrut să-l 
submineze. Dar cînd s-a ajuns la vot, unii au chemat să-l boicoteze, alţii, 
să se voteze împotrivă. Cine va semna tratatul”? va primi toate avantajele. 


I. Iliescu: Poate că în urmă cu trei ani organizarea referendumului ar fi 
fost mai uşoară. 


M.S. Gorbaciov: Poate că în urmă cu patru ani ar fi fost şi mai uşoară. 
Dar dacă am fi putut şti totul la timp... Cu toate acestea, la vot s-au 
prezentat 80% din populaţie, dintre care 76% s-au pronunţat pentru 
păstrarea Uniunii. Şi aceasta în condiţiile în care era vorba despre Uniunea 
Republicilor Sovietice Socialiste. Eu doar propuneam altfel: pentru 
Uniunea Republicilor Sovietice Suverane, pentru o federaţie reînnoită, dar 
deputaţii au insistat asupra menţinerii vechii denumiri. Acum trebuie să 
mergem mai departe. Poate că în luna mai vom semna tratatul şi totul se 
va aşeza la locul lui. Cei care îl vor semna vor primi toate avantajele ce 
decurg din apartenenţa la Uniune, iar cu cei care nu vor semna vom începe 
un proces de divorţ. Şi aici apar o sumedenie de probleme. Vedeţi, chiar 
graniţele dintre republicile noastre sînt stabilite în mod juridic numai în 
proporţie de o treime, restul fiind stabilit de sovietele săteşti. Iar 
populaţia? Ea este cu totul amestecată. Principalul lucru pentru noi este să 
nu atingem interesele oamenilor — dar cum să nu le atingem, dacă 75 de 
milioane trăiesc în afara graniţelor teritoriilor lor naţionale, dacă 30 de 


milioane au căsătorii mixte. lată că, ţinînd cont de toate acestea, m-am şi 
pronunţat pentru o federaţie reînnoită, pentru suveranitate, dar în cadrul 
Uniunii Sovietice. Într-un cuvînt, trebuie să ne determinăm. Însă procesul 
merge peste tot diferit. Întrucît vorbim între patru ochi, vă rog să acordati 
atenţie următoarei probleme. Dificultăţi apar, între altele, la vecinii 
dumneavoastră, în Moldova. Dacă va merge la fel şi în continuare, 
probabil va trebui să ne implicăm. Se exercită presiuni din toate părţile. 
Poate că în curînd voi trimite acolo încă un grup de deputaţi. În urmă cu 
ceva timp, a fost emis un decret al Preşedintelui, convenit cu moldovenii. 
Ei au început să-l îndeplinească, dar pe urmă l-au torpilat din ambele părţi. 
Moldova este o bună republică. Oamenii au trăit bine acolo. lar acum, 
confruntarea. Noi facem tot ce este posibil ca acolo să nu se întîmple 
nimic deosebit, însă Moldova să se hotărască. Ea poate să se dezvolte în 
pace şi spre binele ei. O garanţie este faptul că acolo încă nu s-a ajuns la 
înstrăinare între oameni, precum în unele republici. Nu vreau să spun că 
doar în Moldova sînt probleme. Să luăm Georgia. Au organizat ei un 
referendum propriu, după care m-a sunat [Zviad] Gamsahurdia7€ şi a spus: 
„Nu băgaţi în seamă referendumul, noi nu intenţionăm să ieşim. Fără 
Uniune nu facem faţă”. l-am răspuns: „Bine, haide să lucrăm, dar nu-i 
exterminați pe osetini — faceţi ceva în această privinţă”. M-a asigurat că 
totul merge spre normalizarea situaţiei din Osetia. Acele nouă republici 
care s-au pronunţat pentru Uniune şi se pregătesc de semnarea tratatului 
constituie aproape 93% din teritoriile Uniunii, din populaţia ei şi din 
potenţialul ei economic. Dar nu abandonăm nici restul. Am început 
discuţiile cu balticii. Ieri a avut loc o convorbire cu lituanienii. Dar dacă 
ne întoarcem la Moldova: şi acolo doar, în pofida interzicerii 
referendumului, zeci şi chiar sute de mii de oameni au votat pentru 
Uniune. Acest lucru a demonstrat: confruntarea se va mai menţine. Cu 
privire la problema Moldovei, vom întreţine contacte cu dumneavoastră. 
Ştiu că presa dumneavoastră scrie mult în această privinţă, şi scrie pe 
nedrept. Or, presa este un lucru. Dar cineva chiar dintre oficialități, de 
asemenea, nu s-a reţinut. I-am spus lui A.A. Bessmertnîh77 ca el să 
vorbească cu ministrul dumneavoastră de externe: nu trebuie să acutizăm 


această problemă. Acum cîteva cuvinte despre procesul politic de la noi. 
Ne îndreptăm spre reînnoirea hotărîtoare a acestuia. Doar cultura politică 
de la noi a fost asemănătoare cu cea de la dumneavoastră. Dacă eşti 
adversarul meu politic, înseamnă că îmi eşti duşman. În cel mai bun caz, 
locul tău este la puşcărie. Mă pronunţ în mod hotărît pentru formarea cît 
mai rapidă a noii culturi politice, pentru întărirea procesului normal 
pluripartitist, dar în condiţii de legalitate. Însă deocamdată la noi se 
tropăie, se ţipă, se fac mitinguri. În ultima vreme am fost nevoit să restrîng 
un pic această anarhie. Vai, cum s-au revoltat partizanii ei! Dar nu-i nimic, 
trebuie să fie ordine. Deşi îmi dau seama că este greu s-o restabileşti, 
pentru că partizanii dezordinii s-au aruncat în luptă. Problema e că acolo 
unde au ajuns la putere, n-au reuşit să facă nimic. Ei simt că nu vor rezista 
mult sprijinindu-se doar pe lozinci populiste. Rata de popularitate a lui 
Elțîn scade şi ei au întreprins un contraatac, declarînd că perestroika n-a 
dat nici un rezultat şi au jucat riscînd cu totul. Nu întîmplător la congresul 
său, Elțîn a pus de cinci ori problema alegerilor preşedintelui Rusiei, dar 
nu a găsit sprijin. Dar spun încă o dată: nu Elțîn este problema. El este un 
produs al epocii precedente, ca noi toţi [s.m.]. Problema o constituie cei 
din jurul lui, care îl dispreţuiesc, dar îi folosesc energia, dorinţa de 
revanşă, însă în anturajul lui sînt nişte forţe periculoase. Legăturile lor trec 
peste graniţă şi ei, pur şi simplu, rîvnesc puterea. În multe privinţe, aceştia 
sînt nişte oameni fără patrie şi istorie. Şi ei nu-i permit lui Elțîn să facă 
nici un pas. Cu Elțîn e posibil să ajungi la o înţelegere, cu ei niciodată, 
pentru că tocmai cu ei avem scopuri politice diferite. 


I. Iliescu: Probleme aproape asemănătoare, dar, desigur, la altă scară, snt 
şi la noi. Cu toate acestea, asupra noastră se exercită presiuni nu numai 
dinăuntru, dar şi din exterior. De pildă, nu putem obţine credite de la 
BIRD şi FMI. De ce? Se amestecă SUA. Or, pentru noi, creditele 
reprezintă o chestiune de importanţă vitală. Situaţia politică internă nu este 
mai puţin complicată decît cea externă, iar cea economică, de asemenea. 
Anul 1990 a fost un an al luptei politice. Acum problemele economice şi 
sociale sînt primordiale. Am sperat că prin ridicarea preţurilor vom putea 


ieşi din spirala de criză, dar deocamdată piaţa nu se stabilizează. Cauza 
constă în faptul că ramurile industriale de bază practic stagnează şi nu 
avem resurse pentru a le resuscita. Şi urmează tot lanţul... 


M.S. Gorbaciov: Nu aveţi impresia că Occidentul vrea să ne pună pe 
butuci şi pe noi, şi pe voi, pentru ca după aceea să ne cumpere totul pe 
nimic? 

I. Iliescu: Fără îndoială/E. Vrea să se folosească de situaţia noastră, într- 
adevăr, dificilă. Anul în curs este foarte complicat. Deocamdată, clasa 
muncitoare a fost cu noi. Ţărănimea, la fel. Dar acum, în ambele cazuri, 
observăm o ostilitate crescîndă. Şomajul a ajuns la 500.000 de oameni. 
Piaţa este dezechilibrată. Toate acestea constituie o sursă permanentă de 
nemulţumire. Forţele duşmănoase interne şi externe cooperează. În aceste 
condiţii, tratatul pe care îl încheiem astăzi are pentru noi o foarte mare 
importanţă. El demonstrează încrederea reciprocă existentă între ţările 
noastre. Însemnătatea acestuia este evidentă. Dar trebuie spus că opoziţia 
dinăuntrul ţării ne atacă şi în legătură cu acest tratat. Ea afirmă că noi 
vrem, cu ajutorul tratatului, să legiferăm răpirea Basarabiei de către ruşi, 
să confirmăm pierderea teritoriilor româneşti. Cei de dreapta încearcă să 
intre în alianţă cu cei de dreapta din Moldova. Dar noi sîntem împotrivă. 
Ne străduim să acţionăm în mod realist. Conducerea ţării consideră că şi la 
ora actuală totul este clar şi trebuie să pornim de la realităţi, iar istoria este 
cu totul alt lucru. Dar e greu să explici oamenilor toate acestea. Aş vrea să 
vă rog să ne înțelegeţi, să înţelegeţi că sîntem nevoiţi să ne exprimăm în 
mod diferit, să vorbim în limbi diferite cu oameni diferiţi. În Moldova, 
după părerea noastră, există forţe realiste. Vă sfătuiesc să vă sprijiniți mai 
mult pe Snegur. El gîndeşte în mod realist. 


M.S. Gorbaciov: Dar este derutat. 
I. Iliescu: Da, el înţelege asta. 


M.S. Gorbaciov: După vizita mea în Japonia, îl invit la Moscova — sau 
poate că mă duc chiar eu în Moldova. 


e EI 


pentru contacte cu Moldova, pentru legături umane, pentru relaţii tehnice, 
sociale şi culturale. 


M.S. Gorbaciov: Este tocmai ce trebuie. 


I. Iliescu: Cred că moldovenii trebuie susținuți în problema Transnistriei, 
găgăuzilor... 


M.S. Gorbaciov: Cred că trebuie să facem totul pentru a nu permite 
scindarea republicii. 


I. Iliescu: La noi în ţară, cei de dreapta se folosesc activ de toate procesele 
din Moldova. 


M.S. Gorbaciov: Haideţi să pornim de la faptul că, în primul rînd, viaţa 
din Moldova trebuie să reintre pe un făgaş normal, iar în al doilea rînd, 
vom face totul pentru dezvoltarea legăturilor normale dintre România şi 
Moldova, pe bazele puse de noul tratat. 


I. Iliescu: Şi poate creăm o comisie comună a istoricilor, să gîndească... 


M.S. Gorbaciov: Cred că trebuie să aşteptăm. Cînd tensiunea scade, 
atunci să discute ei — însă acum este nevoie de o stabilizare. 


I. Iliescu: Chestiunea pe care am abordat-o este primul moment delicat. 
Aş vrea să abordez şi problema frontierei acvatice din Marea Neagră. Şi în 
această privinţă au loc dispute în România. Este vorba de Insula Şerpilor. 
Aceasta reprezintă doar 17 hectare de uscat în faţa Deltei Dunării, la 40 
km de aceasta. Cîndva a aparţinut turcilor, pe urmă ruşilor. După primul 
război mondial, românilor. Apropo, şi după tratatul de pace din 1947 a fost 
lăsată României. În anul 1948, în cadrul precizării graniţei, a intrat în 
componenţa URSS. Singurul obiectiv care există pe această insulă este 
farul. În afară de un grup de militari, acolo nu sînt alţi oameni. Însă 
disputele au fost şi rămîn. lar toate acestea sînt legate de linia de graniţă 
din spaţiul acvatic. 


M.S. Gorbaciov: De pe şenalul navigabil, probabil. 


I. Iliescu: Şi de pe fluviu, şi de pe mare. Înţelegeţi, dacă în jurul acestei 
insule, în conformitate cu dreptul internaţional, ar fi creată o zonă 
sovietică, corespunzătoare, ea ar acoperi o parte din apele teritoriale 
româneşti. 


M.S. Gorbaciov: Dacă aţi pus această problemă, o vom studia şi ne vom 
gîndi. Nici n-am ştiut de această problemă. Acum sîntem în discuţii cu 
chinezii privind chestiunea frontierei. Dar acolo sînt 7.000 de kilometri. 


I. Iliescu: Şi acum a treia problemă. În timpul primului război mondial, 
valorile Trezoreriei române au fost transferate în băncile ruseşti. După 
război am vorbit despre aceasta, dar valorile nu au fost găsite. În anul 
1956, o parte din tezaur (aurul sciţilor, din săpăturile arheologice) a fost 
găsită şi se află acum în muzeele româneşti. Nimic altceva nu s-a găsit. 
Poate că ar trebui să înfiinţăm o comisie comună? 


M.S. Gorbaciov: Aceasta este, de asemenea, o noutate pentru mine. Voi 
cere un raport cu privire la această temă. Şi pe urmă vorbim şi ne 
înţelegem. 


I. Iliescu: Rezolvarea acestei probleme ar fi, desigur, un moment pozitiv. 


M.S. Gorbaciov: Dacă se poate face ceva, vom face. lar acum, probabil, e 
timpul să invităm delegaţiile. 


Înregistrarea negocierilor lui M.S. Gorbaciov cu preşedintele 
României” Ion Iliescu, 5 aprilie 1991 


M.S. Gorbaciov: Vă salut, domnule preşedinte, şi pe toţi cei care vă 
însoțesc în cursul vizitei. Vreau să subliniez că acordăm o mare importanţă 
acestei vizite, sîntem destul de mulţumiţi de faptul că, conform înţelegerii 
comune, am ajuns la această vizită asupra căreia am convenit mai demult. 
Sigur că întreţineam contacte cu dumneavoastră permanent, dar a venit 
momentul să extindem cadrul relaţiilor noastre şi să le punem pe baze noi. 
Am avut deja posibilitatea să mă exprim sincer cu privire la faptul că noi 
toţi din Uniunea Sovietică şi ţările Europei de Est am parcurs un timp 


după evenimentele revoluţionare din trecutul recent. În această perioadă 
de reflecţie serioasă ne-am dat seama că în relaţiile noastre nu totul a fost 
aşa cum ar trebui să fie în domeniile politic, economic şi ideologic. Poate 
că sfera cea din urmă merită a fi detaşată în mod deosebit, iar noi am 
vorbit despre aceasta. A venit timpul să spunem: evident, prietenii noştri 
s-au plictisit de noi, ceva nu le placeE0. Timp de un an n-am deranjat pe 
nimeni, considerînd că totul trebuie să fie analizat şi cumpănit cu grijă. Şi 
în tot acest timp ne-am dat seama că noi toţi avem nevoie unul de altul. 
Sînt convins că peste tot începe să se tragă concluzia că noi toţi trebuie să 
ne schimbăm abordările, să discutăm în comun ce merită să fie păstrat din 
experienţa trecutului şi ce ar trebui să fie schimbat, a apărut dorinţa de a 
relua negocierile. Ignorarea acestei concluzii ar însemna să comiţi prostii 
politice. Faptul că vizita preşedintelui României este însoţită de semnarea 
noului Tratat înseamnă că în relaţiile noastre se deschide o nouă pagină. 
Este cel mai important lucru, pentru că el conferă vizitei o însemnătate 
excepţională, în sensul că arată cum trebuie construite relaţii bilaterale în 
condiţii noi. Aceasta conferă Tratatului şi un important răsunet 
internaţional. În politică, cîştigă acela care este realist şi ştie să tragă 
învăţăminte. Avem multe blocaje, trebuie să sărim peste unele dintre ele 
pentru a merge mai departe, căci altfel pierdem timp şi ne va trebui mult 
pentru a ne da seama ce se întîmplă. Tocmai în această abordare realistă 
constă importanţa de pionierat a vizitei dumneavoastră şi a Tratatului. În 
cadru prietenesc, am vorbit puţin despre problemele care s-au adunat la 
noi. Acum sîntem pregătiţi să continuăm schimbul de opinii. Sîntem 
pregătiţi să vă ascultăm. 


I. Iliescu: În primul rînd, vă mulţumesc pentru invitaţie, pentru primirea 
caldă. De la bun început aş vrea să-mi exprim acordul deplin cu aprecierea 
dumneavoastră dată relaţiilor noastre şi Tratatului de colaborare, bună 
vecinătate şi prietenie căruia noi îi acordăm o importanţă deosebită. 
Reprezentanţii ministerelor noastre au finalizat cu succes această lucrare. 
Documentul a ieşit consistent şi de o mare rezonanţă internaţională. El 
reflectă dorinţa comună de a pune relaţiile sovieto-române pe baze noi, 


ţine seama de schimbările care au avut loc atît în aceste relaţii, cît şi pe 
continentul european şi în lumea întreagă. Cred că acest document va fi 
important din punctul de vedere al relaţiilor internaţionale, pentru că este 
semnat între două ţări diferite ca mărime, dar unite din punctul de vedere 
al năzuinţelor lor. Problemele cu care noi ne confruntăm sînt, într-adevăr, 
serioase. Şi adineauri am discutat cu dumneavoastră despre aceasta. Ne 
dăm seama pe deplin de toată complexitatea proceselor care au loc în 
Uniunea Sovietică în domeniile politic, economic şi social. Noi înţelegem 
foarte bine că aceste dificultăţi au loc şi la nivel de conducere, şi în rîndul 
poporului. Avem probleme asemănătoare. Bineînţeles, ţinînd cont de 
faptul că ţările noastre diferă. Anul trecut, la noi au avut loc evenimente 
politice importante, s-a desfăşurat un proces de confruntare, dar care nu a 
ajuns la forme extreme. Punctul culminant l-au constituit alegerile din 
luna mai [20 mai 1990 — n.m.], după care în viaţa politică a ţării au avut 
loc nişte transformări calitative. Procesele au început să se desfăşoare într- 
un cadru nou, pe baze politice, statale principial noi. Apar instituţiile 
democratice, care determină dezvoltarea politică a ţării. La ora actuală 
avem peste 100 de partide. Iar în Parlament, care lucrează destul de intens, 
sînt reprezentate 14 dintre ele. Cu alte cuvinte, este vorba, practic, de un 
sistem pluripartitist. Parlamentul nostru a început o activitate intensă de 
elaborare a legilor, de reînnoire a întregii baze legislative. Se dezbate 
proiectul Constituţiei, pe care noi ne propunem s-o adoptăm pînă la finele 
anului. 


M.S. Gorbaciov: Şi aici intenţiile noastre coincid. 


I. Iliescu: După aceea, la noi vor avea loc alegeri noi. Mandatul nostru, al 
Parlamentului şi al Preşedintelui, funcţionează pînă la mijlocul anului 
viitor. 


M.S. Gorbaciov: Mă gîndesc acum la aceleaşi probleme. Acum sînt 
deseori întrebat dacă mandatul meu va lua sfîrşit în momentul adoptării 
noii Constituţii. 


I. Iliescu: Problemele noastre principale se află în sfera economică şi în 
cea socială. Am adoptat o linie politică fermă de reforme economice, de 
trecere de la centralism la piaţă economică. Acest proces însuşi generează 
multe dificultăţi. Perioadele de tranziţie au fost întotdeauna foarte grele. 


M.S. Gorbaciov: Numai lui Karl Marx i-a fost uşor atunci cînd teoretiza 
despre perioade de tranziţie — or, pentru un om politic, o asemenea 
perioadă este cea mai dificilă. 


I. Iliescu: Există trei elemente principale care creează dificultăţi în ţara 
noastră. Toată structura economică a fost creată pe baze neraţionale. 
Ceauşescu a construit-o pe baza concepţiei staliniste. S-a creat o 
infrastructură care a favorizat procesul accelerat de industrializare, se 
dezvoltau industria grea, construcţia de maşini, metalurgia. Se considera 
că pe aceste baze va fi modernizată întreaga economie a ţării. Pe aceasta 
se bazează concepţia de autarhie. Toate acestea ne-au lăsat moştenire o 
structură iraţională, cu o mare dependenţă de export. Ţineţi minte ce a 
spus Stalin, parcă, în 1945-1946? 


M.S. Gorbaciov: În 1946. Cînd a estimat cât trebuie să producem pentru a 
fi independenţi. 


I. Iliescu: El a consemnat cifra de 60 milioane de tone de oţel. Or, în 
România au fost construite capacităţi de producţie de 15 milioane de tone, 
şi asta în condiţiile în care noi nu dispunem de resursele necesare — în 
speţă, de cărbune cocsificabil. 


M.S. Gorbaciov: Aveţi capacităţi de producţie care ar trebui folosite, dar 
nu aveţi minereu de fier. Iată unde trebuie să ne unim eforturile. 


I. Iliescu: Acelaşi lucru este valabil pentru petrochimie, deşi noi, desigur, 
sîntem o ţară care extrage ţiţei. În prezent, extragem 7 milioane tone de 
titei, iar cîndva erau 12. Capacităţile existente de prelucrare a țițeiului sînt 
proiectate pentru prelucrarea a 35 milioane de tone. 


M.S. Gorbaciov: Am vorbit de cîteva ori despre aceasta cu Ceauşescu, 
care ne-a acuzat că nu-i dăm petrol. Dar reiese că voi aţi construit multe 


capacităţi, iar noi sîntem vinovaţi că nu vă livrăm petrol. 


I. Iliescu: Avem de a face cu scăderea producţiei industriale, care se 
transformă în problema cea mai dificilă. In schimb, nu avem datorii. 


M.S. Gorbaciov: Am putea să ne împărţim datoriile. 


I. Iliescu: Este, desigur, o realizare a lui Ceauşescu — dar se pune 
întrebarea: Pe seama cărui lucru a fost făcută aceasta? Bineînţeles, pe 
seama pagubelor aduse economiei, a scăderii nivelului de trai al 
populaţiei. Timp de 10-15 ani nu reînnoiam fondurile principale&?. 


M.S. Gorbaciov: Avem şi noi fondurile principale învechite. Gradul lor 
de uzură este de 35-42%. 


I. Iliescu: La noi acest indicator este, de asemenea, undeva la nivelul de 
35-40%. Într-un cuvînt, ceea ce am moştenit este una dintre sursele 
marilor greutăţi din metalurgie, energetică, petrochimie. lar toate acestea 
duc la o reacţie în lanţ. De aici provine reducerea producţiei pe parcursul 
întregului an trecut. Nu avem resurse pentru importuri de materii prime, 
iar credite nu ni se acordă. Este din cauză că noi nu sîntem în centrul 
simpatiilor SUA. Iată că Polonia şi-a dublat datoriile într-un an, au crescut 
şi datoriile Ungariei, dar atitudinea faţă de ele este alta. 


M.S. Gorbaciov: Dar calculate pe cap de locuitor, datoriile Ungariei sînt 
cele mai mari din lume. 


I. Iliescu: Nu putem obţine nici un miliard de dolari — de un an întreg 
discutăm această problemă cu Fondul Monetar Internaţional. România a 
dovedit deja că în ţară se dezvoltă democraţia. Însă despre Iliescu tot se 
discută cine este, neocomunist sau democrat. 


M.S. Gorbaciov: Aproape la fel se discută cine este Gorbaciov şi cine 
este Elțîn. Aceasta se numeşte „cea mai adevărată politică”. 


I. Iliescu: Acest lucru se confirmă şi prin faptul că la vremea potrivită 
González mi-a povestit despre poziţia SUA în legătură cu posibilitatea 
victoriei lui Ortega în alegeri din Nicaragua. Americanii au zis atunci 
direct: nu vom recunoaşte victoria lui Ortega. Sigur că este politică. 


M.S. Gorbaciov: Situaţia este cunoscută. De la conducerea RFG, apropo, 
primesc adrese cu recomandarea de a-l primi pe Antallê?. Pentru România 
nu o cer. 


I. Iliescu: Un alt aspect al problemei este însuşi procesul de tranziţie de la 
sistemul centralizat de conducere a economiei spre infrastructuri noi, 
bazate pe relații contractuale. Dacă luăm domeniul înzestrării tehnico- 
materiale, se vede cù de greu merg aici schimbările. Imediat după 
Revoluţie, în decembrie 1989, întreprinderile nu au vrut să ia în calcul 
opiniile ministerelor, luptîndu-se pentru obtinerea autonomiei depline, însă 
deja după cîteva luni, cînd toate legăturile precedente erau rupte, şi-au dat 
seama că n-au încotro, că altfel nu pot să-şi asigure dezvoltarea producţiei, 
şi au început să se adreseze iarăşi guvernului cu rugămintea de a li se 
garanta asigurarea  tehnico-materială. Relațiile economice trebuie 
construite pe baze sănătoase. Dar, de asemenea, este clar că vom trăi cu 
aceste greutăţi încă vreo cîţiva ani. Acum am păşit pe calea liberalizării 
preţurilor şi a salariilor. Spre aceasta ne-a împins nevoia. Pînă acum, multe 
lucruri se sprijineau pe subvenţiile statului, pe politica centralizată de 
redistribuire a beneficiului între ramuri. 


M.S. Gorbaciov: Informaţiile dumneavoastră exclud nevoia de 
explicaţiile mele. Este ca o imagine reflectată în oglindă — şi este de 
înţeles, pentru că noi promovam acelaşi sistem. Există zone unde ţăranii 
vor să se gospodărească în mod individual. 


I. Iliescu: Dificultăţile, fireşte, sînt asemănătoare, dar trebuie să ţinem 
seama de mărimile diferite ale ţărilor noastre. Acum am pormit reforma 
agriculturii. Potrivit legii funciare, se restabilesc drepturile de proprietate 
ale ţăranilor, dreptul lor la activitate economică independentă. Trebuie să 
restabilim dreptul persoanelor particulare asupra pămîntului. Limita pe 
care noi o introducem este de 10 hectare pentru o familie. În procesul de 
înfăptuire a reformei vor apărea, desigur, probleme suplimentare. Luăm, 
de pildă, cooperativele. Acolo unde ele lucrează bine, chiar cu restabilirea 
drepturilor de proprietate, membrii lor doresc să păstreze structura 
existentă a organizării producţiei, să aplice diferite forme de asociere. Dar 


există zone unde ţăranii vor să se gospodărească în mod individual. Nu le 
impunem nimic, să hotărască singuri. În zonele de munte, înainte, 
cooperativele erau înfiinţate în mod artificial. Dispariţia lor nu a dus la 
pierderi cît de cît sensibile. Dacă sînt interesaţi, ţăranii vor lucra mai bine. 
Altceva este în zonele de cîmpie, unde cooperarea este întrebuințată 
datorită necesităţii de a folosi pe larg mecanizarea, chimizarea, 
ameliorarea, rezolvarea problemelor de înzestrare tehnico-materială. Anul 
acesta ne aşteptăm la schimbări majore. Sperăm să obţinem rezultate 
satisfăcătoare. Toate acestea vor avea consecinţe politice. Avem opoziţia 
de dinăuntru şi „prieteni”8* de peste hotare care se străduiesc să 
exploateze dificultăţile existente şi pe cele care vin. 


M.S. Gorbaciov: Ce scădere de producţie aveţi? 


I. Iliescu: Anul trecut a fost de 35%, iar recesiunea a continuat şi în 
primul trimestru al acestui an%. Însă undeva spre sfîrşitul lui martie a 
apărut tendinţa spre stabilizare şi chiar o anumită revigorare în cîteva 
ramuri. Acum, principala sarcină a guvernului este stabilizarea situaţiei. 
Bineînţeles, acest lucru va depinde de modul cum vom reuşi să asigurăm 
dezvoltarea principalelor ramuri, energetică, chimie, metalurgie, ceea ce ar 
impulsiona şi resuscitarea producţiei în celelalte ramuri, precum industria 
alimentară. V-am cere să manifestati înțelegere în ceea ce priveşte aceste 
probleme. Ele sînt legate şi de colaborarea noastră bilaterală. Chestiunile 
care apar sînt analizate şi discutate de reprezentanţii ţărilor noastre. Este 
important să restabilim schimburile dezechilibrate. Ne recunoaştem vina 
pentru faptul că [rata] schimburilor comerciale a fost pentru noi [iniţial] 
pozitivă, iar la începutul anului 1991 aceasta a devenit negativă din cauza 
livrărilor incomplete în URSS a unor mărfuri industriale. Sperăm să facem 
faţă situaţiei. Vă cerem să examinaţi posibilitatea de a ne acorda un ajutor 
în livrările de gaze naturale. Înainte, noi primeam 7,5-8 miliarde de metri 
cubi în contrapartidă pentru maşini, echipamente şi alte mărfuri. 
Contractele pe acest an au fost încheiate pentru o cantitate de 3 miliarde. 
Aceasta înseamnă că dacă înainte primeam cîte 22-24 milioane de metri 
cubi de gaze pe zi, acum [primim] abia 8,3. Aceasta creează o situaţie 


destul de dificilă pentru mari centre orăşeneşti, inclusiv Bucureşti, şi 
pentru întreprinderi. Din cauza reducerii cantităților de gaze livrate a 
scăzut presiunea din gazoducte, ceea ce îngreunează utilizarea chiar a 
acelui volum pe care îl primim. Am cere restabilirea livrărilor la nivelul 
anului trecut şi ca specialiştii să fie însărcinaţi să analizeze prin ce 
modalităţi am putea ajunge la o înţelegere. Avem o serie de acorduri 
privind legături de cooperare ale căror termene au expirat. Este vorba, în 
speţă, de feroaliaje, metale neferoase etc. Considerăm că este necesar ca 
activitatea Comisiei Interguvernamentale Mixte să fie intensificată, să se 
vadă cum se poate aşeza colaborarea pe baze noi, pentru a păstra 
schimburile reciproce la un nivel necesar ambelor părţi. Noi ne pronunţăm 
pentru participarea reciproc avantajoasă la realizarea unor proiecte de 
întreprinderi mixte de pe teritoriile României şi Uniunii Sovietice, pentru 
folosirea capacităţilor din metalurgie şi construcţia de maşini. S-ar putea 
realiza o serie de legături de cooperare în domeniul prelucrării metalelor. 
Am fost printre principalii furnizori de nave pentru Uniunea Sovietică. S- 
ar putea participa la întreprinderi şi proiecte după modelul participării 
noastre la Krivoi Rog, Sovietabad, în regiuni unde se extrage petrol şi de 
unde se pot asigura livrări de celuloză. Avem o mobilă bună, dar nu ne 
ajunge masa lemnoasă. Primind-o de la dumneavoastră, am putea produce 
mai multă mobilă pentru piaţa dumneavoastră. Aş vrea să apreciez în mod 
pozitiv faptul că se manifestă înţelegere din partea conducerii sovietice 
faţă de acele probleme complexe cu care ne confruntăm. Ar fi util să 
discutăm în comun, pe plan practic, problema restabilirii legăturilor 
economice, acordîndu-ne ajutor unii altora. În ceea ce priveşte domeniul 
politic, sîntem mulţumiţi de dezvoltarea bună a relaţiilor noastre. 
Colaborăm activ pe arena internaţională, pe linia Ministerelor de Externe, 
în organizaţii internaționale, se întreţin consultări utile. Noi sîntem 
favorabili întăririi şi dezvoltării acestei experienţe bune. Avem deja un 
fundament pentru dezvoltarea în continuare a legăturilor politice, 
economice, culturale şi ştiinţifice. În curînd, la noi vine academicianul G. 
MarciukSS. Sîntem pregătiţi să semnăm cu el un document privind 
colaborarea pe linia academiilor de ştiinţă. Nişte contacte utile se dezvoltă 


între Ministerele Culturii, Învățămîntului etc. Ţinem cont şi de situaţia 
care se creează în URSS. lIntenţionăm să dezvoltăm contactele cu 
republicile unionale, inclusiv în domeniul economic, pe linia unor 
întreprinderi. Avem relaţii intense cu Ucraina, Moldova, Federaţia Rusă, 
nu uităm şi de alte republici. Este firesc că la noi se manifestă un interes 
deosebit faţă de republicile vecine, Moldova şi Ucraina. Aici există 
chestiuni delicate. Le abordăm în mod raţional, echilibrat, ţinînd cont pe 
deplin atît de realităţile relaţiilor noastre bilaterale, cît şi de situaţia 
internaţională. Vrem să fim realişti, să avem o atitudine corectă şi să nu vă 
creăm probleme. Dimpotrivă, este important ca forţele extremiste de 
dreapta, atît din ţara dumneavoastră, cît şi de la noi, să fie, ca să zic aşa, 
dezarmate, să procedăm cu abilitate, consultîndu-ne reciproc. Pe această 
temă, destul de constructiv au discutat recent miniştrii noştri de externe. În 
afară de aceasta, ministrul român a vizitat Kievul şi Chişinăul, unde a 
purtat convorbiri utile. În România a venit în vizită Snegur. A fost o vizită 
bună. Ea a ajutat la scăderea unei anumite tensiuni din România, a 
contribuit la dezarmarea forţelor extremiste”. Sîntem pentru continuarea 
acestei activităţi şi mai departe. Avem nevoie să deschidem consulatele 
generale din laşi şi Chişinău, să rezolvăm, în sfîrşit, chestiunea privind 
casele de cultură din Bucureşti şi Moscova. Cunoaştem dificultăţile 
dumneavoastră cu Sovietul Moscovei, totuşi v-aş cere concursul în găsirea 
unei clădiri necesare în Moscova. În ceea ce priveşte un sediu pentru 
centrul dumneavoastră cultural din capitala României, totul deja s-a 
rezolvat. Putem fi satisfăcuţi de dezvoltarea relaţiilor noastre. Acum 
semnăm noul tratat, care determină o nouă fază a acestor relaţii, creează 
pentru ele un cadru nou. În legătură cu faptul că recent aţi primit vizita 
preşedintelui Turciei, Turgut Ozal, pot să spun că avem cu această ţară 
relaţii bune. Am salutat ideea colaborării în regiunea Mării Negre, 
cunoaştem atitudinea pozitivă faţă de ea din partea sovietică. Ar putea fi 
ţinute consultări speciale bilaterale pe această temă. Ar fi bine să nu uităm, 
în acest context, şi de colaborarea de pe Dunăre, precum şi de cea din 
Balcani. Dezvoltăm relaţii cu toate ţările din Europa. Considerăm 
colaborarea regională drept o posibilitate de creare a unui climat favorabil, 


o contribuţie la dezvoltarea principiilor CSCE. Vom contribui la acest 
proces. lată ce aş putea spune, în linii mari, pe teme internaţionale. Am fi 
bucuroşi să vă salutăm, Mihail Sergheevici, în România, într-o perioadă de 
timp pe care o veţi considera potrivită. O întoarcere, pur şi simplu, este un 


lucru imposibil88. 


M.S. Gorbaciov: Vă mulţumesc. Aş vrea şi eu să abordez pe scurt unele 
probleme. La început, pentru a vă informa cu privire la situaţia din ţară. 
Acum ne aflăm în faza cea mai responsabilă a evoluţiei perestroikăi. Au 
avut loc discuţii, mitinguri, a fost o etapă de elaborare a politicii. Acum 
totul a rămas în trecut. A început perioada de probare a politicii prin 
practică. Perioada de realizare concretă a cursului spre reînnoirea 
societăţii. În toate etapele precedente, în ciuda discuţiilor, toate lumea a 
fost pentru perestroika. Toată lumea înţelegea: nu se mai poate trăi aşa în 
continuare. Dar acum dezbaterile s-au reluat, chiar cu mai multă acuitate 
decît înainte. Acum se pun întrebările: Încotro mergem? Spre ce societate 
înaintăm? Cine va determina politica în această societate? Cui va aparţine 
proprietatea şi puterea? Ce se va întîmpla cu Uniunea? Într-un cuvânt, s-au 
ridicat toate problemele fundamentale. Aceasta înseamnă că reformele au 
atins toate categoriile societăţii, toate structurile, toate interesele vitale ale 
oamenilor. Aici este cauza principală a situaţiei tensionate din ţară. A 
situaţiei din economie, politică şi relaţii interetnice. Însă cea mai mare 
dificultate o constituie mentalitatea oamenilor, modul lor de viaţă. 
Obişnuinţa cu anumite forme de muncă. Este cel mai mare obstacol. Forţa 
cea mai conservativă a societăţii este starea minţilor ei. Cînd am spus 
primăvara trecută că vrem să ne îndreptăm spre piaţă, se poate spune că 
am rezistat cu greu în posturile noastre. A trecut un an şi oamenii au ajuns 
la conştientizarea necesităţii pieţei. Înseamnă că situaţia nu este chiar atât 
de disperată, că mentalitatea începe să se schimbe şi ea. Acum există 
două, chiar trei tipuri de atitudini. Sub presiunea situaţiei economice, a 
situaţiei de pe piaţă, o însemnată parte a societăţii are intenţia să se 
întoarcă la situaţia dinainte: să fie modest traiul, dar sigur. Sînt nişte forţe 
puternice. În trecut doar, cu toate neajunsurile, au existat categorii care s- 


au aflat într-o situaţie destul de favorabilă. Este vorba despre lucrătorii din 
complexul de apărare, armata, o anumită parte a intelectualităţii, a 
aparatului de administraţie. Nu sînt mulţumiţi de situaţia actuală. Dar să 
ne întoarcem ar însemna să revenim la acel impas istoric în care s-a trezit 
societatea. În anii 1982-1983, venitul naţional a încetat să crească şi, de 
fapt, chiar a `nceput să scadă. Productivitatea muncii în industrie a fost de 
2,5 ori, iar în agricultură, de 5 ori mai scăzută decît în ţările dezvoltate. 
Înapoierea tehnică devenea din ce în ce mai vizibilă. De aici, 
supraconsumul de resurse. Pe o unitate de producţie cheltuiam de 1,5-2 ori 
mai multe materii prime decît ţările occidentale. Atunci, e adevărat, ne 
scăldam în bogății, se părea că aveam de toate din belşug, exista şi 
excedent de forţă de muncă. Ne salva şi conjunctura preţurilor la petrol. Pe 
urmă, situaţia a început să se schimbe. După petrol trebuia să mergem în 
Siberia. lar aceasta mărea cheltuielile de extracţie şi transport de 2, 3 şi 
chiar de 10 ori. Preţurile la petrol au scăzut, iar resursele de muncă s-au 
epuizat. Dacă în 1990 am putut exporta 125 milioane tone de ţiţei, anul 
acesta [am exportat] doar 60 de milioane. Ceea ce înseamnă că vom pierde 
în jur de 6 miliarde de dolari. Iar în preţuri interne, este egal cu scăderea 
circuitului comercial cu 100 miliarde de ruble. Într-un cuvînt, o întoarcere 
înapoi, pur şi simplu, este un lucru imposibil. Aşadar, una dintre poziţii 
este această întoarcere. A doua este un salt hotărît înainte: de a privatiza 
totul, de a demonta totul, de a descentraliza, şi cît de repede. Însă în starea 
actuală a ţării, a economiei ei, dezintegrarea activităţii economice ar 
însemna dezagregarea societăţii. Cu alte cuvinte, este vorba de o aventură. 
Partizanii unei asemenea poziţii ne critică şi ei, de pe poziţiile lor. Însă 
Sovietul Suprem nu acceptă asemenea concepţii. De pildă, nu aprobă 
desfiinţarea unor ministere, pe care noi o considerăm posibilă. Şi poate că 
deputaţii au dreptate în acest sens. Ei spun: mai întîi formaţi mecanisme 
noi şi pe urmă le vom distruge pe cele vechi. Totul trebuie făcut ţinînd 
cont de starea economiei. Avem nevoie de o manevră. Şi aceasta este cea 
de-a treia poziţie. lar cînd am început s-o realizăm, opoziţia a spus: 
Gorbaciov îşi schimbă cursul. Şi trebuia să conving. Manevra cere timp. 
Dar ea este necesară. Acum vom lua măsuri pentru a restabili legăturile 


politice şi economice. Dar, în paralel, vom crea infrastructuri de piaţă, 
vom stimula afacerile, îndeosebi în sfera întreprinderilor mici şi mijlocii şi 
în sectorul de servicii. Însă la întreprinderi industriale mari a început o 
mişcare: VAZ, KAMAZ şi alte uzine mari se transformă în societăţi pe 
acţiuni, trecînd spre noi forme de viaţă economică. Este extrem de 
important să protejăm producţia de recesiune. lar pe acest plan, prima 
grijă trebuie acordată ramurilor de bază — petrol, cărbune, metal, chimie. 
Dacă nu facem acest lucru, cu toţii, şi radicali, şi conservatori, şi centrişti, 
vor eşua. Poporul îi va mătura pe toţi şi va instaura o dictatură a cuiva”. 
În discuţia cu minerii, le-am reamintit exemplul Germaniei din anii 1932- 
1933, cînd scăderea producţiei a ajuns la 32-33%, iar pe acest suport a 
apărut Hitler. La noi, acum se fac auzite nişte voci care spun: să fie ce va 
fi, doar să nu fie recesiune. Cred că sarcina mea este să nu ne pierdem 
capul, să nu intrăm în panică. Dacă va fi nevoie, îmi permit măsuri 
administrative, de comandă, de orice fel, dar cu condiţia ca, cu toate 
acestea, să susţin şi să dezvolt mediul pentru economia de piaţă. Altă 
problemă importantă: trebuie să terminăm cu războiul legilor, să 
restabilim o viaţă social-politică normală. Războiul de o asemenea speţă, 
lupta suveranităţilor [naționale] nu aduce nimic, în afară de haos. Şi, 
bineînţeles, trebuie să finalizăm elaborarea Tratatului Uniunii. Cred că în 
două luni definitivăm această lucrare. Sînt ataşat conservării realizărilor 
politice ale democraţiei. Adică situaţia normală a pluralismului politic, a 
culturii politice noi. Existenţa partidelor, a mişcărilor, concurenţa lor 
normală, dar cu respectarea legii şi ordinii publice. Se cere o putere 
executivă solidă şi păstrarea instituţiilor democratice. Pentru că în absenţa 
puterii, democraţia, dintr-o valoare supremă, se transformă în opusul ei. 
Exact la fel, fără democraţie, statul puternic se transformă într-un regim 
totalitar. Găsirea proporţiei optime în această privinţă este o problemă. 
Toate soluţiile trebuie găsite în lunile care vin. Nu trebuie să intrăm în 
panică. Unii, conservatorii, ne intimidează: democraţia noastră fragedă ar 
putea să nu reziste. În aceste condiţii, situaţia poate să scape de sub 
control şi atunci transformările democratice vor lua sfîrşit. Însă nu putem 
accepta aventurile care ni se propun. Trebuie să ţinem situaţia sub control. 


Despre relaţii bilaterale. Este important să fie totul bine gîndit. Noi sîntem 
pentru intensificarea lucrărilor comisiei interguvernamentale” pe baze 
regulate. Trebuie să analizăm încă o dată potenţialele noastre de producţie 
şi posibilitatea de a combina capacităţile de care dispunem. 
Dumneavoastră sînteţi mai mult interesaţi de obţinerea resurselor 
energetice, iar noi, a echipamentelor pentru sectoarele de petrol şi gaze. Pe 
seama livrărilor resurselor energetice, noi rezolvăm problema produselor 
alimentare. În ultima vreme, noi vă dădeam cîte 12-14 milioane de metri 
cubi de gaze, iar în perioada de după 16 martie iar a fost o scădere. Pot să 
vă promit că ne vom strădui să ne menţinem la nivelul de 15 milioane de 
metri cubi, mai mult nu putem da. Dacă găsim măcar o posibilitate 
minimă de făcut ceva, facem. Dar dumneavoastră, la rîndul 
dumneavoastră, ar trebui să ne ajutaţi cu echipamente — acum, 70% dintre 
acestea ni le dă Azerbaidjanul. Haideţi să ne unim eforturile. [În ceea ce 
priveşte] masa lemnoasă: acum, în cadrul transferării diferitelor sectoare 
de economie spre republici, toate pădurile le-am predat Federaţiei Ruse. 


N.N. Voroniov: Se cer specii de copaci deosebite, cu frunză deasă. 
Ucraina şi Carpaţii nu le vor da. Trebuie căutat în Orientul Îndepărtat. 


M.S. Gorbaciov: Este nevoie de o combinaţie masă lemnoasă şi mobilă, 
de înfiinţare a întreprinderilor mixte, pentru a se obţine un interes 
reciproc. Avem republici cu materii prime şi altele care sînt interesate de 
produsul finit. Cele cu materii prime spun că dacă nu se va împărţi cu ele 
pe seama impozitului de circuit, ele nu vor mai livra materii prime. 
Trebuie analizate acele capacităţi care nu mai funcţionează la noi şi la voi 
şi să fie folosite, dar nu pe bază de valută, ci prin legături directe de tip 
barter”. Ne ţinem de această poziţie. Preţuim colaborarea cu 
dumneavoastră în domeniul politicii externe, înţelegerea reciprocă dintre 
ministerele noastre de Externe este bună, ceea ce s-a demonstrat cu bine la 
toate etapele dezvoltării procesului general european. Sîntem pregătiţi 
pentru continuarea acestei colaborări pe bază de deplină egalitate în 
drepturi, de camaraderie, de parteneriat în probleme care privesc Europa, 
Balcanii, Marea Neagră. În general, avem nevoie de o situaţie favorabilă 


în lume, care să fie în interesul perestroikăi de la noi şi, precum o denumiți 
dumneavoastră, al modernizării sau reînnoirii din România. Aici interesele 
noastre principale coincid. Aţi abordat şi o serie de probleme delicate. Noi 
apreciem poziţia echilibrată a conducerii româneşti, deşi principalul lucru 
este să avem înţelegere între noi. Este o chestiune foarte serioasă şi trebuie 
să întreţinem contacte permanente pe această temă. 


70 În ziarul Ziua din 17 noiembrie 2004 a apărut şi acest text (cu unele modificări). La vremea 
respectivă, Vladimir Bukovski mi-a cerut să reiterez declaraţia sa potrivit căreia îi stă la dispoziţie 
preşedintelui Iliescu în faţa instanţei, unde va produce probe care să-i susţină afirmaţiile, după ce 
acesta anunţase că va da în judecată ziarul Ziua. Dar că îl aşteaptă pe Ion Iliescu nu într-o instanţă 
de judecată din România, ci în faţa oricărui judecător britanic, pentru care, cu adevărat, toţi 
oamenii sînt egali în faţa legii. 

71 Versiunea românească respectă întocmai documentul sovietic. Acolo unde s-a intervenit în text, 
faptul este indicat. 

72 Este vorba de greva minerilor din martie 1991, care a durat aproximativ două luni. Minerii 
solicitau, pe lîngă creşteri salariale, modificarea articolului din Constituţia sovietică referitor la 
supremaţia Partidului Comunist în URSS, la care se referă şi Bukovski în discuţiile din acest 
volum. 

73 Se poate lesne observa stilul comun de abordare politico-propagandistică a problemelor şi de 
intimidare a oponenților pe care Mihail Gorbaciov şi Ion Iliescu l-au avut în momente tensionate 
similare. 

74 Gorbaciov se referă la discuţiile extrem de aprinse privind viitorul Uniunii Sovietice provocate 
în special de deputaţi reprezentînd republici sovietice în care curentele naţionale căpătaseră 
consistenţă, precum Ucraina, Armenia, Georgia sau Cecenia. 

75 Este vorba de tratatul care „aşeza pe noi baze” Uniunea Sovietică. 

76 Zviad Gamsahurdia (1939-1993) a fost primul preşedinte al Georgiei ales în mod democratic. 
Provine dintr-o familie de intelectuali georgieni; în anii '50, a organizat numeroase proteste 
împotriva politicii sovietice de rusificare a Georgiei. A fost arestat în 1956, pentru ca în anii '70 
să fie închis timp de trei ani. A fost primul georgian membru al organizaţiei Amnesty 
International, din 1973. 

77 Aleksandri Bessmertnîh (n. 1933) a fost, pentru cîteva luni, ministrul de Externe al Uniunii 
Sovietice în 1991, urmîndu-i în acest portofoliu georgianului Eduard Şevardnadze. După puciul 
din august 1991, Gorbvaciov îl demite din această funcţie. 

78 Acest pasaj al discuţiei readuce în memorie celebrul slogan al manifestanţilor pro-iliescieni, 
care clamau în epocă „Nu ne vindem ţara!”... 

79 Este vorba de discuţia între cei doi şefi de stat în prezenţa delegaţiilor reunite pentru semnarea 
Tratatului între URSS şi România, după cum se înţelege din pasajul anterior. 


80 Se referă la desfiinţarea Pactului de la Varşovia, la 1 iulie 1991, la Praga. 

81 Aşa apare în stenogramă — cu siguranţă, este o greşeală de transcriere sau de exprimare, căci nu 
poate fi vorba decît de dependenţa de importuri. 

82 Se referă la utilajele şi fondurile fixe industriale. 

83 József Antall — premierul din acea perioadă al Ungariei. 

84 Ghilimelele ne aparţin, fiind sugerate de context. 

85 Discursul de sfîrşit de an despre economie a subliniat `n mod excesiv performanţele din acest 
domeniu. 

86 G. Marciuk — matematician sovietic, membru al Academiei de Ştiinţe, cunoscut publicului 
român de specialitate prin lucrarea Metode de analiză numerică, apărută la Editura Academică în 
1981. 

87 Este vorba de întîlnirea de la Iaşi dintre Snegur şi Iliescu, ocazie cu care s-a pus capăt „podurilor 
de flori”. 

88 Iliescu nu se referă la faptul că, după încheierea Tratatului cu URSS, din considerente ce ţin de 
imaginea pe planul politicii interne, nu ar putea reveni într-o vizită oficială la Moscova. Este 
vorba de schimbarea conjuncturilor interne şi internaţionale care fac imposibilă întoarcerea la 
tradiţiile „frăţeşti” între partidele şi statele comuniste şi, mai ales, la modul la care un lider de la 
Kremlin ar putea fi primit, în noile condiţii, la Bucureşti. 

89 După cum se ştie, au eşuat. 

90 Este vorba de Comisia Interguvernamentală Româno-Sovietică. 

91 Aplicarea acestei „indicaţii” a lui Gorbaciov a însemnat un dezastru pentru industria mobilei din 
România. Ulterior, foarte multe fabrici de mobilă au falimentat sau au ajuns în pragul prăbuşirii, 
fiind privatizate pe sume derizorii, tocmai în urma acestui tip de acorduri, din cauza 


destrămarea Uniunii Sovietice. 

